
În sfârșit, Tally este frumoasă. Și are tot ceea ce şi-a dorit vreodată! 
Arată perfect, are haine splendide, iubitul ei este teribil de sexy, iar in 
noua lume din care face parte acum, ea a devenit un personaj cât se 
poate de popular. 


Dar, dincolo de distracție — petreceri non-stop, libertate totală —, are 
sentimentul confuz și săcâitor că totuși ceva nu este în regulă. Ceva 
important! La un moment dat, din trecutul ei de urâtă, sosește o scri- 
soare. Citind-o, işi aduce aminte ce este greşit în viața frumoşilor şi, 
brusc, pentru ea distracţia se termină. 


Din acea clipă, Tally se confruntă cu o alegere dificilă: să facă efortul de 
a uita tot ce a aflat sau să lupte pentru propria-i viață — pentru că at- 
toritățile nu au de gând să-i ierte pe cei care dețin anumite informații... 


NOMINALIZAT DE AMERICAN LIBRARY ASSOCIATION 
LA TITLUL DE CEL MAI BUN ROMAN PENTRU ADOLESCENȚI IN 2006 


e a 18-97 gi -175-3 


474 Ei 
Li 


ELRIUIMIOLSȚI LI 


Scott Westerfeld 


SCOTT WESTERFELD, unul dintre cei mai 
importanți scriitori contemporani de SF/Fantasy 
pentru tineri şi adulţi, s-a născut în 1963 în Texas, 
SUA. Este căsătorit din anul 2001 cu scriitoarea 
australiană Justine Larbalestier. 

Romanele (Polymorph, Fine Prey, Evolution's 
Darling, So Yesterday) şi seriile de romane (The 
Risen Empire, Midnighters, Peeps, Leviathan, pre- 
cum şi cea de faţă, Urâţii) scrise de Westerfeld 
s-au bucurat de un mare succes, aflându-se pe 
lista de bestselleruri New York Times şi primind 
mai multe premii. 

Cartea întâi din seria Urâţii a fost inclusă de 
către American Library Association pe lista celor 
mai bune cărți pentru tineri, în anul 2006. De ase- 
menea, în anul 2008, în Franţa, a primit Grand 
Prix de l'Imaginaire pentru cel mai bun roman 
străin adresat tinerilor. 

Partea | 
FRUMOASA ADORMITĂ 


Țineţi minte că lucrurile cele mai frumoase 
din lume sunt cele mai inutile. 
— John Ruskin, Pietrele Veneţiei, I 


INFRACTOAREA 


Îmbrăcatul era întotdeauna partea cea mai grea a după-amiezii. 

Pe invitaţia la Vila Valentino se menţiona ținută semifor- 
mală, dar partea cu semi era o capcană. Asemenea unei nopți 
în care nu mergeai la o petrecere, semi lăsa loc unui număr 
prea mare de posibilităţi. Era destul de rău pentru băieți, pen- 
tru care putea să-nsemne sacou și cravată (sau scăpau de cra- 
vată în cazul anumitor tipuri de gulere) ori ţinută integral 
albă, fără sacou (însă numai în după-amiezile de vară), ori o 
diversitate de jachete, veste, fracuri sau pulovere drăguţe. În 
schimb, pentru fete, definiţia cuvântului pur şi simplu ex- 
ploda, aşa cum se întâmpla de obicei cu definițiile aici, în Ora- 
şul Noilor Frumuseţi. 

Tally aproape că prefera petrecerile formale cu papion alb 
sau negru. Hainele erau mai puţin confortabile, iar petrecerile 
nu erau distractive până când nu se îmbăta toată lumea, dar 
măcar nu trebuia să te gândeşti atâta la vestimentaţie. 

— Semiformal, semiformal, spuse ea, uitându-se în dres- 
sing — banda electrică fâșâia înainte şi înapoi, cu umeraşele 

agățate de ea legănându-se, încercând să ţină pasul cu Tally 
căreia îi cădeau ochii la întâmplare când pe-o haină, când 
pe alta. 

Da, cu siguranţă, semi era un cuvânt aiurea. 

— Dar măcar e un cuvânt? întrebă Tally cu voce tare. 
Semi? 

Suna ciudat în gura ei — pe care şi-o simţea teribil de 
uscată din pricina nopții anterioare. 

— Doar jumătate dintr-un cuvânt, răspunse camera, pro- 
babil părându-i-se o replică isteaţă. 

— Trebuia să-mi închipui, murmură Tally. 

Se prăbuşi înapoi pe pat şi se holbă în tavan, simțind cum 
camera ameninţă să se învârtă cu ea. Nu i se părea drept ca o 
jumătate de cuvânt să-i dea atâta de furcă. 

— Fă-o să dispară, zise ea. 

Camera înţelese greşit şi închise uşa dressingului. Tally 
nu avu energia să-i explice că se referea la mahmureală, care 
se întindea în capul ei ca o pisică prea grasă, şi ursuză, şi 
moale, şi care n-avea chef să se clintească de-acolo. 

În noaptea care trecuse, ea şi Peris merseseră împreună 
cu alţii din grupul Infra să încerce noul patinoar plutitor, con- 
struit deasupra Stadionului Nefertiti. Stratul de gheaţă, sus- 
ţinut la înălțime de un sistem elevator, era suficient de subţire 
cât să vezi prin el, iar transparenţa lui era asigurată de un cârd 
de mici maşinării Zamboni de șlefuit gheaţa, care țâşneau 
printre patinatori ca nişte insecte acvatice agitate. Focurile 
de artificii care explodau pe stadion, sub ei, făceau ca gheaţa 
să pară un soi de vitraliu schizoid care-şi schimba culorile la 
câteva secunde. 

Fuseseră obligați cu toții să poarte jachete de bungee, în 
caz că trecea cineva prin gheață. Desigur, nu pățise nimeni 
niciodată una ca asta, însă gândul că în orice clipă lumea 
putea să fie distrusă din pricina unei simple fisuri o făcu pe 
Tally să tot bea şampanie. 

Zane, liderul grupului Infra, se plictisi şi înclină o sticlă 
plină spre pojghița de gheață. Spuse că alcoolul are un punct 
de îngheț mai scăzut decât apa, aşa că putea trimite pe cineva 
în zbor spre focurile de artificii. Dar nu turnă suficient alcool 
cât să o salveze pe Tally de mahmureală în dimineaţa asta. 

Camera scoase un sunet special, care semnifica apelul 
unui alt tip din grupul Infra. 

— Salut! 

— Salut, Tally. 

— Shay-la! strigă Tally luptându-se să se ridice într-un 
cot. Am nevoie de ajutor! 

— Petrecerea? Ştiu. 

— Oricum, care e treaba cu semiformalul? 

Shay râse. 

— Tally-wa, eşti aşa de dusă cu pluta! N-ai primit mesajul? 

— Care mesaj? 

— A fost trimis acum câteva ore. 

Tally îşi privi inelul-interfaţă, care se afla încă pe măsuţa de 
toaletă. Nu-l purta niciodată noaptea, un obicei de pe vremea 
când era urâtă şi se strecura afară tot timpul. Stătea acolo, 
pulsând uşor, dat pe silențios pentru timpul de noapte. 

— Oh, tocmai m-am trezit. 

— Ei bine, uită de semi. Au schimbat tematica, trebuie să 
ne deghizăm. Avem nevoie de costumaţii! 

Tally se uită la ceas: aproape cinci după-amiaza. 

— Cum? În trei ore? 

— Da, ştiu. Şi eu sunt total derutată. E atât de neplăcut! 
Pot să cobor la tine? 

— Te rog. 

— În cinci minute? 

— Sigur. Adu micul dejun. Pa! 

Tally îşi lăsă capul să cadă pe pernă. Acum patul se în- 
vârtea ca o placă de zbor, iar ziua, aflată abia la început, se 
şi termina. 

Îşi puse inelul-interfață şi ascultă nervoasă mesajul în care 
se spunea că nimeni nu avea să fie primit în acea seară fără o 
costumaţie cu adevărat senzaţională. Mai avea trei ore ca să 
găsească o deghizare adecvată, pe când toţi ceilalți aveau un 
avans uriaş faţă de ea. 

Uneori i se părea că să fie o infractoare adevărată se dove- 
dise cu mult, mult mai simplu. 


Shay aduse micul dejun: omlete cu homar, pâine prăjită, chif- 
tele de cartofi, chiftele de porumb, struguri, brioşe cu cioco- 
lată şi Bloody Mary, adică mai multă mâncare decât putea să 
elimine un pachet de purgative calorice. Tava supraîncărcată 
se clătină în aer, suporturile de elevare tremurând ca nişte 
copii în prima lor zi de şcoală. 

— Hm, Shay, o să mergem deghizate în baloane sau ce? 

Shay chicoti. 

— Nu, dar nu mi s-a părut că eşti în formă. Or, în seara 
asta chiar trebuie să fii senzațională. Tot grupul Infra vine să 
te voteze. 

— Grozav, chiar că senzaţională! 

Tally oftă, uşurând tava de un Bloody Mary. Se încruntă 
după prima înghiţitură. 

— N-are suficientă sare. 

— Nu e nicio problemă, spuse Shay curățând caviarul 
care decora o omletă şi amestecându-l în pahar. 

— Bleah, miroase-a peşte! 

— Caviarul e bun cu orice. 

Shay mai luă o lingură de caviar şi o vâri în gură, închizând 
ochii pentru a-l savura. Îşi răsuci inelul pentru a da drumul la 
muzică. 

Tally înghiţi şi sorbi iar din Bloody Mary, ceea ce măcar 
opri camera din învârtit. Brioşele cu ciocolată începeau să mi- 
roasă frumos. Apoi ar trece la chiftelele de cartofi. După care, 
omleta. Ar putea chiar încerca şi caviarul. Micul dejun era 
masa la care Tally simţea nevoia să recupereze ce pierduse în 
vremurile de sălbăticie. Un mic dejun copios o făcea să simtă 
că deţine controlul, ca şi cum o furtună de arome ale oraşu- 
lui putea şterge lunile de fierturi şi SpagBol. 

Muzica era nouă şi făcea ca inima să-i bată mai repede. 

— Îți mulţumesc, Shay-la. Eşti o salvatoare. 

— N-ai pentru ce, Tally-wa. 

— Aşadar, unde-ai fost aseară? 

Shay doar zâmbi, de parcă ar fi făcut ceva rău. 

— Ce? Alt tip? 

Shay scutură din cap şi-şi flutură genele. 

— Doar n-ai făcut iar o intervenţie! exclamă Tally, iar 
Shay chicoti. Ba ai făcut. Ştii că n-ai voie să faci asta mai mult 
de o dată pe săptămână. Eşti de-a dreptul dusă cu capul! 

— E-n regulă, Tally-wa. Doar ceva local. 

— Unde? 

Chipul lui Shay nu arăta diferit. Oare operaţia era ascunsă 
de pijama? 

— Uită-te mai de-aproape! 

Shay îşi flutură din nou genele lungi. 

Tally se aplecă spre ea, uitându-se fix la ochii ei căprui per- 
fecţi, mari şi presăraţi cu praf de nestemate, iar inima începu 
să-i bată şi mai tare. La o lună după ce venise în Oraşul Noi- 
lor Frumuseţi, încă era uluită de ochii celorlalți frumoşi. Erau 
atât de largi şi de îmbietori, strălucind de curiozitate! Pupilele 
mari ale lui Shay păreau să murmure: Te ascult. Mă fascinezi. 
Reduceau lumea la Tally, singură în lumina curiozităţii lui 
Shay. 

Era încă şi mai ciudat în cazul lui Shay, pentru că Tally o 
cunoscuse în perioada ei de urâţenie, înainte ca operaţiile să 
o preschimbe astfel. 

— Şi mai de-aproape! 

Tally inspiră pentru a se linişti, camera învârtindu-se din 
nou, dar în sensul bun. Făcu semn spre draperii să se deschidă 
mai mult şi, în lumina soarelui, văzu noile adăugiri. 

— O, te înfrumuseţează! 

Mai îndrăzneţe decât celelalte implanturi sclipitoare, 
douăsprezece rubine minuscule înconjurau fiecare dintre 
pupilele lui Shay, aruncând irizaţii roşii asupra irisurilor ca 
smaraldul. 

— Senzaţional, ha? 

— Da. Dar stai... Cele din stânga jos sunt diferite? 

Tally îşi miji ochii şi mai mult. Din fiecare ochi părea să 
lumineze un giuvaier, ca o micuță lumânare albă în profunzi- 
mile de cupru. 

— Este ora cinci! spuse Shay. Pricepi? 

Tally avu nevoie de o secundă ca să-şi aducă aminte cum 
trebuia citit marele ceas din centrul oraşului. 

— Hm, dar asta înseamnă șapte. Cinci n-ar trebui să fie 
în dreapta? 

Shay pufni. 

— Merg în sensul invers acelor de ceasornic, prostuţo. 
Altfel, ar fi atât de plictisitor! 

Pe Tally o bufni râsul. 

— Stai puţin! Ai bijuterii în ochi? Care arată ora? Şi merg 
în sensul invers acelor de ceasornic? Nu crezi că exagerezi, Shay? 

Tally regretă imediat ce spusese. Expresia aşternută pe 
chipul lui Shay era tragică, alungând strălucirea de dinainte. 
Părea gata să plângă, doar că n-avea nevoie de ochi umflaţi şi 
nas roşu. Noile intervenţii chirurgicale erau întotdeauna un 
subiect delicat, aproape ca o nouă coafură. 

— Nu-ţi place! o acuză Shay încetişor. 

— Ba sigur că-mi place! Cum am spus, te înfrumusețează 
cu adevărat. 

— Serios? 

— Da. Şi e bine că merg în sens invers. 

Lui Shay îi reveni zâmbetul, iar Tally oftă uşurată, încă ne- 
venindu-i să creadă. Era genul de greşeală pe care doar noile 
frumuseți o făceau, iar ea făcuse operaţia cu o lună înainte. De 
ce continua să spună lucruri greşite? Dacă făcea un asemenea 

comentariu în seara asta, unul dintre Infra putea să voteze con- 
tra ei. Era suficient un vot ca să fii eliminat. 

Şi apoi ar rămâne singură, aproape la fel ca atunci când era 
fugară. 

Shay spuse: 

— Poate-ar trebui să ne costumăm în turnuri cu ceas în 
seara asta, în onoarea noilor mei ochi. 

Tally râse, dându-și seama că gluma asta jalnică însemna 
că era iertată. Ea şi Shay trecuseră prin multe împreună, la 
urma urmelor. 

— Ai vorbit cu Peris şi Fausto? 

Shay încuviinţă. 

— Au spus că ar trebui să ne costumăm cu toţii în răufă- 
cători. Au deja o idee, dar este secret. 

— Ce aiurea! De parcă ei ar fi nişte tipi prea duri! Tot 
ce-au făcut în perioada lor de urâţi a fost să se strecoare afară 
şi poate să traverseze râul de câteva ori. Nici măcar n-au ajuns 
vreodată în Ţinutul de Fum. 

Cântecul se termină chiar atunci, iar ultimele cuvinte ale 
lui Tally căzură în tăcerea deplină. Se gândi ce-ar fi putut să 
adauge, dar conversaţia se stinse, asemenea unui foc de arti- 
ficii pe un cer întunecat. Următorul cântec păru să înceapă 
foarte târziu. 

Când, în sfârşit, muzica se auzi din nou, Tally se simţi uşu- 
rată şi spuse: 

— Costumele pentru Infra n-ar trebui să fie o treabă com- 
plicată, Shay-la. Doar suntem cele mai mari infractoare din 
oraş. 

Timp de ceasuri, Shay şi Tally îi cerură costumaţii spărtu- 
rii — pe post de dressing — din perete şi le probară. Se gân- 
diră la bandiți, dar nu ştiau cum arătau aceştia cu adevărat — 
în toate filmele vechi cu bandiți, văzute pe ecranul din perete, 
băieţii răi nu arătau a Infra, doar a retardați. Piraţii erau îm- 
brăcaţi mult mai bine, dar Shay nu voia să poarte un petic 
peste unul dintre ochii ei înfrumuseţați. Să meargă deghizate 
în vânători era o altă idee, dar spărtura din perete avea ceva 
contra armelor, chiar şi a celor false. Tally se gândi la dictatori 
faimoşi din istorie, dar majoritatea fuseseră bărbaţi şi, mai 
mult, lipsiţi de orice simţ al modei. 

— Poate-ar trebui să ne costumăm în locuitori ai Rui- 
nelor Ruginite! spuse Shay. La şcoală ei erau întotdeauna 
cei răi. 

— Dar în mare arată ca noi, mă gândesc. Doar că sunt 
urâţi. 

— Nu ştiu... Am putea să tăiem niște copaci sau să dăm 
foc la petrol ori aşa ceva. 

Tally râse. 

— E vorba de o costumaţie, Shay-la, nu de un stil de viaţă. 

Shay îşi desfăcu braţele şi adăugă, încercând să facă 
senzaţie: 

— Am putea să fumăm. Sau să conducem maşini. 

Dar spărtura din perete nu le dădea țigări sau maşini. 

Totuşi, era amuzant să-şi petreacă timpul cu Shay şi să 
probeze haine, apoi să pufnească şi să chicotească, arun- 
cându-le înapoi în reciclator. Tally adora să vadă cum îi stă- 
tea în haine noi, chiar şi aiurite. O parte din ea încă-şi amintea 
de vremurile de dinainte, când era dureros să se privească în 

oglindă, având ochii atât de apropiaţi, nasul prea mic şi părul 
mereu zburlit. Acum era ca şi cum o persoană superbă stătea 
în faţa ei, urmărindu-i fiecare mişcare — o persoană al cărei 
chip era în echilibru perfect, a cărei piele strălucea chiar şi 
atunci când suferea de mahmureală, o persoană cu trup mi- 
nunat proporționat şi muşchi supli. O persoană ai cărei ochi 
argintii se potriveau cu orice ar fi îmbrăcat. 

Dar o persoană cu un gust îndoielnic la costume. 

După două ore, stăteau întinse pe patul care se învârtea 
din nou. 

— Totul e ca naiba, Shay-la. De ce e totul ca naiba? N-au 
să mă voteze niciodată, dacă nu am un costum autentic. 

Shay o luă de mână. 

— Nu-ţi face griji, Tally-wa. Eşti deja faimoasă. Nu ai ni- 
ciun motiv să fii neliniştită. 

— "ie ţi-e uşor să vorbeşti. 

Chiar dacă se născuseră în aceeaşi zi, Shay devenise fru- 
moasă cu multe săptămâni înaintea lui Tally. Fusese numită 
Infra cu drepturi depline în urmă cu o lună. 

— N-o să fie nicio problemă, spuse Shay. Oricine şi-a pe- 
trecut timpul cu cei de la Circumstanţele speciale este un 
Infra înnăscut. 

Un sentiment de tristeţe — ca un bobârnac dureros — 
o cuprinse pe Tally când Shay spuse asta. 

— Şi totuşi! Vreau să fiu senzaţională! 

— E vina lui Peris şi a lui Fausto că nu ne spun în ce se 
îmbracă. 

— Hai să aşteptăm până vin aici. Şi apoi ne luăm după ei. 

— Aşa merită, căzu Shay de acord. Vrei ceva de băut? 

— Aş vrea. 


Tally era prea ameţită ca să se mai deplaseze, aşa că 
Shay îi ordonă tăvii cu micul dejun să plece şi să revină 
cu şampanie. 


Când Peris şi Fausto îşi făcură apariţia, arătau de parcă luaseră 
foc. 

De fapt, erau doar artificii, în părul lor şi lipite de haine, 
dând impresia unor flăcări de jur împrejurul lor. Fausto râdea 
încontinuu pentru că-l gâdilau. Amândoi purtau jachete de 
bungee — costumele lor voiau să dea impresia că tocmai să- 
riseră de pe o clădire în flăcări. 

— Fantastic! spuse Shay. 

— Isteric, fu de acord Tally. 

Dar apoi întrebă: 

— Dar ce legătură are asta cu Infra? 

— Nu mai ţii minte? întrebă Peris. Când ai fost la petre- 
cerea de vara trecută şi-ai fugit furând o jachetă de bungee 
şi sărind de pe acoperiş? E cel mai grozav truc din istoria 
urâţilor. 

— Sigur... Dar de ce sunteţi în flăcări? întrebă Tally. 
Vreau să spun, clădirea în flăcări nu are legătură cu Infra. 

Shay îi aruncă lui Tally o privire de parcă spusese din nou 
ceva aiurea. 

— Nu puteam doar să purtăm jachete de bungee, răs- 
punse Fausto. Senzaţional este să fii în flăcări. 

— Da, confirmă Peris. 

Dar Tally îşi dădu seama că el înţelesese semnificaţia 
vorbelor ei şi acum era trist. Şi-ar fi dorit să nu menţioneze 

asta. Tally cea stupidă. Costumele erau cu adevărat senza- 
tionale. 

Băieții stinseră artificiile ca să le păstreze pentru petrecere, 
iar Shay îi spuse dressingului din perete să aducă încă două 
jachete. 

— Hei, de ce vă luaţi după noi? se plânse Fausto, dar se 
dovedi că n-avea de ce. 

Spărtura din perete nu furniza jachete de bungee, pentru 
ca nu cumva cineva să uite că e doar o costumaţie, să sară de 
pe ceva şi să se facă praf. Dressingul nu putea livra o jachetă 
reală. Orice lucru complicat sau permanent trebuia cerut la 
Rechiziţie. Iar Rechiziția nu avea să-ţi trimită nimic, pentru că 
nu era vorba despre un incendiu real. 

Shay pufni: 

— Vila are reacţii total aiurea astăzi. 

— Voi de unde-aţi luat astea? întrebă Tally. 

— Sunt adevărate, răspunse Peris zâmbind şi mângâind 
jacheta. Le-am furat de pe acoperiş. 

— Deci chiar sunt ale Infra, spuse Tally şi sări de pe pat 
ca să-l îmbrăţişeze. 

Cu Peris în braţele ei, nu i se mai părea că petrecerea o să 
fie un dezastru sau că avea să voteze cineva împotriva ei. 
Ochii lui mari, căprui, erau aţintiţi asupra ei. O ridică de la 
pământ şi o strânse cu putere. Întotdeauna se simţise atât de 
apropiată de Peris în vremurile de urâţenie, când făceau tot 
felul de năzbâtii şi creşteau împreună! Era senzaţional să se 
simtă din nou aşa. 

Toate săptămânile în care Tally fusese pierdută în sălbă- 
ticie, nu-şi dorise decât să fie cu Peris, frumoasă, în Oraşul 

Noilor Frumuseţi. Era total stupid să se simtă nefericită 
astăzi. Sau în oricare altă zi. Probabil că băuse prea multă 
şampanie. 

— Cei mai buni prieteni pentru totdeauna, îi şopti ea 
când Peris o lăsă jos. 

— Hei, ce e chestia asta? întrebă Shay. 

Se vârâse cu totul în dressingul lui Tally, în căutare de idei. 
Ridicase o masă diformă de lână. 

— Oh, chestia aia... 

Tally se desprinse de Peris. 

— E puloverul meu din Ținutul de Fum, nu mai ţii minte? 

Puloverul arăta ciudat, nu aşa cum şi-l amintea ea. Era 
murdar şi se cunoşteau cusăturile acolo unde o mână de om 
îmbinase bucăţile. Cei din Ținutul de Fum nu aveau dressin- 
guri în perete, trebuiau să-şi creeze singuri lucrurile, iar oa- 
menii, din câte se vedea, nu erau tocmai pricepuţi la asta. 

— Nu l-ai reciclat? 

— Nu. Cred că e făcut din ceva ciudat. Nici dressingul 
nu-l poate folosi. 

Shay duse puloverul la nas şi-l mirosi. 

— Uau, încă miroase ca-n Ţinutul de Fum. A foc de ta- 
bără şi a fiertură din aia pe care-o tot mâncam. Mai ţii minte? 

Peris şi Fausto se apropiară să miroasă puloverul. Ei nu ie- 
şiseră niciodată din oraş, cu excepţia excursiilor şcolare la Rui- 
nele Ruginite. Cu siguranţă, nu ajunseseră atât de departe, 
până în Ținutul de Fum, unde toată lumea trebuia să mun- 
cească întreaga zi pentru a crea lucruri şi pentru a-şi cultiva 
(şi uneori omori) propria hrană, şi unde cu toții rămâneau 

urâţi după împlinirea vârstei de şaisprezece ani. Până la 
moarte chiar. 

Desigur, Ținutul de Fum nu mai exista mulţumită lui 
Tally şi Circumstanţelor speciale. 

— Hei, Tally, ştiu! exclamă Shay. Hai să ne deghizăm în 
locuitori ai Ţinutului de Fum! 

— Asta ar fi de-a dreptul mortal! spuse Fausto cu ochii 
plini de admiraţie. 

Cei trei o priviră pe Tally, încântați cu toții de idee şi, chiar 
dacă o senzaţie neplăcută îi dădea târcoale, ştia c-ar fi fost 
o aiureală să nu accepte. Iar cu o asemenea costumaţie sen- 
zaţională — precum un pulover adevărat din Ținutul de 
Fum —, nimeni n-avea cum să voteze împotriva ei, pentru 
că Tally Youngblood era o Infra sadea. 


PETRECEREA 


Petrecerea avea loc la Vila Valentino, cea mai veche clădire 
din Oraşul Noilor Frumuseţi. Aflată pe malul râului, lungă, 
cu doar câteva etaje, avea în schimb un turn de transmisie vi- 
zibil de pe jumătate din insulă. Înăuntru, zidurile erau con- 
struite din piatră adevărată, astfel încât camerele nu puteau 
vorbi, dar clădirea avea o istorie îndelungată de petreceri fa- 
buloase. Trebuia să aştepţi o veşnicie ca să devii rezident al 
Vilei Valentino. 

Peris, Fausto, Shay şi Tally trecură prin grădinile plăcerii, 
pline deja de oameni care se îndreptau spre petrecere. Tally 
văzu un înger cu aripi frumoase din pene, care trebuie să fi 
fost rechiziționate cu luni de zile în urmă, ceea ce era aşa de 
deprimant!... şi un grup de noi frumuseți care purtau cos- 
tume de grăsani şi măşti care-i făceau să pară că au guşă triplă. 
O gaşcă de indivizi aproape dezbrăcaţi se prefăceau a fi lo- 
cuitori anteriori perioadei Ruinelor — făcuseră focul şi bă- 
teau din tobe, creându-şi propriul chef-satelit, ceea ce 
petrecăreţii făceau întotdeauna. 

Peris şi Fausto se contraziceau, nehotărându-se când să 
aprindă din nou artificiile. Voiau să aibă o apariție spectacu- 
Joasă, dar şi să economisească artificii, ca să-i vadă ceilalţi 
Infra. Pe măsură ce se apropiau de intrarea strălucitoare şi de 
gălăgia petrecerii, nervii lui Tally începură să se încordeze. 
Costumele de locuitori din Ținutul de Fum nu reprezentau 
mare lucru. Tally purta vechiul ei pulover, iar Shay o copie, cu 
pantaloni tociţi, rucsacuri şi pantofi ce păreau lucraţi manual, 
pe care Tally îi descrisese dressingului din perete, amin- 
tindu-şi de unii pe care-i văzuse la cineva din Ținutul de Fum. 
Pentru a da impresia credibilă că erau nespălate, îşi frecaseră 
feţele şi hainele cu noroi, ceea ce pe drum li se păruse senza- 
ţional, dar acum nu mai aveau decât o senzaţie de murdărie. 

La uşă erau doi rezidenţi din Valentino, îmbrăcaţi în paz- 
nici, care se asigurau că nimeni nu intra necostumat. Mai 
întâi, îi opriră pe Fausto şi Peris, dar râseră când cei doi îşi 
aprinseră artificiile, şi le făcură semn să intre. În faţa lui Shay 
şi Tally, doar ridicară din umeri şi le lăsară să intre. 

— Aşteaptă până ne vor vedea ceilalţi Infra! spuse Shay. 
Ei o să înțeleagă. 

Cei patru îşi făcură loc în mulţime, printre costumele ce 
creau confuzie. Tally văzu oameni de zăpadă, soldaţi, perso- 
naje din jocuri şi un întreg Comitet al Frumoşilor alcătuit din 
oameni de ştiinţă care țineau diagrame faciale. Figuri istorice 
se ițeau de peste tot, în haine trăsnite din întreaga lume, amin- 
tindu-i lui Tally cât de diferit arătau oamenii unii de alții în 
vremurile în care pământul era suprapopulat. Multe dintre 
noile frumuseți erau îmbrăcate în costume moderne: doctori, 
paznici, constructori sau politicieni — tot ceea ce sperau să 

devină după operaţia de înfrumusețare de la maturitate. Un 
grup de pompieri încercă în glumă să stingă flăcările lui Peris 
şi ale lui Fausto, dar nu reuşiră decât să-i plictisească. 

— Unde sunt Infra? tot întreba Shay, dar zidurile nu-i răs- 
pundeau. E atât de aiurea! Cum trăiesc oamenii de-aici? 

— Cred că poartă tot timpul căşti de telefon, răspunse 
Fausto. Ar fi trebuit să cerem şi noi câte una. 

Problema era că.în Vila Valentino nu puteai chema oa- 
menii pur şi simplu, pentru că zidurile erau vechi şi proaste, 
deci era ca şi cum ai fi fost afară. În timp ce mergeau, Tally 
atinse zidul cu palma. Îi plăcu răceala pietrelor străvechi. Pen- 
tru o clipă, îi amintiră de sălbăticia dură, tăcută şi neschim- 
bată. Nu ţinea morțiş să-i găsească pe ceilalți Infra. Cu toţii o 
vor privi, întrebându-se cum să voteze. 

Se plimbară pe holurile aglomerate, privind spre camerele 
pline cu astronauți şi exploratori din vechime. Tally numără 
cinci Cleopatre şi două Lillian Russell. Erau chiar şi câţiva 
Rudolph Valentino — se pare că vila fusese numită după 
o frumuseţe naturală din vremurile de glorie ale Ruinelor 
Ruginite. 

Alte găşti purtau costume tematice — Hocheişti cu crose, 
legănându-se pe patine zburătoare, Contorsionişti arătând ca 
nişte căţeluşi bolnavi purtând gulere conice de plastic. Şi, desi- 
gur, Roiul era peste tot, insectele comunicând toate între ele 
prin inelele-interfaţă. Insectele aveau antene implantate sub 
piele, astfel încât se puteau suna de peste tot, chiar şi din in- 
teriorul zidurilor proaste ale Vilei Valentino. Celelalte gru- 
puri făceau întruna haz de Roi, ai cărui membri se temeau 
întotdeauna să meargă undeva altfel decât în număr imens. 

Erau cu toţii îmbrăcaţi ca nişte muşte, cu ochi mari, ceea ce 
măcar avea sens. 

Niciun alt Infra nu-şi făcu apariţia în tumultul de costume, 
iar Tally începu să se întrebe dacă nu cumva preferaseră să 
părăsească petrecerea în loc s-o voteze pe ea. Gânduri para- 
noice începură să o bântuie şi tot zărea umbra cuiva stând în 
întuneric, pe jumătate ascuns de mulțime, dar tot timpul 
acolo. Totuşi, de fiecare dată când se întorcea, costumul gri 
de mătase dispărea. 

Tally nu-şi dădea seama dacă era o fată sau un băiat. Purta 
o mască, înfricoşătoare şi, în acelaşi timp, frumoasă, ochii 
cruzi de lup sclipind în lumina palidă şi pâlpâitoare de la pe- 
trecere. Chipul de plastic stârnea ceva în Tally, o amintire du- 
reroasă, luându-i ceva timp s-o alunge. 

Apoi îşi dădu seama cine purta acel costum: un agent de 
la Circumstanţele speciale. 

Tally se sprijini cu spatele de unul dintre pereții reci de 
piatră, amintindu-și salopetele gri de mătase pe care le purtau 
specialii şi feţele frumoase şi crude care li se creau. Priveliştea 
o ameţi şi se simţi ca-ntotdeauna când se gândea la zilele ei 
petrecute în sălbăticie. 

Nu avea niciun sens să vadă costumul aici, în Oraşul Noi- 
lor Frumuseţi. În afară de ea şi Shay, aproape nimeni altci- 
neva nu văzuse vreodată un special. Pentru majoritatea 
oamenilor, ei nu erau decât zvonuri şi legende urbane, pe care 
se arunca vina ori de câte ori se întâmpla ceva ciudat. Spe- 
cialii stăteau bine ascunși. Misiunea lor era să protejeze ora- 
şul de amenințările din afară, precum soldaţii şi spionii, pe 

vremea Ruinelor Ruginite. Dar numai infractorii totali, pre- 
cum Tally Youngblood, îi întâlniseră în persoană. 

Totuşi, cineva făcuse o treabă bună cu acel costum. El sau 
ea trebuie să fi văzut cu adevărat un special la un moment dat. 
Dar de ce o urmărea pe ea? De câte ori se întorcea, silueta era 
acolo, mişcându-se cu o grație teribilă de prădător, pe care 
Tally şi-o amintea din vremea când fusese urmărită printre 
ruinele din Ținutul de Fum, în ziua aceea oribilă când veni- 
seră s-o aducă înapoi în oraş. 

Scutură din cap. De câte ori se gândea la asemenea lucruri, 
în minte îi veneau amintiri false, care nu se potriveau. Desi- 
gur, specialii nu o urmăriseră pe Tally. De ce-ar fi făcut-o? Ei 
o salvaseră, aducând-o acasă după ce părăsise oraşul ca să dea 
de urma lui Shay. Gândul la speciali îi dădea întotdeauna 
amețeli, dar asta numai pentru că fețele lor erau proiectate să 
înspăimânte, în acelaşi fel în care chipurile frumoşilor te fă- 
ceau să te simţi bine. 

Poate că silueta nu o urmărea pe ea. Poate că erau mai 
mulţi indivizi, o gaşcă, și toţi erau îmbrăcaţi la fel şi se răs- 
pândiseră prin mulţimea de la petrecere, ceea ce făcea să pară 
că un special o urmărea. Ideea asta era mult mai rezonabilă. 

Îi ajunse din urmă pe-ai ei şi glumi cu ei, în timp ce-i cău- 
tau pe ceilalţi Infra. Dar, stând cu ochii pe siluetele din umbră, 
Tally îşi dădu seama că nu era cu siguranţă vorba despre un 
grup. Întotdeauna era o singură persoană, care nu vorbea cu 
nimeni, stând tot timpul în umbră. Iar felul în care se mişca, 
atât de grațios... 

Tally îşi spuse că trebuie să se calmeze. Circumstanţele 
speciale nu aveau niciun motiv să o urmărească. Şi nu avea 

niciun sens ca un special să vină la o petrecere cu costume, 
deghizat în special. 

Se forță să râdă. Probabil că era vreunul dintre Infra, care 
făcea o glumă pe seama ei, unul care auzise de sute de ori po- 
veştile lui Shay şi Tally şi care ştia totul despre Circumstan- 
tele speciale. 

Dacă aşa stăteau lucrurile, era total aiurea să facă o scenă 
în faţa tuturor. Era mai bine să-l ignore cu totul pe falsul 
special. 

Tally îşi privi propriul costum şi se întrebă dacă nu cumva 
hainele din Ținutul de Fum nu-i agravau starea de panică. 
Shay avusese dreptate: mirosul puloverului vechi, lucrat ma- 
nual, îi aducea în minte vremurile petrecute în afara oraşului, 
zile de muncă istovitoare şi nopţi încălzindu-se la foc, ames- 
tecate cu amintirile chipurilor urâte care imbătrâneau şi care, 
uneori, o făceau să ţipe în somn. 

Viaţa în Ținutul de Fum îi afectase grav mintea lui Tally. 

Nimeni altcineva nu mai remarcase silueta. Participau cu 
toții la farsa asta? Fausto îşi tot făcea griji că artificiile sale se 
vor termina înainte ca toţi ceilalți Infra să le vadă. 

— Să vedem dacă nu cumva sunt în vreunul dintre tur- 
nuri, spuse el. 

— Măcar putem să-i chemăm dintr-o clădire adevărată, 
fu de acord Peris. 

Shay pufni şi se îndreptă spre cea mai apropiată uşă. 

— Fac orice ca să ies din mormanul ăsta fals de pietre. 

Oricum, petrecăreţii se revărsau afară, părăsind vechile zi- 
duri de piatră. Shay îi conduse spre un turn ales la întâmplare, 
trecând printr-un grup de Coafaţi, cu peruci ca nişte stupi de 

albine, fiecare având propriul roi, alcătuit de fapt din mi- 
croelevatoare pictate în galben şi negru, care stăteau în for- 
maţie în jurul capetelor lor. 

— Bâzâiala nu le-a ieşit cum trebuie, zise Fausto, dar Tally 
îşi dădu seama că era impresionat de costume. 

Artificiile din părul lui erau pe sfârşite, iar oamenii se uitau 
la el mirându-se. Ha? 

Din interiorul turnului de petrecere, Peris îl chemă pe 
Zane, care spuse că Infra se aflau sus. 

— Ai ghicit, Shay. 

Cei patru se înghesuiră în lift împreună cu un chirurg, un 
trilobit şi doi hocheişti beţi, care se chinuiau să-şi menţină 
echilibrul pe patinele zburătoare. 

— Termină cu privirea aia neliniştită, Tally-wa, spuse 
Shay, strângând-o de umăr. O să intri fără probleme. Lui 
Zane îi place de tine. 

Tally reuşi să schiţeze un zâmbet, întrebându-se dacă era 
adevărat. Zane o întreba mereu despre zilele ei de urâtă, dar 
făcea asta cu toată lumea, absorbind poveştile cu ochii lui ce 
aruncau scântei aurii. Oare chiar credea că Tally avea ceva 
special? 

Era clar că exista cineva care credea lucrul ăsta: când uşile 
liftului se deschiseră, Tally zări mătasea gri strecurându-se cu 
graţie prin mulțime. 


URMĂRITORUL 


Majoritatea celorlalți Infra veniseră deghizați în tăietori de 
lemne, purtând costume în carouri, impănaţi cu muşchi falși, 
groteşti, ţinând în mâini fierăstraie electrice false şi pahare cu 
şampanie. Mai erau şi măcelari, câţiva fumători care-şi făcu- 
seră singuri ţigaretele false şi un călău purtând pe după umeri 
o frânghie lungă cu laţ. Zane, care ştia multă istorie, venise ca 
aghiotant de dictator, cunoscător al modei într-o oarecare 
măsură. Era îmbrăcat tot în negru şi avea o banderolă roşie 
extravagantă. Îşi făcuse o intervenţie estetică, pentru a avea 
buzele subțiri şi obrajii supţi, ceea ce-l făcea să semene cu un 
special. 

Râseră cu toții văzând costumul lui Peris şi încercară să 
aprindă iar costumul lui Fausto, dar nu reuşiră decât să ardă 
câteva şuviţe din părul acestuia. Mirosea total aiurea. Răma- 
seră o vreme neliniştiți în fața costumelor lui Tally şi Shay, 
dar curând ceilalți Infra se înghesuiau să atingă fibrele aspre 
ale puloverului lucrat manual, întrebând dacă dădea mâncă- 
rimi. (Dădea, însă Tally clătină din cap.) 

Shay rămase aproape de Zane şi-l puse să studieze noua ei 
intervenţie la ochi. 

— Găseşti că mă fac mai frumoasă? întrebă ea. 

— Le dau cincizeci de mili-Helene, spuse el. 

Nimeni nu înţelese nimic. 

— O mili-Helenă înseamnă suficientă frumuseţe cât să 
lansezi exact un vas, explică Zane, iar cei mai mari din gaşca 
Infra râseră cu toţii. 

— Cinzeci e foarte bine. 

Shay zâmbi, lauda lui Zane luminându-i chipul precum 
şampania. 

Tally încercă să fie senzațională, dar gândul la acel special 
din umbră o ameţea. După câteva minute, ieşi pe balconul 
turnului, ca să-şi umple plămânii cu aer rece şi proaspăt. 

Câteva baloane cu aer cald erau ataşate de turn, plutind 
ca nişte mari luni negre pe cer. Cei aflaţi în baloanele cu aer 
cald trăgeau din nacelă cu artificii spre ceilalţi, râzând în timp 
ce flăcările de siguranţă străpungeau întunericul. Apoi, unul 
dintre baloane începu să se ridice, zgomotul arzătorului său 
acoperindu-l pe cel al petrecerii, priponul căzând şi poc- 
nindu-se de turn. Focul se înălță doar de-un deget, dispărând 
în cele din urmă în zare. Dacă Shay nu ar fi prezentat-o mem- 
brilor Infra, Tally se gândi că s-ar fi costumat în balon. Cei 
din gaşca Baloanelor plecau mereu departe în noapte şi ate- 
rizau în diferite locuri, după care chemau un magnetoglisor 
să-i ia din vreo suburbie îndepărtată sau chiar de dincolo de 
marginea oraşului. 

Privind peste râu, spre întunecimea din Oraşul Urâţilor, 
Tally se simţi considerabil mai puţin ameţită. Era ciudat. 

Perioada petrecută în sălbăticie era atât de neclară pentru ea, 
în schimb îşi aminti perfect că fusese o tânără urâtă, care pri- 
vea luminile Oraşului Noilor Frumuseţi de la fereastra dor- 
mitorului şi de-abia aştepta să împlinească şaisprezece ani. 
Întotdeauna se imaginase în partea asta, într-un turn înalt, cu 
artificii sclipind în jurul ei, înconjurată de frumoşi, fiind fru- 
moasă ea însăşi. 

Desigur, Tally din acele fantezii purta de obicei rochii de 
seară, nu un pulover de lână şi pantaloni de lucru, iar faţa nu-i 
era murdară de noroi. Luă între degete un fir de lână ieşit din 
țesătură, dorindu-și ca Shay să nu fi găsit puloverul în seara 
asta. Tally voia să lase în urmă "Ținutul de Fum, să scape de 
toate amintirile încâlcite în care alerga, se ascundea şi se sim- 
tea ca o trădătoare. Detesta să se uite în fiecare minut la uşa 
liftului, întrebându-se dacă tipul costumat în special o urmă- 
rise până acolo. Voia să simtă că aparţine cu totul de un loc, 
nu să se aştepte tot timpul să se dezlănţuie un dezastru. 

Poate că tot ceea ce spunea Shay era adevărat, iar votul 
din seara asta avea să rezolve totul. Gaşca Infra era una din- 
tre cele mai unite din Oraşul Noilor Frumuseţi. Trebuia să 
fii votat şi, imediat ce deveneai Infra, puteai să fii sigur că ai în- 
totdeauna parte de prieteni, petreceri şi conversații spu- 
moase. Gata cu fuga pentru Tally! 

Singura condiţie era că la gaşca asta puteau adera doar cei 
care avuseseră un trecut zbuciumat în perioada de urâţenie, 
o istorie în care să se fi furişat afară, să fi zburat întreaga 
noapte cu placa şi să fi fost fugari. Infra erau frumoşi care nu 
uitaseră că fuseseră urâţi, cărora încă le mai plăceau farsele şi 

infracțiunile care făceau ca Oraşul Urâţilor să fie, în felul lui, 
senzaţional. 

— Cât ai da priveliştii? 

Era vocea lui Zane, care apăruse brusc lângă ea, în toată 
frumuseţea lui, înalt de aproape doi metri, purtând vechea 
uniformă. 

— Ce să-i dau? 

— O sută de mili-Helene? Cinci sute? Poate o Helenă 
întreagă? 

Tally inspiră ca să se liniştească, privind în jos spre râul 
întunecat. 

— Nu i-aş da nimic. La urma urmelor, este Oraşul Urâţilor. 

Zane chicoti. 

— Ei, haide, Tally-wa, n-ai niciun motiv să fii rea cu fraţii 
şi surorile tale urâte. Nu e vina lor că nu sunt la fel de frumoşi 
ca tine. 

Zane îi dădu lui Tally o şuviţă de păr după ureche. 

— Nu ei, locul. Oraşul Urâţilor e o închisoare. 

Se simţi ciudat rostind aceste cuvinte, prea serioase pen- 
tru o petrecere. 

Dar pe Zane nu păru să-l deranjeze. 

— Tu ai scăpat, nu? 

Îşi trecu palma peste fibrele ciudate ale puloverului, aşa 
cum făceau şi ceilalți. 

— Era mai bine în Ţinutul de Fum? 

Tally se întrebă dacă el voia un răspuns adevărat. O neli- 
niştea să spună ceva fals. Dacă lui Zane i se va părea că Tally 
e aiurea, voturile vor scădea semnificativ, indiferent ce pro- 
miseseră Shay şi Peris. 

Îl privi în ochi. Aveau o sclipire metalică de aur strălucitor, 
reflectând artificiile asemenea unor mici oglinzi, şi ceva din- 
dărătul lor părea s-o atragă pe Tally. Nu era magia obişnuită 
a frumoşilor, ci ceva care părea serios, ca şi cum petrecerea 
din jurul lor ar fi dispărut. Zane asculta întotdeauna absorbit 
poveştile ei despre Ținutul de Fum. Le auzise pe toate deja, 
dar poate că voia să ştie ceva mai mult. 

— Am plecat în noaptea de dinainte de a împlini şaispre- 
zece ani, zise ea. Aşa că nu fugeam de Oraşul Urâţilor, de fapt. 

— Corect. 

Zane îşi mută privirea spre râu. 

— Fugeai de operaţie. 

— O urmam pe Shay. A trebuit să rămân urâtă ca s-o 
găsesc. 

— Ca s-o salvezi, spuse Zane, aţintindu-şi din nou ochii 
asupra ei. Aşa a fost? 

Tally încuviinţă cu grijă, şampania din noaptea de dinainte 
făcând-o să se simtă încă ameţită. Sau poate cea din noaptea 
asta. Se uită la paharul gol pe care-l ţinea în mână şi se întrebă 
cât băuse. 

— Trebuia neapărat să fac asta! 

În timp ce rostea cuvintele, Tally îşi dădu seama că sunau 
fals. 

— O circumstanţă specială? întrebă Zane, zâmbind crispat. 

Tally ridică din sprâncene. Se întrebă ce şmecherii făcuse 
Zane pe vremea când era urât. Nu povestea prea mult. Cu toate 
că nu era cu mult mai mare decât ea, Zane nu trebuia să facă ni- 
ciodată dovada că era un Infra adevărat, pur şi simplu era. 

Chiar şi cu buzele subţiate, în ton cu deghizarea, era fru- 
mos. Chipul lui fusese sculptat într-o formă extremă faţă de 
a majorităţii, de parcă doctorii ar fi vrut să-i împingă până la 
limită pe specialiştii Comisiei de Înfrumuseţare. Pomeţii îi 
erau ascuţiţi ca vârfurile de săgeți sub stratul de muşchi, iar 
sprâncenele erau absurd de arcuite atunci când se amuza. 
Brusc, Tally îşi dădu seama limpede că, dacă oricare dintre 
trăsăturile lui şi-ar fi modificat locul cu doar câţiva milimetri, 
ar fi arătat groaznic. Şi totuşi, în acelaşi timp, era imposibil 
să-ți imaginezi că nu fusese niciodată urât. 

— Ai fost vreodată la Ruinele Ruginite? îl întrebă ea. În... 
tinereţe? 

— Aproape în fiecare noapte, iarna trecută. 

— larna? 

— Ador ruinele acoperite de zăpadă, spuse el. Face ca 
marginile să fie mai blânde, ceea ce adaugă mili-Helene pri- 
veliştii. 

— Oh! 

Tally îşi aminti cum traversase sălbăticia la început de 
toamnă şi cât de frig era. 

— Sună total... îngheţat, adăugă ea. 

— N-am putut să conving pe nimeni să vină cu mine. 

Îşi miji ochii. 

— Când vorbeşti despre ruine, nu spui niciodată dacă 
te-ai întâlnit cu cineva acolo, continuă Zane. 

— Dacă m-am întâlnit cu cineva? 

Tally închise ochii, simțind că-şi pierde brusc echilibrul. 
Se sprijini de balustrada balconului şi inspiră adânc. 

— Da, spuse el. Ai întâlnit vreodată pe cineva? 

Paharul gol de şampanie alunecă din mâna lui Tally şi căzu 
în beznă. 

— Ai grijă la cei de jos, murmură Zane cu un zâmbet. 

Un clinchet spart se auzi din întuneric, râsete de surprin- 
dere venind dinspre acesta, precum undele iscate de o piatră 
aruncată în apă. Părea la o depărtare de kilometri. 

— E-n regulă, Tally, şopti Zane. Îngăduie-ţi să fii senza- 
ţională. 

Tally îşi dădu seama cât de fals suna asta. Să trebuiască să 
i se spună să fie senzaţională. Dar în ciuda intervenţiei, privi- 
rea lui Zane se imblânzise, de parcă ar fi dorit cu adevărat ca 
ea să se relaxeze. 

Îşi reveni din senzaţia de gol, apucându-se cu ambele 
mâini de balustrada din spatele ei. Shay şi Peris veniseră, de 
asemenea, pe balcon. Era înconjurată de toţi noii săi prieteni 
Infra, protejată — aparținea unui grup. Dar o şi priveau cu 
atenţie. Poate că toată lumea se aştepta la ceva deosebit din 
partea ei în această seară. 

— N-am văzut pe nimeni acolo, spuse Tally. Trebuia să 
vină cineva, dar n-a făcut-o. 

Nu auzi răspunsul lui Zane. 

Urmăritorul apăruse din nou — de partea cealaltă a tur- 
nului, stând nemișcat şi privind-o fix, prin mulţime. Ochii 
strălucitori ai măştii părură să recunoască privirea ei pentru o 
clipă, apoi silueta se răsuci şi se strecură printre halatele albe 
ale Comisiei pentru Înfrumusețare, dispărând în spatele 
imenselor diagrame faciale, prezentând fiecare tip major de 
frumuseţe. Şi chiar dacă Tally îşi dădea seama că era ceva 

nepotrivit, se îndepărtă de Zane şi porni prin mulţime, pen- 
tru că nu avea cum să-şi revină în seara asta dacă nu afla cine 
era persoana aceea, un Infra deghizat, un special ori un nou 
frumos oarecare. Trebuia să ştie de ce voia cineva să-i amin- 
tească de Circumstanţele speciale. 

Tally se ghemui printre halate albe şi făcu slalom printre 
membrii unui grup, cu toții îmbrăcaţi în costume de grăsani, 
burţile lor moi, din burete, făcând-o să se rotească. Dădu de- 
oparte aproape o întreagă echipă de hocheişti, care se legănau 
ca nişte ţânci pe patinele lor zburătoare. Frânturi de mătase 
gri o incitau, iar Tally continua să fugă înainte. Dar mulțimea 
era covârşitoare şi se mişca frenetic, astfel că, atunci când 
ajunse în coloana din centrul turnului, silueta dispăruse. 

Privind luminile de deasupra liftului, văzu că acesta por- 
nise în sus, nu în jos. Aşa-zisul special era încă în zonă, un- 
deva în turn. 

Apoi Tally observă uşile care dădeau spre scara de ur- 
genţă. Erau de un roşu puternic, iar pe ele erau lipite averti- 
zări: dacă le deschideai, alarma începea să sune. Se uită din 
nou în jur — nici urmă de siluetă gri. Oricine ar fi fost, tre- 
buie că o luase pe scări în jos. Alarmele puteau fi oprite. Ea 
însăşi făcuse şmecheria asta de-atâtea ori, pe vremea când era 
urâtă. 

Tally întinse o mână tremurândă spre uşă. Dacă alarma 
pornea să urle, toată lumea avea să se uite la ea şi să şuşo- 
tească, în timp ce paznicii evacuau turnul. Ar fi fost un mod 


senzaţional de a-şi încheia cariera de Infra. 

Ce mai Infra, se gândi ea. Ar fi fost de-a dreptul un simu- 
lacru de infractor dacă nici măcar o alarmă nu era în stare să 
oprească din când în când. 

Deschise uşile. Nu se auzi niciun sunet. 


Tally păşi pe trepte. Uşile se închiseră în urma ei, estompând 
tumultul petrecerii. În tăcerea subită, îşi putea simţi inima 
bubuindu-i în piept şi îşi auzea respiraţia, încă sacadată din 
pricina urmăririi. Ritmul muzicii părea să se strecoare pe sub 
uşă, făcând să se cutremure podeaua de ciment. 

Silueta stătea pe scară, cu câteva trepte mai sus. 

— Ai reuşit! 

Era o voce de băiat, neclară din pricina măştii. 

— Am reuşit ce? La petrecere? 

— Nu, Tally. Ai reuşit să treci de uşă. 

— Nu părea încuiată. 

Încercă să privească prin fantele sclipitoare ale măștii. 

— Cine eşti? 

— Nu mă recunoşti? 

Vocea părea sincer uimită, de parcă ar fi fost a unui vechi 
prieten, cineva care purta tot timpul o mască. 

— Cu cine semăn? 

Tally înghiţi în sec şi spuse încet: 

— Cu cineva din Circumstanţele speciale. 

— Bun. Îţi aminteşti. 

Tally simţea zâmbetul din vocea lui. El vorbea încet şi gri- 
juliu, de parcă ea ar fi fost o idioată. 

— Sigur că-mi amintesc. Faci parte dintre ei? Te cunosc? 

— De ce nu arunci o privire? 

Silueta nu făcu nicio mişcare pentru a-şi scoate masca. 

— Haide, Tally. 

Brusc, Tally îşi dădu seama ce se petrecea. Recunoaşterea 
semnificației costumului, urmărirea de la petrecere, bravura 
în faţa uşii cu alarmă... totul fusese un test. Un soi de recru- 
tare. El stătea şi se întreba dacă ea va îndrăzni să-i scoată 
masca. 

Tally era sătulă de teste. 

— Stai departe de mine, spuse ea. 

— Tally... 

— Nu vreau să lucrez pentru Circumstanţele speciale. 
Vreau doar să trăiesc aici, în Oraşul Noilor Frumuseţi. 

— Eu nu... 

— Lasă-mă-n pace! ţipă ea strângând din pumni. 

Ecoul strigătului se izbi de pereţii din ciment, lăsând în 
urma sa un moment de tăcere, care parcă-i surprindea 
pe-amândoi. Muzica petrecerii se lăsă purtată pe scări, es- 
tompată şi timidă. 

În cele din urmă, din spatele măştii se auzi un oftat, iar el 
ridică o pungă de piele neprelucrată. 

— Am ceva pentru tine. Dacă eşti pregătită. Vrei, Tally? 

— Nu vreau nimic de la... 

Vocea ei se stinse. Sub ei se auziră foşnete. Nu era petre- 
cerea. Cineva urca treptele. 

Cei doi se mişcară în acelaşi timp, privind peste balus- 
tradă, spre deschiderea îngustă dintre trepte. La mare dis- 
tanță, jos, Tally văzu sclipiri de mătase gri şi mâini apucând 
balustrada. Vreo şase oameni urcau scările incredibil de 

repede, paşii lor de-abia auzindu-se peste sunetul vag al 
muzicii. 

— Ne vedem mai târziu, spuse silueta, stând nemişcată. 

Tally clipi. El o trase deoparte, înspăimântat de priveliştea 
specialilor adevăraţi. Aşadar, cine era el? Înainte ca degetele 
lui să apuce mânerul uşii, Tally îi smulse masca de pe faţă. 

Era un urât. Un urât adevărat. 

Faţa lui nu avea nimic în comun cu acele costumaţii de 
grăsani pe care frumoşii le pregătiseră pentru petrecere, cu 
nasuri mari şi ochi privind cruciş. Nu trăsăturile exagerate îl 
făceau diferit. Totul era diferit, ca şi cum ar fi fost făcut din cu 
totul altă substanță. În acele secunde, ochii frumoși, perfecţi 
ai lui Tally surprinseră fiecare por deschis, şuvițele zbârlite 
de păr, lipsa de simetrie a chipului. I se strânse pielea la ve- 
derea imperfecţiunilor: tuleiele de barbă adolescentină, din- 
ţii necosmetizaţi, erupțiile de pe frunte care anunțau o boală. 
Voia să se dea înapoi, să pună distanţă între ea şi urâțenia lui 
nefericită, necurată şi nesănătoasă. 

Dar cumva îi ştia numele... 

— Croy? spuse ea. 


CĂDEREA 


— Pe mai târziu, Tally, spuse Croy, luându-i masca din mână, 
cu un gest smucit, şi punându-şi-o pe faţă. 

Deschise uşa în forţă, iar zgomotul petrecerii se grăbi să 
se-mprăştie de-a lungul scărilor, în timp ce el ţâşnea înăun- 
tru, mătasea gri a costumului său dispărând în mulţime. 

Tally rămase pe loc, în picioare, prea uluită ca să se poată 
mişca, în timp ce uşa se închise la loc. Ca şi în cazul vechiului 
său pulover, nu ţinuse minte bine cum era urâţenia: chipul 
lui Croy era mult mai neplăcut decât în imaginea ei mentală 
despre locuitorii din Ținutul de Fum. Zâmbetul lui strâmb, 
ochii lipsiţi de strălucire, felul în care pielea lui năduşită că- 
pătase urme roşii în locurile unde masca îi presase faţa... 

Dar apoi uşa se trânti închizându-se şi, printre ecouri, 
Tally auzi paşi care continuau să urce spre ea — speciali ade- 
văraţi care se apropiau; şi, pentru prima dată în acea zi, un 
gând îi răsună clar în minte. 

Fugi! 

Trase de uşă, o deschise şi ea se pierdu în mulțime. 


40 Scott Westerfeld 


Liftul tocmai sosise şi Tally se împiedică de un grup de 
Naturali, acoperiţi cu frunze uscate, reprezentând ultimele 
zile ale toamnei, scăpărând în nuanţe de galben şi roşu, când 
trecu pe lângă ei. Reuşi să-şi menţină echilibrul: podeaua era 
lipicioasă de la șampania vărsată. Zări din nou un crâmpei de 
mătase gri. 

Croy se îndrepta spre balcon şi spre membrii Infra. 

Se repezi după el. Tally nu voia să fie urmărită de nimeni 
la petreceri, să intre în panică, să-i fie răscolite amintirile, când 
ea ar fi trebuit de fapt să fie senzaţională. Trebuia să-l prindă 
pe Croy şi să-i spună să n-o mai urmărească niciodată. 

Aici nu erau în Oraşul Urâţilor sau în Ţinutul de Fum — 
el nu avea niciun drept să se afle aici. Nu avea dreptul să-şi 
facă apariţia din trecutul ei de urâtă. 

Şi mai exista un motiv pentru care fugea: specialii. Îi fu- 
sese de-ajuns o singură privire îndreptată spre ei, ca fiecare 
celulă din trup să-i fie pusă în alertă. Viteza lor inumană i se 
părea respingătoare, se simţea de parc-ar fi privit un gândac 
alergând pe-o farfurie. Mişcările lui Croy i se păruseră poate 
nefireşti, încrederea lui de locuitor din Ținutul de Fum ie- 
şind în evidenţă la o petrecere a frumoşilor, dar specialii erau 
o cu totul altă specie. 

Tally dădu buzna pe balcon, la timp pentru a-l vedea pe 
Croy sărind peste balustradă, fluturându-şi brațele pentru o 
clipă, nesigur. Apoi îşi recăpătă echilibrul, îşi îndoi genunchii 
şi porni în noapte. 

Alergă iute spre balustradă şi se uită peste ea. Croy dis- 
păru din raza privirii ei, silueta lui fiind înghițită de întuneri- 
cul de dedesubt. După un moment de derută, reapăru, grăbit, 

mătasea gri reflectând lumina artificiilor, în timp ce el alerga 
spre râu. 

Zane stătea lângă ea, privind în jos. 

— Hm, invitaţia nu spunea „sunt necesare jachetele de 
bungee“, murmură el. Cine era tipul, Tally? 

Ea deschise gura, dar în aceeaşi clipă alarma începu să urle. 

Tally se întoarse şi văzu mulțimea dându-se la o parte. 
Grupul de speciali se revărsa pe ușa dinspre scară, făcându-şi 
loc printre noile frumuseți, acum confuze. Chipurile crude 
nu mai erau măşti, aşa cum nici urâţenia lui Croy nu fusese, 
şi era la fel de şocant să le priveşti. Ochii ca de lup îi dădură 
fiori lui Tally, iar înaintarea lor, la fel de hotărâtă şi de peri- 
culoasă ca a unei pisici la vânătoare, îi transmitea trupului ei 
o nevoie acută să fugă. 

La celălalt capăt al balconului îl văzu pe Peris, stând în- 
ghețat lângă balustradă, uluit de spectacol. Artificiile i se stin- 
seseră în sfârşit, dar lumina de pe gulerul jachetei sale de 
bungee încă strălucea, verde. 

Tally îşi croi drum până la el, printre ceilalți Infra, calcu- 
lând unghiurile, ştiind exact când să sară. Pentru o clipă, 
lumea i se păru ciudat de clară, ca şi cum Croy cu urâţenia lui 
şi specialii de o frumuseţe crudă ar fi eliminat o barieră din- 
tre ea şi lume. Totul era strălucitor şi strident, iar detaliile atât 
de clare, încât Tally îşi miji ochii, ca şi cum ar fi fugit în timp 
ce un vânt înghețat îi bătea din faţă. 

Îl prinse pe Peris la timp, îl apucă de umeri cu braţele, iner- 
ţia ridicându-i pe amândoi peste balustrada balconului. 
Se rostogoliră în beznă, costumul lui Peris aprinzându-se 

pentru o ultimă oară în cădere, artificiile trecând pe lângă 
obrajii ei, reci ca fulgii de nea. 

El ţipa şi râdea în acelaşi timp, ca şi cum i s-ar fi făcut o 
farsă enervantă, dar revigorantă — apă rece aruncată în cap. 

La jumătatea drumului, lui Tally îi trecu prin minte că era 
posibil ca jacheta de bungee să nu-i țină pe amândoi. 

Strânse mai tare şi-l auzi pe Peris gemând, în timp ce ele- 
vatoarele intrau în funcţiune. Jacheta îl ridică, aproape smul- 
gându-i lui Tally umerii din încheieturi. Avea încă muşchii 
puternici în urma săptămânilor de muncă fizică din Ţinutul 
de Fum — operaţia nu făcuse decât să i-i fortifice şi mai şi — 
dar de-abia putea să rămână prinsă, în timp ce jacheta absor- 
bea viteza căderii. Braţele îi alunecară şi mai jos, până când 
înconjurară talia lui Peris, degetele cuprinzând dureros cure- 
lele jachetei. 

Oprindu-se cu opinteli, picioarele lui Tally şterseră iarba; 
apoi îi dădu drumul lui Peris. Acesta fu din nou tras în sus, 
atingând cu genunchiul arcada lui Tally şi trimițând-o din 
nou în întuneric. Ea îşi pierdu echilibrul şi ateriză pe o pătură 
de frunze moarte, care foşniră sub ea. 

Pentru o clipă, Tally rămase nemişcată. Covorul de frunze 
mirosea suav a pământ şi a putreziciune, a ceva vechi şi obo- 
sit. Clipi când ceva îi intră în ochi. Poate că ploua. 

Ridică privirea spre turnul în care avea loc petrecerea, la 
baloanele cu aer fierbinte din depărtare, clipind şi ţinându-şi 
respiraţia. Zări câteva siluete privind în jos de la balconul lu- 
minos, aflat la etajul zece. Tally se întrebă dacă printre aces- 
tea se aflau şi speciali. 

Peris nu era nicăieri. Îşi aminti cum făcuse bungee jum- 
ping pe vremea când era urâtă, cum jacheta o putea menţine 
în pantă. Pesemne că el işi continuase drumul spre râu, după 
Croy. 

Croy. Ar fi vrut să-i spună ceva lui Croy... 

Tally se strădui să se ridice în picioare şi privi spre râu. 
Capul îi zvâcnea, dar claritatea cu care văzuse lucrurile atunci 
când se aruncase de la balcon nu dispăruse. Inimi îi tresări la 
explozia unor artificii care aprinseră cerul, aruncând brusc lu- 
mini roz şi umbre printre copaci, făcând să se vadă fiecare fir 
de iarbă. 

Totul era foarte real: repulsia ei puternică faţă de urâţe- 
nia lui Croy, teama sa de speciali, formele și mirosurile din 
jurul ei. Era ca şi cum o peliculă subţire de film ar fi fost dată 
la o parte de pe ochii ei, revelând colţurile tăioase ale lumii. 

Alergă peste deal, spre luciul râului şi spre Oraşul Urâţilor. 

— Croy! strigă ea. 

Floarea roz de pe cer se stinse, iar Tally se împiedică de 
rădăcina şerpuită a unui copac bătrân. Se opri. 

Din întuneric se ivea cineva. 

— Croy? 

Artificiile îi lăsaseră puncte luminoase pe retină. 

— Nu renunţi, nu-i aşa? 

Era pe o placă magnetoglisoare, la un metru deasupra 
pământului, cu picioarele depărtate pentru a-şi menţine echi- 
librul, părând să stea confortabil. Cenuşiul mătăsii se trans- 
formase într-un negru intens; îşi aruncase masca. În spatele 
lui, pluteau alte două siluete întunecate, urâţi tineri în uni- 
forme de internat şi cu priviri agitate. 

— Voiam... 

Vocea lui Tally se stinse. Îl urmărise ca să-i spună: Pleacă, 
lasă-mă-n pace, nu te mai întoarce niciodată. Să ţipe la el. Dar 
totul devenise atât de clar şi de intens... Ceea ce voia acum 
era să menţină această concentrare. Intruziunea lui Croy în 
lumea ei avea legătură cu asta, ştia cumva. 

— Croy, se apropie, spuse unul dintre tinerii urâţi. 

— Ce voiai, Tally? întrebă el, calm. 

Ea clipi, nesigură, îngrijorată că, dacă spune din nou ceva 
greşit, claritatea aceea putea să dispară — bariera s-ar fi lăsat 
din nou între ei. 

Croy zâmbi şi desprinse de curea vechea pungă de piele. 

— Asta? Da, cred că eşti pregătită pentru asta. E o singură 
problemă: ar fi mai bine să n-o iei acum de la mine. Paznicii 
se apropie. Poate că fac parte dintre speciali. 

— Da, cam în zece secunde, se plânse urâtul, agitat. 

Croy îl ignoră. 

— Dar o las pentru tine la Valentino, 317. Poţi să ţii minte 
asta? Valentino, 317. 

Ea încuviință şi clipi din nou. Îşi simțea capul uşor. 

Croy se încruntă. 

— Aşa sper. 

Cu o mişcare grațioasă, îşi făcu placa să se rotească, apoi 
ceilalți doi îi urmară exemplul. 

— Pe mai târziu! Şi-mi pare rău pentru ochiul tău. 

Ţâşniră spre râu, virând în trei direcţii diferite, dispărând 
în beznă. 

— Îi pare rău pentru ce? întrebă ea încet. 


FRUMOȘII 45 


Atunci, Tally clipi din nou, înțelegând, privirea înceţo- 
şându-i-se. Îşi atinse fruntea cu mâna. Degetele-i simţiră ceva 
lipicios — mai multe picături întunecate îi curseră în palmă. 
Le privi perplexă. 

În cele din urmă, simți durerea, capul zvâcnindu-i odată cu 
bătăile inimii. Coliziunea cu genunchiul lui Croy trebuie să o 
fi rănit. Degetele ei urmăriră un şiroi de sânge care ocolea 
arcada şi cobora pe obraz, fierbinte ca lacrimile. 

Se aşeză pe iarbă, tremurând brusc din tot corpul. 

Artificiile luminau din nou cerul, colorând într-un roşu 
aprins sângele de pe mâna ei, fiecare picătură fiind o oglindă 
în care se reflectau exploziile de deasupra. Acum, pe cer erau 
magnetoglisoare... o mulţime! 

Tally simţi ceva dispărând în timp ce sângera, ceva ce ar fi 
vrut să păstreze... 

— Tally! 

Ridicând privirea, îl văzu pe Peris, chicotind în timp ce 
urca dealul. 

— Ei bine, asta nu a fost o mişcare senzațională, Tally-wa. 
Era să sfârşesc în râu! 

Mimă înecul, lipsa de aer şi scufundarea. 

Ea se trezi că râde văzând pantomima, tremurul ei bizar 
transformându-se într-o stare senzaţională, acum, că Peris era 
aici. 

El îşi masă un umăr. 

— De asemenea, felicitări pentru agăţare. 

Tally încercă să-şi amintească de ce i se păruse o idee atât 
de bună să sară din turn, dar priveliștea propriului sânge 

o lăsase năucă. Nu voia decât să doarmă. Totul era puternic 
şi strălucitor. 

— Îmi pare rău. 

— Data viitoare, avertizează-mă! 

Artificiile explodară deasupra capului lor şi Peris o privi 
cu ochii mijiţi, uluirea citindu-se pe frumosul lui chip. 

— Ce e cu sângele ăla? 

— Ah, da. Când te-ai ridicat, m-ai lovit cu genunchiul. 
Nu-i aiurea? 

— Nu te prea înfrumuseţează. 

El întinse mâna şi o strânse uşor de braţ. 

— Nu-ţi face griji, Tally. O să chem o maşină de pază. 
Sunt o mulțime în seara asta. 

Una se apropia deja. Trecu în tăcere pe deasupra capete- 
lor lor, luminile farurilor dând o nuanţă roşiatică ierbii din 
jur. Un reflector îi reperă. Tally oftă, lăsând să se disperseze 
deranjantele lumini strălucitoare din jur. Îşi dădu seama acum 
de ce fusese o zi atât de aiurea. Încercase mult prea din răs- 
puteri, făcându-şi griji pentru votul celor din gaşca Infra şi 
pentru costumaţia mai mult serioasă decât senzaţională. Nu 
era de mirare că spărgătorii de chef o împinseseră dincolo de 
limită. 

Chicoti. Dincolo de limită, în sensul literal al cuvântului. 

Dar acum totul era în regulă. Urâţii şi frumoşii cruzi odată 
plecaţi, şi aflându-se în grija lui Peris, pe Tally o cuprinse o 
senzaţie de relaxare. Ciudat cum lovitura la cap o ameţise 
pentru o clipă, făcând-o chiar să discute cu acei urâţi, de parcă 
ar fi contat. 

Magnetoglisorul ateriză în apropiere şi doi paznici săriră 
din el, apropiindu-se, unul ducând o trusă de prim-ajutor. 
Poate că, dacă tot îi oblojeau capul — se gândi Tally —, 
putea să aibă şi ea parte de o intervenţie la ochi, la fel ca a lui 
Shay. Nu chiar la fel, ar fi fost aiurea, dar ceva de genul ăla. 

Privi chipurile paznicilor: nişte frumoşi maturi, calmi, 
înţelepţi şi stăpâni pe situaţie. Preocuparea pe care o afişau 
făcea ca sângele de pe faţa ei să semene mai puţin cu o înşe- 
lătorie. 

O conduseră cu blândeţe până la maşină şi, cu un spray, 
pulverizară un strat nou de piele peste rană. Apoi îi dădură o 
pastilă antiinflamatorie. Când îi întrebă despre răni, râseră şi 
spuseră că operaţia avusese grijă de asta. Nu va mai avea ni- 
ciodată răni. 

Pentru că era o lovitură la cap, îi făcură o examinare neu- 
rologică, arătându-i un led roşu, mişcându-l într-o parte 
şi-ntr-alta, în timp ce-i urmăreau privirea. Testul părea destul 
de rudimentar, dar paznicii îi spuseră că nu suferise niciun 
şoc şi niciun traumatism. Peris povesti cum intrase odată 
într-o uşă de sticlă la Vila Lillian Russell şi trebuise fie să ră- 
mână treaz, fie să moară. Râseră cu toţii. 

Apoi paznicii îi adresară câteva întrebări despre urâţii puşi 
pe farse, care traversaseră râul în acea seară şi provocaseră tot 
acel neajuns. 

— ÎI cunoşti pe vreunul dintre ei? 

Tally oftă. Nu prea avea chef să discute despre asta. Se 
simţea complet ruşinată pentru că din cauza ei urâţii distru- 
seseră petrecerea. Dar acum întrebările erau puse de frumo- 
şii maturi şi nu-ţi puteai permite să-i trimiţi la plimbare. 

Întotdeauna ştiau ce fac şi era o prostie să spui o minciună în 
faţa acelor chipuri calme şi autoritare. 

— Da, cred că mi-l amintesc pe unul dintre ei. Croy. 

— E din Ținutul de Fum, nu-i aşa, Tally? 

Ea încuviinţă, simțindu-se stupid în puloverul acela din 
Ținutul de Fum, murdar de noroi şi de sânge. Era numai vina 
celor de la Vila Valentino pentru că stabiliseră o asemenea ți- 
nută pentru petrecere. Era total aiurea să fii costumat când 
plecai de la o petrecere. 

— Ai idee ce voia, Tally? De ce era acolo? 

Se uită la Peris, cerându-i ajutorul. El îi sorbea fiecare cu- 
vânt, cu ochii săi luminoşi larg deschişi. O făcea să se simtă 
importantă. 

Tally ridică din umeri. 

— De şmecher, atâta tot. Se dădea mare în faţa prieteni- 
lor, probabil. 

Ceea ce suna fals. La urma urmelor, Croy nu trăia în Ora- 
şul Urâţilor. El era din Noul Fum, zona sălbatică dintre oraşe. 
Cei doi care se aflau cu el probabil că veniseră doar de dragul 
farsei, pe când Croy avea cu siguranţă un plan. 

Dar paznicii o crezură şi doar îi zâmbiră şi încuviinţară. 

— Stai liniştită, n-o să se mai întâmple. O să stăm cu ochii 
pe tine ca să ne asigurăm de asta. 


La rândul ei, le zâmbi, iar paznicii o duseră acasă. 


Când Tally ajunse în camera ei, primi un mesaj de la Peris, 


care se întorsese la petrecere. Ghici ce? striga el. 

Zgomotul mulţimii şi muzica se amestecau cu vorbele, fă- 
când-o pe Tally să-şi fi dorit să se întoarcă la petrecere, chiar 
şi cu noul strat de piele pulverizat pe frunte. 

Se încruntă şi se aruncă pe pat, în timp ce continua să as- 
culte mesajul: Când m-am întors, Infra votaseră deja! Li s-a 
părut de-a dreptul senzațională prezenţa specialilor adevăraţi 
la petrecere, iar aruncarea noastră din turn a primit şase sute de 
mili-Helene de la Zane! Eşti atât de Infra! Ne vedem mâine. Ah, 
şi nu pune să fi se şteargă cicatricea aia până n-o vede toată 
lumea. Cei mai buni prieteni pentru totdeauna! 

Când mesajul se încheie, Tally simţi că patul se cam rotea 
cu ea. Închise ochii şi scoase un lung oftat de uşurare. În sfâr- 
şit, era o Infra în adevăratul sens al cuvântului. Tot ce-şi do- 
rise i se-ntâmplase în cele din urmă. Era frumoasă şi locuia în 
Oraşul Noilor Frumuseţi împreună cu Peris şi Shay şi o mul- 
time de prieteni noi. Toate dezastrele şi terorile din anul care 
trecuse — fuga în Ţinutul de Fum, traiul de-acolo, în mizeria 
existenţei anterioare Ruinelor Ruginite, călătoria înapoi în 
oraș prin sălbăticie — se rezolvaseră cumva. 

Era atât de minunat, iar Tally era atât de epuizată, încât îi 
luă ceva vreme să înțeleagă toate astea. Ascultă mesajul lui 
Peris de mai multe ori, apoi, cu mâini tremurânde, îşi scoase 
puloverul mirositor şi-l aruncă într-un colţ. A doua zi, avea 
să-i ceară spărturii din perete să-l recicleze. 

Tally rămase o vreme întinsă, privind tavanul. Primi un 
ping de la Shay, dar îl ignoră, setând interfața inelului pe 
modul de adormire. Totul fiind perfect, realitatea îi părea 
cumva fragilă, ca şi cum cea mai uşoară întrerupere ar fi putut 
să-i pericliteze viitorul de ființă frumoasă. Patul de sub ea, 

Vila Komachi şi chiar şi oraşul din jurul ei, toate păreau fra- 
gile asemenea unui balon de săpun, tremurător şi gol. 

Probabil că lovitura de la cap îi provocase rătăcirea asta 
ciudată, care-i atenua bucuria. Nu avea nevoie decât de un 
somn bun — şi, spera ea, să se trezească a doua zi fără mah- 
mureala asta —, după care totul avea să i se pară din nou 
solid, prefect, aşa cum şi era cu adevărat. 

Câteva minute mai târziu, Tally adormi fericită că, în sfâr- 
şit, făcea parte din gaşca Infra. 

Dar visele ei se dovediră a fi total aiurea. 


ZANE 


Aşadar, a fost odată o prinţesă frumoasă. 

Era închisă într-un turn înalt, cu ziduri de piatră; încăpe- 
rile erau goale şi reci, şi nu puteau vorbi. Nu exista lift şi nici 
măcar scări de incendiu, aşa că Tally se întreba cum ajunsese 
prinţesa în acel loc. 

Şi totuşi era acolo, în vârf. Fără jachetă de bungee şi cu- 
fundată într-un somn adânc. 

Turnul era păzit de un dragon. Avea ochi de nestemate şi 
trăsături crude, flimânde. Mişcările lui aveau o iuţime care 
făcea ca stomacul lui Tally să se răsucească de dezgust. Chiar 
şi în vis îşi dădea seama exact ce reprezenta dragonul. Era una 
dintre frumuseţile crude, un agent al Circumstanţelor spe- 
ciale sau poate mai mulţi agenţi sub acoperire, deghizați cu 
toţii în reptile gri, cu solzi de mătase. 

Iar într-un asemenea vis nu se putea să nu existe şi un 
prinţ. 

Acesta reuşi să treacă de dragon, nu ucigându-l, cât 
cățărându-se pe furiş, căutând crăpături în piatra veche — 

îmbătrânită şi sfărâmicioasă — în care să-şi strecoare dege- 
tele. Se sui cu ușurință până-n vârful turnului, aruncând doar 
o privire amuzată în jos spre dragonul distras de o ceată de 
şobolani jucăuşi, care tropăiau peste ghearele lui. 

Prinţul reuşi să sară pe fereastra înaltă de piatră; o sărută 
pe prinţesă şi astfel o trezi, acesta fiind sfârşitul poveştii. Dru- 
mul înapoi, pe lângă dragon, se dovedi a nu fi o problemă, 
pentru că acesta era un vis, nu un film, şi nici măcar un basm. 
Totul se încheie cu un sărut măreț — un final fericit clasic. 

Cu o singură excepție. 

Prinţul era de-a dreptul urât. 


Tally se trezi cu o puternică durere de cap. 

Văzându-şi reflexia în oglindă, îşi aminti că doar din cauza 
mahmurelii. Şi descoperi că o lovitură în cap nu te face toc- 
mai frumoasă. Aşa cum o avertizaseră paznicii în seara ante- 
rioară, stratul de piele pulverizat deasupra ochiului se înroşise 
puternic. Trebuia să meargă la un cabinet de intervenţii chi- 
rurgicale pentru a elimina cicatricea. 

Dar Tally se hotări să nu renunţe încă la ea. Aşa cum spu- 
sese Peris, chiar arăta ca o infractoare. Zâmbi, amintindu-şi de 
noul ei statut. Cicatricea era perfectă. 

Primise o mulțime de pinguri de la alţi Infra, felicitări ame- 
tite de băutură şi rapoarte despre alte comportamente nebu- 
neşti pe măsură ce petrecerea înaintase (deşi nimic atât de 
senzaţional precum aruncarea ei în gol de pe turn, împreună 
cu Peris). Tally ascultă mesajele cu ochii închişi, cufun- 
dându-se în zgomotele mulţimii din fundal, căci adora să fie 
conectată la ceilalți, chiar dacă se întorsese acasă devreme. 

Asta însemna să fii acceptat într-o gaşcă: să ştii că ai prieteni, 
indiferent ce faci. 

Zane lăsase trei mesaje cu totul, în ultimul întrebând-o pe 
Tally dacă voia să ia micul dejun împreună în această dimi- 
neaţă. Nu părea la fel de beat cum erau ceilalți, aşa că poate 
se trezise deja. 

Când Tally îi dădu un ping, el răspunse: 

— Cum eşti? 

— Îmi lipseşte o bucată de faţă, răspunse ea. Ţi-a zis Peris 
cum m-am lovit la cap? 

— Da. Chiar ai sângerat? 

— Abundent. 

— Uau! 

Vocea şi respiraţia lui îi sunau în ureche. Zane îşi pierduse 
obişnuita stăpânire de sine. 

— Totuşi, frumoasă cădere. Mă bucur că n-ai... ştii tu... 
că n-ai murit. 

Tally zâmbi. 

— Mulţumesc. 

— Ai citit despre ciudăţenia de la petrecere? 

Printre mesajele primite de Tally fusese unul cu ştiri, dar 
nu se simţise în stare.să-l citească. 

— Ce ciudăţenie? 

— Cineva a intrat fraudulos pe e-mail ieri şi a trimis o 
nouă invitaţie — în care se spunea că ţinuta obligatorie e de 
bal-mascat. Toată lumea din Comitetul Petrecerii Valentino 
a crezut că unul dintre ei a trimis mesajul, aşa că s-au confor- 
mat cu toţii. Dar nimeni nu ştie cine a scris de fapt invitaţia. 
Ameţitor, nu? 

Tally clipi, camera devenind brusc neclară. Amețitor era 
un cuvânt potrivit. Lumea părea să se învârtească în jurul ei, 
ca şi cum ea s-ar fi aflat în stomacul a ceva imens şi incontro- 
labil. Doar urâţii făceau lucruri de genul ăsta — să spargă pa- 
rola unui cont de e-mail. Şi ştia o singură persoană care ar fi 
dorit ca petrecerea de la Valentino să se transforme într-una 
cu costume: Croy, cu masca lui de frumuseţe crudă şi ofertele 
sale ciudate. 

Ceea ce însemna că totul avusese legătură cu Tally Young- 
blood. 

— E total aiurea, Zane. 

— Total! Ţi-e foame? 

Ea încuviinţă, simțind că iar începea s-o doară capul. Afară 
pe fereastră, turnurile Vilei Garbo se înălțau suple şi ascuţite. 
Tally se holbă la ele, de parcă dacă privea fix lumea s-ar fi oprit 
din vertij. Probabil că exagera: la urma urmelor, nu totul avea 
legătură cu ea. Poate că invitaţia o trimiseseră nişte urâţi care 
doar se distrau; ori cineva din Comitetul Petrecerii Valen- 
tino care-şi pierduse minţile. 

Dar chiar şi dacă fusese o simplă greşeală, Croy avusese 
costumaţia pregătită. În Ruinele Ruginite şi în sălbăticia în 
care se ascundeau cei din Ținutul de Fum nu existau dres- 
singuri în perete. Trebuia să-ţi faci singur îmbrăcămintea, 
ceea ce necesita timp şi efort. Iar Croy nu se deghizase la în- 
tâmplare... Tally îşi aminti de ochii aceia reci, ca nişte pietre 
nestemate, şi simţi că era gata să leşine. 

Poate că mâncarea avea s-o întremeze. 

— Da, mi-e o foame de lup. Hai să luăm micul dejun! 

Se întâlniră în Parcul Denzel, o grădină a plăcerii care se în- 
tindea din centrul Oraşului Noilor Frumuseți până la Vila Va- 
lentino. Vila propriu-zisă era ascunsă de copaci, dar turnul de 
transmisie din vârf era vizibil, vechiul steag Valentino fiind 
fluturat de vântul rece. În grădină, dezordinea din noaptea 
trecută fusese remediată în mare, cu excepţia câtorva porţiuni 
negre lăsate de focurile aprinse de petrecăreţi. Un robot de 
mentenanţă plutea deasupra unui cerc de cenuşă, răscolind 
pământul cu ghearele sale metalice, cu mișcări grijulii, plan- 
tând seminţe în solul pârjolit. 

Sugestia lui Zane de a merge la un picnic o făcuse să ridice 
din sprâncene (o mişcare ce voia să sugereze: hm!), dar plim- 
barea prin aerul proaspăt chiar îi limpezi mintea. Pastilele pe 
care i le dăduse paznicul îi alungaseră durerea, dar nu aveau 
niciun efect asupra ameţelii. Prin Oraşul Noilor Frumuseţi 
umbla zvonul că doctorii ştiau cum să vindece mahmurelile, 
dar, din principiu, ţineau tratamentul secret. 

Zane sosi la timp, micul dejun urmându-l îndeaproape, în 
briza rece. Pe măsură ce se apropia, ochii i se măreau tot mai 
mult văzând cicatricea de pe fruntea ei. Întinse o mână, ca şi 
cum ar fi vrut s-o atingă. 

— Cam aiurea, nu? spuse ea. 

— Arată în stil Infra, răspunse el, cu ochii în continuare 
măriţi. 

— Nu prea face multe mili-Helene, nu-i aşa? 

E] o privi câteva clipe, gânditor. 

— N-aş măsura-o în Helene. Însă nu prea ştiu ce-aş folosi 
în schimb. Ceva mai senzaţional. 

Tally zâmbi: Peris avusese dreptate când îi spusese să 
nu-şi repare faţa imediat. În fascinația lui pentru cicatrici, 
Zane era extra frumos, iar expresia lui îi dădea fiori de plă- 
cere — ca şi cum ar fi fost în centrul universului, dar fără să 
aibă senzaţia de rotire. 

Modificările de pe chipul lui Zane, făcute ca să se asorteze 
la costumaţie, dispăruseră. Buzele sale erau din nou pline şi 
frumoase ca înainte. Totuşi, întotdeauna avusese trăsături ex- 
treme la lumina zilei. Chipul lui era plin de contraste, bărbia 
şi pomeţii ascuţiţi, fruntea înaltă. Pielea îi era măslinie ca a 
tuturor, dar, la lumina soarelui, contrastând cu părul negru, 
părea cumva palidă. Ghidul pentru operaţii interzicea părul 
complet negru, întrucât Comisiei i se părea exagerat, însă 
Zane îl vopsise pe-al său cu cerneală caligrafică. În plus, nu 
mânca mult; avea faţa osoasă şi privirea intensă. Dintre toți 
frumoşii pe care-i cunoscuse Tally de la operaţie încoace, el 
era singurul a cărui înfăţişare ieşea în evidenţă. 

Poate că de-asta era şeful găştii Infra — trebuia să fii dife- 
rit de toți ceilalți ca să fii cu adevărat Infra. Ochii lui aurii scli- 
piră în căutarea unui loc pentru picnic şi poposiră pe umbra 
unui stejar impunător. 

Se aşezară pe iarbă şi frunze, iar Tally inspiră mirosul de 
rouă şi pământ. Puseră între ei micul dejun, care răspândea 
căldură de la elemenții încinşi ce mențineau ouăle-jumări 
şi chiftelele de cartofi calde, împiedicându-le să devină 
clisoase. 

Tally luă o farfurie încălzită şi o umplu cu ouă, brânză şi 
felii de avocado şi vâri jumătate de brioşă în gură. Ridicând 
privirea spre Zane, văzu că el nu luase decât o ceaşcă de cafea 

şi se întrebă dacă nu era aiurea ca ea să mănânce ca un porc 
hămesit. 

Dar ce mai conta? Acum era Infra, îşi reaminti ea, aleasă cu 
unanimitate de voturi. Şi, la urma urmelor, Zane o invitase 
aici, dorind să-şi petreacă timpul cu ea. Venise momentul să 
înceteze să-şi mai facă griji dacă era acceptată sau nu, şi pur şi 
simplu să se bucure. Existau lucruri mai rele decât să stea 
într-un parc perfect şi să fie privită îndeaproape de un băiat 
frumos. 

Tally mâncă toată brioşa aburindă, acoperită cu ciocolată 
pe jumătate topită, şi-şi luă furculița ca să atace ouăle. Spera 
ca micul dejun să aibă şi nişte purgative calorice. Funcţionau 
mai bine dacă le luai imediat după masă, iar ea chiar avea de 
gând să mănânce mult. Poate că pierderea sângelui provoca 
foamea. 

— Aşadar, cine era tipul de-aseară? întrebă Zane. 

Continuând să mestece, Tally se mulțumi să ridice din 
umeri, dar el aşteptă răbdător ca ea să înghită. 

— Doar un urât pus pe fugă, zise ea într-un târziu. 

— Mi-am dat seama. Pe cine altcineva ar urmări specialii? 
Vreau să spun, era o persoană pe care o cunoşti? 

Tally privi în depărtare. Era stânjenitor ca viaţa de urâtă să 
te urmărească dincoace de râu, cel puţin prin interme- 
diul unei persoane. Dar Peris o auzise vorbindu-le pazni- 
cilor în noaptea de dinainte, aşa că era aiurea să-l mintă pe 
Zane. 

— Da, cred că-l ştiu. E din Ținutul de Fum. Un tip pe 
nume Croy. 

Pentru câteva clipe, privirea lui Zane căpătă un aer ciudat. 
Ochii lui aurii se pierdură în zare, căutând ceva. Apoi încu- 
viinţă. 

— Şi eu l-am cunoscut. 

Tally rămase stană de piatră, cu furculița la gură. 

— Glumeşti! 

Zane clătină din cap. 

— Dar credeam că tu n-ai fugit niciodată, spuse Tally. 

— Nu, n-am fugit. 

Îşi ridică picioarele şi-şi înconjură un genunchi cu braţul, 
sorbind din cafea. 

— Nu mai departe de Ruinele Ruginite, în orice caz. Dar 
Croy şi cu mine am fost prieteni în copilărie. Am locuit în 
acelaşi dormitor al urâţilor. 

— Ce... ciudat! 

Tally luă în sfârşit o gură de omletă, mestecând încet. În 
oraş erau un milion de oameni, iar Zane îl cunoscuse pe Croy. 

— Care-ar fi fost şansele? spuse ea încet. 

Zane clătină din nou din cap. 

— Nu e o coincidenţă, Tally-wa. 

Tally se opri din mestecat. Ouăle aveau un gust ciudat — 
simţea că lumea începe din nou să se învârtească în jurul ei. Se 
întâmplau o mulțime de coincidenţe în ultima vreme. 

— Cum adică? 

Zane se aplecă înainte. 

— Tally, ştii că Shay a locuit în dormitorul meu, nu? Pe 
vremea când eram urâţi. 

— Sigur, răspunse ea. Aşa s-a apropiat de voi după ce a 
venit ajti,. 

Tally făcu o pauză, apoi începu să-şi dea seama cum se aşe- 
zau lucrurile. Amintirile din Ţinutul de Fum veneau întot- 
deauna cu greutate, ca nişte bule de aer care se ridicau 
dintr-un lichid gros, vâscos. 

— În Ținutul de Fum, spuse ea cu grijă, Shay m-a pre- 
zentat lui Croy. Erau prieteni de multă vreme. Aşadar, vă 
ştiaţi toți trei? 

— Da, ne ştiam. 

Zane se strâmbă, de parcă în cafeaua lui s-ar fi strecurat 
ceva stricat. 

Tally privi nefericită spre mâncarea ei. Pe măsură ce Zane 
continua, se simţea ca astă-noapte, întreaga poveste aiurită 
din vara trecută revenindu-i neplăcut în minte. 

— Am fost şase cu toţii în dormitorul meu, zise el. Ne 
spuneam Infra încă de pe-atunci. Făceam toate şmecheriile 
obişnuite: ne strecuram afară noaptea, intram în conturile 
administratorilor de dormitor, veneam la râu ca să spionăm 
noile frumuseți. 

Tally încuviinţă, amintindu-şi poveştile lui Shay de di- 
nainte ca ele două să se cunoască. 

— Şi-aţi mers la Ruinele Ruginite? 

— Da, după ce nişte urâţi mai mari ne-au arătat drumul. 

Ridică privirea spre turnurile din centrul Oraşului Noilor 
Frumuseţi. 

— Când eşti acolo, îţi dai seama cât de mare este lumea. 
Vreau să spun că în vechiul oraş al Ruginii locuiau două- 
zeci de milioane de oameni. Prin comparaţie, locul ăsta e 
minuscul. 

Tally închise ochii şi puse furculiţa pe farfurie. Nu prea 
mai avea poftă de mâncare. După tot ce se întâmplase noap- 
tea trecută, poate că micul dejun cu Zane nu fusese o idee aşa 
de bună. Uneori, el părea că se crede încă urât, încercând să 
fie senzațional, respingând distracţiile facile specifice frumo- 
şilor. Desigur, de-asta era grozav să-i conducă el pe Infra. Dar, 
în secret fie spus, era în stare să provoace amețeli. 

— Da, dar toţi locuitorii Ruinelor au murit, spuse ea încet. 
Erau prea mulţi şi erau complet idioţi. 

— Ştiu, ştiu. Aproape că au distrus lumea, declamă el, apoi 
oftă. Dar să mă furişez la Ruine a fost cel mai grozav lucru pe 
care l-am făcut vreodată. 

Ochii lui Zane sclipiră când rosti cuvintele, iar Tally îşi 
aminti de propriile ei călătorii la Ruine, de felul în care mă- 
reţia oraşului-fantomă îi ţinea în alertă fiecare muşchi din 
corp. Sentimentul că un pericol real pândea de oriunde, spre 
deosebire de emoția unei ridicări cu balonul sau a unui salt 
bungee, ambele inofensive. 

Se cutremură, amintindu-şi o parte din trăirile acelea, când 
întâlni privirea lui Zane. 

— Ştiu ce vrei să spui. 

— Şi ştiam că nu voi mai merge niciodată acolo după ope- 
raţie. Noile frumuseți nu fac lucruri atât de riscante. Aşa că, 
înainte să împlinesc şaisprezece ani, am început să mă gân- 
desc să părăsesc oraşul, să merg în sălbăticie. Cel puţin pen- 
tru o vreme. 

Tally încuviință încet. Îşi amintea că Shay spusese aceleaşi 
lucruri când se întâlniseră, cuvinte care o făcuseră şi pe ea să 
pornească pe drumul spre Ținutul de Fum. 

— Şi tu i-ai convins pe Shay, Croy şi ceilalți să meargă 
cu tine? 

— Am încercat. 

Râse, apoi continuă: 

— La început au crezut că sunt nebun, pentru că nu se 
poate trăi în sălbăticie. Dar apoi l-am cunoscut pe un tip 
de-acolo care... 

— Opreşte-te! spuse Tally. 

Brusc, inima începuse să-i bată cu putere, ca atunci când 
luai un purgativ caloric, iar metabolismul se accelera pentru 
a arde caloriile. Îşi simţea faţa umedă, iar briza devenise 
deodată rece. Obrajii-i asudau, dar frumoşii nu transpiră... 

Tally clipi, încleştându-şi pumnii până când își înfipse un- 
ghiile-n palme. Lumea se schimbase cumva. Ace de lumină 
țâşneau brutal printre frunzele de deasupra, în timp ce ea în- 
cerca să inspire adânc, lent. Îşi aminti că i se întâmplase ace- 
laşi lucru cu o noapte în urmă, când îl văzuse pe Croy. 

— Tally? spuse Zane. 

Ea clătină din cap. Voia ca el să nu mai spună nimic. Nimic 
despre întâlnirea cu cineva din Ruinele Ruginite. Îşi dădu 
seama că vorbea repede ca să-l facă să tacă, repetând ce-i spu- 
sese Shay. 

— Ai auzit de Ţinutul de Fum, nu-i aşa? Unde oamenii 
trăiesc la fel ca în perioada anterioară Ruinelor şi sunt urâţi 
toată viaţa. Aşa că aţi decis să mergeţi acolo cu toţii. Dar când 
a venit vremea să fugiţi, majoritatea ați intrat în panică. Shay 
mi-a povestit despre noaptea aia: îşi pregătise totul, dar până 
la urmă i s-a făcut prea frică să mai plece. 

Zane încuviinţă, privindu-şi cafeaua. 

— Aşa că ai renunțat şi tu, nu? spuse Tally. Trebuia să fugi 
atunci? 

— Da, răspunse el cu fermitate. N-am mai plecat, deşi 
toată acţiunea fusese ideea mea. Şi am devenit frumos, con- 
form programului. 

Tally îşi întoarse privirea, incapabilă să alunge amintirile 
din acea vară. Prietenii lui Shay fugiseră cu toţii în Ţinutul de 
Fum sau deveniseră frumoşi, lăsând-o singură în Oraşul Urâ- 
ilor. Atunci se întâlniseră ele două, Shay şi Tally, şi ajunse- 
seră să fie cele mai bune prietene. Şi când cea de-a doua 
încercare de a fugi a lui Shay reuşise, Tally fusese atrasă în 
toată acea nebunie. 

Expiră lung, spunându-şi că trebuia să se calmeze. Poate că 
vara trecută fusese un coşmar, dar era şi motivul pentru care 
acum devenise Infra, şi nu doar o nouă frumuseţe plictisi- 
toare, care încerca să intre într-o gaşcă penibilă, deloc senza- 
ţională. Poate că meritase totul, fiindcă ajunsese în acest 
punct, frumoasă şi populară. 

Îl privi pe Zane. Ochii lui frumoşi erau îndreptaţi spre 
zaţul de cafea. Tally simți că se relaxează. Zâmbi. El părea atât 
de tragic, stând acolo, cu sprâncenele întunecate arcuite a dis- 
perare, încă regretând că renunţase să fugă în Ținutul de 
Fum. Tally îl prinse de mână. 

— Hei, nu e mare lucru. N-a fost chiar aşa de grozav 
acolo. Majoritatea timpului ne-a ars soarele şi ne-au înţepat 
insectele. 

El o privi în ochi. 

— Măcar tu ţi-ai asumat riscul, Tally. Ai fost suficient de 
curajoasă ca să afli pe propria-ţi piele cum este. 

— N-am avut de ales, sincer. Trebuia s-o găsesc pe Shay. 

Se înfioră, retrăgându-şi mâna. 

— Pur şi simplu, am avut baftă că am reuşit să mă întorc. 

Zane se apropie şi mai mult şi întinse mâna, atingând cu 
degetele lui delicate urmele de piele pulverizată peste cica- 
tricea ei. Ochii lui aurii erau larg deschişi. 

— Mă bucur că te-ai întors. 

Ea zâmbi, punându-și mâna peste a lui. 

— Şi eu. 

Zane îşi strecură degetele în părul ei. O trase cu blândeţe 
mai aproape. Ea închise ochii şi el o sărută, iar ea îi cuprinse 
obrajii cu palmele, ca să-i simtă pielea netedă, fără cusur. 

Lui Tally îi bătea din nou inima cu putere, mintea go- 
nindu-i în timp ce buzele lor se despărțeau. Realitatea dis- 
părea din jurul ei, dar de data asta lui Tally îi plăcea acest sen- 
timent. 

Când ajunsese în Oraşul Noilor Frumuseţi, Peris o aver- 
tizase pe Tally cu privire la sex. Apropierea prea mare de alți 
frumoşi putea fi copleşitoare la început. Era nevoie de timp ca 
să te obişnuieşti cu toate chipurile superbe, trupurile perfecte, 
ochii luminoşi. Cum toată lumea era frumoasă, puteai sfârşi 
prin a te îndrăgosti de primul frumos pe care-l sărutai. 

Dar poate că era timpul. Se afla aici de o lună, iar Zane era 
deosebit. Nu doar pentru că-i conducea pe Infra şi arăta alt- 
fel decât toți ceilalți, ci pentru felul în care încerca să rămână 
senzaţional, să încalce regulile. Într-un fel, asta-l făcea încă şi 
mai frumos decât alţii. 

Şi, dintre toate evenimentele neaşteptate, din ultimele do- 
uăzeci şi patru de ore, acesta era cel mai plăcut. Sărutul lui 

Zane o ameţise, dar nu ca şi cum s-ar fi prăbuşit în beznă. Bu- 
zele lui erau calde, moi, perfecte, iar ea se simţea în siguranţă. 
După multă vreme, cei doi se desprinseră din îmbrăţişare. 
Tally îşi ţinea încă ochii închişi. Simţi respiraţia lui unindu-se 
cu a ei şi mâna caldă şi moale susţinându-i ceafa. 
— David, şopti ea. 


SENZAŢIONAL 


Zane se retrase, mijindu-şi ochii. 

— Oh, îmi pare rău, se repezi Tally să spună. Nu ştiu ce... 

În timp ce ea dădea înapoi, Zane clătină încet din cap. 

— Nu, e-n regulă. 

— N-am vrut să spun că..., reluă Tally, dar Zane îi făcu 
semn să tacă, chipul lui frumos părând deodată gânditor. 

Privi în pământ, smulgând între degete fire de iarbă. 

— Acum îmi aduc aminte, zise el. 

— Ce-ţi aduci aminte? 

— Cum îl chema. 

— Pe cine? 

Zane vorbi încet, monoton, de parcă s-ar fi străduit să nu 
trezească pe cineva care dormea prin apropiere. 

— Pe cel care trebuia să ne ducă în Ținutul de Fum. 
David. 

Tally oftă încet, fără să vrea. Îşi miji ochii de parcă soarele 


ar fi luminat mai tare. Încă simţi amintirea sărutului lui Zane 

pe buze, căldura acolo unde mâinile lui o atinseseră, dar 
brusc, începu să tremure. 

Îi luă mâna lui Zane. 

— N-am vrut să spun asta. 

— Ştiu. Dar uneori, lucrurile vin înapoi. 

Privi în sus, ochii aurii sclipindu-i. 

— Povesteşte-mi despre David. 

Tally înghiţi în sec şi-şi întoarse privirea. 

David. Îl putea vedea aievea, cu nasul lui mare, haios, şi 
fruntea înaltă. Pantofii făcuţi manual pe care-i purta şi jacheta 
din bucăţi de piei de animale, cusute laolaltă. David crescuse 
în Ținutul de Fum şi nu pusese niciodată piciorul în oraş. 
Avea un chip cu-adevărat urât, bronzat inegal, cu o cicatrice 
care-i brăzda sprânceana... dar amintindu-și de el, Tally se 
simţi tulburată în sinea ei. 

Dădu din cap, uimită. Cumva, uitase de David. 

— L-ai întâlnit la Ruinele Ruginite, nu? o presă Zane. 

— Nu, răspunse ea. Auzisem despre el de la Shay, iar ea 
încercase o dată să-l cheme. Dar nu s-a arătat. El a fost cel care 
a dus-o totuşi pe Shay în Ținutul de Fum. 

— FI trebuia să mă ducă şi pe mine, spuse Zane oftând. 
Dar tu ai mers singură în Ținutul de Fum, nu? 

— Da. Dar când am ajuns acolo, el şi cu mine... 

Tally îşi amintea acum. Părea în urmă cu un milion de ani, 
dar se putea vedea pe sine — ea, cea urâtă — sărutându-l pe 
David, călătorind cu el prin sălbăticie vreme de săptămâni. 
Simţi un ciudat imbold al memoriei — cât de puternică fu- 
sese trăirea alături de el, şi cât de nesfârşită! 

După care, cumva, el dispăruse. 

— Unde-i acum? întrebă Zane. L-au prins specialii când 
au invadat Ținutul de Fum? 

Tally clătină din cap. Celelalte amintiri cu David erau ne- 
clare, dar momentul în care plecaseră era pur şi simplu... 
şters. 

— Nu ştiu. 

Tally se simți slăbită, lumea devenind instabilă pentru a 
suta oară în acea zi. Întinse mâna spre tava cu micul dejun, 
dar Zane o prinse de încheietură. 

— Nu, nu mânca. 

— Poftim? 

— Nu mai mânca nimic, Tally. De fapt, ia două dintr-astea. 

Scoase un pachet de purgative calorice din buzunar — 
patru fuseseră deja folosite. 

— Te ajută dacă inima îţi bate prea repede. 

Mai scoase două şi le înghiţi cu o gură de cafea. 

— Ajută la ce? întrebă ea. 

Zane arătă înspre tâmplă. 

— Să te gândeşti. Foamea te face să te concentrezi. Orice 
excitant funcționează, de fapt. 

Rânji şi-i puse pachetul în palmă. 

— De exemplu, să săruţi pe cineva nou. Asta funcționează 
foarte bine. 

Tally privi purgativele calorice, fără să înţeleagă. Folia lu- 
cioasă sclipea dureros în soare, iar marginile pachetului pă- 
reau tăioase ca lama de ras. 

— Dar de-abia dacă am mâncat ceva. În niciun caz cât să 
mă-ngraş. 

— Nu e vorba că te-ngraşi. Trebuie să-ți vorbesc, 
Tally. Trebuie să fii atentă la mine încă un minut. Aştept de 
multă vreme pe cineva ca tine. Am nevoie de tine... senza- 
ţională. 

— Purgativele mă fac senzaţională? 

— Ajută. Am să-ţi explic mai târziu. Ai încredere în mine, 
Tally-wa. 

Privirea lui rămase aţintită asupra ei, aproape nebunesc 
de intensă, ca atunci când le explica vreo idee nouă de farsă 
celor din gaşcă. Era greu să-i rezişti lui Zane când arăta aşa, 
chiar dacă tot ce spunea nu avea niciun sens. 

— E-n regulă, cred. 

Cu degete neîndemânatice, Tally scoase două purgative şi 
le duse la gură, dar ezită. Nu trebuia să le iei dacă nu mâncai 
înainte. Era periculos. Pe vremea Ruinelor Ruginite — îna- 
inte de operaţie, când toată lumea fusese urâtă — bântuise o 
boală din cauza căreia nimeni nu mânca, deliberat. Tuturor le 
era atât de frică să nu se îngraşe, încât deveneau mult prea 
slabi, flămânzind uneori până mureau, într-o lume plină de 
mâncare. Era unul dintre lucrurile cele mai înfricoşătoare pe 
care operaţia le eliminase. | 

Dar două purgative nu aveau s-o omoare. Când Zane îi 
întinse cafeaua lui, Tally le înghiţi, apoi se strâmbă din cauza 
gustului amar. 

— E tare cafeaua, nu? întrebă el, zâmbind. 

După un moment, inima începu să-i bată cu putere, me- 
tabolismul ei accelerându-se. Vederea îi rămase ascuţită. Ca 
şi în noaptea anterioară, se simţea de parcă o peliculă de film 

care se afla între ea şi lume fusese eliminată. Miji ochii în lu- 
mina puternică a soarelui. 

— În regulă, spuse Zane. Care este ultimul lucru pe care 
ţi-l aminteşti despre David? 

Tally încercă să-şi potolească tremurul mâinilor, căutând 
febril prin minte, luptând împotriva ceții care-i învăluia amin- 
tirile urâte. 

— Eram cu toţii afară, la Ruine, spuse ea. Îți mai aduci 
aminte povestea lui Shay despre felul în care am răpit-o? 

Zane încuviință, deşi Shay avea mai multe feluri de a 
spune acea poveste. În unele versiuni, Shay fusese răpită de 
Tally şi de cei din Ținutul de Fum chiar din sediul Circum- 
stanțelor speciale. În altele, părăsise oraşul ca s-o salveze pe 
Tally din mâinile locuitorilor Ținutului de Fum, iar cele două 
evadaseră şi se întorseseră împreună în oraş. Desigur, nu doar 
poveştile lui Shay se schimbau uneori. Infra exagerau întot- 
deauna când vorbeau despre vremurile trecute, pentru că 
ideea era ca totul să fie senzaţional. Dar Tally avea impresia 
că Zane dorea să ştie adevărul. 

— Specialii distruseseră Ţinutul de Fum, continuă ea. Dar 
mai eram câţiva ascunşi printre ruine. 

— Noul Fum. Aşa vă spuneaţi. 

— Aşa e. Dar de unde ştii asta? Nu deveniseşi deja 
frumos? 

Zane rânji. 

— Crezi că eşti singura frumuseţe nouă pe care o pun 


să-mi povestească, Tally-wa? 

— Oh! 

Amintindu-şi de sărutul de-adineauri, Tally se întrebă 
cum le impulsionase Zane pe celelalte să-i povestească despre 
vremurile de urâţenie. 

— Dar de ce te-ai întors în oraş? întrebă el. Nu-mi spune 
că Shay chiar te-a salvat. 

Tally clătină din cap. 

— Nu cred. 

— Specialii te-au prins? L-au prins şi pe David? 

— Nu. 

Cuvântul ajunse pe buzele ei fără ezitare. Oricât de ne- 
clare ar fi fost amintirile ei, David era încă acolo, undeva, ştia 
sigur. Cu ochii minţii îl putea vedea clar acum, ascunzându-se 
printre ruine. 

— Spune-mi, Tally, te-ai întors aici şi te-ai predat? 

Zane încă o ţinea de mână şi i-o strânse cu putere în aş- 
teptarea răspunsului. Îşi apropiase din nou fața de-a ei. Ochii 
lui aurii erau luminoşi în petele de umbră. Îi sorbea fiecare 
cuvânt. Dar, cumva, amintirile nu reveneau. Gândul la acele 
vremuri era ca şi cum s-ar fi dat cu capul de perete. 

Îşi muşcă buza. 

— Cum se face că nu-mi aduc aminte? Ce este în nere- 
gulă cu mine, Zane? 

— E o întrebare bună. Dar, orice-ar fi, este ceva în nere- 
gulă cu noi toţi. 

— Cu cine? Cu Infra? 

EI clătină din cap, privind turnurile de petrecere care do- 
minau peisajul. 

— Nu doar cu noi. Cu toată lumea. Cel puţin, cu toată 
lumea de-aici, din Oraşul Noilor Frumuseţi. Majoritatea oa- 
menilor nici nu discută despre vremea când erau urâţi. Spun 
că nu vor să vorbească despre chestii plicticoase, specifice 
puștilor. 

Tally încuviință. Îşi dăduse seama mai devreme cum stă- 
tea treaba cu Oraşul Noilor Frumuseţi — în afara cercului 
Infra, nu era deloc la modă să vorbeşti despre perioada de 
urâţenie. 

— Dar când îi forțezi, continuă Zane, se dovedeşte că ma- 
joritatea dintre ei nu-și pot aminti. 

Tally se încruntă. 

— Dar noi, Infra, vorbim tot timpul despre vremurile 
trecute. 

— Am fost cu toţii buclucaşi, spuse Zane. Aşa că avem 
chestii incitante înmagazinate în minte. Dar trebuie să tot 
spui poveştile astea, să-i asculți pe ceilalți şi să încalci regu- 
lile. Trebuie să rămâi senzaţional, altminteri, treptat, ai să uiţi 
tot din acea perioadă. Pentru totdeauna. 

Întorcându-i privirea intensă, Tally îşi dădu seama brusc 
de ceva. 

— De-asta există Infra, nu-i aşa? 

El încuviinţă. 

— Exact, Tally, ca să împiedicăm uitarea şi ca să mă ajute 
să-mi dau seama ce e în neregulă cu noi. 

— Cum ai... Ce te face atât de diferit? 

— Încă o întrebare bună. Poate că aşa m-am născut sau 
poate pentru că mi-am făcut o promisiune mie însumi, după 
ce am fost laş în noaptea aceea, primăvara trecută: într-o zi, 

voi părăsi oraşul, frumos sau nu. Vocea lui Zane se stinse când 
rosti ultimele cuvinte. Expiră printre dinţii încleştaţi. Doar că 
s-a dovedit a fi mult mai greu decât îmi imaginasem, conti- 
nuă el. Lucrurile deveneau mult prea plictisitoare după o 
vreme şi începeam să uit. Dar apoi ai apărut tu, adăugă, chi- 
pul luminându-i-se, cu poveştile tale bizare, care nu aveau 
niciun sens. Acum, lucrurile sunt cu siguranţă senzaţionale. 

— Presupun că sunt. 

Tally îşi privi mâna în palma lui. 

— Încă o întrebare, Zane-la? 

— Sigur, răspunse el zâmbind. Îmi plac întrebările tale. 

Tally îşi întoarse privirea, uşor stânjenită. 

— Când m-ai sărutat adineauri, a fost ca să te ajute să 
rămâi senzaţional şi ca să mă ajute să-mi amintesc? Sau a 
fost... 

Se opri, uitându-se agitată în ochii lui. 

Zane zâmbi. 

— Tu ce crezi? 

Dar nu-i dădu şansa să răspundă. O prinse de umeri şi o 
trase din nou aproape, sărutând-o încă o dată, mai profund de 
data asta. Căldura buzelor lui se îmbina cu forța mâinilor care 
o cuprindeau, cu gustul de cafea şi mirosul părului. 

După care, Tally se dădu înapoi, respirând din greu, pen- 
tru că sărutul o lăsase complet fără suflare. Dar o făcuse să se 
simtă senzațional, mai mult decât pilulele purgative sau chiar 
decât săriturile din turn, cu o noapte înainte. Şi-şi mai aminti 
un lucru, care-ar fi trebuit să fie cât se poate de limpede şi 
demn de rememorat până atunci, dar, într-un fel sau altul, nu 
se-ntâmplase asta. 

Şi avea să-l facă pe Zane pe deplin fericit. 

— Noaptea trecută, spuse Tally, Croy mi-a spus că avea 
ceva pentru mine, dar nu a spus şi ce anume. Urma să lase 
obiectul aici, în Oraşul Noilor Frumuseţi, ascuns, pentru ca 
paznicii să nu-l găsească. 

— Ceva din Noul Fum? Făcu ochii mari. Unde? 

— Valentino, 317. 


VALENTINO, 317 


— Stai puţin, spuse Zane. 

Îi scoase inelul-interfață şi apoi pe-al său şi o conduse mai 
adânc în grădina plăcerii. 

— E mai bine să scăpăm de astea, spuse el. Nu vreau să 
ne urmărească. 

— Oh, corect. 

Tally îşi aminti de zilele de urâţenie: cât de uşor era să-i 
păcăleşti pe supraveghetorii dormitoarelor! 

— Azi-noapte, paznicii au spus că vor sta cu ochii pe mine. 

Zane chicoti. 

— Pe mine stau cu ochii tot timpul. 

Prinse inelele de două ramuri înalte, care se legănară sub 
greutatea metalului. 

— Vântul le va mişca din când în când, explică el. În felul 
ăsta, n-au de unde să ştie că ni le-am scos. 

— Dar nu va părea ciudat? Să stăm atâta timp într-un loc? 

— Dar este o grădină a plăcerii, explică Zane râzând. Eu 
mi-am petrecut mult timp aici. 

Un sentiment neplăcut o năpădi pe Tally, dar nu lăsă să 
se vadă asta. 

— Cum o să le găsim din nou? 

— Cunosc bine locu-ăsta. Nu-ţi mai face atâtea griji! 

— Oh! Scuze... 

El se întoarse spre ea şi râse. N-ai de ce să-ţi ceri scuze. A 
fost cel mai bun mic dejun pe care l-am avut de foarte multă 
vreme. 


Lăsară inelele şi porniră în jos, spre râu şi Vila Valentino, 
Tally întrebându-se cum vor găsi camera 317. În majoritatea 
vilelor, fiecare cameră avea un nume — numele camerei lui 
Tally din Vila Komachi era Etcaetera, a lui Shay era Cer 
Albastru —, dar Valentino era atât de veche, încât camerele 
aveau numere. Rezidenţii din Valentino făceau tot timpul caz 
de asemenea chestii, ataşându-se de vechile tradiţii ale 
locuinţei lor în ruină. 

— E un loc bun pentru ascunzători, spuse Zane când se 
apropiară de clădirea masivă. E mai uşor să ascunzi lucrurile 
acolo unde pereţii nu vorbesc. 

— Probabil că de-asta au atacat petrecerea Valentino şi 
nu una din altă vilă, spuse Tally. 

— Numai că a trebuit să vin eu şi să stric totul, spuse Zane. 

Tally îl privi nedumerită. 

— Tu? 

— Am pornit de jos, din vila de piatră, dar când nu v-am 
mai găsit nicăieri, am zis că ar trebui să mergem în noul turn 
de petrecere, pentru ca zidurile inteligente să vă poată găsi. 

— Şi eu am avut ideea asta, spuse Tally. 

Zane scutură din cap. 

— Da, ei bine, dacă am fi rămas cu toţii la Valentino, spe- 
cialii nu l-ar fi găsit pe Croy atât de repede. Ar fi avut timp să 
stea de vorbă cu tine. 

— Deci ei pot auzi prin pereţi? 

— Da. 

Zane rânji. 

— De ce crezi că am sugerat un picnic în ziua asta cumplit 
de friguroasă? 

Tally încuviință, analizând lucrurile. Interfața oraşului îţi 
aducea mesaje, îți răspundea la întrebări, îți amintea de în- 
tâlniri, ba chiar aprindea şi stingea luminile din cameră. Dacă 
voiau Circumstanţele speciale să te urmărească, chiar aflau 
tot ce făceai şi gândeai. Îşi aminti că discutase cu Croy în turn, 
având inelul-interfaţă pe deget, zidurile percepând fiecare cu- 
vânt... 

— Urmăresc pe toată lumea? 

— Nu, n-ar avea cum, iar majoritatea oamenilor nici nu 
merită să fie urmăriți. Dar unii dintre noi avem parte de tra- 
tament special. Adică de Circumstanţe speciale. 

Tally înjură. Specialii îşi făcuseră apariţia atât de rapid cu 
o noapte în urmă! Avusese parte doar de câteva minute cu 
Croy — părea să fie pândit îndeaproape. Sau poate că văzu- 
seră deja că petrecerea fusese interceptată. Ori poate că nu 
stătuseră niciodată prea departe de Tally Youngblood... 

Privi copacii. Umbrele se mişcau în vânt; îşi imagină 
siluete cenuşii trecând printre ele. 

— Nu cred că, aseară, ce s-a petrecut a fost din vina ta, 
Zane. Ci din vina mea. 

— Ce vrei să spui? 

— Întotdeauna e vina mea. 

— Asta e o aiureală, Tally, spuse Zane cu blândeţe. Nu e 
nimic greşit în a fi special. 

Vocea lui se pierdu când trecură pe lângă bolta principală 
a Vilei Valentino. În interiorul zidurilor reci de piatră era tă- 
cere ca într-un mormânt. 

— Petrecerea era încă în desfăşurare când am plecat, şopti 
Zane. Probabil că au plecat cu toții să se culce. 

Tally încuviinţă. Nu erau nici măcar roboţi de mentenanţă 
puşi în funcţiune. Bucăţi de costume stăteau aruncate pe ho- 
luri. Băuturile vărsate umpleau aerul cu un parfum dulce în- 
greţoşător, iar sub tălpi podeaua era lipicioasă. Strălucirea 
petrecerii dispăruse, asemenea senzaţionalului transformat 
în mahmureală. 

Îşi simţea degetul gol fără inelul-interfaţă, iar asta îi aducea 
aminte cum se strecurase de-a lungul râului când era urâtă şi 
ce groază-i fusese că va fi prinsă. Dar frica o ajuta să rămână 
senzaţională, iar simţurile ei erau suficient de ascuţite ca să 
audă ecoul petrecerii pe coridoarele prin care răzbătea cu- 
rentul şi ca să separe aroma stafidită de şampanie vărsată de 
izul berii stătute. În afara paşilor lor, vila era tăcută. 

— Oricine ar locui la 317, trebuie să doarmă, şopti Tally. 

— Atunci o să-i trezim, spuse Zane încet, ochii lui scli- 
pind în semiîntuneric. 

Toate camerele de la parter aveau numere pornind de la 
o sută, aşa că trebuiau să caute o cale să urce. La un moment 
dat, în vilă fuseseră adăugate lifturi noi, dar, fără inelele-inter- 
faţă, acestea nu se deschideau pentru ei. Nişte scări de piatră 

îi conduseră pe Tally şi Zane până la etajul al treilea, în faţa 
uşii 301. Numerele creşteau pe măsură ce înaintau pe hol, im- 
pare pe o parte şi pare pe cealaltă. Zane o strânse de mână 
când ajunseră la 315. 

Dar camera următoare era numerotată 319. 

Se dădură înapoi, cercetând cealaltă latură a holului, dar 
nu erau decât uşi cu numerele 316, 318 şi 320. Cercetând în 
continuare etajul, găsiră alte camere care începeau cu 320 şi 
altele cu 330, pare şi impare, dar nici urmă de 317. 

— Iată un puzzle senzaţional, chicoti Zane. 

Tally oftă. 

— Poate că nu a fost decât o glumă. 

— Crezi că vreo persoană din Noul Fum s-ar infiltra ca să 
modifice o invitaţie pentru întregul oraş, s-ar strecura de-a 
lungul râului şi ar distruge o petrecere doar ca să ne irosească 
nouă timpul? 

— Probabil că nu, recunoscu Tally, dar simțea cum ceva 
din ea începe să se estompeze. 

Se trezi întrebându-se dacă nu cumva toată această expedi- 
ție — căutarea unui secret pe care urâții îl lăsaseră în urmă — 
nu fusese cumva cam jalnică. La urma urmelor, să te strecori 
în vila altcuiva era destul de aiurea. 

— Crezi că micul dejun mai este cald? întrebă ea. 

— Tally... 

Zane îşi întoarse privirea intensă spre ea. Cu mâini tre- 
murânde, îi dădu părul după urechi. 

— Rămâi cu mine. 

— Sunt aici, răspunse ea. 

El o trase mai aproape, până când buzele lui aproape că i 
le atinseră pe ale ei. 

— Vreau să spun, rămâi senzaţională. 

Tally îl sărută şi, sub presiunea buzelor lui, lumea deveni 
din nou clară. Îşi alungă foamea din minte şi spuse: 

— În regulă. Ce zici de lift? 

— Care? 

Îl conduse în spaţiul dintre Valentino 315 şi 319. Lungul 
zid de piatră fusese întrerupt de uşa unui lift. 

— Aici era o cameră înainte, spuse ea. 

— Dar au eliminat-o când au instalat liftul, răspunse Zane 
râzând. Ce frumoşi leneşi! Nu pot urca două etaje. 

— Aşa că, probabil, 317 este acum lift. 

— Ei bine, asta e complet aiurea, spuse Zane. Nu-l putem 
deschide dacă n-avem inelele-interfață. 

— Putem s-aşteptăm să cheme cineva liftul şi să ne stre- 
curăm şi noi în el. 

Zane se uită într-o parte şi-ntr-alta a holului dar era gol — 
doar pahare de plastic şi decoraţiuni de hârtie rupte. 

— Va mai dura ore bune, spuse el, oftând. Nu vom mai fi 
senzaţionali. 

— Da. Deloc senzaţionali. 

Ceaţa începea să-i cuprindă din nou vederea lui Tally, iar 
stomacul îi ghiorțăia de foame, aducându-i în minte imagi- 
nea unei brioşe calde cu ciocolată. Scutură din cap pentru a 
alunga închipuirea, vizualizând în schimb o uniformă a Cir- 
cumstanţelor speciale. Cu o noapte în urmă, se concentrase 
la imaginea mătăsii gri, care o condusese spre Croy, pe scara 
de incendiu. Totul fusese un test pentru a vedea cât de bine 

îi funcționează creierul. Poate că ăsta era alt test. Un puzzle 
senzaţional, aşa cum spusese Zane. 

Privea uşa liftului. Trebuia să existe o cale de acces. 

Încet, memoria începu să-i revină. Era o amintire din pe- 
rioada de urâțenie, dar nu foarte veche. Tally îşi aduse aminte 
cum căzuse într-un spațiu întunecat. Era una dintre poveştile 
pe care lui Shay îi plăcea întotdeauna să le audă, despre felul 
în care Tally şi David se strecuraseră în sediul Circumstanţe- 
lor speciale... 

— Acoperişul, spuse Tally. 

— Poftim? 

— Poţi cobori în casa liftului de pe acoperiş. Eu am făcut 
asta. 

— Serios? 

În loc să răspundă, Tally îl sărută din nou. Nu mai ştia 
exact cum, dar ştia că, dacă rămânea senzaţională, avea să-şi 
aducă aminte. 

— Vino cu mine. 


Să urce pe acoperiş nu era atât de simplu pe cât se aştep- 
tase — scara pe care urcaseră se opreau la etajul al treilea. 
Tally se încruntă, frustrarea instalându-se din nou. În Vila 
Komachi era uşor să ajungi pe acoperiş. 

— Ce aiurea! Ce fac oamenii ăştia în caz de incendiu? 

— Piatra nu arde, răspunse Zane. 

Arătă spre o ferestruică din capătul holului, prin vitraliul 
căreia se strecura lumina. 

— Asta-i ieşirea. 

Porni spre ferestruică. 

— Cum?! Să te caţeri pe zidul exterior? 

Zane îşi vâri capul afară și privi în jos, fluierând lung. 

— Nimic nu se compară cu înălțimile pentru a te menţine 
senzaţional. 

Tally se încruntă, nefiind sigură că voia să se simtă chiar 
atât de senzaţional. 

Zane se săltă pe pervaz şi se aplecă în afară, apucându-se 
de marginea de sus a ferestrei. Se ridică în picioare încet, cu 
grijă, până când Tally nu mai putu să-i vadă decât bocancii 
pe marginea de piatră din afară. Inima începu să-i bubuie din 
nou — îi simţea bătăile chiar şi-n vârful degetelor. Lumea de- 
venise ascuţită asemenea țurțurilor de gheaţă. 

Vreme îndelungată, picioarele lui rămaseră nemișcate, 
apoi se apropiară mai mult de margine, până când doar vâr- 
furile degetelor se mai aflau pe piatră, într-un echilibru precar. 

— Ce faci acolo? 

Drept răspuns, bocancii lui se ridicară uşor în aer. Apoi 
Tally auzi sunetul înfundat al tălpilor târându-se pe piatră. Îşi 
scoase capul pe fereastră şi privi în sus. 

Deasupra ei, Zane atârna de marginea acoperişului, pi- 
cioarele legănându-i-se şi zgâriind zidul. Apoi, găsi cu bo- 
cancul un spaţiu între pietre și se săltă pe acoperiş, dispărând 
din raza ei vizuală. 

O clipă mai târziu, apăru chipul lui. Zâmbea larg. 

— Haide sus! 

Tally îşi vâri capul prin deschizătură şi inspiră adânc, apu- 
cându-se cu mâinile de pervaz. Piatra era colțuroasă şi rece. 
Vântul care şuiera prin ferestruică făcea să i se zbârlească 
părul pe braţe. 

— Rămâi senzaţională, spuse Tally încetişor. 

Se sprijini în braţe până se aşeză pe pervaz, simțind răceala 
pietrei pe coapse, şi aruncă o privire rapidă spre pământ. Era 
distanță mare până la frunzele împrăștiate pe jos şi rădăcinile 
care i-ar fi estompat căderea. Vântul se înteţi, crengile din 
apropiere unduindu-se — Tally vedea fiecare ramură. Miro- 
sul de pin devenise strident în nările ei. Nu avea să-i fie greu 
să rămână senzațională. 

Îşi strecură un picior pe margine, apoi pe celălalt. 

Să se ridice în picioare era partea cea mai înspăimântă- 
toare. Tally se apucă de pervazul ferestrei cu o mână şi, în 
timp ce se ridica, bâjbâia ca să dea de ceva de care să se apuce 
în peretele exterior. Nu îndrăznea să se uite din nou în jos. 
Piatra rece era plină de găuri şi crăpături, dar niciuna nu părea 
suficient de mare încât să poată vâri în ea mai multe degete. 

Când îşi întinse de tot picioarele, Tally paraliză pentru un 
moment. Se clătină uşor în vânt, asemenea unui turn prea 
înalt, lipsit de sprijin. 

— Te face să te simţi senzaţional, nu-i aşa? se auzi vocea 
lui Zane de sus. Apucă-te de streaşină! 

Tally îşi desprinse privirea de peretele din faţa ei şi se uită 
în sus. Nu ajungea până la marginea acoperişului. 

— Hei, nu e drept! Tu eşti mai înalt decât mine. 

— Nu e nicio problemă. 

Zane îi întinse o mână. 

— Eşti sigur că poți să mă ţii? 

— Haide, Tally-wa. Ce rost are să ai toţi muşchii ăia noi 
şi frumoşi dacă nu-i foloseşti la nimic? 

— Ca să mor? şopti ea, dar se întinse ca să-l apuce de 
mână. 

Noii ei muşchi erau mai puternici totuşi decât îşi imagi- 
nase ea. Ținându-l strâns de încheietură pe Zane, Tally îşi 
făcu uşor vânt de pe pervazul ferestrei. Se prinse cu mâna li- 
beră de marginea acoperișului, iar cu vârful unui picior reuşi 
să-şi găsească loc într-o crăpătură din zid. Gemând, Tally 
reuşi să ajungă sus, trecând peste margine şi apoi pe acoperiş. 
Se întinse pe piatra reconfortant de solidă, chicotind cuprinsă 
de sentimentul de uşurare. 

Zane zâmbi. 

— E adevărat ce am spus mai devreme. 

Ea îl privi întrebătoare. 

— Aşteptam pe cineva ca tine. 

Frumoşii nu roşesc, cel puţin nu aşa neplăcut ca urâții. 
Tally se ridică în picioare pentru a-şi ascunde reacţia. Căţă- 
rarea lor senzațională, sfidând moartea, făcuse ca Zane să aibă 
o privire şi mai intensă. Rămase în picioare ca să studieze 
priveliştea. 

De pe acoperiş, vedea turnurile Oraşului Noilor Frumu- 
seţi, impunătoare încă, şi şerpuitoarele grădini verzi ale plă- 
cerii, pe dealul din mijloc. De-a lungul râului, Oraşul Urâţilor 
era deja treaz. Văzu un teren de fotbal plin de urâţi care aler- 
gau după o minge alb cu negru, iar vântul aduse până la ea su- 
netul unui fluier furios. Priveliştea părea teribil de aproape şi 
de clară. Sistemul ei nervos încă era agitat, de când atârnase 
în gol ţinându-se de braţul lui Zane. 

Acoperişul de piatră era plan, marcat doar de trei ventila- 
toare care se învârteau, turnul de transmisie şi o cabină de 

metal, nu mai mare decât debaraua unui urât. Tally arătă spre 
aceasta din urmă. 

— E chiar deasupra liftului. 

Traversară acoperişul. Pe vechea uşă de metal a cabinei, 
acoperită de rugină, identică aceleia care domina ruinele, fu- 
seseră scrijelite cu greu nişte litere şi cifre: VALENTINO 317. 

— Deloc aiurea, Tally, spuse Zane, zâmbind. 

Trase de uşă, dar un lanţ sclipitor zăngăni revoltat. 

— Hmm... 

Tally privi dispozitivul care împiedica lanţul să alunece, 
scormonind în mintea ei încă ameţită. 

— Se numeşte... lacăt, cred. 

Simţi metalul neted între degete, încercând să-şi aducă 
aminte cum funcționa. 

— Aveau aşa ceva în Ținutul de Fum, ca să ţină închise 
lucruri pe care oamenii le-ar fi furat. 

— Grozav! Am ajuns până aici şi tot avem nevoie de ine- 
lele-interfață. 

Tally dădu din cap. 

— Locuitorii din Ţinutul de Fum nu folosesc inele-inter- 
faţă, Zane. Ca să deschizi un lacăt ai nevoie de... 

Scormoni din nou în memorie ca să găsească acel cuvânt. 
Şi reuşi. 

— 'Trebuie să fie vreo cheie pe undeva. 

— O cheie? Adică o parolă? 

— Nu. Cheia e un obiect mic, de metal. O introduci în 
lacăt şi răsuceşti, iar el se deschide. 

— Cum arată? 

— E o bucată plată de metal, lungă de un deget, cu zimți. 

Zane chicoti imaginându-şi obiectul, dar începu să se uite 
în jur. 

Tally privi fix uşa. Fără îndoială, cabina era mult mai veche 
decât lanţul care o ținea închisă. Se întrebă la ce fusese folo- 
sită. Apropiindu-se de deschizătura îngustă pe care o făcuse 
Zane, Tally îşi puse palmele streaşină la ochi ca să vadă mai 
bine în beznă. Se obişnui încet cu întunericul, până când reuşi 
să deslușească formele întunecate. 

Părea să fie un scripete imens şi un motor brut, mecanic, 
asemănător celor folosite în Ţinutul de Fum. Cândva, liftul 
era urcat şi coborât cu ajutorul unui lanţ. Cabina asta era 
veche. Trebuie să fi fost abandonată după inventarea eleva- 
toarelor, cu o mulțime de ani în urmă. Elevatoarele moderne 
funcționau după acelaşi principiu ca plăcile zburătoare sau 
jachetele de bungee. (Ceea ce era mult mai sigur decât să 
atârni de un lanţ... Tally se cutremură la acest gând.) Când 
fuseseră adăugate elevatoarele, vechiul mecanism trebuie să 
fi fost abandonat aici, pe acoperiş, pradă ruginii. 

Tally trase din nou de lacăt, dar acesta rămânea ferm. 
Masiv şi brut, lacătul părea total nepotrivit aici, în oraş. Când 
paznicii voiau să securizeze ceva, puneau un senzor care te 
avertiza să nu te apropii. Doar locuitorii din Noul Fum ar fi 
folosit un lacăt de metal. 

Croy îi spusese să vină aici, aşa că trebuia să existe o cheie 
pe undeva. 

— Un alt test stupid, murmură ea. 

— Un ce? întrebă Zane. 

Tot căutând cheia, se urcase în vârful cabinei. 

— Precum costumul de special al lui Croy, explică ea. Şi 
faptul că ne-a pus să găsim Valentino, 317. Cheia trebuie să 
fie bine ascunsă, pentru că totul este un test. Scopul lor este 
să facă greu de găsit lucrul ăsta pe care Croy l-a lăsat pentru 
mine. Nu vor să dăm de el decât dacă suntem senzaţionali. 

— Sau poate, spuse Zane, aplecându-se peste marginea 
cabinei, vor ca această căutare-să ne facă senzaţionali, ca să 
gândim clar atunci când găsim obiectul. 

— Mă rog, spuse Tally şi oftă. 

Simţi plictisul adunându-se în ea şi sentimentul că testul 
ăsta nu se va sfârşi niciodată, că fiecare soluţie nu va duce 
decât la un alt nivel şi mai dificil, ca într-un joc stupid. Poate 
cea mai inteligentă mişcare ar fi fost să lase baltă totul şi pur 
şi simplu să ia micul dejun. Până la urmă, de ce încerca să-şi 
dovedească ea calităţile față de cei din Noul Fum? Ei nu con- 
tau. Ea era frumoasă, iar ei erau urâţi. 

Dar creierul lui Zane încă zbârnâia. 

— Deci ar ascunde cheia undeva unde ar fi extra-compli- 
cat de ajuns. Dar oare ce-ar fi mai complicat decât să urci până 
aici? 

Tally cercetă acoperişul cu privirea, până când dădu de 
turnul de transmisie. În vârful lui, la douăzeci de etaje deasu- 
pra lor, steagul Valentino flutura în vânt. Văzându-l, lumea 
deveni din nou clară, iar Tally zâmbi. 

— Să te urci până acolo. 


TURNUL ÎNALT 


Turnul de transmisie era cel mai nou element al Vilei Valen- 
tino, creat din oțel, vopsit cu polimeri albi ca să nu ruginească. 
Făcea parte din sistemul care urmărea inelele-interfață ale oa- 
menilor, chipurile ca să ajute la găsirea celor care se rătăceau 
sau erau răniţi în afara unei clădiri inteligente. 

Proptele albe se ridicau impunătoare deasupra lui Tally şi 
Zane, încrucişându-se precum un joc de sfori şi strălucind în 
soare ca porţelanul. Turnul nu părea greu de urcat, cu ex- 
cepţia faptului că era de cinci ori mai înalt decât Vila Valen- 
tino, chiar mai înalt decât un turn de petrecere. În timp ce 
Tally îl privea cât era de înalt, un zgomot înfundat se auzea 
dinspre stomacul ei. Era sigură că nu-i era foame. 

— Măcar nu-i niciun dragon care să-l păzească, spuse ea. 

Zane îşi cobori privirea dinspre turn. 

— Ha? 

Tally clătină din cap. 

— Un vis de-al meu. 

— Chiar crezi că se află cheia acolo? 

— Mă tem că da. 

— Cei din Noul Fum au urcat atâta? 

Vechi amintiri îi reveniră în minte. 

— Nu. Ar fi putut zbura cu placa. Plăcile pot ajunge foarte 
sus dacă rămân suficient de aproape de o bucată mare de 
metal. 

— Ştii, am putea cere o placă..., spuse Zane încet. 

Ea îl privi surprinsă. 

— Desigur, doar că asta n-ar fi tocmai senzaţional, nu? 
continuă el în şoaptă. 

— N-ar fi. Şi orice zboară are un coordonator. Ştii cum 
să-l păcălești pe coordonatorul de securitate al unei plăci de 
zbor? 

— Ştiam, dar nu-mi mai amintesc. 

— Nici eu. În regulă, atunci. Urcăm. 

— Bine, spuse el. Dar mai întâi... 

O luă pe Tally de mână, o trase spre el şi se sărutară din 
nou. 

Ea clipi o dată, apoi zâmbi larg: 

— Doar ca să rămânem senzaţionali. 


Prima jumătate de turn a fost uşor de urcat. 

Tally şi Zane rămaseră împreună, urcând pe părţi opuse, 
găsind mânere în țesătura de proptele şi cabluri. Vântul bătea 
din când în când, smucind-o în joacă pe Tally într-un fel 
care-i dădea emoţii, dar nu avea nevoie decât să se uite o dată 
în jos ca să se concentreze. 

La jumătatea urcușului, putea deja să vadă întreaga Vilă 
Valentino, grădinile plăcerii întinzându-se în toate direcţiile, 

şi chiar şi helioporturile de pe spitalul central, unde se făceau 
operaţiile. Râul sclipea, soarele urcând tot mai sus pe cer, pe 
măsură ce se apropia prânzul, şi, dincolo de apă, în Oraşul 
Urâţilor, Tally îşi văzu vechiul dormitor iţindu-se printre co- 
paci. Pe terenul de fotbal, câțiva urâţi îi priveau şi arătau în- 
spre ei, probabil întrebându-se cine urca pe turn. 

Tally se întrebă cât avea să dureze până când cineva din 
partea asta de râu avea să-i remarce şi să cheme paznicii. 

Cu noii săi muşchi, urcuşul nu era o provocare fizică. Dar, 
pe măsură ce se apropiau amândoi de vârf, turnul devenea tot 
mai îngust, iar mânerele, tot mai nesigure. Stratul de vopsea 
polimerică era alunecos, chiar umed în zonele pe care soarele 
dimineţii nu le uscase de rouă. Antenele parabolice şi ghe- 
mele de cabluri aglomerau parâmele, iar îndoiala începea să 
se strecoare în mintea lui Tally. Oare cheia chiar se afla sus? 
De ce-ar fi pus-o acolo cei din Noul Fum: să-şi rişte viaţa doar 
ca să treacă un test? Pe măsură ce urcuşul devenea tot mai di- 
ficil, iar posibilitatea căderii tot mai înfricoşătoare, Tally se 
trezi întrebându-se cum ajunsese pe spira asta înaltă şi bătută 
de vânt. 

Cu o noapte în urmă, singurul ei scop era să devină Infra, 
frumoasă şi populară, înconjurată de o gaşcă de prieteni noi. 
Şi reuşise să obţină tot ce-şi dorise, ba, în plus, Zane o săru- 
tase, un eveniment senzaţional pe care nici măcar nu şi-l ima- 
ginase până-n dimineaţa asta. 

Desigur, când obţii tot ce-ţi doreşti, nu este niciodată aşa 
cum ţi-ai imaginat că va fi. Să fii Infra nu avea legătură cu vreo 
stare de mulțumire, iar timpul petrecut cu Zane se pare că 
presupunea să-ţi rişti viaţa şi să nu iei micul dejun. Tally 

tocmai fusese votată în gaşcă şi iat-o nevoită să-şi dovedească 
din nou talentul. 

Şi pentru ce? Chiar îşi dorea să descuie cabina ruginită de 
dedesubt? Indiferent ce-avea să găsească acolo, n-avea decât 
s-o ameţească şi mai mult şi, cu siguranță, o să-i aducă aminte 
de David, de Ținutul de Fuim şi de tot ce lăsase în urmă. Se 
simţea de parcă, de fiecare dată când făcea un pas înainte în 
noua ei viaţă, ceva o trăgea înapoi înspre zilele de urâţenie. 

Cu mintea încâlcită de aceste întrebări, Tally puse picio- 
rul greşit. 

Talpa îi alunecă pe un cablu gros îmbrăcat în plastic lu- 
cios, picioarele i se desprinseră de turn, iar braţele, cu care se 
prinsese de o parâmă încă udă de rouă, îi fură smucite. Tally 
porni îr. jos, senzaţia de cădere liberă trecându-i prin tot tru- 
pul, cunoscută din vremurile când o ştergea pe placa magne- 
toglisoare ori se arunca de pe vreo clădire. 

Instinctul îi spuse să se relaxeze, până când îşi dădu seama 
de uriaşa diferenţă dintre această cădere şi toate celelalte: 
Tally nu purta nici brăţările de protecţie, şi nici jacheta de 
bungee. De data asta, cădea cu adevărat; nimic n-avea s-o 
prindă. 

Reflexele ei de nouă frumoasă intrară în funcţiune şi în- 
cepu să dea din mâini ca să se-apuce de un cablu. Palmele-i 
alunecară pe plasticul izolant, fricţiunea arzându-i pielea, ca 
şi cum cablul ar fi fost cuprins de flăcări. Picioarele se balan- 
sară spre turn — genunchii îndoiţi, trupul răsucindu-se —, 
iar Tally amortiză impactul cu metalul folosindu-şi şoldul, 
o lovitură care o zdruncină cu totul, dar nu slăbi prinsoarea 
degetelor încinse. 

Picioarele lui Tally se luptară să-şi găsească echilibrul, tăl- 
pile ei dând de o proptea lată care, din fericire, preluă aproape 
toată greutatea corpului, până atunci fusese susținută de 
mâini. Înconjură cablul cu braţele, cu toţi muşchii tensionaţi 
la maximum, de-abia auzind strigătele lui Zane de deasupra 
ei. Privi spre râu, uluită de ce vedea. 

Totul strălucea, ca şi cum prin Oraşul Urâţilor ar fi fost 
răspândite diamante. Îşi simţea mintea limpede, asemenea 
aerului de după o ploaie de dimineaţă, şi înţelese în sfârşit de 
ce urcase aici. Nu ca să-l impresioneze pe Zane ori pe cei din 
Noul Fum, nu ca să treacă vreun test, ci pentru că o parte din 
ea voia asta: o viziune limpede pe care n-o mai avusese de la 
operaţie. Era ceva care depășea senzaţionalul. 

— Eşti în regulă? se auzi un strigăt de departe. 

Ridică privirea spre Zane. Văzând cât de mult căzuse în 
gol, Tally înghiţi în sec, dar reuşi să schiţeze un zâmbet. 

— Sunt senzaţională. Total. Stai că vin! 

Urcă mai repede acum, ignorându-şi şoldul rănit. Palmele 
arse protestau de fiecare dată când se prindeau de ceva, dar în 
decurs de un minut ajunse din nou în dreptul lui Zane. Ochii 
lui aurii erau mai largi ca oricând, ca şi cum căderea lui Tally 
l-ar fi speriat mai mult decât pe ea însăşi. 

Tally zâmbi din nou, dându-și seama că probabil aşa şi stă- 
teau lucrurile. 

— Haide! 

ÎI lăsă în urmă, urcând înaintea lui ultimii câțiva metri. 

Ajungând în vârf, Tally găsi un magnet negru prins de baza 
steagului, o cheie nouă şi strălucitoare fiind agăţată de acesta. 
Desprinse cheia cu grijă şi o strecură în buzunar în timp ce 

steagul Valentino flutura deasupra capului ei, cu acelaşi foş- 

net pe care-l scoteau hainele când ieşeau din zid, în camera ei. 
— Am găsit-o! strigă ea şi începu să coboare, trecând pe 

lângă Zane înainte ca el să fi apucat să facă vreo mişcare. 
Şocul era încă întipărit pe chipul lui. 


De-abia când ajunse din nou pe acoperiş, Tally îşi dădu seama 
cât de tare o dureau muşchii. Inima încă îi bubuia, dar lumea 
rămăsese limpede. Scoase cheia din buzunar, trecând cu un 
deget tremurător peste zimţii ei. Simţurile ei înregistrau fie- 
care detaliu de pe marginea neregulată a bucății de metal. 

— Grăbeşte-te! îi strigă ea lui Zane, care se afla de-abia la 
jumăta ea drumului. 

El începu să coboare mai repede, dar Tally pufni şi, întor- 
cându-i spatele, porni spre cabină. 

Când răsuci cheia în lacăt, acesta se deschise, uşa ruginită 
gemând de veche ce era atunci când marginea ei de jos trecu 
peste piatră. Tally păşi înăuntru, orbită de întuneric pentru o 
clipă, văzând pete roşii care pulsau în ritmul inimii ei pline de 
încântare. Dacă locuitorii din Noul Fum pregătiseră toate 
astea ca s-o facă să se simtă senzațională, atunci primiseră 
ceea ce-şi doreau. 

Încăperea mică mirosea a vechi. Aerul dinăuntru era cald 
şi stătut. Pe măsură ce ochii lui Tally se obişnuiră cu bezna, ea 
reuşi să vadă insemne grafitti care acopereau fiecare centi- 
metru de zid, straturi peste straturi de sloganuri, anunţuri 
mâzgălite şi nume de cupluri care-şi proclamau iubirea. Unele 
date includeau ani care nu aveau niciun sens, până când Tally 
îşi dădu seama că erau scrise în stilul celor din Ruine, luând 

în calcul toate secolele de dinainte de colaps. Maşinăria lif- 
tului, în ruină, era decorată cu alte însemne grafitti, iar pe 
podea erau răspândite vechi produse de contrabandă: cutii 
vechi de spray-uri cu vopsea, tuburi turtite şi golite de cele- 
brul nanolipici, artificii mirosind a focuri de tabără din ve- 
chime. Tally văzu un dreptunghi de hârtie îngălbenită, rupt şi 
ars la un capăt, asemenea imaginii unei țigarete dintr-o carte 
de istorie despre cei din Ruine. Ridică hârtia şi o mirosi, scă- 
pând-o când stomacul i se întoarse pe dos din pricina duhorii. 

O ţigaretă? Locul ăsta era mai vechi decât elevatoarele, îşi 
reaminti ea, poate mai vechi decât oraşul însuşi, un petic de 
istorie, ciudat şi uitat. Se întrebă câte generaţii de urâţi şi câte 
noi frumuseți buclucaşe, asemenea celor din gaşca Infra, îl 
transformaseră în locuinţa lor. 

Punga pe care Croy i-o arătase se afla pe unul dintre ve- 
chile echipamente ale mecanismului liftului, aşteptând-o. 

Tally o luă. Pielea veche îi dădea o senzaţie ciudată, tri- 
miţând-o cu gândul la texturile uzate din Ținutul de Fum. O 
deschise şi scoase o foaie de hârtie. Un sunet slab se auzi din- 
spre podeaua de piatră şi Tally îşi dădu seama că din pungă-i 
căzuse un mic obiect... două obiecte, de fapt. Tally se lăsă 
pe vine şi îşi miji ochii, pipăind piatra rece cu palmele încă 
usturânde, până când găsi două pilule mici, albe. 

Le privi, simțind că o amintire ţâşneşte la suprafaţă. 

Camera se întunecă, iar ea îşi ridică privirea. Zane se afla 
în dreptul uşii, gâfâind. Ochii îi sclipeau în întuneric. 

— Ce să zic?! Mulţam că m-ai aşteptat, Tally. 

Ea nu spuse nimic. Zane făcu un pas înăuntru şi se aşeză 
în genunchi, lângă ea. 

— Eşti în regulă? 

Îi puse o mână pe umăr. 

— Nu te-ai lovit la cap când ai căzut, nu? 

— Nu, dimpotrivă, mintea mi s-a limpezit. Uite ce-am 
găsit. 

Îi întinse lui Zane foaia de hârtie. Acesta o netezi şi o ridică 
în lumina care se strecura prin deschizătura uşii. Hârtia era 
acoperită cu o mâzgăleală aproape indescifrabilă. 

Tally privi din nou în jos, la pilulele din mâna ei. Mici şi 
albe, semănau cu nişte purgative calorice. Dar Tally era con- 
vinsă că făceau mai mult decât să ardă calorii. Își aminti 
ceva... 

Zane lăsă încet foaia în jos, cu ochii mari. 

— Este o scrisoare şi-ţi este adresată. 

— O scrisoare? De la cine? 

— De la tine, Tally. Vocea lui avea un uşor ecou din pri- 
cina pereţilor de metal ai cabinei: e de la tine. 


__ SCRISOARE 
CĂTRE SINE ÎNSĂȘI 


Dragă Tally, 

Tu eşti eu. 

Sau, cu alte cuvinte, eu sunt tu — Tally Young- 
blood. Aceeaşi persoană. Dar dacă o să citeşti această 
scrisoare, atunci suntem şi două persoane diferite. Cel 
puţin asta credem noi, cei din Noul Fum, că s-a întâm- 
plat până acum. Te-ai schimbat. Este motivul pentru 
care-ţi scriu epistola de faţă. 

Mă întreb dacă-ţi aminteşti când ai pus pe hârtie 
aceste cuvinte. (De fapt, îi dictez lui Shay. A învățat să 
scrie la şcoală.) Ți se pare că seamănă cu o pagină de 
jurnal de pe vremea când erai mică sau cu o pagină din 
jurnalul unei alte persoane? 

Dacă nu-ţi aminteşti câtuși de puțin de această scri- 
soare, atunci avem mari probleme amândouă. Mai ales 
eu. Pentru că eu să nu mă ţin minte pe mine înseamnă 


că, cea care a scris această epistolă, am fost cumva 

ştearsă. Au! Şi poate asta înseamnă că, într-un fel, sunt 
moartă. Aşa că, te rog, încearcă măcar să-ţi aminteşti. 


Tally făcu o pauză şi urmări cuvintele cu degetul, încer- 
când să-şi amintească momentul în care le dictase. Lui Shay 
îi plăcea să demonstreze cum se puteau crea litere cu un sty- 
lus, una dintre şmecheriile pe care le învățase în pregătirea ei 
pentru călătoria în Ținutul de Fum. Lăsase un bileţel pentru 
Tally în care-i spunea cum s-o găsească acolo. Dar oare ăsta 
chiar era scrisul lui Shay? 

Mai important, oare cuvintele erau adevărate? Tally chiar 
nu-şi putea aminti. Inspiră adânc şi continuă să citească... 


Dar, în orice caz, iată ce încerc să-ți spun: ţi-au um- 
blat la creier — creierul nostru — şi de aceea scrisoarea 
asta ţi se pare cam ciudată. 

Noi (adică, cei din Noul Fum, nu tu și cu mine) nu 
ştim exact cum funcţionează, dar suntem siguri că i se 
întâmplă ceva oricui face operaţia. Atunci când te înfru- 
musețează, adaugă şi nişte leziuni (un fel de mici cica- 
trici) pe creier. Te transformă, şi nu în sens pozitiv. 
Priveşte-te în oglindă, Tally. Dacă eşti frumoasă, atunci 
ai leziunile. 


Tally auzi o inspiraţie adâncă lângă ea. Se întoarse şi dădu 
de Zane care citea peste umărul ei. 

— S-ar putea să ai dreptate în legătură cu noi, frumoşii, 
spuse ea. 

El încuviință fără grabă: 

— Da. Grozav! Arătă spre următorul paragraf. Dar ce zici 
de asta? 
Tally îşi cobori din nou ochii pe pagină. 


Vestea bună este că există un tratament. De-asta 
a venit David la tine, ca să-ţi dea pastilele pentru 
tratamentul creierului. (Chiar sper că ţi-l aminteşti 
pe David.) Este un băiat de treabă, chiar dacă a 
trebuit să te răpească pentru a te aduce aici. Ai încre- 
dere în el! S-ar putea să ţi se pară înspăimântător acest 
loc, departe de oraş, oriunde te-ar ascunde cei din 
Noul Fum, dar oamenii care ţi-au produs leziunile o să 
te caute, aşa că trebuie să stai la loc sigur până când 
te vindeci. 


Tally se opri din citit. 

— M-au răpit? 

— Se pare că a existat o schimbare în plan de când ai scris 
asta, spuse Zane. 

Tally se simţi ciudat pentru o clipă, imaginea lui David de- 
venind mai puternică în mintea ei. 

— Dacă am scris asta. Şi dacă este adevărat. În orice caz, 
Croy a venit să mă vadă, nu... David. 

În timp ce-i rostea numele, amintirile o invadară: mâinile 
lui David, bătătorite de anii de muncă, jacheta lui din piei de 
animale cusute laolaltă, cicatricea albă care-i trecea peste 
sprânceană. Începu s-o cuprindă panica. 

— Ce s-o fi-ntâmplat cu David, Zane? De ce n-a venit el? 

Zane clătină din cap. 

— Nu ştiu. Tu şi cu el eraţi... ? 

Tally privi din nou scrisoarea. Deveni încețoşată sub ochii 
ei şi o lacrimă căzu pe hârtie. Cerneala se uni cu lacrima, în- 
negrind-o. 

— Sunt sigură că eram. 

Vocea-i era răguşită, iar amintirile i se amestecau în minte. 

— Dar ceva s-a-ntâmplat. 

— Ce anume? 

— Nu ştiu. 

Tally se întrebă de ce nu-şi putea aminti. Era cu adevărat 
din cauza leziunilor — cicatricile de pe creier — despre care 
era avertizată în scrisoare? Sau pur şi simplu nu voia să-şi 
amintească? 

— Tally, ce ai în mână? întrebă Zane. 

Ea deschise palma înroşită şi scoase la iveală pastilele mi- 
cuţe. 

— Tratamentul. Lasă-mă să termin de citit! 

Inspiră adânc, să se calmeze. 


Încă un lucru — Maddy (mama lui David, care a 
creat tratamentul) spune că trebuie să adaug asta, un 
fel de „consimţământ informativ“: 

Eu, Tally Youngblood, prin această scrisoare le 
acord lui Maddy şi David dreptul de a-mi da pastilele 
care le vindecă frumoşilor creierul. Sunt conştientă că 
acesta este un test al unui medicament a cărui eficiență 
nu a fost dovedită şi deci ar putea avea efecte dezas- 


truoase. Asupra creierului. 

Ăăă, îmi pare rău pentru ultima parte. Este un risc 
pe care trebuie să ni-l asumăm. Iată de ce am acceptat 
să devin frumoasă: ca să putem testa pilulele şi să-i sal- 
văm pe Shay şi Peris şi pe toți ceilalți din lume al căror 
creier a fost afectat. 

Aşa că trebuie să le iei. Pentru mine. Scuze antici- 
pate dacă n-o faci de bunăvoie, iar David şi Maddy te 
vor forța. O să-ţi fie mai bine, îţi promit. 

Baftă! 

Cu dragoste, 

Tally 


Tally lăsă foaia să-i cadă în poală. Cumva, cuvintele scrise 


pe hârtie alungaseră limpezimea din jur, făcând lumea să se 


învârtească din nou în jurul ei. Inima-i bătea încă tare, dar nu 


plăcut, cum se simţise când căzuse din turn. Era mai degrabă 


panică, de parc-ar fi fost încuiată în cabina de metal. 


Zane fluieră uşor. 

— Deci de-asta te-ai întors. 
— Crezi, nu-i aşa? 

Ochii lui sclipiră în întuneric. 


— Bineînţeles. Acum totul are sens. De ce nu ţi-l amin- 


teşti pe David ori venirea înapoi în oraş? De ce Shay are în 


minte atâtea poveşti amestecate despre zilele alea? Şi de ce 


locuitorii din Noul Fum sunt atât de interesaţi de tine? 


— Pentru că am leziuni la cap? 


Zane clătină din cap. 

— Cu toții avem leziuni la cap, Tally. Exact cum mi-am 
imaginat. Dar tu te-ai predat intenţionat, ştiind că există un 
tratament. 

Arătă spre pilulele din palma ei. 

— Astea sunt motivul pentru care eşti aici. 

Ea privi pilulele, care, în obscuritatea cabinei, păreau mici 
şi nesemnificative. 

— Dar în scrisoare se spune că e posibil să nici nu func- 
ţioneze. Aş putea să sfârşesc rău... 

E] o prinse uşor de încheietura mâinii. 

— Dacă nu vrei să le iei tu, Tally, am să le iau eu. 

Ea închise palma. 

— Nu te pot lăsa să faci asta. 

— Dar asta am aşteptat! O cale să scap de frumuseţe, să 
fiu senzaţional tot timpul! 

— Eu nu am aşteptat asta! strigă Tally. Nu am dorit alt- 
ceva decât să fiu Infra! 

Zane arătă spre scrisoare. 

— Da, aşa e. 

— Asta nu sunt eu. O spune chiar ea. 

— Dartu... 

— Poate că m-am răzgândit! 

— Nu tu te-ai răzgândit. Operația a făcut asta. 

Tally deschise gura, dar nu mai scoase niciun cuvânt. 

— Tally, tu însăți te-ai predat, ştiind că va trebui să rişti 
luând tratamentul. Este un gest uimitor de curajos. 

Zane îi mângâie obrazul. Ochii lui străluceau în raza de lu- 
mină care pătrundea în cabină. 

— Dar dacă tu nu vrei, lasă-mă să risc eu în locul tău. 

Tally clătină din cap, întrebându-se de ce se temea mai 
tare: că pilulele vor avea efecte negative asupra ei sau să-l vadă 
pe Zane transformându-se într-o legumă în locul ei? Ori 
poate că, de fapt, se temea să afle ce se întâmplase cu David. 
Dacă ar fi lăsat-o Croy în pace... Sau dacă n-ar fi găsit nicio- 
dată Valentino, 317... Dacă ar reuşi să uite de pastile şi să ră- 
mână proastă şi frumoasă, nimic din toate astea nu ar mai 
îngrijora-o vreodată. 

— Vreau doar să-l uit pe David. 

— De ce? întrebă Zane apropiindu-se de ea. Ce ţi-a făcut? 

— Nimic. Nu mi-a făcut nimic. Dar de ce mi-a lăsat Croy 
pastilele astea, în loc să vină el să mă ia? Dacă este... 

Cabina se cutremură pentru o clipă, făcând-o să tacă. 
Amândoi ridicară privirea. Ceva de mari dimensiuni trecuse 
pe deasupra lor. 

— Un magnetoglisor..., şopti Tally. 

— Probabil că doar a trecut pe deasupra. Ei ştiu că ne 
aflăm în grădina plăcerii. 

— Doar dacă nu ne-a văzut cineva când am urcat pe... 

Tăcu, pentru că tocmai atunci un nor de praf intră pe uşa 
întredeschisă a cabinei, lucind în raza de lumină. 

— Aterizează. 

— Ştiu că suntem aici, spuse Zane şi se-apucă să rupă scri- 
soarea. 

— Ce faci? 

— Nu-i putem lăsa să găsească asta, spuse el. Nu trebuie 
să afle că există un tratament. 

Vâri bucăţile de hârtie în gură, strâmbându-se din pricina 
gustului. 

Ea se uită la pastilele din palmă. 

— Cum facem cu astea? 

Zane înghiţi scrisoarea, cu o expresie de om torturat. 

— Trebuie să le iau acum! 

Vâri o altă bucată de hârtie în gură şi începu să mestece. 

— Sunt atât de mici... Am putea să le-ascundem, spuse 
Tally. 

EI clătină din cap, înghițind din nou. 

— Ne vor prinde, fără inelele-interfață, Tally, e evident. 
Vor să ştie ce punem la cale. Când o să mănânci, n-o să mai 
fii atât de senzaţională... S-ar putea să ţi se facă frică şi să pre- 
dai pastilele. 

Se auzea zgomot de paşi pe acoperiş... se apropiau. 

Zane trânti uşa, închizând-o şi trăgând în interior lanţul 
cu lacăt. Închise lacătul şi rămaseră în beznă. 

— Asta n-o să-i oprească multă vreme. Dă-mi pastilele! 
Dacă funcţionează, îți promit că mă asigur ca tu... 

O voce strigă de-afară şi Tally simţi un fior pe şira spină- 
rii. Vocea avea în ea ceva ascuţit, ca nişte lame în urechile ei. 
Nu paznicii erau afară. Erau Circumstanţele speciale. 

În întunericul cabinei, pilulele parc-o priveau ca doi ochi 
albi, lipsiţi de viaţă. Tally era cumva sigură că vorbele — im- 
plorarea să înghită pastilele — din scrisoare erau ale ei. Poate 
că, după ce-o să le ia, totul o să fie clar şi senzaţional tot tim- 
pul, aşa cum spusese Zane. 

Sau poate că tratamentul n-o să meargă, iar ea o să fie 
pustiită pe dinăuntru — o carcasă, cu creierul inert. 

Ori poate că David era cel mort. Tally se întrebă dacă, după 
ziua asta, o parte din ea îşi va aminti totdeauna de chipul 

lui, indiferent ce făcea. Iar dacă nu lua pastilele, nu avea să 
afle niciodată. 

Tally vru să ducă pastilele la gură, dar descoperi că nu 
poate. Îşi imagină propriul creier dezvăluindu-se. Fiind şters, 
la fel cum se întâmplase cu cealaltă Tally, cea care-i trimisese 
scrisoarea. Privi în ochii frumoşi şi rugători ai lui Zane. Măcar 
el nu avea îndoieli. 

Poate că nu trebuia să facă asta singură... 

Uşa scoase un scârţâit puternic. Cineva încerca s-o des- 
chidă, trăgând de lanţ. În micuța cabină metalică se auzi o bu- 
buitură, asemenea unor artificii. Specialii erau puternici, dar 
chiar puteau dărâma o uşă de metal? 

— Acum, Tally, şopti Zane. 

— Nu pot. 

— Atunci, dă-mi-le mie. 

Ea clătină din cap şi se aplecă mai aproape de el, şoptind, 
pentru a nu fi auzită, printre loviturile puternice în uşă. 

— Nu-ţi pot face asta, Zane. Şi nici n-o pot face singură. 
Poate că dacă am lua fiecare câte una... 

— Poftim? Asta e nebunie curată. Nu ştim cum o să... 

— Nu ştim nimic, Zane. 

Bătăile încetară, iar Tally îi făcu semn să tacă. Specialii nu 
erau doar puternici şi rapizi, dar aveau şi auzul ascuţit, pre- 
cum prădătorii. 

Brusc, o lumină strălucitoare pătrunse prin deschizătura 
uşii, aruncând umbre mişcătoare înăuntru şi lăsând pete pe 
retina lui Tally. Aparatul bâzâia tăind lanţul, iar mirosul de 
metal topit ajunse în nările ei. Specialii aveau să pătrundă în 
interior în câteva secunde. 

— Împreună, şopti ea, dându-i lui Zane una dintre pilule. 

Inspirând adânc, şi-o puse pe limbă pe cealaltă. 

Amăreala explodă în gura ei, de parcă ar fi muşcat un sâm- 
bure de strugure. Înghiți pastila, care-i lăsă un gust acid pe gât. 

— Te rog, îi şopti ea. Fă asta cu mine! 

El oftă şi luă pastila, strâmbându-se când îi simţi gustul. 
Se uită la Tally, clătinând din cap. 

— S-ar putea să fie o mişcare foarte proastă, Tally. 

Ea încercă să zâmbească. 

— Măcar am fost proşti împreună. 

Aplecându-se spre el, îi cuprinse ceafa cu mâinile şi-l să- 
rută. David nu venise ca s-o salveze. Ori era mort, ori nu-i 
păsa ce se-ntâmpla cu ea. Era urât, iar Zane era frumos, sen- 
zaţional şi se afla aici. 

— Acum avem nevoie unul de altul. 

Încă se sărutau, când specialii dădură buzna înăuntru. 


Partea a ll-a 
TRATAMENTUL 


iar săruturile sunt o soartă mai bună 
ca înțelepciunea 
— e. e. cummings, „de vreme ce trăirea primează” 


LOVITURA 


Peste noapte, venise primul îngheţ al iernii. Copacii strălu- 
ceau ca sticla, iar în crengile goale luceau țurțuri. Degete 
negre scânteietoare trecură de-a lungul ferestrei, tăind cerul 
în bucăţi mici, ascuţite. 

Tally puse mâna pe geam, apăsând, lăsând răceala sticlei 
să-i pătrundă în palmă. Frigul tăios făcea lumina amiezii şi 
mai stridentă. Îşi imagină fragilitatea țurțurilor de-afară. Se 
concentra cu acea parte a minţii cu care încă dorea să se cu- 
funde în vise specifice frumoşilor. 

Când, în sfârşit, îşi retrase mâna de pe geam, lăsă pe ei 
urma aburindă a palmei, care apoi dispăru încet. 

— Tally cea înceţoşată nu mai există, spuse ea, apoi 
zâmbi, punându-şi palma rece pe obrazul lui Zane. 

— Ce naiba..., murmură el, scuturându-se cât să scape 
de mâna lui Tally. 

— Trezeşte-te, frumosule! 

El întredeschise ochii. 

— Fă întuneric, spuse el către brăţara-interfață. 


108 Scott Westerfeld 


Camera se conformă, acoperind fereastra. 

Tally se încruntă. 

— Iar te doare capul? 

Din când în când, Zane încă avea migrene care-l scoteau 
din uz ore-n şir, dar nu mai erau atât de rele ca în primele săp- 
tămâni după ce luase pastila. 

— Nu, murmură el. Mi-e somn. 

Întinse mâna după manualul de instrucțiuni şi setă fe- 
reastra pe modul transparent. 

— Atunci, este vremea să te ridici din pat. Întârziem la pa- 
tinaj. 

El se uită la ea cu un singur ochi. 

— Patinajul e aiurea. 

— Dormitul e aiurea. Scoală-te şi fii senzaţional! 

— E aiurea să fii senzaţional. 

Tally ridică din sprânceană. N-o mai durea când făcea 
asta. Fusese o frumoasă ascultătoare şi-şi făcuse operaţie la 
frunte, dar îşi imortalizase cicatricea cu un tatuaj: nişte spi- 
rale celtice negre, chiar deasupra ochiului, care se răsuceau 
în ritm cu bătăile inimii ei. Pentru simetrie, îşi făcuse şi o ope- 
raţie la ochi, la fel cu a lui Shay: ceasuri care mergeau în sen- 
sul invers al acelor de ceasornice obişnuite. 

— Să fii senzaţional nu e aiurea, adormitule! ` 

Tally îşi puse din nou palma pe geam, ca s-o răcească. Bră- 
țara-interfață sclipea în soare asemenea copacilor înghețați 
de jos şi, pentru a milioana oară, căută o îmbinare în suprafața 
de metal. Dar brățara părea să fi fost turnată dintr-o singură 
bucată de oțel, potrivindu-se perfect la încheietura ei. 

O mişcă, simţindu-i jocul uşor. Tally devenea tot mai slabă 
cu fiecare zi. 

— Cafea, te rog, spuse ea dulce către brățară. 

Mireasma de cafea fierbinte începu să se infiltreze în ca- 
meră, iar Zane se răsuci din nou în pat. Când mâna i se răci 
suficient, Tally o puse pe pieptul lui gol. El tresări, dar nu se 
opuse. Doar apucă în pumni cearşaful şi inspiră, tremurând. 
Deschise ochii, irisurile aurii sclipind asemenea soarelui rece 
de iarnă. 

— Ei bine, asta chiar a fost senzaţional. 

— Credeam că senzaţionalul e aiurea. 

El zâmbi şi ridică din umeri somnoros. 

Tally zâmbi şi ea. Zane era extrem de frumos imediat când 
se trezea. Etapele somnului îi atenuau privirea intensă, trans- 
formând trăsăturile lui severe în unele aproape vulnerabile, 
de parcă ar fi fost un băiat pierdut şi flămând. Desigur, Tally 
nu-i spusese niciodată, altminteri Zane ar fi făcut probabil 
operaţie ca să repare acest lucru. 

Tally se duse la cafetieră, călcând peste mormane de haine 
nereciclate și vase murdare care acopereau fiecare centimetru 
de podea. Ca-ntotdeauna, camera lui Zane era un dezastru. 
Uşa dressingului era pe jumătate deschisă, fiind prea încăr- 
cată ca să se poată închide cum trebuie. Era o cameră în care 
puteai ascunde uşor orice. 

Sorbind din cafea, Tally îi spuse dressingului săpat în pe- 
rete să scoată echipamentul lor obişnuit de patinaj: jachete 
groase sintetice, căptuşite cu imitație de blană de iepure, pan- 
taloni cu genunchiere pentru căzăturile dureroase, fulare 
negre şi, cel mai important, mănuşi groase care le ajungeau 

aproape până la coate. În timp ce dressingul arunca hainele, 
ea îi duse cafeaua lui Zane, iar el se trezi de-a binelea. 

Zane şi Tally săriră peste micul dejun — o masă pe care 
n-o mai luaseră în ultima lună — şi coborâră cu liftul până la 
uşa din faţă a Vilei Pulcher, în tot acest timp vorbind în lim- 
bajul frumoşilor. 

— Ai văzut ce frig e, Zane-la? Perfect pentru îngheţ. 

— larna e absolut senzaţională! 

— Absolut! Vara e prea... nu ştiu. Prea cald sau cam aşa 
ceva. 

— Aşa e! 

Zâmbiră plăcut către paznicul de la intrare şi ieşiră în frig, 
oprindu-se pentru o clipă pe treptele din faţă ale vilei. Tally îi 
întinse lui Zane cana de cafea şi-şi ridică mănuşile pe sub mâ- 
neci, acoperind brăţara-interfaţă de la încheietura stângă cu 
două straturi de haine. Apoi îşi acoperi braţul şi cu fularul 
negru, ca să strângă brățara bine. Luă ambele cafele de la 
Zane, privind aburii care se ridicau unduindu-se din cele două 
cercuri negre de lichid, tremurânde, în timp ce Zane procedă 
la fel cu mănușile lui. 

Când termină, Tally vorbi, nu prea tare: 

— Credeam că astăzi trebuie să ne comportăm normal. 

— Dar mă comport normal. 

— Ei haide! Senzaţionalul e aiurea? 

— Ce? Am exagerat? 

Ea clătină din cap, chicoti şi-l trase spre patinoarul plu- 
titor. 


+ ©% > 

Trecuse o lună de când luaseră pastilele, iar Tally şi Zane încă 
nu deveniseră legume. Primele ore fuseseră totuşi foarte aiu- 
rea. Specialii îi cercetaseră frenetic, atât pe ei, cât şi Valen- 
tino, 317, punând în pungi mici de plastic tot ce găsiseră. 
Lătraseră un milion de întrebări către ei, cu vocile lor stri- 
dente de speciali, încercând să afle de ce doi frumoşi se urca- 
seră pe turnul de transmisie. Tally încercă să le spună că 
doriseră doar un pic de intimitate, dar nicio explicaţie nu-i 
mulțumea. 

În cele din urmă, îşi făcură apariția nişte paznici, aducând 
inelele-interfață abandonate, spray medicinal pentru palmele 
lui Tally și brioşe. Tally mâncă mult-amânatul mic dejun ca 
un câine hămesit până când orice urmă de senzaţional dis- 
păru. Apoi zâmbi drăguţ şi ceru să fie dusă la operaţie pentru 
cicatricea din noaptea anterioară. După încă o oră plictisi- 
toare, specialii le îngăduiră paznicilor s-o ducă la spital, cu 
Zane în remorcă. 

Cam asta fusese tot, cu excepţia brățărilor-interfață. Lui 
Tally doctorii i-o strecuraseră în timpul operaţiei la arcadă, 
iar Zane se trezise în dimineața următoare purtând şi el una. 
Funcţionau la fel ca inelele-interfaţă, numai că puteau trimite 
mesaje vocale de oriunde, la fel ca de pe un telefon mobil. 
Asta însemna că brăţările te auzeau vorbind chiar şi când erai 
afară şi, spre deosebire de inele, nu puteau fi scoase. Erau că- 
tuşe cu un lanţ invizibil, iar Tally şi Zane nu le putuseră înlă- 
tura cu nicio unealtă. 

În mod neaşteptat, brățările deveniseră, de asemenea, ele- 
mentul la modă al momentului. De îndată ce ceilalți Infra le 
văzură, Zane făcu tot ce-i stătea în putinţă ca să-i oprească să 

solicite şi ei unele la fel. Aşa că îi ceru dressingului din perete 
să creeze nişte copii non-funcţionale şi le răspândi printre 
Infra. În următoarele săptămâni, se răspândi zvonul că brăță- 
rile erau un nou însemn al infracționalității şi că arătau că te-ai 
urcat în vârful turnului de transmisie de pe Vila Valentino. Se 
dovedi că sute de noi frumoşi fuseseră martorii escaladării lui 
Tally şi Zane, trimițându-şi mesaje între ei ca să alerge la fe- 
restre şi să privească spectacolul. 

În câteva săptămâni, doar cei lipsiți complet de simţul 
modei mai ieşeau fără o brățară metalică la încheietura mâi- 
nii; în plus, trebuiră instalate pretutindeni avertismente vo- 
cale pentru a-i ține departe de turn pe noii frumoşi. 

Oamenii începeau să arate înspre Tally şi Zane când aceş- 
tia ieşeau în public şi zi de zi apăreau tot mai mulţi indivizi 
dornici să devină Infra. Toată lumea voia să fie senzaţională. 


Pe Tally o neliniştea lovitura pe care o dăduseră. Ea şi Zane 
nu vorbiră mult pe drumul până la patinoar. Deşi brăţările lor 
nu puteau auzi nimic, fiind înfăşurate în hainele groase de 
iarnă, tăcerea era un obicei care începuse să-i urmeze peste 
tot. Tally se obişnuise să comunice în alte feluri: făcea cu 
ochiul, îşi dădea ochii peste cap şi mima cuvintele. Viaţa 
într-o conspirație plină de tăcere umplea de semnificaţie fie- 
care gest, încărca de sensuri nerostite fiecare atingere. 

În elevatorul de sticlă care-i duse până sus, la stratul plu- 
titor de gheață de deasupra uriaşului Stadion Nefertiti, Zane 
îi luă mâna lui Tally. Ochii lui scânteiau, ca întotdeauna îna- 
intea unei şmecherii neaşteptate, precum o ambuscadă cu 
bulgări de zăpadă de pe acoperişul Vilei Pulcher. Privirea lui 

jucăuşă apăru tocmai la timp ca să mai liniştească nervii 
agitați ai lui Tally. La urma urmelor, nu trebuia s-o vadă în 
starea asta şi ceilalți Infra. 

Majoritatea lor sosiseră deja, schimbându-şi cizmele cu 
patine şi căutând jachete de bungee de mărimea potrivită. 
Câţiva Infra proaspăt votaţi se încălzeau, nesiguri pe gheaţa 
plutitoare, sunetul patinelor semănând cu cel pe care-l scot 
bibliotecarii ca să te atenționeze să nu mai vorbeşti. 

Shay se apropie lunecând pe gheaţă, salutând-o pe Tally 
cu o îmbrăţişare care semăna cu o izbitură. 

— Salut, Slăbănoago-wa! 

— Salut, Zbanghio-la! răspunse Tally chicotind. 

Poreclele urâte erau din nou la modă, dar Shay şi Tally le 
inversaseră pe-ale lor, acum, că Tally pierdea în greutate. Era 
ca naiba să stea nemâncată, dar mai devreme sau mai târziu 
spera să fie suficient de slabă cât să-şi scoată brăţara de pe 
mână. 

Văzu că-şi înfăşurase şi Shay un fular negru în jurul braţu- 
lui, din solidaritate. Avea şi o versiune a tatuajului lui Tally, un 
cuib de şerpi încolăciţi pe una dintre sprâncene şi coborând 
pe obraz. Mulţi Infra aveau noi tatuaje pe faţă, care pulsau în 
ritmul inimii — puteai vedea de la o poştă cât erau de senza- 
ţionali. Cănile de cafea care se autoîncălzeau trimiteau aburi 
în aerul de deasupra grupului de Infra şi tatuajele tuturor se 
roteau. 

Când apărură Tally şi Zane, se auzi un cor de saluturi, cei 
din grup devenind şi mai entuziasmați. Peris — cu o jachetă 
de bungee şi cu patinele obişnuite ale lui Tally — se apropie 
de ei. 


114 Scott Westerfeld 


— Mulţam, Năsosule, spuse Tally, scoțându-şi cizmele şi 
aşezându-se pe gheaţă. 

Aici, la patinoar, nu erau permise patinele zburătoare. În 
lumina rece, lamele de metal adevărat sclipeau asemenea 
unor pumnale. Tally îşi legă şireturile strâns. 

— "Ţi-ai adus sticla? îl întrebă ea pe Peris. 

El o scoase la iveală. 

— Vodcă dublă. 

— 'Topeşte orice. 

Tally şi Zane nu mai beau alcool, care, se părea, îţi trans- 
forma creierul mai mult în al unei frumuseți decât în al unui 
senzaţional. Dar alcoolul îşi găsea alţi utilizatori aici, pe 
gheață. 

Îşi întinse mâinile înmănușate, iar Peris o ridică, inerția fă- 
cându-i pe amândoi să alunece ca-ntr-un mic vals. Chicotind, 
se echilibrară sprijinindu-se unul de altul. 

— Să nu-ţi uiţi jacheta, Slăbănoago, spuse el. 

Tally o luă de la el şi-i legă curelele. 

— Ar fi aiurea, nu-i aşa? 

Peris încuviință agitat. 

— Vreo veste de la prietenii noştri de peste râu? întrebă 
ea, coborându-şi vocea. 

— Niciun mesaj. Lipsesc cu desăvârşire. 

Tally se încruntă. Vizita lui Croy avusese loc cu o lună îna- 
inte, iar locuitorii din Noul Fum nu-şi mai făcuseră apariţia 
de-atunci. Tăcerea lor era de rău augur. Decât dacă nu cumva 
era şi ăsta un alt test enervant. În orice caz, de-abia aştepta să 
plece în căutarea lor, avea s-o facă de îndată ce scăpa de bră- 
țara asta stupidă. 

— Cum se descurcă Fausto cu placa aia de zbor, o păcă- 
leşte? 

Peris doar ridică din umeri, privindu-i distrat pe ceilalți 
Infra care invadau patinoarul, râzând şi ţipând, croindu-şi 
drum printre micile maşinării Zamboni care lustruiau gheaţa. 

Tally privi tatuajul de pe fruntea lui Peris — un al treilea 
ochi care clipea în ritmul inimii lui — şi apoi se uită în ochii 
lui superbi, căprui, blânzi şi lipsiţi de profunzime. Peris părea 
mai senzaţional decât cu o lună înainte — toţi Infra erau 
aşa —, dar, de la o zi la alta, Tally nu mai vedea nicio imbu- 
nătăţire la el. Era mult mai greu pentru ceilalţi, care nu luaseră 
pastilele, care nu erau pe jumătate vindecaţi, precum Tally şi 
Zane. Puteau deveni euforici în scurt timp, dar le era greu să 
rămână concentrați. 

Ei bine, lovitura avea să le dea un impuls puternic. 

— E-n regulă, Năsosule. Hai să patinăm! 

Tally îşi luă avânt desprinzându-se de o bară, căpătând vi- 
teză pe măsură ce aluneca pe marginea patinoarului. Privi în 
jos spre fereastra de gheaţă zgâriată de dedesubt. Elevatoa- 
rele zburătoare care ţineau patinoarul suspendat în aer erau 
uşor de văzut, dispuse în rețea, la câţiva metri unul de altul, 
din care porneau o mulțime de cabluri de refrigerare. Mult 
mai departe, dedesubt, se vedea ovalul larg al stadionului, 
uşor neclar, precum lumea din mintea înceţoşată a unui fru- 
mos. Luminile stadionului se aprindeau, pregătind meciul de 
fotbal programat patruzeci şi cinci de minute mai târziu. 
Ca-ntotdeauna, aveau să fie artificii inainte de începutul jo- 
cului, după ce lumea îşi ocupa locurile. Ceva foarte frumos. 

Cerul de deasupra lor era de un albastru fără cusur, cu ex- 
cepţia câtorva baloane cu aer cald prinse de cel mai înalt din- 
tre turnurile de petrecere. Când plutea în aer, patinoarul era 
cel mai înalt loc din Oraşul Noilor Frumuseţi. Tally putea 
vedea întreg oraşul desfăşurându-se dedesubt. 

Patină până la Zane, prinzându-l în timp ce acesta făcea o 
piruetă. 

— Ție toată lumea ţi se pare senzaţională? 

— Mai degrabă agitată. 

Zane se întoarse cu graţie, patinând cu spatele, cu o uşu- 
rinţă înnăscută. Muşchii, îmbunătăţiţi prin operaţie, erau lip- 
siţi de timiditatea şi lenea specifice frumoşilor. Putea sta în 
mâini fără să tremure, reușea să urce la fereastra lui din Vila 
Pulcher în câteva secunde şi avea puterea să întreacă trenul 
care aducea babalâcii din suburbii la spitalul central. Nu 
transpira niciodată şi-şi putea ţine respiraţia două minute. 

Ştiind de toate aceste performanţe ale lui, Tally îşi amin- 
tea de Pădurarii care o salvaseră de un incendiu de vegetaţie 
în călătoria ei spre Ținutul de Fum. Zane era la fel de tare 
ca ei din punct de vedere fizic — rapid şi puternic —, dar 
fără bruscheţea inumană a agenților de la Circumstanţele 
speciale. Nici Tally nu era o trântoriţă, dar cumva trata- 
mentul dusese forţa şi coordonarea lui Zane la un nou nivel. 
Adora să alunece pe gheaţă împreună cu el, descriind cer- 
curi în jurul celorlalți, fiind centrul grațios spre care se în- 
dreptau toate luminile multicolore ale săbiilor fosforescente 
purtate de Infra. 

— Ceva dinspre Noul Fum? întrebă el, de-abia auzindu-se 
peste şuierăturile patinelor. 

— Peris spune că nimic. 

Zane înjură şi viră brusc, aruncând cu gheaţă într-un tip 
oarecare care se lupta să alunece încet pe marginea patinoa- 
rului. 

Tally îl ajunse din urmă. 

— Trebuie să avem răbdare, Zane. O să reuşim să ne scoa- 
tem brățările, în cele din urmă. 

— M-am săturat să am răbdare, Tally. 

Privi în jos prin gheață. Stadionul era înţesat, publicul tot 
mai numeros aşteptând primul meci de baraj. 

— Cât mai e? 

— Dintr-un moment în altul, răspunse ea. 

Imediat ce cuvintele-i ieşiră din gură, primele artificii ex- 
plodară dedesubt, transformând instantaneu patinoarul 
într-o paletă colorată în nuanţe de roşu şi albastru. O secundă 
mai târziu, o bubuitură întârziată cutremură gheaţa, urmată 
de un ahhh! de apreciere din partea mulțimii. 

— Pornim, spuse Zane rânjind, enervarea trecându-i. 

Tally îi strânse mâna şi apoi îl lăsă să patineze mai departe, 
ea mergând până-n centru, unde se opri. Era locul cel mai în- 
depărtat de structura de susţinere din jurul gheții. Ridică o 
mână şi aşteptă să se adune în jurul ei şi ceilalţi Infra. 

— Sticlele, spuse ea încet şi auzi şoapta răspândindu-se 
prin grup. 

Recipientele de metal sclipiră în soare, iar Tally auzi do- 
purile deşurubându-se. Inima-i bătea repede, simţurile-i erau 
ascuţite, nerăbdătoare. Tatuajele tuturor se învârteau. Îl văzu 
pe Zane grăbindu-se, pe marginea patinoarului. 

— 'Turnaţi, spuse ea încet. 

Un lichid se răspândi printre cei din grupul Infra, vodca 
dublă şi alcoolul etilic pur susurând. Lui Tally i se păru că 
aude o pârâitură, cel mai slab protest din partea gheții, pe mă- 
sură ce punctul de îngheţ se pierdea din pricina băuturii. 

Chiar şi pe vremuri, Zane visase întotdeauna să facă o 
şmecherie ca asta, uneori turnând şampanie pe gheaţă în timp 
ce Infra patinau. Dar tratamentul îl schimbase şi devenise se- 
rios. Făcuse chiar şi un test în micul frigider din camera sa. 
Umpluse cu lichid o tavă de făcut cuburi de gheaţă, turnând 
în micile compartimente un amestec diferit de vodcă şi apă, 
şi o vârâse în congelator. Doar cuburile din apă îngheţaseră 
normal, pe când cele cu mai mult alcool erau fleşcăite, iar ul- 
timele cuburi, doar din vodcă, rămăseseră perfect lichide. 

Tally privi în jos la alcoolul care se răspândea încet pe 
gheaţă, printre patinatori, topind zgârieturile lăsate de lamele 
metalice şi de căzături. Stadionul capta întreaga atenţie, iar 
Tally vedea fiecare detaliu al exploziei de artificii verzi şi gal- 
bene. Când bubuitura ca de tunet ajunse la urechile ei, se auzi 
şi o pârâitură amenințătoare. Jocul de artificii creştea în in- 
tensitate, apropiindu-se de final. 

Tally îşi ridică braţul pentru Zane. 

El mai făcu o răsucire, apoi porni spre ei, patinând cu forță. 
Tally simţi un val de panică în grupul din jurul ei, de parcă ar 
fi fost un grup de gazele care văd o felină în depărtare. Câţiva 
Infra sorbiră ultimii stropi din sticlele lor, apoi turnară suc de 
portocale în ele, din cutii, pentru a ascunde ce făcuseră. 

Tally rânji, imaginându-şi uimirea pe care o va afişa în fața 
paznicilor. Stăteam cu toții acolo şi vorbeam, ne vedeam de 
treabă, nici măcar nu patinam, şi deodată... 

— Atenţie! strigă Zane şi grupul se despărţi în două, 
creând un drum pentru el. 

El patină până-n centru şi sări în aer, inuman de sus, cu 
ochii şi săbiile fosforescente scânteind, apoi lovi gheaţa cu 
patinele, lăsându-și toată greutatea pe ele. 

Zane dispăru brusc din fața tuturor, cu un zgomot ca de 
sticlă spartă, iar Tally auzi sunetul pârâiturii din gheaţă, ase- 
mănător copacilor căzând în Ținutul de Fum. Pentru o ciu- 
dată fracțiune de secundă, fu ridicată în aer în timp ce o 
bucată mare de gheaţă se balansă pe propteaua unui eleva- 
tor, dar apoi se rupse în două, iar Tally căzu, simțind cum sto- 
macul i se urcă în gât. Mâini înmănuşate o apucară de haină 
din toate direcţiile într-un moment de panică generală, apoi 
se auzi un strigăt când mijlocul patinoarului cedă cu totul, aş- 
chii de gheaţă, Infra şi maşini Zamboni căzând spre iarba 
verde a stadionului de fotbal, sub privirile uluite a zece mii de 
spectatori. 

Ei bine, asta chiar că era senzaţional. 


SALTUL 


Pentru o clipă, se instală tăcerea. 

Pretutindeni în jurul ei, gheaţa spartă cădea fără un sunet, 
reflectând luminile stadionului. Vântul smulse strigăte de 
luptă din gurile membrilor Infra. Mulțimea de dedesubt pri- 
vea înmărmurită. Tally îşi deschise braţele pentru a încetini 
căderea, prinzând secundele preţioase în căușul palmelor. 
Partea asta a săriturii bungee semăna întotdeauna cu zborul. 

Apoi, o explozie de lumină şi sunet o făcu pe Tally să se ră- 
sucească, urechile-i pocniră și ochii i se închiseră forțat din 
pricina strălucirii orbitoare. După câteva secunde de uluială, 
scutură din cap şi deschise ochii: flăcări multicolore zburau în 
toate direcţiile, de parcă Tally s-ar fi aflat în centrul unei ga- 
laxii în explozie. Alte bubuituri se auziră deasupra ei, dezlăn- 
ţuind o ploaie incandescentă. Înţelese ce se întâmplase... 

Marea finală a spectacolului de artificii fusese detonată 
Chiar când grupul de Infra căzuse prin gheața spartă. Sincro- 
nizarea loviturii pe care o dăduseră fusese perfectă. 

O flacără şuierătoare se prinse pe jacheta ei, arzând cu in- 
sistenţa artificiilor de siguranţă, gâdilându.-i faţa cu scânteile 
zburătoare. Tally dădu din braţe ca să se echilibreze, dar pă- 
mântul deja se grăbea spre ea, mai avea câteva secunde. Încă 
nu-şi regăsise controlul când chingile jachetei de bungee o 
smuciră, oprindu-i căderea la câţiva metri deasupra solului. 

Când jacheta o smulse aruncând-o din nou în aer, Tally 
se ghemui pentru a se proteja, în caz că vreun obiect de di- 
mensiuni mari încă mai cădea din cer. Posibilitatea ca vreu- 
nul dintre ei să fie lovit de bucăţi de gheaţă sau de vreo maşină 
Zamboni fusese întotdeauna partea care-i neliniştise la acest 
plan. Dar Tally reuşise saltul fără să fie nimicită şi, când ajunse 
în punctul cel mai înalt, auzi un ahhh! dinspre mulțimea con- 
fuză. Ştiau că nu funcţionase totul cum trebuia. 

Tally şi Zane se gândiseră să umble la panoul de afişaj şi să 
transmită un mesaj în acest moment, pentru a pătrunde în 
minţile frumoşilor cât încă erau concentrați. Dar atunci, paz- 
nicii ar fi ştiut că lovitura fusese plănuită, ceea ce ar fi dus la 
tot felul de complicaţii aiurea. 

Într-un fel sau altul, locuitorii din Noul Fum vor afla des- 
pre şmecheria asta şi măcar vor şti ce înseamnă... 

Tratamentul funcționase. Cei din Noul Fum aveau aliaţi 
în oraş. Cerul se prăbuşea. 


În mijlocul terenului de fotbal, Tally încetă să mai plutească; 
pe iarba presărată cu bucăţi de gheaţă, maşini Zamboni hur- 
ducăiau, Infra chicoteau şi câţiva patinatori inocenți erau 
brusc fericiţi că jachetele de bungee erau obligatorii pe pati- 
noar. Îl căută din priviri pe Zane şi văzu că inerția îl dusese 

până la una dintre marginile terenului, în poartă. Alergă în di- 
recţia lui, verificând în acelaşi timp starea membrilor Infra. 
Tatuajele tuturor pulsau nebuneşte, răsucindu-se datorită 
magiei loviturii anti-frumuseţe pe care o dăduseră. Dar ni- 
meni nu era rănit, se aleseseră doar cu câteva zgârieturi sau cu 
părul un pic ars. 

— A funcţionat! Absolut! spuse Fausto când Tally trecu 
pe lângă el, privind uluit bucata de gheaţă pe care o avea în 
mână. 

Tally continuă să alerge. 

Zane râdea isteric, prins în plasa porţii. Când o văzu pe 
Tally, strigă lung: 

— Gooool! 

Ea se opri, uşurată, îngăduindu-şi să se bucure de senza- 
ţionalul care învăluia totul. Lumea se transformase în jurul 
ei. Era ca şi cum ar fi putut percepe întreaga audienţă dintr-o 
singură privire, fiecare expresie fiind cât se poate de clară în 
luminile artificiale ale stadionului. Zece mii de chipuri erau 
îndreptate spre ea, năucite, uimite. 

Tally se imagină ţinând un discurs chiar atunci, spu- 
nându-le despre operaţie, despre leziuni, despre groaznicul 
preţ plătit pentru a fi o frumuseţe, anume că frumos însemna 
lipsit de minte şi că vieţile lor uşoare erau goale. Mulțimea 
uluită o privea de parcă ar fi ascultat-o. 

Ea şi Zane voiseră să le dea un semn celor din Noul Fum, 
dar acesta nu fusese singurul scop al loviturii. O şmecherie la 
scara asta îi va energiza pe Infra pentru câteva zile, ştiau asta, 
dar oare o experiență cu adevărat senzaţională îi putea 
schimba permanent pe frumoşii care nu luaseră pastila? 

Privindu-l în ochi pe Fausto, Tally se gândi că era posibil. Iar 
acum, văzând chipurile din mulțime — frumoşi noi, maturi 
şi chiar vârstnici, cu toţii într-o stare de euforie —, Tally 
se întrebă dacă nu cumva iscase ceva la o scară mult mai 
mare. 

Oraşul observase, cu siguranţă. Paznicii se adunaseră pe 
teren, ţinând în mâini truse de prim-ajutor. Tally nu mai vă- 
zuse expresii atât de speriate la frumoşii maturi. Asemenea 
mulţimii, cu toţii păreau uluiţi să vadă că un lucru putea func- 
ționa atât de greşit aici, în oraş. Camerele video plutitoare fu- 
seseră pregătite să înregistreze meciul şi filmaseră dezastrul. 
Până la urmă, îşi dădu seama Tally, această şmecherie avea 
să fie transmisă în toate oraşele de pe glob. 

Inspiră adânc. Se simţea ca atunci când lansase primul ei 
foc de artificii în copilărie, uimită să vadă că apăsarea pe un 
singur buton putea produce atâta zgomot şi întrebându-se 
dacă avea să dea de bucluc. Când euforia se atenuă, Tally nu 
reuşi să alunge sentimentul că, indiferent cât de grijuliu ţinu- 
seră secret planul, cineva o să-şi dea seama că lovitura fusese 
pusă la cale în detaliu. 

Brusc, Tally simţi nevoia să-l îmbrăţişeze pe Zane, îi era 
necesară asigurarea lui tăcută, aşa că parcurse în goană restul 
distanţei până la poartă. Fusese eliberat din plasă, doi paznici 
tratându-i fața cu un spray medicinal. Tally îi împinse la o 
parte şi-l luă pe Zane în braţe. 

Erau paznici peste tot, aşa că vorbi în limbajul specific fru- 
moşilor: 

— Senzaţional, nu? 

— Absolut, răspunse Zane. 

El nu avea niciun tatuaj conectat la bătăile inimii, dar Tally 
i le putea simţi prin haina groasă. 

— Eşti rănit? 

— Nu. Doar că mă doare aici. 

Îşi atinse uşor obrazul. Avea linii roşii, identice cu struc- 
tura plasei. 

— Se pare că am înscris. 

Ea chicoti şi-l sărută cât se poate de gingaş pe obrazul 
rănit, apoi îşi apropie buzele de urechea lui. 

— A funcţionat. Chiar a funcţionat. Se pare că putem face 
orice. 

— Putem. 

— Acum, cei din Noul Fum ştiu că tratamentul funcţio- 
nează. O să ne mai trimită pastile şi totul o să se schimbe. 

El se dădu înapoi şi încuviință, apoi se apropie ca s-o să- 
rute pe ureche şi-i şopti: 

— ar dacă nu s-au prins, trebuie să mergem să-i căutăm. 


DISTRUGEREA PETRECERII 


În acea noapte, contase doar şampania. Chiar dacă juraseră să 
nu mai bea, Tally şi Zane simțeau nevoia să toasteze pentru 
supraviețuirea găştii Infra în Marele Colaps de la Stadionul 
Nefertiti. 

Cu toţii exersaseră pentru noaptea asta, fiecare reacţie fu- 
sese repetată, aşa că nimeni nu zise nimic despre băutura tur- 
nată pe gheaţă, şi nici nu se lăudă cu planul care funcționase 
perfect — ci doar pălăvrăgiră încântați, ca nişte noi frumoşi 
care se refăceau după o călătorie deloc firească, senzaţională 
şi neaşteptată. 

Toată lumea spuse şi repetă povestea propriei căderi — 
tremurul gheții sparte, uluitorul spectacol de artificii privit 
din interior, smucitura jachetelor de bungee şi, în final, ape- 
lurile disperate de la părinţi în vârstă care văzuseră întreaga 
scenă difuzată la infinit pe toate canalele TV. Majoritatea 
celor Infra fuseseră intervievaţi pentru ştiri şi-şi spuseseră po- 
vestea cu expresii inocente de surpriză. Întâmplarea prezen- 
tată la ştiri se răspândea şi atrăgea după sine tot felul de 

schimbări: cereri de demisie din consiliul metropolitan al ar- 
hitecţilor, reprogramarea meciurilor, închiderea definitivă a 
patinoarului suspendat (un efect aiurea, pe care Tally nu-l 
prevăzuse)). 

Dar nu a fost nevoie de mult timp pentru ca ştirile să de- 
vină repetitive — orice chip (chiar şi-al tău, propriu) e plic- 
tisitor după ce l-ai văzut pe ecran de cincizeci de ori. Aşa că 
Zane îi conduse afară pe Infra, ca să pregătească un foc de ta- 
bără în Parcul Denzel. 

Infra rămăseseră senzaționali, tatuajele lor rotindu-se 
în lumina focului în timp ce-şi repovesteau întâmplările. 
Vorbeau cu toţii fluent, în limbajul frumoşilor, în caz că stă- 
tea cineva să-i asculte, dar Tally auzi mai mult decât vorbărie 
searbădă în cuvintele lor. Semăna cu felul în care vorbeau ea 
şi Zane, tot timpul conştienţi de existenţa brățărilor, dar în- 
cărcându-şi discuţia cu semnificaţii. Conspirația tăcută pe 
care o împărtăşeau nu mai era doar a lor. În timp ce privea 
flăcările, ascultându-i pe cei din gaşca Infra, din jurul ei, Tally 
începu să creadă că încântarea şi senzaționalul loviturii chiar 
aveau să dureze. Poate că oamenii îşi puteau gândi propria 
cale de a ieşi din sistemul de gândire al frumoşilor, fără să aibă 
nevoie de pastile. 

— Ai face bine să bei şampania aia, Slăbănoago, spuse 
Zane, trecându-şi degetele pe ceafa ei, ca să-i întrerupă gân- 
durile. Am auzit că alcoolul se evaporă foarte repede. 

— Se evaporă? Teribil. 

Tally îşi luă o figură serioasă şi ridică şampania în lumina 
focului. La ştiri se dădeau din oră în oră actualizări cu privire 
la rezultatele investigației. O echipă de ingineri încerca să-şi 

dea seama cum un strat de gheață de douăzeci de centimetri, 
susținut de elevatoare, se putuse sparge sub greutatea câtorva 
zeci de oameni. S-a dat vina pe undele de şoc venite dinspre 
spectacolul de artificii, pe căldura degajată de luminile sta- 
dionului, ba chiar şi pe vibraţiile produse de patinatorii care 
se mişcau în tandem, asemenea unor soldaţi în marş. Dar 
niciunul dintre experți nu ghicea motivul real pentru care 
acesta se evaporase pur şi simplu. 

Tally îşi ridică paharul, ciocnindu-l de-al lui Zane. El şi-l 
goli pe-al lui, apoi işi mai turnă din şampania lui Tally. 

— Mulţumesc, Slăbănoago, spuse el. 

— Pentru ce? 

— Pentru c-am făcut jumi-juma. 

Tally îi zâmbi frumos. Desigur, el se referea la pastilele pe 
care le împărţiseră între ei doi, nu la şampanie. 

— Cu plăcere. Mă bucur că a ajuns pentru amândoi. 

— Ce noroc senzaţional că lucrurile s-au terminat aşa! 

Ea încuviință. Tratamentul nu fusese perfect, dar având 
în vedere că fiecare luase doar o jumătate de doză, testul fu- 
sese un succes. Tratamentul îl afectase pe Zane aproape in- 
stantaneu, alungându-i mentalitatea de frumos în doar câteva 
zile. Pastila lui Tally acţionase ceva mai lent şi încă se trezea 
ameţită în majoritatea dimineţilor, având nevoie ca Zane să-i 
amintească să gândească senzaţional. Partea bună era că ea 
nu avusese niciodată migrenele crâncene ale lui Zane. 

— E mai bine când împarţi totul cu cineva, cred eu, spuse 
Tally, ciocnind din nou paharul. 

Îşi aminti de avertismentul din scrisoarea către ea însăşi şi 
se înfioră, în ciuda focului. Poate că două pastile reprezentau, 

într-adevăr, prea mult, iar dacă Tally le-ar fi luat pe amândouă, 
acum ar fi fost o legumă. 

Zane o trase mai aproape de el. 

— După cum spuneam... mulţumesc. 

O sărută. Buzele lui erau calde în aerul rece al nopții, iar 
ochii îi sclipeau reflectând focul. Îşi ținu buzele lipite de ale ei 
vreme îndelungată. După sărutul care o lipsea de suflare şi de 
şampanie, Tally simţi că începea să gândească precum fru- 
moşii, contururile petrecerii devenind încețoşate. Ceea ce 
poate că nu era întotdeauna un lucru rău... 

Într-un târziu, Zane îi dădu drumul şi se întoarse spre foc, 
şoptindu-i la ureche: 

— Trebuie să ne scoatem astea. 

— $$$.. 

Chiar şi cu hainele groase de iarnă şi cu mănuşile acope- 
rindu-le brăţările, Tally se simţea prea faimoasă în acest 
moment ca să facă planuri în gura mare. Infra aruncaseră deja 
cu pietre într-o cameră zburătoare care filma petrecerea, pen- 
tru un reportaj care continua relatările despre căderea pati- 
noarului. 

— Mă scoate din minţi, Tally. 

— Stai liniştit. O s-o rezolvăm noi. 

Nu mai vorbi, îl rugă ea în tăcere. 

Zane aruncă o creangă în flăcări. Când aceasta se aprinse, 
el scoase un geamăt de durere. 

— Zane? 

E] clătină din cap, ducându-şi degetele la tâmple. Tally în- 
ghiţi în sec. Încă o migrenă. Uneori dispăreau după câteva se- 
cunde, alteori durau ore întregi. 


FRUMOȘII 129 


— Nu. Sunt în regulă. 

Zane inspiră adânc. 

— Ştii... ce-ar fi să mergi la doctor? 

— Las-o baltă cu asta! Îşi vor da seama că sunt vindecat. 

Ea îl trase mai aproape de focul care trosnea şi-şi lipi bu- 
zele de urechea lui. 

— Ți-am povestit despre Maddy şi Az, părinţii lui David? 
Erau doctori — chirurgi — şi vreme îndelungată n-au știut 
nici ei despre leziunile pe creier. S-au gândit doar că majori- 
tatea oamenilor erau proşti. Un doctor obişnuit nu va crede 
că e ceva în neregulă dacă te tratează. 

Zane scutură cu furie din cap şi se întoarse ca să-i şop- 
tească: 

— N-o să scap de migrenă dacă merg la un doctor obiş- 
nuit, Tally. Noii frumoşi nu se îmbolnăvesc. 

Ea privi chipurile luminoase din jurul focului. Înfra ajun- 
geau la spital destul de des, dar numai pentru răni, nu pentru 
boli. Operația le îmbunătăţea sistemul imunitar, le întărea or- 
ganele şi le repara dantura pentru totdeauna. Un nou frumos 
bolnav era o asemenea raritate, încât probabil că i se făceau 
zeci de teste. Iar dacă durerile de cap ale lui Zane persistau, re- 
zultatele testelor aveau să fie înmânate experţilor. 

— Sunt deja cu ochii pe noi, şopti el. Nu ne permitem să 
stea cineva şi să-mi analizeze mie creierul. 

Se înfioră din nou, cu faţa contorsionată de durere. 

— Ar trebui să mergem acasă, spuse ea încet. 

— Tu rămâi. Eu pot s-ajung la Pulcher fără probleme. 

Ea gemu şi îl trase de lângă foc. 

— Haide! 

El o lăsă să-l conducă prin întuneric, înconjurându-i pe 
Infra care stăteau în cerc. Shay îi strigă, dar Tally îi făcu semn 
cu mâna, spunând: 

— Prea multă şampanie. 

Shay zâmbi înţelegătoare şi se întoarse la foc. 

Merseră greu până acasă. Pământul lipsit de iarbă sclipea 
îngheţat în lumina lunii. Vântul era rece, mai ales în contrast 
cu plăcuta căldură a focului de dinainte. Era o noapte frumoasă, 
dar Tally nu făcea decât să se întrebe ce se întâmpla în capul 
lui Zane. Era doar un efect secundar minor al tratamentului? 
Sau un semn că funcționase ceva îngrozitor de greşit? 

— Nu-ţi face griji, Zane, spuse ea, aproape şoptit. O să 
aflăm cum să rezolvăm asta. Sau o să plecăm de-aici, să cău- 
tăm ajutor în Noul Fum. E tratamentul lui Maddy, ea ştie ce 
se întâmplă. 

Zane nu răspunse, doar urcă dealul împleticindu-se. 

Când Vila Pulcher le apăru în faţa ochilor, Zane o opri. 

— Întoarce-te la petrecere. Pot să ajung fără probleme 
de-aici. 

Vocea lui era prea puternică. 

Tally se uită în jur, dar erau singuri. Nu se vedea niciun 
frumos şi nicio maşină zburătoare. 

— Îmi fac griji pentru tine, şopti ea. 

El vorbi încet: 

— E o prostie să-ți faci griji, Slăbănoago. E doar o durere 
de cap. La fel ca-ntotdeauna. Probabil pentru că eu am fost 
frumos mai multă vreme decât tine. 

Se forță să zâmbească. 

— Îmi ia mai mult timp să mă obişnuiesc din nou cu cre- 
ierul, atâta tot. 

— Haide! Trebuie să te culci. 

— Nu, tu întoarce-te. Nu vreau ca ei să afle ceva despre... 
asta. 

— N-am să spun nimic, şopti Tally. 

Nu pomeniseră nimănui despre tratament şi n-aveau s-o 
facă până când nu erau absolut convinși că toți ceilalți Infra 
erau suficient de senzaționali încât să-şi țină gura. 

— O să spun doar că ai băut prea mult. 

— Bine, dar întoarce-te la petrecere, spuse el hotărât. Tre- 
buie să-i menții senzaționali. Ai grijă să nu se îmbete şi să în- 
ceapă să spună prostii. 

Tally privi înapoi spre foc, de-abia vizibil printre copacii 
de dedesubt. După prea multă şampanie, se putea trezi vreu- 
nul care să se laude. Se uită din nou spre Zane. 

— O să fii în regulă? 

El încuviință. 

— Deja mă simt mai bine. 

Tally inspiră aerul rece. El nu arăta mai bine. 

— Zane... 

— Ascultă, o să fiu în regulă. Şi, indiferent ce se-ntâmplă, 
mă bucur că am luat pastila. 

Tally inspiră adânc, pentru a se linişti. 

— Ce vrei să spui cu asta? Indiferent ce se-ntâmplă... 

— Nu mă refer la seara asta. Oricând. Înțelegi tu. 

Tally privi în ochii lui cu reflexii aurii şi văzu durerea pe 
care Zane o suporta în tăcere. Orice s-ar fi întâmplat cu el, nu 

merita să-l piardă doar pentru a rămâne senzaţionali. Clătină 
din cap. 

— Nu. Nu înțeleg. 

El oftă. 

— Cred că a fost un mod nefericit de a pune problema. 
Sunt în regulă. 

— Mă îngrijorezi. 

— Întoarce-te la petrecere. 

Tally oftă încet. Nu avea niciun sens să-l contrazică. Îşi ri- 
dică un braţ, arătând spre fularul din jurul încheieturii. 

— Bine. Dar dacă te simţi mai rău, trimite-mi un mesaj. 

El zâmbi cu amărăciune. 

— Măcar sunt şi astea bune la ceva. 

Tally îl sărută uşor, apoi îl privi cum se târăşte spre uşa 
vilei, apoi intrând. 

În călătoria solitară spre petrecere, aerul păru să devină 
mai rece. Tally aproape că şi-ar fi dorit să aibă din nou creier 
de frumoasă, măcar pentru o noapte, în loc să fie nevoită să 
stea cu ochii pe Infra. De la primul sărut, existenţa alături de 
Zane complicase lucrurile. 

Oftă. Poate că aşa funcționau întotdeauna lucrurile astea. 

Zane nu s-ar fi dus niciodată la doctor, Tally ştia. Dacă mi- 
grenele se înrăutățeau, oare îl putea forța să meargă? Bineîn- 
ţeles, Zane avea dreptate: orice doctor care putea rezolva 
problema asta îşi dădea seama şi ce anume o provocase, iar 
asta însemna că era un doctor care-i putea transforma din nou 
creierul lui Zane într-unul de frumos. 

Dacă n-ar fi dispărut Croy! Tally se întrebă cât timp avea 
să le ia acum celor din Noul Fum să intre în contact cu ei. 

După lovitură, trebuie să-şi fi dat seama că tratamentul func- 
ţionase. Chiar dacă nu exista televiziune acolo unde locuiau, 
fiecare urât de pe planetă avea să vorbească despre colapsul 
patinoarului, despre Tally Youngblood care apăruse pe 
ecrane părând nevinovată. 

Desigur, ea şi Zane tot mai aveau până să evadeze din oraş. 
Tally nu avea idee cum să dea jos brățările-interfață. Pe mă- 
sură ce slăbeau, părea că inelele de metal erau mai largi, dar 
cât avea să mai dureze? Tally nu era tocmai încântată să se 
afle în această cursă a propriei înfometări şi a topirii creierului 
lui Zane. 

Iar când aveau să evadeze, Tally nu voia să plece fără cei- 
lalţi Infra. Măcar Peris şi Shay. Infra erau atât de senzaţionali 
în seara asta, încât probabil că ar fi sărit pe plăcile zburătoare 
şi ar fi pornit la un singur cuvânt de-al ei. Dar cât de specta- 
culoşi aveau să fie a doua zi? 

Brusc, Tally se simţi epuizată. Erau prea multe lucruri pe 
care trebuia să le stăpânească. Prea multe griji care cădeau 
doar pe umerii ei. Nu-şi dorise decât să devină Infra, să se 
simtă în siguranţă în mijlocul unui grup de prieteni, iar acum 
se trezea că avea de condus o rebeliune. 

— Prietenul tău a băut prea multă şampanie? 

Tally îngheță. Cuvintele țâşniseră din beznă, tăioase ase- 
menea unor unghii scrâşnind pe o suprafață metalică. 

— Salut! 

O siluetă în haină de iarnă cu glugă îşi făcu apariția, miş- 
cându-se total neauzită prin frunzele căzute. Femeia rămase 
în raza lunii. Era cu vreo zece centimetri mai înaltă decât 

Tally, mai înaltă chiar şi decât Zane. Cu siguranţă, era un 
agent al Circumstanţelor speciale. 

Tally se strădui să se relaxeze, încercând să-şi recapete 
controlul asupra nervilor şi să-şi transforme chipul într-unul 
de proaspătă frumuseţe, întruchiparea inocenței. 

— Shay? Tu eşti? Chiar vrei să mă sperii? spuse ea supă- 
rată. 

Silueta mai făcu un pas în lumina unui felinar. 

— Nu, Tally. Eu sunt. 

Femeia îşi scoase gluga. 

Era doctoriţa Cable. 


DRAGONUL 


— Te cunosc? 

Doctoriţa Cable zâmbi cu răceală. 

— Sunt convinsă că-ţi aminteşti de mine, Tally. 

Tally făcu un pas înapoi, lăsând să se vadă că-i era oare- 
cum frică. Până şi cel mai inocent frumos ar fi fost înspăi- 
mântat la vederea doctoriţei Cable. Trăsăturile ei crude, 
exagerate de lumina lunii, o făceau să arate precum o femeie 
frumoasă pe jumătate transformată în vârcolac. 

Pe Tally o năpădiră amintirile. Fusese captivă în biroul 
doctoriței Cable, cu acea primă şi oribilă ocazie când se în- 
tâlniseră, când aflase despre existența Circumstanţelor spe- 
ciale, şi apoi din nou când acceptase s-o găsească şi s-o 
trădeze pe Shay, prețul plătit pentru a deveni frumoasă. Apoi, 
în Ținutul de Fum, după ce Cable o urmărise pe Tally cu o ar- 
mată de speciali ca să ardă din temelii noul ei cămin. 

— Pa, spuse Tally. Cred că-mi aduc aminte. Te cunoş- 
team, nu? 

— Într-adevăr, mă cunoşteai. 

Dinţii ascuţiţi ai doctoriţei Cable străluceau în lumina 
lunii. 

— Dar cel mai important lucru este că te cunosc eu pe 
tine, Tally. 

Tally reuşi să schițeze un zâmbet gol. Fără-ndoială că doc- 
toriţa Cable îşi amintea de ultima lor întâlnire — salvarea lui 
Tally şi a lui David din Ținutul de Fum — când fusese obli- 
gată s-o lovească în cap. 

Doctoriţa Cable arătă înspre fularul care acoperea bră- 
ţara-interfață a lui Tally, peste mâneca hainei şi mănuşă. 

— Interesant fel de a purta un fular. 

— N-ai simţul modei? Toată lumea îl poartă aşa. 

— Dar îmi imaginez că tu ai inițiat trendul. Întotdeauna ai 
fost năstruşnică. 

Tally se lumină la faţă, aşa cum făceau frumoşii. 

— Presupun că da. Obişnuiam să fac tot felul de năzbâtii 
când eram urâtă. 

— Niciuna precum cea de azi însă. 

— Oh, ai văzut ştirile? N-a fost total aiurea? Să se spargă 
gheaţa sub noi aşa! 

— Da... chiar aşa! 

Doctoriţa Cable îşi miji ochii. 

— Trebuie să recunosc, la început m-ai păcălit. Patinoa- 
rul plutitor era o prostioară arhitectonică proiectată special ca 
să-i amuze pe noii frumoşi. Un accident pe cale să se producă. 
Dar apoi m-am gândit la sincronizare — stadionul plin, sute 
de camere pregătite. 

— Pun pariu că a fost de la artificii. Le puteai simți prin 
gheață. A cui a fost ideea asta deloc genială? 

Doctorița Cable dădu din cap încet. 

— Un accident aproape credibil. Iar apoi ţi-am văzut chi- 
pul pe ecrane, la ştiri, Tally. Cu ochii mari, inocentă, spu- 
nându-ţi mica povestioară senzațională. 

Buza superioară a doctoriţei se arcui, dar nu era un zâmbet. 

— Şi mi-am dat seama că încă te mai ţii de năzbâtii. 

Tally simţi ceva ca o lovitură în stomac, ceva din perioada 
de urâţenie. Încercă să-şi transforme frica într-o privire sur- 
prinsă. 

— Eu? 

— Exact, Tally. Tu. Cumva. 

Sub privirea lui Cable, Tally se imagină târâtă în adâncu- 
rile sediului Circumstanţelor speciale, tratamentul inversat, 
amintirile ei... şterse din nou. Încercă să înghită, dar îşi simţi 
gura de parcă ar fi fost plină cu vată. 

— Da, sigur. Totul e din vina mea. 

Doctoriţa Cable se apropie mai mult, iar Tally se luptă să 
rămână pe loc, deşi tot trupul ei ţipa fugi! Femeia o privi lung 
şi rece, de parc-ar fi analizat un cobai deschis pe o masă de 
operaţie. 

— Chiar sper că a fost din vina ta. 

Tally se încruntă. 

— Speri asta? 

— Hai să vorbim deschis, Tally Youngblood. M-am sătu- 
rat de teatrul tău de frumuşică. Nu mă aflu aici ca să te duc în 
temnița mea. 

— Nu? 

— Chiar crezi că-mi pasă dacă distrugi ceva în Oraşul 
Noilor Frumuseţi? 

— Păi... cam da. 

Doctoriţa Cable pufni cu dispreţ. 

— Mentenanţa nu este domeniul meu. Circumstanţele 
speciale sunt interesate doar de amenințările din afară. Ora- 
şul se poate descurca şi singur, Tally. Sunt atâtea măsuri se- 
cundare de siguranţă, încât nici nu merită să-ți baţi capul. De 
ce crezi că patinatorii trebuiau să poarte jachete de bungee? 

Tally clipi. Nu-i trecuse prin minte să ia în calcul jache- 
tele. Totul era ultra-sigur în Oraşul Noilor Frumuseţi, alt- 
minteri noii frumoşi s-ar fi făcut praf una-două. 

Ridică din umeri. 

— În caz că elevatoarele nu mai funcţionează? Dacă e 
pană de curent, de exemplu? 

Cable scoase un râs tăios ca lama, care dură mai puţin de 
o secundă. 

— Nu a mai existat pană de curent de peste o sută cinci- 
zeci de ani. 

La acest gând, scutură din cap, apoi continuă: 

— Distruge tot ce doreşti, Tally. Nu-mi pasă de micile tale 
năzbâtii... Mă interesează doar ce revelează ele despre tine. 

Privirea femeii se concentră din nou asupra ei, iar Tally 
simţi iar dorinţa să o ia la fugă. Se întreba dacă aceasta era 
doar o cale de a o determina să spună ce făcuseră Infra. Pro- 
babil că vorbise deja prea mult. Dar ceva din privirea rece a 
doctoriței Cable — şi vocea ei metalică, mişcările de prădă- 
tor, simpla ei existenţă în lume — o împiedica pe Tally să 
aibă comportamentul unei persoane cu minte de frumoasă. 

Până acum, orice frumusețe nouă ar fi luat-o la goană țipând 
ori s-ar fi dizolvat chiar acolo, pe loc. 

În plus, dacă într-adevăr Circumstanţele speciale doreau 
ca Tally să-și mărturisească boacănele, nu s-ar fi obosit să stea 
cu ea la discuţii. 

— Aşadar, de ce eşti aici? întrebă Tally pe un ton firesc, în- 
cercând din răsputeri să nu-i tremure glasul. 

— Întotdeauna ţi-am admirat instinctul de supravie- 
ţuitoare, Tally. Ai fost o bună trădătoare atunci când ai avut 
nevoie. 

— Hm, mulțumesc... cred. 

Cable dădu din cap, încuviințând. 

— lar acum se dovedeşte că ai mai mult creier decât laşi 
să se creadă. Rezişti foarte bine condiţionării. 

— Condiționării? Aşa o numeşti tu? Tally înjură. Parcă ar 
fi un tratament pentru păr sau aşa cam ceva. 

— Uimitor! 

Doctoriţa Cable se apropie din nou de Tally, privind-o cu 
atenţie, de parc-ar fi încercat să intre în creierul ei. 

— Undeva, acolo, încă eşti o micuță urâtă pusă pe şotii, 
nu-i aşa? Foarte impresionant! M-aş putea folosi de tine, cred. 

Tally simţi un val de furie, un foc în creierul ei. 

— Ăăă, păi nu m-ai folosit deja? 

— Deci îţi aminteşti? Superb! 

Ochii frumoşi şi cruzi ai femeii, inexpresivi, lipsiţi de viață 
şi reci, arătau cumva plăcere. 

— Ştiu că a fost o experiență neplăcută, Tally. Însă era ne- 
cesară. Trebuia să ne luăm copiii înapoi din Ținutul de Fum 
şi doar tu ne puteai ajuta. Dar îmi cer scuze. 

— Scuze? spuse Tally. Pentru că m-ai şantajat ca să-mi 
trădez prietenii, pentru că ai distrus Ținutul de Fum, pentru 
că l-ai omorât pe tatăl lui David? 

Simţi că dezgustul i se citea pe chip. 

— Nu cred că te vei folosi de mine. i-am făcut destule 
favoruri, adăugă ea. 

Femeia zâmbi. 

— Ai dreptate. Aşa că e timpul să-ţi fac eu o favoare. Ceea 
ce-ţi ofer este de-a dreptul... senzaţional! 

Cuvântul rostit de buzele subțiri şi crude ale lui Cable o 
făcură pe Tally să râdă sec. 

— Ce ştii tu despre senzaţional? 

— Ai fi surprinsă. Noi, cei de la Circumstanţele speciale, 
ştim totul despre senzaţii, mai ales despre cele pe care tu şi 
aşa-zişii tăi Infra le căutaţi. Pot să-ţi ofer eu asta, Tally. Tot 
timpul, zi de zi, mai senzațional decât îţi imaginezi. În reali- 
tate. Nu doar o evadare din ceața frumuseţii... Ceva mai bun. 

— Despre ce vorbeşti? 

— Mai ţii minte când ai zburat cu placa, Tally? spuse 
Cable, în ochii ei inerţi aprinzându-se un foc rece. Senzaţia 
aceea că eşti vie? Da, putem face ca oamenii să se simtă fru- 
moşi în interior — goi, leneşi, searbezi —, dar putem să-i 
facem şi senzaționali, aşa cum spuneţi voi. Mai intens decât 
te-ai simţit vreodată ca urâtă, mai vie decât un lup care-şi re- 
vendică prada, chiar mai senzaţională decât soldaţii de pe vre- 
mea Ruinelor Ruginite, care se omorau între ei pentru un 
petic de deşert bogat în petrol. Simţuri mai ascuţite, corp mai 
rapid decât al oricărui atlet din istorie, muşchi mai puternici 
decât ai oricărui om din lume. 

Vocea tăioasă a femeii se opri şi, brusc, Tally auzi perfect 
zgomotele nopții din jurul lor — țurțurii căzând pe solul dur, 
copacii scârțâind în vânt, focul din depărtare aruncând scân- 
tei. Putea auzi perfect petrecerea: Infra strigându-şi faptele 
glorioase de peste zi, ciondănindu-se ca să decidă cine sărise 
cel mai tare sau aterizase cel mai dificil. Cuvintele lui Cable fă- 
ceau lumea clară precum cristalul. 

— Ar trebui să vezi lumea aşa cum o văd eu, Tally. 

— Îmi oferi... o slujbă? De special? 

— Nu o slujbă. O existenţă cu totul nouă. 

Doctoriţa Cable rostea fiecare cuvânt cu o grijă voită. 

— Poţi fi unul de-ai noştri. 

Tally inspiră adânc, pulsul bubuindu-i în întregul corp, ca 
şi cum ideea ar fi schimbat-o deja. Îşi dezveli dinţii către 
Cable. 

— Crezi că aş lucra pentru tine? 

— Consider-o cealaltă opţiune a ta, Tally. Să-ţi petreci 
viaţa căutând emoţii ieftine, nereuşind decât câteva clipe de 
reală trezie... Fără să-ţi limpezeşti mintea complet niciodată. 
Dar ai fi un special excelent. Să călătoreşti până în Ţinutul de 
Fum de una singură a fost impresionant. Întotdeauna am avut 
speranţe în ceea ce te priveşte. Dar acum, după operaţie, vă- 
zând că încă eşti în stare de asemenea şmecherii, îmi dau 
seama că ai un talent înnăscut. Alătură-te nouă! 

Un fior o străbătu pe Tally când, în sfârşit, înţelese. 

— Spune-mi ceva. Cum erai ca urâtă? 

— Uluitoare, Tally. Femeia râse din nou ca un lătrat, o se- 
cundă. Ştii deja răspunsul, nu? 

— Făceai năzbâtii. 

Cable încuviință. 

— Am fost exact ca tine. Cu toţii am fost aşa. Am fost la 
Ruine, am încercat să fugim mai departe, a trebuit să fim aduşi 
înapoi. lată de ce-i lăsăm pe urâţi să-şi vadă de micile lor năz- 
bâtii — ca să vedem care dintre ei sunt cei mai deştepţi. Să 
vedem care dintre voi se luptă să iasă din colivie. Asta în- 
seamnă toată rebeliunea voastră, Tally: să promovați în ca- 
drul Circumstanţelor speciale. 

Tally închise ochii şi ştiu că femeia spunea adevărul. Îşi 
aduse aminte când era urâtă, cât de uşor îi fusese întotdeauna 
să-i păcălească pe supraveghetorii dormitorului, cum toată 
lumea găsea căi de a ocoli regulile. Inspiră adânc. 

— Dar de ce? 

— Pentru că trebuie să ţină cineva lucrurile sub control, 
Tally. 

— Nu la asta mă refeream. Vreau să ştiu de ce le faceți asta 
frumoşilor. De ce le modificaţi creierul? 

— Din bunătate, Tally, nu este evident? 

Doctoriţa Cable dădu din cap, dezamăgită. 

— Ce vă învaţă în prezent la şcoală? 

— Că oamenii din perioada Ruinelor Ruginite au distrus 
lumea, recită Tally. 

— lată răspunsul. 

— Dar noi suntem mai buni decât ei, lăsăm sălbăticia în 
pace, nu golim minele şi nici nu forăm după petrol. Noi nu 
purtăm războaie... 

Tally turuia, pe măsură ce începea să înțeleagă. 

Doctoriţa Cable încuviință. 

— Noi suntem ţinuţi sub control, Tally, datorită opera- 
ției. Lăsaţi de capul lor, oamenii sunt o ciumă. Se multiplică 
fără încetare, consumă toate resursele, distrug tot ce ating. 
Fără operaţie, oamenii devin tot timpul locuitori ai Ruinelor. 

— Nu şi în Ţinutul de Fum. 

— Ia gândeşte-te, Tally. Cei din Ținutul de Fum defrişau 
ţinuturile, omorau animalele pentru hrană. Când am venit 
noi, dădeau foc la copaci. 

— Nu la foarte mulți. 

Tally îşi auzi vocea frângându-se. 

— Dacă ar fi fost milioane de locuitori ai Ţinutului de 
Fum? Miliarde, cât de curând. În afara oraşelor noastre con- 
trolate, rasa umană este o boală, un cancer pe trupul lumii. 
Dar noi... 

Doctoriţa întinse mâna şi-i atinse obrazul lui Tally, dege- 
tele ei fiind ciudat de fierbinţi în aerul iernii. 

— Circumstanţele speciale... noi suntem tratamentul. 

Tally clătină din cap, dându-se inapoi. 

— Las-o baltă! 

— Asta ţi-ai dorit întotdeauna. 

— Te-nşeli! strigă Tally. Tot ce-am vrut a fost să fiu fru- 
moasă. Tu eşti cea care îmi tot stă în cale! 

Strigătul ei le luă pe amândouă prin surprindere, lă- 
sându-le apoi tăcute, ultimele cuvinte răsunând cu ecou prin- 
tre copaci. Dinspre petrecere se auziră murmure, toată lumea 
întrebându-se probabil cine striga printre copaci. 

Doctoriţa Cable îşi reveni prima, oftând uşor. 

— Doamne, Tally! Relaxează-te! Nu e nevoie să strigi 
aşa. Dacă nu te interesează ce-ţi ofer, te las să te întorci la 

petrecere. Fii liberă să devii o frumuseţe matură îngâmfată. 
Curând, să fii senzaţională n-o să mai fie atât de important 
pentru tine. O să uiţi de această conversaţie. 

Tally susţinu privirea crud-frumoasă a doctoriţei, aproape 
dorindu-și să-i vorbească despre tratament, să-i arunce totul 
în față. Mintea ei n-o să se schimbe, nici mâine şi nici în 
cincizeci de ani. N-o să uite cine este. Şi nu avea nevoie de 
Circumstanţele speciale ca să se simtă vie. 

Gâtul încă o durea din pricina strigătului, dar rosti, cu voce 
răguşită: 

— Niciodată! 

— Nu-ţi cer decât să te gândeşti la asta. Nu te grăbi să-mi 
răspunzi, pentru mine e tot una. Doar ţine minte ce-ai simţit 
când ai căzut prin gheaţa aia. Meriţi să trăieşti acel sentiment 
în fiecare clipă. 

Doctoriţa Cable flutură lejer din mână. 

— Şi, dacă asta poate schimba cumva lucrurile, s-ar putea 
să găsesc loc şi pentru prietenul tău, Zane. Sunt cu ochii pe el 
de ceva vreme. Cândva, mi-a fost de ajutor. 

Tally simţi un fior şi clătină din cap. 

— Nu! 

Doctoriţa Cable dădu din cap. 

— Ba da. Zane a fost foarte cooperant în privinţa lui 
David şi a Ținutului de Fum, atunci când n-a fugit. 

Se întoarse şi dispăru printre copaci. 


DESPĂRȚIREA 


Tally se întoarse la petrecere. 

Focul se făcuse şi mai mare, căldura împingând petrecă- 
reţii şi mai pe margini, într-un cerc larg. Cineva ceruse turbă 
în cantități industriale, cât raţia de cărbune pentru toţi Infra 
în decurs de-o lună. Pe foc fuseseră puse şi crengi căzute, adu- 
nate din parc, iar sfârâitul lemnului încă verde îi amintea lui 
Tally de focurile pentru gătit din Ținutul de Fum, când apa 
din copacii proaspăt tăiaţi şuiera, aburii care se ridicau dând 
parcă voce spiritelor înfuriate ale pădurii. 

Ridică privirea spre coloana de fum care se ridica, întune- 
cată şi rău prevestitoare, pe cer. Aşa îşi primise numele Ți- 
nutul de Fum. După cum spusese doctorița Cable, locuitorii 
smulgeau copaci vii din pământ. Oamenii făcuseră năzbâtia 
asta vreme de mii de ani. În ultimele secole, reuşiseră să emită 
atât de mult carbon în atmosferă, încât distruseseră clima cu 
totul. Doar când cineva eliberase în aer o bacterie care se 
transforma în petrol fusese oprită civilizația Ruinelor Rugi- 
nite, iar planeta era salvată. 

Iar acum, în starea lor cea mai senzaţională, Infra se În- 
dreptau instinctiv în aceeaşi direcție. Brusc, focul cald şi vesel 
o făcu pe Tally să se simtă şi mai rău. 

Ascultă vocile din jurul ei, lăudându-se cât de departe 
ajunseseră pe terenul de fotbal, dezbătând cine dăduse cel 
mai bun interviu pentru canalele de ştiri. Discuţia tristă cu 
doctorița Cable o lăsase pe Tally cu simţurile ascuţite. Putea 
separa fiecare sunet, fiecare conversaţie. Brusc, toți Infra i se 
părură proşti, repetând la infinit poveştile despre mărunta lor 
victorie. Asemenea frumoşilor. 

— Slăbănoago! 

Îşi întoarse privirea dinspre foc şi lângă ea o văzu pe Shay. 

— Zane e-n regulă? 

Shay se apropie mai mult, cu ochii măriţi. 

— Tally-wa, arăţi... 

Tally nu avu nevoie ca ea să termine; putea vedea asta în 
ochii lui Shay: arăta îngrozitor. Zâmbi obosită, la vestea asta. 
Făcea parte din tratament, desigur. Poate că era în continuare 
superbă — structura osoasă perfectă, pielea fără cusur —, dar 
chipul ei revela conflictul interior. Acum, că putea gândi lu- 
cruri care nu erau specifice frumoşilor, nu avea să mai fie fru- 
moasă în fiecare minut al zilei. Furia, frica şi anxietatea nu 
înfrumuseţau. 

— Zane e-n regulă. Doar eu am o problemă. 

Shay se sprijini de Tally, cuprinzând-o cu braţul. 

— De ce eşti atât de tristă, Slăbănoago? Spune-mi! 

— E doar... — se uită în jurul ei, la cei din grupul Infra — 
... într-un fel e totul. 

Shay îşi cobori vocea. 

— Credeam că totul a mers perfect azi. 

— Sigur. Perfect. 

— Până când Zane a băut prea mult, desigur. Asta a fost 
tot, nu? 

Tally scoase un sunet evaziv. Nu voia s-o mintă pe Shay. 
În cele din urmă, avea să-i vorbească despre tratament, ceea 
ce însemna că o să-i explice cum era cu durerile de cap ale lui 
Zane. 

Shay oftă, strângând-o mai tare pe Tally. Urmă un mo- 
ment de tăcere, după care întrebă: 

— Slăbănoago, ce vi s-a-ntâmplat vouă acolo, sus? 

— Sus? 

— Ştii tu... Când aţi urcat pe turnul de transmisie. 
Într-un fel, asta v-a schimbat. 

Tally se jucă, tăcută, cu fularul din jurul brațului, do- 
rindu-şi să-i poată spune totul prietenei sale. Dar era prea ris- 
cant să-i împărtăşească veştile despre tratament înainte de a 
se afla în siguranţă, în afara oraşului. 

— Nu ştiu ce să-ţi spun, Zbanghio. A fost chiar senzaţio- 
nal acolo. Poţi să vezi întreaga insulă şi rişti să cazi în orice 
clipă. Poţi chiar să mori. Asta face diferența. 

— Ştiu, şopti Shay. 

— Ce ştii? 

— Cunosc sentimentul. Am urcat pe turnul de transmisie. 
Fausto şi cu mine ne-am înţeles cum să-i păcălim pe supra- 
veghetori şi noaptea trecută ne-am hotărât s-o facem. Ca să 
devin senzaţională pentru marea lovitură. 

— Serios? 

Tally se holba la ea. Chipul lui Shay strălucea de mândrie 
în lumina focului, iar nestematele încrustate în ochii ei scli- 
peau. Toţi Infra se schimbau, dar dacă Shay păcălea suprave- 
ghetorii şi urca pe turnul Valentino, înseamnă că ea era cu 
mult înaintea lor. 

— Grozav! Şi aţi urcat noaptea? 

— Era singura cale de a scăpa basma curată, de vreme ce 
tu şi Zane aţi fost prinşi. Fausto a spus că ar trebui să purtăm 
o geacă de bungee, dar eu am vrut s-o fac la fel ca tine. Aş fi 
putut cădea... Aș fi putut muri, cum spui şi tu. Ba chiar m-am 
tăiat într-un cablu. 

Zâmbind, îi arătă lui Tally un semn roşu în palmă, dar apoi 
se opri pentru un moment, linii urâte apărând pe fruntea ei. 

— Dar am fost cam dezamăgită. 

— Cum aşa? 

— Nu m-a schimbat atât de mult cât sperasem. 

Tally ridică din umeri. 

— Ei bine, fiecare este diferit... 

— Presupun că da, şopti Shay. Dar m-a făcut să-mi pun 
întrebări. N-a fost doar faptul că aţi urcat pe turn, nu-i aşa? 
S-a mai întâmplat ceva în ziua aceea, Slăbănoago. Nu mai pe- 
trecuseşi niciodată timpul singură cu Zane înainte, dar 
de-atunci aveţi clubul vostru secret, zâmbind la propriile 
voastre glume şi şuşotind tot timpul. Nu mergeţi niciodată 
undeva unul fără altul. 

— Zbanghio..., spuse Tally şi oftă. Îmi pare rău dacă am 
fost tot timpul în cuplu. Dar, ştii, este prima mea dragoste de 
când sunt frumoasă. 

Shay privi fix spre foc. 

— Asta am crezut şi eu la început. Dar e mult mai mult 
de-atât. Sunteţi atât de diferiţi de noi, ceilalți... Amândoi. Ri- 
dică puţin vocea: Zane are durerile alea de cap, pe care în- 
cearcă să le ascundă. Şi mai devreme, tu ai fost cea care a 
strigat, nu? 

Tally înghiţi în sec. 

— Ce anume v-a schimbat în ziua aia? 

Tally arătă spre încheietura mâinii. 

— $$$- 

— Nu-mi cere să tac. Spune-mi! 

Tally privi în jur agitată. În foc ardeau alte crengi adunate 
de pe jos, şuierând cu putere, şi majoritatea celor din gaşca 
Infra fredonau cântece de beţie. Nimeni nu auzise ieşirea lui 
Shay, dar Tally simţea metalul dur din jurul mâinii ei, ascul- 
tând tot timpul. 

— Nu-ţi pot spune, Zbanghio. 

— Ba da, poţi. 

Chipul lui Shay păru să se schimbe în lumina focului, fru- 
museţea ei blândă topindu-se pe măsură ce furia-i creştea. 

— Vezi tu, Tally, mi-am amintit nişte lucruri când eram 
sus, în turnul ăla, privind în jos, spre pământ, întrebându-mă 
dacă o să mor. Şi mi-am mai amintit nişte lucruri şi când am 
căzut prin gheaţă şi am aterizat pe terenul de fotbal. Multe 
lucruri mi-au venit în minte din perioada de urâţenie. Nu e 
grozav? 

Tally îşi intoarse privirea de la Shay, care avea o expresie 
dură pe chip. 

— Ba da, sigur că este. 

— Mă bucur că eşti de acord. Aşadar, iată ce mi-am adus 
aminte: din cauza ta mă aflu aici, în oraş, Tally. Toate poveş- 
tile pe care obişnuiam să le spun? Erau nişte aiureli. Adevărul 
este că tu ai venit după mine în Ținutul de Fum ca să mă tră- 
dezi, corect? 

Tally simţi din nou lovitura în stomac, la fel ca atunci când 
o văzuse pe doctorița Cable printre copaci: era prinsă! Din 
clipa în care simţise efectul pastilelor, Tally ştiuse în sinea ei 
că acest moment avea să vină, când Shay urma să-şi aducă 
aminte ce se-ntâmplase cu adevărat pe vremea când erau 
urâte. Dar Tally nu se aşteptase ca momentul ăsta să vină atât 
de curând. 

— Da, am pornit după tine ca să te aduc înapoi aici. Tot 
ce s-a-ntâmplat în Ținutul de Fum a fost din vina mea. Spe- 
cialii mi-au luat urma până acolo. 

— Exact, ne-ai trădat. După ce mi l-ai furat pe David, de- 
sigur. Shay râse cu amărăciune. Detest să aduc în discuţie 
chestiunea cu David, dar cine ştie dacă mâine mi-o voi mai 
aminti? Aşa că m-am gândit să pomenesc acum de ea, cât 
timp încă mai sunt senzaţională. 

Tally se întoarse spre ea. 

— O să ţi-o aminteşti. 

Shay se mulțumi să ridice din umeri. 

— Poate. Dar şmecheriile precum cea de azi nu sunt atât 
de dese pe-aici. Aşa că, poate, până mâine, efectul dispare. 

Tally inspiră adânc, inhalând mirosul de lemn ars, turbă 
incandescentă, ace de brad şi şampanie. Lumina focului re- 
vela totul ca-n plină zi, chiar şi unduirile amprentelor ei. Nu 
ştia ce să spună. 

— Uită-te la mine, zise Shay. 

Tatuajul ei se rotea cu putere, şerpii încolăcindu-se şi 
devenind un cerc compact, asemenea roților de bicicletă în 
mişcare. 

— Spune-mi ce vi s-a-ntâmplat în ziua aia. Fă-mă să 
rămân senzaţională. Îmi datorezi asta. 

Tally înghiţi în sec. Ea şi Zane îşi promiseseră să nu spună 
nimănui nimic. Nu încă. Dar niciunul dintre ei nu-şi dăduse 
seama cât de departe ajunsese Shay — era suficient de sen- 
zaţională încât să se urce singură pe turn, să-şi amintească tot 
ce se întâmplase cu adevărat în perioada de urâţenie. Proba- 
bil că putea să ţină un secret, iar vestea privind tratamentul 
măcar îi dădea speranţe. Era singura cale prin care Tally putea 
începe să-şi răscumpere greşelile. 

Iar Shay avea dreptate: Tally îi datora asta. 

— Bine. S-a mai întâmplat ceva în ziua aia. 

Shay încuviință încet. 

— Așa mă gândeam şi eu. Ce anume? 

Tally arătă spre fularul de la încheietura mâinii. Traseră 
împreună de el şi-l legară mai bine, incolăcindu-l încă o dată 
peste brăţara-interfaţă. Tally mai inspiră o dată, apoi şoptit: 

— Am găsit un tratament. 

Shay îşi miji ochii. 

— Are legătură cu înfometarea, nu-i aşa? 

— Nu. Ei bine... ajută. Foamea, cafeaua, şmecheriile, 
toate chestiile astea pe care Zane le face de luni bune. Dar 
tratamentul adevărat este... mai simplu de-atât. 

— Despre ce-i vorba? O să-l fac şi eu. 

— N-ai cum. 

— Să te ia naiba, Tally! Ochii lui Shay aruncau flăcări. 
Dacă tu poţi, atunci pot şi eu! 

Tally clătină din cap. 

— E o pastilă. 

— O pastilă? Ca vitaminele? 

— Nu. O pastilă specială. Mi-a adus-o Croy în noaptea 
petrecerii de la Valentino. Încearcă să-ţi aminteşti, Shay. 
Înainte ca tu şi cu mine să ne întoarcem în oraş, Maddy îşi 
dăduse seama cum să anuleze efectele operaţiei. Atunci, m-ai 
ajutat să scriu o scrisoare, mai ţii minte? 

Chipul lui Shay se lumină pentru o clipă, apoi tânăra se 
încruntă. 

— Asta s-a întâmplat când eram frumoasă. 

— Corect. După ce te-am salvat, în timp ce ne ascundeam 
în ruine. 

— Ciudat. Mi-e mai greu să-mi amintesc lucrurile astea 
decât altele de pe vremea când eram urâtă, spuse Shay clăti- 
nând din cap. 

— Ei bine, Maddy a creat un tratament. Dar nu era tes- 
tat, prin urmare era periculos. Nu ţi-l putea da ţie, pentru că 
tu refuzaseşi. Voiai să rămâi frumoasă. Trebuia să mi-l dea 
mie să-l testez. Iată de ce mă aflu aici. 

— Iar Croy ţi l-a adus acum o lună? 

Tally încuviinţă, luând mâna lui Shay. 

— Şi funcţionează. Ai văzut cum ne-a schimbat pe mine şi 
pe Zane. Suntem senzaţionali tot timpul. Aşa că, după ce 
fugim de aici, o să poţi să... Expresia lui Shay o făcu pe Tally 
să se oprească. Ce este? 

— Şi Zane a luat tratamentul? 

— Da, răspunse Tally. Erau două pastile. Şi le-am împăr- 
țit. Mă temeam să fac asta singură. 

Shay se întoarse spre foc, retrăgându-și mâna. 

— Nu-mi vine să cred, Tally. 

— Ce anume? 

Shay se întoarse spre ea. 

— De ce el? De ce nu m-ai întrebat pe mine? 

— Dar am... 

— Credeam că eşti prietena mea, Tally. Eu am făcut totul 
pentru tine. Eu am fost prima care ţi-a vorbit despre Ținutul 
de Fum. Eu ţi-am făcut cunoştinţă cu David. lar când ai venit 
în Orașul Noilor Frumuseţi, te-am ajutat să devii Infra. Ţi-a 
trecut vreodată prin minte să împarţi tratamentul cu mine? La 
urma urmelor, tu eşti de vină că sunt aşa! 

Tally clătină din cap. 

— N-am avut timp... Nici măcar n-am... 

— Sigur că nu, Tally. De-abia dacă-l cunoşteai pe Zane, 
dar el era liderul grupului Infra, aşa că să te lipeşti de el a fost 
următoarea şmecherie de pe lista ta. La fel ca şi cu David în 
Ţinutul de Fum. Iată de ce ai împărţit tratamentul cu el. 

— Nu a fost aşa! strigă Tally. 

— Tu eşti aşa, Tally. Întotdeauna ai fost aşa. Niciun trata- 
ment nu te va schimba — de foarte multă vreme, asta faci: 
trădezi oamenii. N-aveai nevoie de nicio operaţie ca să devii 
egoistă şi plină de tine. Întotdeauna ai fost aşa. 

Tally încercă să răspundă, însă, îngrozitor, ceva i se puse 
în gât blocându-i cuvintele. Apoi observă liniştea din jurul lor 
şi-şi dădu seama că Shay țipase la ea. Ceilalţi Infra le priveau 
uluiți; doar focul se auzea sfârâind. Frumoşii nu se certau. 

Nici măcar nu se contraziceau şi, cu siguranţă, nu ţipau unul 
la altul în toiul unei petreceri. Un asemenea comportament 
dezgustător era specific urâţilor. 

Tally îşi privi încheietura mâinii, întrebându-se dacă vocea 
lui Shay pătrunsese prin fular. Dacă da, atunci totul avea să se 
încheie în seara asta. 

Shay se dădu înapoi şi şopti înfuriată: 

— Poate că mâine o să am din nou starea specifică fru- 
moşilor, Tally. Dar jur că o să țin minte asta. Indiferent ce lu- 
cruri drăguţe o să-ți spun, crede-mă, nu sunt prietena ta. 

Se întoarse şi porni spre copaci, trecând printre ramurile 
îngheţate. 

Tally privi în jur la ceilalți Infra. Paharele lor de şampanie 
sclipeau puternic în lumina lunii, reflectând focul extravagant. 
Se simţi singură şi expusă, cum se holbau toți la ea. Dar, după 
câteva clipe oribile de tăcere, se întoarseră şi-şi continuară 
poveştile despre evenimentul serii. 

Tally simţea că i se învârte capul. Schimbarea lui Shay fu- 
sese atât de şocantă... completă... şi nici măcar nu luase vreo 
pastilă. Câteva minute de furie adevărată o transformaseră 
dintr-o frumuseţe placidă într-un animal sălbatic... Nu avea 
niciun sens. 

Brusc, Tally îşi aminti ultimele cuvinte ale doctoriţei 
Cable, despre Zane care ajutase Circumstanţele speciale. 
După ce prietenii lui fugiseră, probabil că el fusese dus la ea 
şi-i mărturisise tot ce ştia despre Ținutul de Fum şi despre 
misteriosul David care-i dusese acolo. Poate că asta îl ajutase 
să rămână senzaţional atâtea luni de zile — ruşinea că nu eva- 
dase, vina că-şi trădase prietenii faţă de doctorița Cable. 


FRUMOȘII 155 


Desigur, Tally avea propriile ei secrete vinovate. Aşa că 
rămăsese şi ea senzaţională, nepotrivindu-se niciodată cu 
nimic, nefiind niciodată sigură de ceea ce-şi dorea cu adevă- 
rat, indiferent câtă şampanie bea. Emoţiile vechi şi urâte o 
aşteptau întotdeauna, ascunse în ea, gata s-o schimbe. 

Şi Shay fusese transformată — nu de vinovăţie, ci de furia 
îngropată adânc în ea. Ascunse sub zâmbetele ei de frumoasă 
erau amintirile reprimate ale trădărilor pentru care plătise sa- 
crificându-l pe David, Ținutul de Fum şi, în cele din urmă, 
propria-i libertate. Fusese suficient să urce pe turnul de trans- 
misie şi să cadă prin gheaţă — un stimul suficient care să-i 
deblocheze amintirile — pentru ca furia ei să iasă la supra- 
faţă. Iar acum o ura pe Tally. 

Poate că Shay nu avea nevoie de pastile, poate că aminti- 
rile din vremea urâţeniei erau suficiente. Poate că, din cauza 
lucrului îngrozitor pe care i-l făcuse Tally Youngblood, Shay 
avea să-şi găsească singură calea către vindecare. 


PLOAIA 


Când se trezi, Tally avea mintea unei urâte. 

Era'ceea ce obişnuia să numească senzaţional — lumina 
cenuşie a dimineţii, cumva puternică şi strălucitoare, suficient 
de stridentă, încât să taie în carne vie. Ploaia bătea în geamul 
lui Zane cu stropi răzbunători, pe jumătate înghețaţi, scoțând 
un sunet asemenea unor unghii nerăbdătoare. 

Dar pe Tally nu o deranja ploaia. Înceţoşa turnurile ora- 
şului, stingând în cele din urmă rămășițele focului făcut de 
Infra, de parcă doctoriţa Cable ar fi invocat cerurile pentru a 
le distruge sărbătoarea. De două zile, Tally şi Zane erau cap- 
tivi, incapabili să vorbească liber între zidurile inteligente ale 
Vilei Pulcher. Tally nici măcar nu apucase să-i povestească 
despre ieşirea lui Shay, despre vechile amintiri ale acesteia 
sau despre întâlnirea cu doctorița Cable în pădure. Nu că ar 
fi fost nerăbdătoare să reveleze ceea ce-i mărturisise lui Shay 
ori să aducă în discuţie ce-i spusese Cable despre trecutul lui 


Zane. 

Dimineaţa asta adusese încă un munte de mesaje, dar 
Tally nu mai putea răspunde atâtor cereri de aderare la gru- 
pul Infra. Prăbuşirea stadionului şi buletinele de ştiri din ul- 
timele două zile îi transformaseră în cea mai tare gaşcă din 
Oraşul Noilor Frumuseţi, dar să primească-n rândul lor o 
mulțime de noi membri era ultimul lucru de care aveau ne- 
voie acum. Ce le trebuia era să rămână senzaţionali. Tally îşi 
făcea griji totuşi că o a treia zi de captivitate din pricina ploii 
ar fi putut să le readucă tuturor gândirea de frumoşi. 

Zane era deja treaz, sorbind cafea şi privind pe fereastră, 
răsucindu-şi cu un deget brățara, absent. O privi cum se foia 
în pat, dar nu scoase niciun sunet. De când fuseseră încătu- 
şaţi, tăcerea dintre ei căpătase un aer de conspirație, secretele 
şoptite creau o atmosferă intimă, dar Tally se întreba dacă o 
comunicare atât de redusă nu avea să-i îndepărteze pe unul de 
celălalt. Shay avusese dreptate într-o privință: Tally de-abia 
dacă-l cunoştea pe Zane atunci când urcaseră impreună în 
turn. Tot ce-i spusese doctorița Cable o făcuse să realizeze că 
încă nu-l ştia foarte bine. 

Dar, de îndată ce aveau să scape de brățări şi să evadeze 
din oraş, cu amintirile scuturate de ceața gândirii de frumoşi, 
nimic n-o să mai poată să-i oprească să-şi spună totul. 

— Ce vreme aiurea, nu? 

— Dacă ar fi cu câteva grade mai frig, ar ninge. 

Tally se lumină. 

— Da, zăpada ar fi de-a dreptul frumoasă. 

Pescui un tricou murdar de pe podea, îl făcu ghemotoc 
şi-l aruncă în capul lui. 

— Bătaie cu bulgări! 

El lăsă tricoul să cadă, zâmbind uşor. Migrena din noaptea 
petrecerii îl lăsase, dar de-atunci rămăsese într-o dispoziţie 
gravă. Fără să-şi spună niciun cuvânt, ştiau amândoi că tre- 
buiau să evadeze curând din oraş. 

Totul depindea de brățări. 

Tally făcu un experiment, trăgând de cercul de metal. 
Îl strecură de pe încheietură pe mână, nemaifiind nevoie 
decât de câţiva centimetri ca să iasă de tot. Cu o zi în urmă nu 
mâncase mai nimic, hotărâtă să se evapore cu totul, dacă de 
asta era nevoie ca să-şi scoată chestia asta, şi totuşi se întrebă 
dacă va fi vreodată suficient de slabă. Brăţara părea mai mică 
decât oasele mâinii ei şi, oricât s-ar fi înfometat, nu putea mo- 
difica asta. 

Privi urmele roşii lăsate de metal. Osul de la încheietura 
degetului mare era cel mai problematic. Tally îşi imagină cum 
trage de deget în spate suficient de mult cât să disloce osul, 
pentru ca brăţara să poată fi scoasă — nu credea să existe 
ceva mai dureros. 

Dinspre uşă se auzi un ping, iar Tally oftă. Cineva se sătu- 
rase să fie ignorat şi venise în persoană. 

— Nu suntem aici, nu-i aşa? spuse Zane. 

Tally ridică din umeri. Nici dacă afară ar fi fost Shay sau un 
candidat la grupul Infra. Dacă stătea bine să se gândească, nu 
avea chef să vadă pe nimeni. 

Pingul se auzi din nou. 

— Cine e? întrebă Tally camera, dar aceasta nu ştia. 

Ceea ce însemna că, oricine-ar fi fost, nu purta inelul-in- 
terfaţă. 


— E... interesant, spuse Zane. 

Se priviră preţ de o clipă, iar Tally simţi că era momentul 
în care curiozitatea îi învinsese. 

— Bine, deschide, spuse ea camerei. 

Uşa se deschise şi apăru Fausto, care arăta ca un pisoi scos 
din râu. Părul i se lipise de cap, hainele îi erau ude leoarcă, 
dar avea ochii luminoşi. Ținea două plăci magnetoglisoare la 
subsuoară, de pe suprafeţele lor noduroase apa prelingân- 
du-se pe podea. 

Intră în cameră fără să rostească vreun cuvânt şi lăsă plă- 
cile să cadă. Acestea se opriră plutind la nivelul genunchilor 
lui, iar el scoase din buzunare patru brățări amortizoare şi doi 
senzori pentru buric. Luă una dintre plăci şi o răsuci, gesti- 
culând spre panoul de comandă de pe spatele acesteia. Tally 
se rostogoli pe pat şi se dădu jos ca să privească mai de-aproa- 
pe. Capacele care securizau panoul fuseseră eliminate, iar 
două cabluri roşii fuseseră scoase şi lipite laolaltă cu bandă 
adezivă neagră. 

Fausto mimă scoaterea cablurilor, apoi îşi deschise bra- 
tele într-un gest care însemna: Unde este? Apoi zâmbi. 

Tally încuviinţă încet. Fausto era încă senzaţional în urma 
evenimentului cu patinoarul, iar tatuajul lui se rotea. El măcar 
nu irosise ultimele zile şi nopți ploioase. Plăcile erau modifi- 
cate, în stilul urâţilor. Când cablurile erau deconectate, con- 
trolorii şi urmăritorii pierdeau contactul cu acestea. Astfel, 
plăcile erau eliberate de interfața oraşului. 

De îndată ce aveau să se elibereze de cătuşe, Zane şi Tally 
puteau zbura oriunde îşi doreau. 

— Fabulos! spuse Tally cu voce tare, fără să-i pese dacă 
zidurile auzeau. 

+ è% o 
N-au aşteptat răsăritul. 

Zborul prin ploaie era ca şi cum ar fi stat sub un duş rece 
ca gheaţa. Dressingul din perete scosese la iveală nişte oche- 
lari speciali şi pantofi antiderapanţi, astfel că puteau sta pe 
plăci, dar cu mare efort. Vântul puternic îi lipise lui Tally de 
piele haina de iarnă, udă leoarcă, îi smulsese gluga de pe cap 
şi, la fiecare viraj, ameninţa s-o dărâme. 

Reflexele ei din perioada de urâţenie nu dispăruseră to- 
tuşi. Dacă se schimbase ceva, ei bine, operaţia îi îmbunătă- 
țise echilibrul, iar ploaia aproape îngheţată o ajuta să nu 
alunece într-o lâncezeală specifică frumoşilor, chiar dacă în- 
călzirea hainei fusese dată la maximum. Cu inima bubuind şi 
dinţii clănţănind, Tally avea mintea limpede precum cristalul. 

Ea şi Zane porniră spre râu, zburând la nivelul vârfurilor 
copacilor, urmând calea unduioasă a Parcului Denzel. Ra- 
murile dansau în vânt, dedesubtul lor, asemenea unor mâini 
biciuitoare, care încercau să-i prindă şi să-i tragă în jos. Pe mă- 
sură ce Tally se apleca pentru a vira, tăind vântul cu mâinile, 
ultimele rămăşiţe ale gândirii de frumoasă dispărură. 

Doar prezenţa inevitabilei brăţări-interfață îi strica plăce- 
rea. Brăţările amortizoare erau suficient de mari cât să se po- 
trivească peste inelul de metal, părţile lor din plastic inteligent 
adaptându-se cu uşurinţă la forma acestuia. Totuşi, Tally îşi 
imagina cum cătuşele îi tăiau carnea. 

Ajunseră la râu şi continuară să zboare de-a lungul aces- 
tuia, lăsându-se în jos pe sub poduri, placa ei lovind şepci albe, 
spulberate de vânt. Râzând isteric, Zane o luă înaintea lui 

Tally şi vâri în apă capătul din spate al plăcii, aruncând în 
urma lui o perdea de stropi. 

Tally se lăsă în jos pe placă, ferindu-se de jetul cel mai pu- 
ternic, şi apoi se aplecă în faţă pentru a prelua conducerea. 
Tăindu-i calea lui Zane, lovi apa râului cu placa, ridicând un 
perete de apă în fața lui. ÎI auzi chiuind în timp ce trecea prin- 
tre stropi. 

Udă leoarcă şi gâfâind, Tally se întreba dacă asta însemna 
să te simţi ca un special — simţurile ascuţite; fiecare mo- 
ment, intens; corpul, o maşinărie perfect sincronizată. Îşi 
aminti ce-i spuseseră Maddy şi Az despre speciali: nu aveau 
leziuni, fuseseră vindecaţi. 

Desigur, exista un preț pentru a fi special — chestiunea 
minoră a unui nou chip: dinţi ca de lup şi ochi reci, inexpre- 
sivi, care îngrozeau pe oricine-i privea. Iar înfăţişarea, des- 
prinsă parcă din filmele de groază, nu era nimic în comparație 
cu obligaţia de a lucra pentru Circumstanţele speciale — 
să urmăreşti urâţi fugari şi să distrugi pe oricine amenința 
oraşul. 

Şi dacă operaţia de special îţi schimba mintea în alt fel, fă- 
cându-te obedient în loc de superficial? Cu toată viteza şi 
forţa unui special ar fi fost uşor de fugit din oraş, dar dacă ope- 
raţia punea ceva de genul unor cătuşe în interiorul tău, ceva 
care le spunea oricând unde te afli? 

O perdea de apă îi aminti lui Tally să se concentreze asu- 
pra jocului şi se săltă sus în aer, zburând peste un picior de 
pod. Dedesubt, Zane privea în spate nesigur, încercând să-şi 
dea seama unde dispăruse. 

Tally cobori chiar în fața lui, lovind râul cu un sunet ase- 
mănător unei palme şi aruncând în aer o explozie de apă. Dar 
îşi dădu seama imediat că lovise apa cu prea multă putere. La 
viteza asta, apa era dură precum cimentul, iar picioarele ei 
derapară la impact. Tally se trezi alunecând... 

Căzu pentru o clipă, apoi brățările amortizoare intrară în 
acţiune, apucându-i violent încheieturile mâinilor şi rotind-o 
până se opri în siguranţă. 

Nimeri până la mijloc în apa îngheţată, atârnând de bră- 
țări, ţipând când descoperi o nouă semnificaţie a expresiei ud 
leoarcă. Dar era mulțumită să vadă că atacul îl făcuse şi pe 
Zane să se ude. 

— O mişcare cu adevărat senzaţională, Slăbănoago! strigă 
el, sărind din nou pe placă. 

Tally rămăsese fără suflare, aşa că nu-i putu răspunde, doar 
se târî pe propria placă, aterizând pe burtă şi începând să râdă. 
Fără un cuvânt, se îndreptară amândoi spre pământ, ca să-şi 
tragă sufletul. 

Pe malul mocirlos, se luară în braţe ca să se încălzească. 
Lui Tally încă îi bătea inima tare; apa izbită de picăturile 
de ploaie se întindea în faţa lor ca un câmp de flori străluci- 
toare. 

— Ce frumos e! spuse Tally, încercând să-şi imagineze 
cum ar fi în sălbăticie cu Zane, să se simtă aşa în fiecare zi, eli- 
berată de restricţiile oraşului, care-i amorțeau creierul. 

Încheietura mâinii îi zvâcnea şi-şi scoase brăţările amorti- 
zoare ca să arunce o privire. În cădere, brățara de metal de 
dedesubt îi tăiase pielea. Tally o smuci, dar, chiar şi pe pielea 
udă, se opri în locul obişnuit. 

— E tot blocată, spuse ea. 

Zane o luă de mână şi spuse încet: 

— N-o forţa, Tally. 

Îi acoperi mâna cu haina şi şopti: 

— O să ţi se umfle încheietura. 

Tally înjură, punându-și gluga. Ploaia bătea în materialul 
sintetic, nişte degete nerăbdătoare îi ciocăneau în cap. 

— M-am gândit că poate cu apă... 

— Nu. Frigul face metalul să se contracteze, aşa că pro- 
babil brăţările sunt mai mici aici. 

Tally îl privi pe Zane ridicând o sprânceană. 

— Aşadar, se măresc dacă se înfierbântă? 

El rămase tăcut o secundă. Apoi, atât de încet încât 
de-abia-l auzi prin ploaie, Zane şopti: 

— Dacă s-ar încinge cu adevărat? Cred că ar fi ceva mai 
mari. 

— Cât de mari? 

El ridică din umeri, mişcarea fiind aproape imperceptibilă 
prin haina de iarnă. Dar acum era interesat. 

— Câtă căldură suporţi? 

— Nu vorbeşti despre o lumânare, nu-i aşa? 

Zane scutură din cap. 

— Ceva mult mai fierbinte de-atât. Ceva ce am controla, 
ca să nu ne ardem mâinile. Dar tot ne-am frige. 

Tally îşi privi umflătura de sub mânecă şi oftă: 

— E mai tare decât să-ţi rupi degetul, presupun. 

— Ca să faci ce?! 

— Doar ceva la care mă gân... 

Vocea ei se pierdu. 

Zane îi urmări privirea de-a lungul râului. Pe celălalt mal, 
două siluete pe plăci magnetoglisoare îi priveau. Aveau feţele 
ascunse de glugile trenciurilor de ploaie. 

Tally se strădui să-şi păstreze vocea calmă. 

— Locuitori din Ţinutul de Fum? 

Zane scutură din cap. 

— Alea sunt jachete din dormitor. 

— Ce să caute nişte urâţi afară, pe ploaia asta? 

Zane se ridică în picioare. 

— Poate-ar trebui să-i întrebăm. 


CEI-CARE-SE-TAIE 


Pe partea râului unde se afla Oraşul Urâţilor, îşi găsiră toți 

“patru adăpost sub o prelată care acoperea un reciclator de 
hârtie, ascuns vederii şi ferit de ploaie. Urâţii nu purtau inele, 
se bucură Tally să observe. Cei patru nu puteau fi înregistrați 
de interfaţa oraşului ca petrecând timpul împreună. 

— Tu eşti, Tally? şopti fata. 

— Ă, da. Mă recunoşti de la ştiri? 

— Nu! Eu sunt, Sussy! Iar el e Dex, spuse ea. Nu-ţi amin- 
teşti de noi? 

— Adu-mi aminte. 

Fata o privea fix. Purta la gât o curea de piele neprelucrată, 
care semăna cu lucrurile pe care un locuitor din Ținutul de 
Fum le-ar purta — realizat manual şi decolorat de timp. De 
unde-o luase? 

— Noi te-am ajutat cu chestia aia „Noul Fum Trăieşte“, 
mai ţii minte? explică băiatul. Pe atunci erai... urâtă. 

În mintea lui Tally se contură încet o imagine: litere uriaşe 
aprinse ca diversiune în timp ce ea şi David se strecurau la 

Circumstanţele speciale. Aceştia erau cei doi urâţi care orga- 
nizaseră năzbâtia şi apoi îi ajutaseră să se ascundă în Ruinele 
Ruginite, aducându-le ştiri şi provizii din oraş, făcând şi alte 
năstruşnicii pentru a-i ține ocupați pe paznici şi pe speciali. 

— Chiar ne-ai uitat, spuse Dex. Aşadar, e adevărat. Deci, 
vă fac totuşi ceva la creier. 

— Da, e-adevărat, spuse Zane. Dar puţin mai încet, vă 
rugăm. 

Ploaia căzând pe prelată era zgomotoasă asemenea unui 
motor cu reacție, împiedicându-i pe urâţi să audă bine. 
De-aceea, era nevoie să li se aducă aminte să vorbească încet. 

Dex se uită fix la încheietura mâinii lui Tally — acoperită 
de o brățară amortizoare şi legată cu fularul — de parcă n-ar 
fi crezut că brăţara-interfaţă chiar exista, era acolo şi asculta. 

— Scuze! 

Când ridică din nou ochii spre Tally, Dex nu-şi putu as- 
cunde uimirea în fața transformării ei. Sussy era tăcută — 
uluită, sorbea fiecare cuvânt. Sub privirea lor, Tally deveni 
conştientă de sine şi se simţi ciudat de puternică. Era evident 
că amândoi ar fi făcut orice le-ar fi cerut ea sau Zane. Pe vre- 
mea când creierul ei era al unei frumuseți, se simţea îndrep- 
tățită să aibă parte de admiraţie. Însă acum, când avea 
gândirea limpede, era cam stânjenitor. 

Dar discuţia cu cei doi urâţi era mai puţin ciudată decât 
s-ar fi putut. Gândurile lui Tally din ultima lună, nespecifice 
frumoşilor, o ajutaseră să privească mai uşor chipurile urâţi- 
lor. Nu o mai îngrozeau cum i se-ntâmplase când îi aruncase 
prima privire lui Croy. Strungăreaţa lui Sussy părea mai 

degrabă şarmantă decât dezgustătoare. Şi nici măcar coşurile 
lui Dex nu-i dădură fiori. 

— Dar acest neajuns nu s-a dovedit a fi permanent, spuse 
Zane. Începem să ne deşteptăm. Ceea ce, apropo, nu le puteți 
spune tuturor, ne-am înţeles? 

Cei doi încuviinţară prosteşte, iar Tally se întrebă dacă 
aluzia despre tratament făcută urâţilor merita riscul. Desigur, 
înrolarea lui Sussy şi a lui Dex putea fi cea mai rapidă cale de 
a le transmite un mesaj celor din Noul Fum. 

— Care sunt veştile de la ruine? întrebă ea. 

Sussy se aplecă spre ei, amintindu-și că trebuie să vor- 
bească şoptit. 

— De-asta am venit aici. Din câte ne-am dat noi seama, 
locuitorii din Noul Fum au dispărut. Până aseară. 

— Ce s-a-ntâmplat aseară? întrebă Tally. 

— Ei bine, de când au dispărut, noi am fost la ruine foarte 
des, o dată la câteva nopţi, spuse Dex. Ca să verificăm vechile 
locuri, artificiile. Dar n-am văzut nimic toată luna. 

Tally şi Zane se uitară unul la altul. În urmă cu o lună, 
Croy lăsase pastilele pentru ca Tally să le găsească. Probabil 
că sincronizarea nu era o coincidență. 

— Dar aseară am găsit nişte chestii într-o veche ascunză- 
toare, spuse Sussy. Nişte artificii folosite şi câteva reviste 
vechi. 

— Reviste vechi? întrebă Tally. 

— Da, răspunse Sussy. Din perioada Ruginei. Dintr-alea 


în care se-arăta cât de urâţi erau oamenii. 

— Nu cred că locuitorii din Noul Fum le-ar fi lăsat îm- 
prăştiate aşa, spuse Tally. Sunt preţioase. Ştiu că a murit ci- 
neva ca să le salveze. Prin urmare, înseamnă că s-au întors. 

— Dar stau ascunşi, spuse Dex. Îşi iau măsuri de sigu- 
ranţă. 

— De ce? întrebă Zane încet. Şi pentru câtă vreme? 

— De unde să ştim noi? răspunse Dex. De-asta am venit 
azi aici. Aveam de gând să ne strecurăm, prin ploaie, şi să te 
găsim, Tally. Ne-am gândit că poate voi aveţi vreun indiciu. 

— După ce acum câteva zile aţi apărut peste tot la ştiri, 
ne-am gândit că s-a-ntâmplat ceva, adăugă Sussy. De exem- 
plu, chestia cu stadionul a fost o năzbâtie de-a voastră, nu? 

— Mă bucur că aţi remarcat, răspunse Tally. Cei din Noul 
Fum trebuiau să remarce la rândul lor. Se pare că au făcut-o. 

— Ne-am gândit că ştiţi ceva despre asta, spuse Sussy. 
Mai ales după ce i-am văzut pe câţiva dintre prietenii voştri 
frumoşi aici, în Oraşul Urâţilor. 

Tally se încruntă. 

— Frumoşi? Aici? 

— Da, în Parcul Cleopatra. I-am recunoscut pe doi dintre 
ei de la ştiri. Cred că erau Infra. Asta e gaşca voastră, nu? 

— Da, dar... 

Sussy se încruntă la rândul ei. 

— Nu ştiai? 

Tally dădu din cap. După ultimele două zile, primise 
câteva mesaje de la ceilalţi Infra — majoritatea se văicăreau 
din cauza ploii. Dar niciunul nu menţionase ceva despre o 
călătorie în Oraşul Urâţilor. 

— Ce puneau la cale? întrebă Zane. 

Dex şi Sussy se priviră, nefericiţi. 

— Păi, nu ştim sigur, spuse Sussy. N-au vrut să discute cu 
noi, ne-au gonit. 

Tally şuieră printre dinţi. Frumoşilor le era permis să 
ajungă în partea asta a râului — puteau merge oriunde do- 
reau în oraş —, dar ei nu veneau niciodată în Oraşul Urâţilor. 
Ceea ce însemna că Parcul Cleopatra trebuia să fie un loc gro- 
zav în care frumoşii puteau găsi intimitate, mai ales pe ploaia 
asta nebună. Dar intimitate pentru ce? 

— Nu le-ai spus tuturor să stea înăuntru o vreme? o în- 
trebă Zane. 

— Ba da, le-am zis. 

Tally se întrebă care dintre Infra stătea în spatele acestei 
mişcări. Şi în ce consta ea. 

— Duceţi-ne acolo, spuse ea. 


Sussy şi Dex îi conduseră spre parc, zburând încet prin ploaia 
neîntreruptă. Gândindu-se că monitoriza cineva poziţia bră- 
țărilor, Tally le ceruse să-i conducă pe o rută ocolitoare. Că- 
lătoria îi aduse în faţa ochilor locuri pe care şi le amintea din 
copilărie: dormitoare şi şcoli pentru urâţi, parcuri ude şi te- 
renuri de fotbal părăsite. 

În ciuda ploii, câţiva urâţi erau pe-afară. Mai mulţi cobo- 
rau în fugă un deal mocirlos, aruncându-se pe o pârtie de 
noroi. Câţiva jucau leapşa în curtea unui dormitor, alune- 
când, căzând şi sfârşind la fel de murdari precum cei din pri- 
mul grup. Se distrau cu toţii prea tare ca să-i observe pe cei 
patru care pluteau şi se strecurau pe lângă ei ca nişte fantome. 

Tally se întrebă dacă se distrase la fel de mult în perioada 
ei de urâțenie. Tot ce-şi amintea din acea perioada era 
nerăbdarea de a deveni frumoasă, de a traversa râul şi de a 
lăsa toate astea în urmă. Plutind peste râu, cu fața perfect 
acoperită de glugă, se simți ca un soi de spirit înălțat, privind 
cu invidie la cei vii şi încercând să-şi aducă aminte cum era să 
fie unul dintre ei. 

Parcul Cleopatra, aflat sus, pe centura verde a Oraşului 
Urâţilor, era gol. Potecile se transformaseră în pâraie care du- 
ceau apa ploii spre râul umflat. Animalele păreau că stau as- 
cunse, cu excepţia câtorva păsări jalnice, care se ţineau de 
crengile pinilor masivi, atârnând greoaie, încărcate de apă. 

Sussy şi Dex îi conduseră într-un spaţiu deschis, marcat 
cu steaguri pentru slalom, iar Tally recunoscu locul. 

— Ăsta e unul dintre locurile preferate ale lui Shay. Ea 
m-a învățat să zbor cu placa pe-aici. 

— Shay? spuse Zane. Dar ea ne-ar spune dacă ar pune la 
cale o năzbâtie, nu? 

— Hm, poate că nu, zise Tally încet. 

Nu primise niciun mesaj de la ea de când se certaseră. 

— Am vrut să-ți spun, Zane. E cam supărată pe mine 
acum. 

— Uau, făcu Sussy. Credeam că frumoşii se înțeleg mi- 
nunat cu toţii. 

— De obicei, se înţeleg, spuse Tally oftând. Bun venit în 
noua lume! 

Zane îşi miji ochii. 

— Cred că Tally şi cu mine trebuie să stăm de vorbă, zise 
el privindu-i pe cei doi urâţi. 

Le luă câteva clipe să înţeleagă ce voia Zane să spună, apoi 
Sussy zise: 

— O, da, sigur. Noi plecăm. Dar dacă...? 

— Dacă locuitorii din Noul Fum îşi fac apariția, daţi-mi 
un ping, spuse Tally. 

— Interfața nu-ţi citeşte mesajele? 

— Probabil că da. Nu scrieţi altceva decât că ne-aţi văzut 
la televizor şi că vreţi să deveniți Infra când împliniţi şaispre- 
zece ani. Lăsaţi mesajul real ascuns sub reciclatorul ăla și eu 
o să trimit pe cineva să-l ridice. S-a-nţeles? 

— S-a-nţeles, spuse Sussy zâmbind şi arătându-şi strun- 
găreața. 

Tally se gândi la cei doi că aveau să meargă la ruine în fie- 
care noapte, indiferent dacă ploua sau nu, ca să-i caute pe cei 
din Noul Fum, fericiţi că aveau o misiune. 

Ea le zâmbi frumos. 

— Vă mulţumesc pentru tot. 


După plecarea urâţilor, Tally şi Zane rămaseră tăcuţi un 
minut, privind luminişul dintr-un pâlc de copaci deşi. Stea- 
gurile de plastic pentru slalom atârnau trist în ploaie, vântul 
de-abia ridicându-le. Apa se aduna în bălți reflectând cerul 
cenuşiu, asemenea unor oglinzi unduitoare. Tally îşi aminti 
când zburase printre steaguri pe placa ei, în perioada de urâ- 
tenie, învățând să aterizeze şi să vireze. Pe vremea aceea, ea şi 
Shay erau prietene adevărate... 

Era imposibil să ghicească de ce ar fi vizitat Shay acest 
loc. Poate că nu însemna nimic altceva decât nişte Infra care 

exersează zborul cu placa, crezând că este un mod excelent 
de a rămâne senzaţionali. Nimic grav. 

Stând aşa, Tally îşi dădu seama că nu avea nicio scuză că 
nu-i povestise totul lui Zane. Era timpul să recunoască tot ce 
făcuse în Ținutul de Fum şi că-i vorbise lui Shay despre tra- 
tament. Şi era deja târziu să aducă în discuţie ce-i dezvăluise 
doctoriţa Cable despre Zane. Dar Tally nu murea de nerăb- 
dare să aibă această conversaţie cu Zane, iar faptul că era udă 
leoarcă şi înfrigurată nu o ajuta. Sistemul de încălzire al hai- 
nei fusese setat la maximum. Starea senzaţională dată de zbor 
se atenuase, fiind înlocuită de furia lui Tally față de ea însăşi 
pentru că aşteptase atâta timp. Brăţările atotştiutoare îi ofe- 
riseră scuza pentru amânarea discutării subiectelor sensibile. 

— Aşadar, ce s-a-ntâmplat cu tine şi cu Shay? începu 
Zane. 

Vocea-i era blândă, dar se simţea în ea o undă de frustrare. 

— Încep să-i revină amintirile. 

Tally privea într-o băltoacă noroioasă din faţa ei, studiind 
picăturile care-şi croiseră drum printre pini şi cădeau tulbu- 
rându-i suprafaţa. 

— În noaptea în care am dat lovitura, s-a-nfuriat pe mine. 
Mă condamnă pentru că specialii au găsit Ţinutul de Fum 
din cauza mea. Şi cam aşa s-au întâmplat lucrurile, presupun. 
I-am trădat. 

El încuviinţă. 

— Mi-am dat seama de asta. Toate poveştile pe care le 
spuneaţi amândouă — înainte de tratament — arătau că tu o 
salvaseşi pe Shay. Ceea ce seamănă cu limbajul frumoşilor 
privind trădarea. 

Tally îşi ridică privirea. 

— Deci ştiai? 

— Că merseseşi sub acoperire pentru Circumstanţele 
speciale? Am bănuit. 

— Oh! 

Tally nu ştia dacă să se simtă uşurată sau ruşinată. De- 
sigur, şi Zane cooperase cu doctoriţa Cable, aşa că poate 
o-nţelegea. 

— N-am vrut s-o fac, Zane. Vreau să spun că, la început, 
m-am dus acolo ca s-o aduc pe Shay înapoi, ca să devin fru- 
moasă, însă apoi m-am răzgândit. Am vrut să rămân în Ținu- 
tul de Fum. Am încercat să distrug dispozitivul de urmărire pe 
care mi-l dăduseră, dar am sfârşit prin a-l declanşa. Am în- 
cercat să fac ce trebuie, dar am trădat pe toată lumea. 

Zane o privea cu intensitate, pe sub glugă. 

— Tally, cu toţii suntem manipulaţi de către oamenii care 
conduc acest oraş. Shay ar trebui să ştie. 

— Mi-aş fi dorit ca asta să fie tot, spuse Tally. I l-am furat 
pe David. Când am fost în Ţinutul de Fum. 

— Oh, din nou David! 

Zane clătină din cap. 

— Ei bine, presupun că e foarte supărată pe tine acum, 
adăugă el. Măcar asta o s-o ajute să rămână senzațională. 

— Da, cât se poate de senzaţională. 

Tally înghiţi în sec. 

— Şi mai este un lucru care a enervat-o, spuse ea. 

Zane aşteptă în tăcere. Picăturile se scurgeau de pe gluga 
lui. 

— I-am spus despre tratament. 


174 Scott Westerfeld 


— Ce-ai făcut? şuieră el prin ploaie, asemenea aburului 
unui motor. 

— Am fost nevoită. 

Tally îşi desfăcu braţele, implorând. Apoi, îi explică: 

— Deja înţelesese pe jumătate, Zane, şi-şi imagina că 
putea să se vindece singură. A urcat în turnul Valentino, la fel 
ca noi, crezând că asta ne schimbase. Dar sigur că nu a func- 
ţionat, nu la fel ca pastilele. Mă tot întreba ce s-a-ntâmplat cu 
noi acolo. A spus că-i datoram asta, după tot ce-i făcusem în 
perioada noastră de urâţenie. 

Zane murmură o înjurătură. 

— Aşa că i-ai spus despre pastile? Grozav! Iată încă un 
lucru care poate merge prost. 

— Dar e absolut senzaţională, Zane. Nu cred că o să ne 
trădeze, spuse Tally, apoi ridică din umeri. De fapt, cred că 
discuţia despre pastile a înfuriat-o suficient cât să rămână sen- 
zaţională pe viaţă. 

— A înfuriat-o? Pentru că tu eşti vindecată, iar ea nu e? 

— Nu, oftă Tally. Pentru că tu eşti. 

— Poftim?! 

— Îi datoram ei asta şi, în schimb, tu ai primit pastila. 

— Dar n-a fost timp de... 

— Ştiu, Zane. Dar ea nu ştie. Ei i se pare că... 

Tally clătină din cap, simțind în ochi lacrimi fierbinți. În 
rest, se simţea atât de înfrigurată, încât degetele începeau să-i 
amorțească. O apucă tremuratul. 

— E-n regulă, Tally. 

Zane îi luă mâna, strângând-o cu putere prin mănuşa 
groasă. 

— Ar fi trebuit s-o auzi, Zane. Chiar mă urăște. 

— Ascultă, îmi pare rău pentru asta. Dar mă bucur că am 
luat eu pastila. 

Ea îşi ridică privirea înceţoşată de lacrimi. 

— Da, adică îmi mulțumeşti pentru toate migrenele. 

— E mai bine decât să rămân cu o minte de frumos, spuse 
el. Dar nu la asta mă refeream. Acea zi a însemnat mai mult 
decât faptul că am găsit pastilele. Mă bucur pentru... tine şi 
mine. 

Ea îl privi şi descoperi că zâmbea. Degetele lui, încă 
înlănţuite cu ale ei, tremurau. Tally reuşi să zâmbească, la 
rândul ei. 

— Şi eu mă bucur. 

— N-o lăsa pe Shay să te facă să te simți vinovată pentru 
noi, Tally. 

— Bineînţeles că nu. 

Tally scutură din cap, dându-şi seama cât de mult însemna 
asta pentru ea. Indiferent ce credea Shay, Zane fusese per- 
soana potrivită cu care să împartă pastilele. El o ajutase să ră- 
mână senzaţională, împingând-o să treacă testele locuitorilor 
din Noul Fum, convingând-o să încerce pastilele nesigure. În 
acea zi, Tally descoperise mai mult decât un tratament îm- 
potriva gândirii specifice frumoşilor, descoperise o persoană 
alături de care să meargă mai departe, dincolo de tot ce func- 
ționase greşit cu o vară înainte. 

În copilărie, Peris îi promisese c-o să rămână pentru tot- 
deauna prietenul ei cel mai bun, însă în ziua în care împlinise 
şaisprezece ani o abandonase în Oraşul Urâţilor. Apoi Tally 
pierduse prietenia lui Shay, trădând-o Circumstanţelor 

speciale şi furându-i-l pe David. Acum, până şi David dispă- 
ruse, pierdut undeva în sălbăticie şi pe jumătate şters din 
amintirile ei. Nici măcar nu se obosise să-i aducă pastilele, îl 
pusese pe Croy să facă asta. Tally bănuia ce însemna asta. 

Dar Zane... 

Tally privi în ochii lui aurii, perfecţi. El era aici, impreună 
cu ea, în carne şi oase, iar ea fusese suficient de fraieră, încât 
să lase toate problemele astea să le afecteze relaţia. 

— Ar fi trebuit să-ţi spun despre Shay mai devreme. Dar 
pereții inteligenți... 

— E-n regulă. Dar poţi avea încredere în mine. Întot- 
deauna. 

Ea îi cuprinse mâna în ambele palme. 

— Ştiu. 

Zane îi atinse faţa. 

— Nu ne cunoşteam foarte bine în ziua aia, nu-i aşa? 

— Ne-am asumat riscul, presupun. E ciudat cum s-a 
întâmplat. 

El râse. 

— Cred că aşa se întâmplă mereu. De obicei, fără pastile 
misterioase ori Circumstanţe speciale care să bubuie în ușă. 
Dar întotdeauna înseamnă asumarea unui risc atunci când... 
săruţi pe cineva nou. 

Tally încuviinţă şi se aplecă înainte. Buzele lor se întâlniră 
într-un sărut prelung şi intens, în ploaia rece. Tally îl simţea 
tremurând, iar pământul mocirlos de sub ei era rece, dar glu- 
gile lor îmbinate blocau lumea de-afară, creând un spațiu care 
devenise cald de la respiraţiile lor unite într-una singură. 

Tally şopti: 

— Mă bucur atât de mult că ai fost cu mine în ziua aia! 

— Şi eu. 

— Eu... Ah! 

Se dădu înapoi, ştergându-şi faţa. Un şiroi de apă se stre- 
curase în gluga ei şi-i curgea pe obraz, asemenea unei lacrimi 
reci, răutăcioase. 

Zane râse şi se ridică în picioare, trăgând-o după el. 

— Haide! Nu putem rămâne aici la infinit. Să ne întoar- 
cem la Pulcher, să luăm micul dejun şi să ne schimbăm cu 
haine uscate. 

— Nu e inconfortabil nici aşa... 

El zâmbi, dar îi arătă brăţara şi-şi cobori glasul. 

— Dacă rămânem într-un singur loc prea mult timp, ci- 
neva o să înceapă să se-ntrebe ce se-ntâmplă aici, în Oraşul 
Urâţilor. 

— Absolut, şopti ea. 

Da, Zane avea dreptate. Trebuiau să meargă acasă. Nu 
mâncaseră nimic toată ziua. Luaseră doar nişte purgative ca- 
lorice şi cafea. Hainele lor de iarnă erau încălzite, dar între 
efortul fizic de pe placa de zbor şi şocul de după căzătura în 
apa rece a râului, Tally începea să se simtă epuizată, iar frigul 
îi pătrundea în oase. Foamea, frigul şi sărutul o ameţiseră. 

Zane pocni din degete, iar placa lui se ridică în aer. 

— Stai puţin, zise Tally încet. Mai este un lucru pe care 
trebuie să ţi-l spun despre noaptea trecută. 

— În regulă. 

— După ce te-am dus acasă... 

Gândul la chipul feroce al doctoriței Cable o făcu să se 
înfioare, dar Tally inspiră adânc, pentru a se calma. Fusese 

suficient de stupidă încât să nu-l scoată pe Zane afară, departe 
de zidurile inteligente ale Vilei Pulcher, şi să-i spună despre 
întâlnirea cu doctoriţa. Nu voia să mai existe secrete între ei. 

— Ce s-a-ntâmplat, Tally? 

— Mă aştepta... doctorița Cable. 

Pentru o clipă, la auzul numelui, chipul lui Zane deveni 
inert. Apoi încuviinţă. 

— Îmi aduc aminte de ea. 

— Da? 

— E greu s-o uiţi, spuse Zane. 

Făcu o pauză, privind spre luminiş. Tally se întrebă dacă 
el avea să mai spună ceva. 

În cele din urmă, ea continuă: 

— Mi-a făcut o ofertă ciudată. Voia să ştie dacă eu... 

— Şşşş! şuieră el. 

— Ce e..., începu ea, dar Zane o opri. 

Se întoarse şi se lăsă pe vine în noroi, trăgând-o jos, lângă 
el. Printre copaci, un grup de siluete se deplasau prin lumi- 
niş. Mergeau încet, purtau haine de iarnă aproape identice, 
iar încheieturile mâinilor le erau acoperite cu fulare. Dar Tally 
recunoscu instantaneu o persoană. Avea ochii căprui, lumi- 
noşi, iar tatuajul său se rotea în frig. 

Era Shay. 


RITUALUL 


Tally numără zece siluete, păşind tăcute şi hotărâte prin mo- 
cirlă. Ajunseră în mijlocul luminişului şi se aşezară într-un 
cerc larg, în jurul unuia dintre steagurile de slalom. Shay 
merse în centrul cercului, apoi se întoarse încet şi-i privi pe 
ceilalți pe sub glugă. Cei din grup stăteau la aproximativ 
o lungime de braţ unii de ceilalți, cu faţa la Shay, aşteptând 
tăcuţi. 

După un lung moment de nemişcare, Tally îşi dădu jos 
pelerina de ploaie şi-şi scoase mănuşile, întinzând braţele. 
Purta pantaloni, un tricou alb fără mâneci şi brăţara de metal 
la încheietura mâinii. Dându-şi capul pe spate, lăsă ploaia să-i 
curgă pe chip. 

Tally se înfioră şi-şi strânse haina mai bine în jurul trupu- 
lui. Oare Shay avea de gând să moară de frig? 

Pentru moment, ceilalți rămaseră nemişcaţi. Apoi, încet 
şi aruncându-şi priviri ciudate unii altora, îi urmară exemplul. 
Îşi scoaseră hainele, mănușile şi puloverele. Când glugile dis- 
părură, Tally mai recunoscu doi Infra. Se afla acolo şi Ho — 

unul dintre vechii prieteni ai lui Shay, care fugise în Ținutul 
de Fum doar ca să se întoarcă de unul singur. Tally îl recu- 
noscu şi pe Tachs, care se alăturase găştii cu doar câteva săp- 
tămâni înaintea ei. 

Dar ceilalți şapte frumoşi nu făceau parte din grupul Infra. 
Îşi lăsară uşor hainele pe pământ, înconjurându-şi trupurile 
cu braţele, ca să se apere de frigul aprig. Când Ho şi Tachs îşi 
desfăcură braţele, ceilalți le urmară exemplul, fără prea mare 
tragere de inimă. Ploaia le curgea pe feţe, iar tricourile li se li- 
peau de piele. 

— Ce fac ăştia? şopti Zane. 

Tally se mulțumi să clatine din cap. Observă că Shay 
îşi făcuse o operaţie nouă, un soi de tatuaj în relief pe braţe, 
reprezentând nişte linii tăiate. Se întindeau de la cot până 
la încheietura mâinii, iar Ho şi Tachs păreau să fi copiat 
modelul. 

Shay începu să vorbească, privind în sus, adresându-se 
steagului de deasupra, asemenea unui nebun care nu vorbeşte 
cu cineva anume. Vocea ei nu străbătea dincolo de pădure. 
Doar câte un cuvânt din când în când. Tally nu înțelegea. 
Cadenţa semăna cu cea a unei invocări, aproape la fel ca ru- 
găciunile pe care locuitorii Ruinelor Ruginite şi cei de di- 
naintea lor le adresau cândva supereroilor lor invizibili 
din cer. 

După câteva minute, Shay se opri, iar grupul rămase din 
nou tăcut, tremurând cu toții de frig, în afară de Shay care 
părea nebună. Tally îşi dădu seama că toţi non-lInfra aveau 
tatuaje mişcătoare pe feţe, operaţii proaspete, sclipind 
în ploaie. Se gândi că, de când cu dezastrul de la patinoar, 

tatuajele rotitoare trebuie să fi devenit ultimul răcnet în ma- 
terie de modă, dar era o coincidenţă prea mare faptul că toți 
cei şapte aveau aşa ceva. 

— Toate mesajele de la candidaţi, şopti Tally. Shay face 
recrutări. 

— Dar de ce? întrebă Zane. Am căzut de acord că ultimul 
lucru de care avem nevoie acum este să recrutăm noi membri. 

— Poate că are nevoie de ei. 

— Pentru ce? 

Pe Tally o străbătu un fior. 

— Pentru asta. 

Zane înjură. 

— O să interzicem prin vot. 

Tally clătină din cap. 

— Nu cred că lui Shay îi pasă de voturi. Nu sunt sigură că 
încă mai e... 

Vocea lui Shay străbătu din nou prin ploaie. Duse mâna la 
buzunarul de la spate şi scoase un obiect care sclipea rece în 
lumina cenuşie. Era un cuţit lung. 

Tally făcu ochii mari, dar niciunul dintre frumoşii din jur 
nu era surprins. Pe feţele lor se citea un amestec de teamă şi 
încântare. 

Ținând cuțitul sus, Shay mai rosti câteva vorbe în aceeaşi 
cadență lentă, iar Tally auzi un cuvânt care fusese repetat su- 
ficient cât să-l înţeleagă. 

Ceva de genul: „Cei-care-se-taie“. 

— Hai să plecăm de-aici, spuse Tally atât de încet, încât 
Zane pesemne că nu o auzi. 

Ea ar fi vrut să urce pe placă şi să zboare, dar îşi dădu 
seama că nu se putea mişca, nici nu putea întoarce privirea, şi 
nici închide ochii. 

Shay luă cuțitul în mâna stângă şi duse vârful lamei pe bra- 
tul drept, metalul umed strălucind. Îşi ridică ambele braţe, în- 
torcându-se încet, fixându-l pe fiecare membru al grupului cu 
privirea ei arzătoare. Apoi ridică privirea spre cer. 

Mişcarea era atât de lentă, încât Tally de-abia o zărea din 
ascunzătoarea ei, dar îşi dădu seama ce se întâmplase după 
reacţiile celorlalți. Trupurile lor se cutremurară. Aveau ochii 
mari, îngroziţi şi fascinaţi. La fel ca Tally, nu-şi puteau în- 
toarce privirile în altă parte. 

Apoi văzu sângele care începu să curgă din rană. Ploaia îl 
dilua, răspândindu-l pe braţul şi pe umărul lui Shay, ajungând 
pe tricou, pătându-l într-o nuanţă care aducea mai mult a roz 
decât a roşu. 

Se mai întoarse o dată ca să-i privească bine pe toţi, miş- 
cările ei lente, controlate, fiind la fel de neliniştitoare ca şi sân- 
gele care-i curgea pe braţ. Acum, ceilalţi tremurau vizibil, 
aruncând priviri fugare unii spre alţii. 

În cele din urmă, Shay îşi cobori braţul, ridicându-se un 
pic pe vârfuri şi întinzând cuțitul. Ho făcu un pas înainte ca 
să-l ia şi Shay îi luă locul în cerc. 

7 — Ce mai e şi asta? şopti Zane. 

Tally dădu din cap şi închise ochii. Brusc, ploaia devenise 
asurzitoare în jurul ei, dar reuşi să-şi audă propriile cuvinte 
peste zgomotul ei: 

— Ăsta e noul tratament al lui Shay. 


+ ©% * 

Ceilalţi făcură la fel, unul câte unul. 

Tally se tot aşteptase ca ei să fugă, gândindu-se că dacă 
doar unul dintre ei ar fi luat-o la sănătoasa, ceilalți s-ar fi răs- 
pândit în pădure ca nişte iepuri speriaţi. Însă ceva — deco- 
rul sumbru, ploaia deprimantă sau poate expresia zănatică de 
pe faţa lui Shay — îi ţinea înţepeniţi. Dar toţi se uitau, apoi, 
unul câte unul, îşi tăiară braţul. Şi, în timp ce făceau asta, fe- 
tele lor se transformau, semănând cu Shay: extatici şi nebuni. 

Cu fiecare tăietură, Tally simţea cum ceva se golea în ea. 
Nu putea să uite că în spatele acestui ritual se afla ceva mai 
mult decât furie nebună. Îşi aminti noaptea petrecerii în cos- 
tumaţii. Frica şi panica o făcuseră suficient de senzaţională 
cât să-l urmărească pe Croy, dar asta o lăsase cu aceeaşi minte 
de frumoasă. De-abia după ce Peris o lovise din greşeală, 
tăindu-i arcada, Tally simţise că mintea i se limpezea. 

Shay îi admirase rana. Ea fusese cea care sugerase un tatuaj 
în cinstea ei. Aparent, şi ea înţelesese cum o transformase 
rana pe Tally, conducând-o la Zane, apoi în vârful turnului 
de transmisie şi, în final, la tratament. 

Iar acum, Shay îşi impărtăşea cunoaşterea. 

— Asta e din vina noastră, şopti Tally. 

— Poftim? 

Tally îşi desfăcu mâinile înmănuşate spre tabloul din faţa 
lor. Ea şi Zane îi dăduseră lui Shay ce avea nevoie pentru a 
răspândi tratamentul: faima la nivelul întregului oraş, sute de 
frumoşi murind de nerăbdare să devină Infra, sângerând ca 
să devină Infra. 

Sau ce deveneau. „Cei-care-se-taie“, spusese Shay. 

— Ea nu mai face parte dintre noi. 

— De ce stai acolo, pur şi simplu? şuşoti Zane. 

Avea pumnii încleştaţi, iar fața îi era roşie în umbra glugii. 

— Zane, calmează-te! 

Tally îl luă de mână. 

— Ar trebui s-o obligăm..., zise el, dar, făcând ochii mari, 
începu să tuşească, iar vorbele i se stinseră. 

— Zane? şopti Tally. 

El se lupta să respire, agitându-şi mâinile în aer. 

— Zane! strigă tare Tally. 

Îl apucă de cealaltă mână, uitându-se în ochii lui bulbu- 
caţi. Nu mai respira. 

Tally privi spre luminiş, disperată să primească ajutor de 
la cineva, de la oricine... chiar şi de la Cei-care-se-taie. Câteva 
siluete îndepărtate îi auziseră strigătul, dar nu făceau nimic 
decât să se holbeze la ea, sângele curgând din rănile lor şi 
tatuajele rotindu-se. Erau prea duşi ca să poată fi de vreun 
ajutor. 

Îşi dădu jos fularul ca să ajungă la brățara-interfață şi să tri- 
mită un ping de urgenţă. Dar Zane întinse mâna şi o opri. 
Scutură din cap, cuprins de durere. 

— Nu. 

— Zane, ai nevoie de ajutor! 

— Sunt în regulă... 

Cuvintele i se opriră din nou în gât. Tally rămase nemiş- 
cată o clipă, imaginându-şi cum moare în braţele ei. Dar dacă 
i-ar fi chemat pe paznici, ar fi putut sfârşi amândoi sub cuţi- 
tul chirurgului, căpătând pentru vecie creier de frumoşi, lă- 
sând ca tratamentul lui Shay să fie unica soluţie pentru cei 
din oraş. 

— Bine, spuse ea. Dar te duc la spital. 

— Nu! 

— Nu înăuntru. Doar cât de aproape putem ajunge. O 
s-aşteptăm acolo şi-o să vedem ce se-ntâmplă. 

Tally îl rostogoli pe Zane pe placa ei zburătoare şi pocni 
din degete, privind-o cum se înalță în aer. Se aşeză deasupra 
lui, simțind cum placa se echilibrează cu dificultate sub greu- 
tatea amândurora. Elevatoarele reuşiră să o susțină, iar ea 
înaintă cu grijă. 

Pe măsură ce placa se deplasa, Tally privi înapoi spre lu- 
miniş. Toţi zece se uitau la ea şi la Zane acum. Shay păşea 
spre ei, cu o privire la fel de rece ca ploaia. 

Brusc, Tally fu copleşită de frică, aceeaşi teroare pe care o 
simţise când îi văzuse pe speciali. Împinse pământul cu pi- 
cioarele, cu toată forța, aplecându-se în față şi urcând în co- 
paci, lăsând în urmă acel loc. 


Călătoria înapoi până la râu era îngrozitoare. Picioarele lui 
Zane atârnau în toate direcţiile, greutatea lui care se tot muta 
de colo-colo amenințând răsturnarea plăcii la fiecare viraj. 
Tally îl acoperi cu braţele şi se prinse de marginile plăcii cu 
unghiile. Cârmea cu picioarele, luând viraje imense, aseme- 
nea unui om beat. Ploaia rece îi cădea pe faţă, iar Tally îşi 
aminti de ochelarii din buzunar, doar că nu avea cum să-i ia 
fără să se oprească. 

Şi nu avea timp să se oprească. 

O luară printre copaci, placa prinzând viteză când înce- 
pură să coboare spre râu. Crengile pinilor, grele şi lucitoare de 
la ploaie, se aliniaseră şi o izbeau în faţă. Când, în sfârşit, ieşi 


186 Scott Westerfeld 


din Parcul Cleopatra, Tally o tăie în viteză maximă peste o 
centură de terenuri de sport, îndreptându-se spre capătul cel 
mai îndepărtat al insulei centrale. 

În depărtare, spitalul era invizibil prin ploaia torențială, 
dar Tally zări luminile unui magnetoglisor care se îndrepta 
în aceeaşi direcţie. Se mişca rapid şi la înălțime, probabil că 
era o ambulanţă care ducea pe cineva la spital. Mijindu-şi 
ochii pentru a bloca stropii reci ca gheaţa, reuşi să urmărească 
maşina şi să menţină acelaşi traseu. Când aceasta ieşi din raza 
ei vizuală, ajunseră la râu, iar placa supraîncărcată începu să 
piardă din înălțime deasupra întinderii de apă. 

Tally înţelese prea târziu ce se-ntâmpla: rețeaua de metal 
îngropat pe care o foloseau elevatoarele era mai joasă aici — 
în pământ, sub zece metri de apă. Dar placa se ridică din nou 
în aer şi, pe măsură ce malul se apropia tot mai mult, eleva- 
toarele prinseră forţă şi-i purtară mai sus. 

— Tally... 

O voce spartă venea de dedesubt. 

— O să fie-n regulă, Zane. Am grijă de tine. 

— Da. Totul pare sub control. 

Tally îndrăzni să arunce o privire spre el. Avea ochii des- 
chişi, iar faţa nu-i mai era roşie. Îşi dădu seama că pieptul lui 
se ridica şi cobora, şi că respira normal. 

— Relaxează-te, Zane. O să opresc în apropiere de spital. 

— Nu mă duce acolo! 

— Te duc doar în preajmă. Pentru orice eventualitate. 

— Ce eventualitate? întrebă el răguşit. 

— În caz că iar nu mai respiri! Acum, fine-ți gura! 

Ascultător, el tăcu şi închise ochii. 

Pe măsură ce suprafaţa brăzdată de stropi a râului trecea 
pe sub ei, luminile spitalului se ridicară în zare, silueta imensă 
a clădirii fiind reconfortant de aproape. Tally zări luminile 
galbene ale golfului de urgenţă, dar se îndepărtă de râu şi urcă 
încet spre mal. Opri placa într-o parcare pentru ambulanţe 
goale; magnetoglisoarele stăteau stivuite în structura gigan- 
tică de metal, aşteptând cine ştie ce dezastru major. 

Când placa se opri, Zane se rostogoli pe pământul ud, 
gemând. 

Tally se lăsă în genunchi lângă el. 

— Vorbeşte cu mine! 

— Sunt în regulă, spuse el. Cu excepția spatelui. 

— Spatele? Ce... 

— Cred că e din cauză că am stat pe placă în poziţia asta, 
pufni el. Şi sub tine. 

Ea îi cuprinse obrajii cu palmele şi-i privi pupilele. Era 
epuizat şi ud leoarcă, dar Zane îi zâmbi şi-i făcu cu ochiul, 
obosit. 

— Zane... 

Simţi că începe să plângă din nou, lacrimile curgând fier- 
binţi printre stropii reci de ploaie. 

— Ce se-ntâmplă cu tine? 

— Exact cum am spus, cred că avem nevoie de micul 
dejun. 

Suspinele îi zguduiau trupul. 

— Dar... 

— Ştiu, răspunse Zane, punându-și mâinile pe umerii ei. 
Trebuie să plecăm de-aici. 

— Dar cum rămâne cu Noul Fu... 

El îi acoperi gura cu palma, înăbuşindu-i următoarele cu- 
vinte. Ea se dădu înapoi surprinsă. Zane se ridică într-un cot, 
privind spre brăţara ei, care era descoperită în ploaie. Îşi sco- 
sese mănușa ca să dea pingul de urgenţă, când începuse criza 
lui Zane. 

— Oh... Îmi pare rău. 

El clătină din cap, trăgând-o mai aproape de el şi şop- 
tindu-i: 

— E-n regulă. 

Tally închise ochii, încercând să-şi aducă aminte ce-şi 
spuseseră în timpul călătoriei nebuneşti de până aici. 

— Ne-am contrazis dacă să te aduc sau nu la spital, şopti 
ea. 

E] încuviinţă şi se ridică în picioare, tremurând. Apoi spuse 
cu voce tare: 

— Ei bine, dacă tot suntem aici... 

Se întoarse şi izbi cu pumnul în structura de metal. 
Aceasta răspunse cu un zăngănit surd. 

— Zane! 

EI se îndoi de durere, apoi scutură din cap, fluturându-şi 
mâna rănită în aer, pentru o secundă. Privi sângele de pe în- 
cheietură. 

— După cum spuneam, dacă tot am ajuns până aici, 
aş face bine să merg la un control. Dar data viitoare să mă 
întrebi, bine? 

Tally se holbă la el, pricepând în sfârşit. Pentru o clipă, 
crezuse că nebunia lui Shay era contagioasă. Dar o rană 
la mână era un motiv plauzibil pentru călătoria lor fre- 
netică până acolo şi justifica aproape tot ce se auzise prin 

intermediul brăţării-interfață. De asemenea, Tally putea să 
le spună paznicilor că nu mâncaseră nimic de câteva zile. 
Poate o vitamină şi nişte glucoză aveau să-i alunge lui Zane 
durerea de cap. 

El încă arăta ca naiba, murdar de noroi şi ud leoarcă, dar 
mergea fără să se impiedice. De fapt, arăta chiar senzaţional 
după ce-şi făcuse rana la mână. Poate că Shay nu era atât de 
nebună pe cât părea — cel puţin, ştia ce funcţionează. 

— Haide, spuse el. 

— Vrei să faci o plimbare în zbor? întrebă Tally arătând 
către a doua placă de zbor, care poposise pe iarbă, lângă ei, 
după ce urmase semnalul emis de brăţările amortizoare ale 
lui Zane. 

— Cred că o să merg, spuse el, târându-şi picioarele spre 
luminile pâlpâitoare ale golfului de urgenţă. 

Tally văzu că lui Zane îi tremura mâna şi era palid. Hotări 
ca, la următoarea lui criză, să cheme paznicii. 

Nici măcar pentru tratament nu merita să mori. 


SPITALUL 


Se dovedi că, lovindu-se, Zane îşi fracturase trei oase. Era ne- 
voie de o jumătate de oră pentru a le pune la locul lor. 

Tally era în sala de aşteptare împreună cu două noi fru- 
museţi, care însoțeau un prieten cu piciorul rupt — fugise pe 
scările ude din afara Vilei Lillian Russell sau cam aşa ceva. 
Ignoră detaliile poveștii, dând pe gât fursecuri şi cafea cu mult 
zahăr şi lapte, lăfăindu-se în căldura spitalului şi totala absență 
a ploii. Senzaţia unică a caloriilor introduse în trup îmblânzi- 
seră un pic lumea, iar Tally se bucura de aceste câteva mo- 
mente de încețoşare specifică frumoşilor. Amintirile cu Shay 
şi ceilalți din Parcul Cleopatra erau mult prea clare. 

— Şi ce s-a întâmplat cu tine? întrebă în cele din urmă fru- 
mosul de-alături, subliniind ultimele cuvinte pentru a indica 
hainele ude şi murdare, chipul epuizat şi toată înfăţişarea ei 
jalnică. 

Tally îşi vâri în gură un fursec cu fulgi de ciocolată şi 
ridică din umeri. 

— Am zburat cu placa. 

Prietena frumosului îi dădu un cot acestuia, privindu-l cu 
ochii mari şi arătând cu degetul mare spre Tally. 

— Ce e? întrebă el. 

— Şssş! 

— Cee? 

Frumoasa oftă. 

— Scuze, îi spuse ea lui Tally. Prietenul meu e nou pe-aici. 
Şi e total dus cu capul! 

Fata îi explică în şoaptă: 

— E Tally Youngblood! 

Frumosul deschise gura, apoi o închise la loc. 

Tally zâmbi şi-şi mai vâri un fursec în figură. Bineînţeles că 
dai peste Tally Youngblood în golful de urgenţă, se gândeau 
ei. Unde altundeva? Probabil că se întrebau ce piesă arhitec- 
tonică masivă se prăbuşise sub picioarele ei de data asta. 

Deşi celebritatea ei le închise gura celor doi frumoşi, pri- 
virile lor aruncate pe ascuns o nelinişteau. Aceşti doi frumoşi 
nu erau genul care să devină membri ai Celor-care-se-taie, 
Tally era cât se poate de sigură de asta. Dar nu putea să nu-şi 
dea seama că notorietatea ei de criminală alimenta micul pro- 
iect al lui Shay, creând frumoşi avizi să exploreze un anumit 
gen de senzațional. Chiar şi după ce se umplu de fursecuri, 
cafea şi lapte, Tally simţi aciditate în stomac, întrebându-se 
dacă vizitele în golful de urgenţă aveau să devină noua modă 
a iernii. 

— Tally? 

Un asistent medical stătea în dreptul uşii, făcându-i semn 
să meargă cu el. În sfârşit! Tally era pregătită să părăsească 
acest loc. 

— Aveţi grijă, copii, le spuse ea frumoşilor, apoi porni 
după asistent, pe hol. 


Când uşa se închise în urma ei, Tally îşi dădu seama că nu 
fusese dusă în centrul pentru pacienţi externaţi. Asistentul o 
condusese într-o cameră mică, dominată de un birou imens, 
încărcat. Un ecran de pe perete arăta un câmp verde, într-o zi 
însorită — genul de imagini care le erau arătate şcolarilor 
înainte de culcare. 

— Ai fost afară în ploaie? întrebă asistentul voios, sco- 
ţându-şi halatul albastru de hârtie. Purta pe dedesubt un cos- 
tum — semiformal, o informă creierul ei — şi atunci Tally îşi 
dădu seama că nu era câtuşi de puţin un asistent. Avea zâm- 
betul luminos afişat de politicieni, educatorii de grădiniţă şi 
psihiatri. 

Tally se aşeză pe scaunul din faţa lui, hainele ei ude scâr- 
ţâind. 

— Ai ghicit întru totul. 

El zâmbi. 

— Ei bine, uneori mai au loc accidente. Ai fost înţeleaptă 
că l-ai adus aici pe prietenul tău. Iar eu am avut noroc că 
m-am aflat aici. Ideea este că tot încerc să iau legătura cu tine, 
Tally. 

— Da? 

— Într-adevăr. 

E] zâmbi din nou. Exista o specie de oameni maturi fru- 
moşi care zâmbeau la orice: zâmbet de fericire, zâmbet de de- 
zamăgire, zâmbet de avertisment. Al lui era primitor şi 
entuziast, inspirând încredere şi linişte, călcând-o pe Tally pe 

nervi. Era genul de frumos matur care avea ea să devină, după 
cum îi promisese doctoriţa Cable: îngâmfat, sigur pe sine, chi- 
pul frumos fiind marcat de ridurile potrivite, date de râs, vâr- 
stă şi înţelepciune. 

— Nu ţi-ai mai verificat mesajele în ultimele zile, nu-i aşa? 

Ea clătină din cap. 

— Prea multe pinguri aiurea, zise ea. Fiindcă am apărut 
la ştiri. Asta te face faimos. 

Cuvintele îi stârniră un zâmbet de mândrie. 

— Presupun că a fost o mare încântare pentru tine şi prie- 
tenii tăi. 

Tally ridică din umeri, alegând falsa modestie. 

— La început a fost senzaţional, acum devine aiurea. Aşa- 
dar, cine eşti? 

— Doctorul Remmy Anders. Sunt consilierul pe pro- 
bleme de traume aici, fac parte din conducerea spitalului. 

— Traume? Are legătură cu stadionul? Pentru că sunt 
complet... 

— Sunt sigur că eşti în regulă, Tally. Despre o prietenă 
de-a ta vreau să te întreb, de fapt. Sincer, suntem cam îngri- 
joraţi. 

— Din pricina cui? 

— A lui Shay. 

Dincolo de expresia ei frumoasă, pe Tally o străbătu un 
fior. Încercă să-şi menţină vocea calmă. 

— De ce Shay? 

Încet, de parcă ar fi fost teleghidat, zâmbetul preocupat al 
doctorului Anders se transformă în încruntare. 

— A avut loc o întâmplare neplăcută acum câteva seri, la 
petrecerea voastră din jurul focului. Tu şi Shay v-aţi certat. 
Foarte neliniştitor. 

Tally clipi, trăgând de timp. Îşi amintea că o auzise pe 
Shay strigând la ea, lângă foc. Chiar şi sub toate straturile alea, 
brăţara-interfaţă trebuie să fi auzit cât de rău se supărase 
Shay — ceva mult mai serios decât o îmbufnare între fru- 
moşii noi. Tally încercă să-şi aducă aminte exact de ce stri- 
gase Shay, dar combinaţia de şampanie şi vină îngrozitoare 
nu-i ajuta foarte mult memoria. Ridică din umeri. 

— Da. Era cam beată. La fel şi eu. 

— N-a sunat prea vesel. 

— Doctore Remmy, ne spionezi? Ar fi cam aiurea. 

Consilierul clătină din cap şi reveni la zâmbetul lui preo- 
cupat. 

— Avem un interes deosebit pentru voi toţi, cei care aţi 
suferit acel accident nefericit. Uneori, în urma unor sperieturi 
sau a unor evenimente neaşteptate, recuperarea poate fi 
dificilă. lată de ce am fost desemnat consilierul vostru 
post-stres. 

Tally se prefăcu a nu observa că el evitase cu totul între- 
barea despre spionat. Oricum, ştia deja răspunsul. Poate 
Circumstanţelor speciale nu le păsa dacă Oraşul Noilor Fru- 
museţi era distrus de Infra, însă paznicii erau tot timpul la da- 
torie. Având în vedere că oraşul fusese proiectat să conserve 
mentalitatea de frumoşi a oamenilor, era logic să desemneze 
un consilier pentru oricine avusese experienţe grave care in- 
duceau o stare de senzaţional. Doctorul Anders se afla aici 

pentru a se asigura că lovitura nu le dăduse celor din grupul 
Infra noi şi încântătoare idei. 

Tally reuşi să zâmbească frumos. 

— În caz că înnebunim? 

Doctorul Anders râse. 

— Oh, noi nu credem c-o să-nnebuniţi. Sunt aici doar ca 
să mă asigur că nu există efecte de lungă durată. Prieteniile 
pot fi influențate negativ de stres, ştii. 

Se hotărî să-i arunce un os doctorului Remmy şi-l privi cu 
ochi mari. 

— Deci de-asta a fost atât de enervantă în noaptea aia? 

E] se lumină. 

— Da, este vorba doar de stres, Tally. Dar ţine minte, pro- 
babil că nu a fost intenţia ei să te enerveze. 

— Ei bine, eu nu m-am înfuriat pe ea. 

Zâmbi liniştitor: 

— Fiecare reacţionează diferit la traumă, Tally. Nu toată 
lumea este la fel de puternică precum eşti tu. În loc de ener- 
vare, ce-ar fi să ne gândim la asta ca la o oportunitate de a-i 
arăta lui Shay sprijinul tău? Sunteţi prietene de multă vreme, 
nu? 

— Da. De când eram urâte. Suntem născute în aceeaşi zi. 

— Asta e minunat. Prietenii vechi sunt cei mai buni în ase- 
menea momente. Din ce cauză v-aţi certat? 

Tally ridică din umeri. 

— Nu ştiu. Mai nimic. 

— Nu-ţi aminteşti deloc? 

Tally se întrebă dacă încăperea era programată să-i facă 
test poligraf şi, dacă da, cu ce fel de minciună putea scăpa 


196 Scott Westerfeld 


basma curată. Închise ochii, concentrându-se asupra calori- 
ilor care se mișcau prin trupul ei înfometat, moleşind-o 
într-un mod specific frumoşilor. 

— Tally? o îndemnă el. 

Se hotări să-i spună doctorului Anders o parte din 
adevăr. 

— A fost din pricina unor... chestii mai vechi. 

El încuviinţă, împreunându-şi mâinile mulțumit. Tally se 
întrebă dacă nu dezvăluise prea mult. 

— Din perioada de urâţenie? întrebă el. 

Ea scutură din cap, neavând încredere în propria-i voce. 

— Cum v-aţi înţeles tu şi Shay din acea noapte? 

— Bine. 

E] zâmbi fericit, dar Tally îl prinse privind la distanţă, pro- 
babil la vreun ecran optic invizibil pentru ea. Oare cerceta 
interfaţa orașului? Aceasta ştia că ea şi Shay nu-şi mai trimi- 
seseră mesaje de la petrecere. Trei zile fără niciun mesaj între 
ele era ceva neobişnuit. Sau doctorul Anders se uita să vadă 
dacă vocea ei tremura? 

El încuviinţă aproape imperceptibil spre informaţia invi- 
zibilă sau orice era acolo. 

— S-a purtat mai frumos cu tine de-atunci? 

— E-n regulă, cred. 

Doar un pic de automutilare, invocări nebune şi poate do- 
rinţa de a-şi forma propria gaşcă de zănatici. 

— De fapt, n-am mai văzut-o de când a început ploaia asta 
aiurea. Dar ea şi cu mine suntem cele mai bune prietene pen- 
tru totdeauna. 

Ultimele cuvinte nu-i ieşiseră bine, vocea lui Tally sunând 
cumva dur. Tuşi uşor, ceea ce doctorul Anders remarcă, zâm- 
bind şi mai larg, îngrijorat. 

— Mă bucur să aud asta, Tally. Iar tu te simţi bine, la rân- 
dul tău, nu-i aşa? 

— Senzaţional, răspunse ea. Mi-e cam foame totuşi. 

— Da, da. Tu şi Zane chiar trebuie să mâncaţi mai mult. 
Sunteţi cam slabi şi mi s-a spus că nivelul de zahăr din sân- 
gele lui era teribil de scăzut când a ajuns aici. 

— O să am grijă să mănânce nişte fursecuri dintr-alea cu 
ciocolată din sala de aşteptare. Sunt nemaipomenite! 

— O idee minunată. Eşti o prietenă bună, Tally. 

Doctorul se ridică, întinzându-i mâna. 

— Ei bine, adăugă el, văd că Zane este peticit peste tot, 
aşa că nu te mai ţin. Îți mulțumesc pentru timpul acordat şi să 
mă anunţi neapărat dacă tu sau vreun prieten de-al tău aveţi 
nevoie să discutaţi. 

— O, aşa o să fac, spuse ea, oferindu-i doctorului cel mai 
frumos zâmbet. A fost excelent! 


Afară, ploaia rece o imbrăţişă pe Tally ca un prieten vechi şi 
inevitabil, disconfortul fiind aproape o uşurare după zâmbe- 
tele radioase ale doctorului Anders. Pe drumul spre casă, îi 
povesti lui Zane despre el. Deşi brățara ei era din nou acope- 
rită cu fularul, vorbi suficient de încet, încât vântul să-i spul- 
bere cuvintele spre cerul cenuşiu. 

Când termină Tally, el oftă. 

— Se pare că şi ei sunt la fel de îngrijoraţi ca noi în pri- 
vina ei. 

— Da. Trebuie să fi auzit cearta noastră de-acum câteva 
seri. Țipa la mine într-un fel deloc specific frumoşilor. 

— Perfect! 

El îşi dezvelise dinţii, în ciuda frigului. Nu părea că anal- 
gezicele care-i fuseseră administrate pentru mână îl ajutaseră 
prea mult cu migrena. Se urcă pe placă, picioarele nesigure 
găsindu-şi cu greu echilibrul. 

— N-am spus multe. Doar că era beată şi că făcea circ. 

Tally îşi îngădui un mic zâmbet de autofelicitare. Măcar de 
data asta n-o trădase pe Shay. Spera, cel puţin. 

— Sigur că n-ai spus, Tally. Poate că Shay are nevoie de 
ajutor, dar nu de la un psihiatru frumos de vârstă mijlocie. Ce 
trebuie să facem este să o ducem afară, în sălbăticie, şi să-i 
oferim tratamentul adevărat. Cât mai curând posibil. 

— Da. Pastilele sunt mult mai bune decât să te tai de unul 
singur. 

Dacă nu sfârşeşti cu afecțiuni la creier, adăugă ea în gând. 
Tally se hotărâse să nu-i spună lui Zane că avea de gând să-l 
ducă la spital data viitoare când o să aibă o criză. Spera să nu 
se ajungă la asta. 

— Cum au fost doctorii tăi? 

— Obişnuiţi. Şi-au petrecut prima oră sfătuindu-mă să 
mănânc mai mult. Când în sfârşit au ajuns să-mi pună oasele 
la loc, am fost inconştient doar vreo zece minute. În afară de 
faptul că sunt prea slab, nu au părut să observe nimic ciudat 
la mine. 

— Asta-i bine. 

— Desigur, nu înseamnă că sunt în regulă. La urma ur- 
melor, nu s-au uitat la cap, ci la mână. 

Tally inspiră adânc. 

— Migrenele tale se agravează, nu-i aşa? 

— Cred că a fost mai degrabă vorba despre foame şi frig 
decât despre altceva. 

Tally scutură din cap. 

— Nici eu n-am mâncat nimic astăzi, Zane, şi nu m-ai 
văzut... 

— Las-o baltă cu migrenele mele, Tally! Nu mi-e nici mai 
rău, nici mai bine. Pentru mâinile lui Shay îmi fac griji acum. 

Îşi apropie placa de Tally şi cobori vocea: 

— De-acum, o să stea cu ochii şi pe ea. Dacă doctorul tău 
Remmy aruncă o privire îndeaproape la ce şi-a făcut, o să se 
dezlănţuie iadul. 

— Da, aici nu pot să te contrazic. 

Tally vizualiză şirul de cicatrici de pe mâinile lui Shay. 

De la distanţă, crezuse că sunt tatuaje, dar de-aproape ori- 
cine şi-ar fi dat seama ce erau. Dacă doctorul Anders avea să 
le vadă, Tally se îndoia foarte tare că el ar fi găsit un zâmbet 
potrivit cu ocazia. Alarmele ar fi pornit în tot oraşul, iar inte- 
resul paznicilor pentru toţi cei care au fost prezenți la dezas- 
trul de la stadion ar fi ajuns pe culmi. 

Tally întinse mâna şi opri ambele plăci, şoptind: 

— Atunci nu avem mult timp la dispoziţie. S-ar putea ho- 
tări să o cheme la control oricând. 

Zane inspiră adânc. 

— Va trebui să stai de vorbă cu Shay întâi. Spune-i să ter- 
mine cu tăiatul. 

— Oh! Distractiv. Dar dacă nu vrea? 

— Spune-i că noi suntem pe punctul de plecare. Şi că o 
s-aducem tratamentul adevărat. 

— Plecare? Cum? 

— Pur şi simplu, plecăm ... În noaptea asta, dacă putem. 
Am să împachetez toate cele necesare, tu pregăteşte-i pe cei- 
lalți Infra. 

— Dar astea? 

Era prea obosită ca să ridice încheietura mâinii, însă el în- 
telese. 

— O să le scoatem. La noapte. E un truc pe care l-am ținut 
de rezervă. 

— Ce truc, Zane? 

— Încă nu pot să-ţi spun. O să funcţioneze, deşi... e cam 
riscant. 

Tally se încruntă. Ea şi Zane încercaseră toate uneltele 
care le veniseră în minte şi nu reuşiseră decât să zgârie bră- 
țările. 

— Ce este? 

— Am să-ţi arăt diseară, spuse el, încleştându-şi fălcile. 

Tally înghiţi în sec. 

— Trebuie să fie mai mult decât doar riscant. 

Zane o privi fix. Avea faţa palidă şi slabă, iar în spatele 
ochelarilor ochii-i erau şterşi. 

— Daţi-i fetei o mână, spuse el chicotind. S-ar putea să 
aibă nevoie de una. 

Tally trebui să-şi întoarcă privirea, să nu-i vadă zâmbetul. 


DISTRUGĂTORUL 


Depozitul nu era departe de spital — se afla în marginea de 
sud a Oraşului Noilor Frumuseţi, acolo unde se uneau cele 
două braţe ale râului. La acea oră târzie din noapte, strungu- 
rile, mesele pentru vizualizare şi formele pentru injectare ză- 
ceau nefolosite, iar locul era aproape gol. Singura lumină 
venea din celălalt capăt al şopronului, unde o frumoasă de 
vârstă mijlocie sufla în sticla topită pentru a-i da formă. 

— Îngheţi de frig aici, spuse Tally. 

Aproape că putea să vadă cuvintele ieşindu-i şerpuit de pe 
buze, în lumina roşie şi palidă a becurilor de lucru. În timp 
ce-i pregătea pe Infra de fugă, ploaia se opri în sfârşit, dar aerul 
era încă umed şi rece. Chiar şi în şopron, Tally, Fausto şi Zane 
erau înfofoliţi în haine de iarnă. 

— De obicei, furnalele pentru topire sunt aprinse, spuse 
Zane. Şi unele dintre maşinăriile astea degajă o tonă de căl- 
dură. 

Arătă spre cele două laturi ale şopronului care erau des- 
chise în noapte. 

— Dar ventilarea înseamnă lipsa zidurilor inteligente, în- 
țelegi? 

— Înţeleg. 

Tally îşi strânse şi mai mult haina în jurul ei, vârând mâna 
într-un buzunar ca să-i pornească sistemul de încălzire. 

Fausto arătă atunci către o maşinărie care semăna cu o 
presă imensă. 

— Hei, îmi aduc aminte că mă jucam cu una de-asta pe 
vremuri, la şcoala pentru urâţi, la cursul de design industrial, 
spuse Fausto. Am făcut nişte tăvi de luat prânzul, de care am 
ataşat pantofi sport, ca să ne dăm pe zăpadă. 

— De-asta te-am adus cu noi, spuse Zane, conducându-i 
pe Tally şi pe Fausto pe podeaua de ciment. 

Partea de jos a maşinăriei era o masă de metal, pe care pă- 
reau să fie gravate un milion de puncte minuscule. Paralel cu 
masa era suspendată o suprafaţă identică de metal. 

— Cum? Vrei să foloseşti distrugătorul? întrebă Fausto, 
ridicând din sprâncene. 

Zane încă nu le spusese ce punea la cale, dar lui Tally nu-i 
plăcea aspectul masivei maşinării. 

Şi nici numele acesteia. 

Zane puse jos găleata pentru şampanie pe care o adusese, 
împrăştiind apă şi gheaţă pe podea. Scoase un card de me- 
morie din buzunar şi-l vâr în slotul de citire al distrugătoru- 
lui. Maşinăria intră în funcțiune, beculeţe pâlpâind de jur 
împrejur, iar podeaua pornind să trepideze puternic sub pi- 
cioarele lui Tally. 

O undă păru să treacă prin masă, traversându-i blatul ca şi 
cum metalul ar fi devenit brusc lichid şi viu. 

Când mişcarea se diminuă, Tally aruncă o privire mai 
atentă spre suprafața distrugătorului. Punctele fin gravate 
erau, de fapt, vârfurile unor ace subţiri, care se puteau ridica 
şi cobori pentru a crea forme. Tally îşi trecu degetele peste 
masă, dar acele erau atât de subțiri şi de perfect aliniate, încât 
suprafaţa de metal părea netedă. 

— Pentru ce e asta? 

— Pentru a crea diverse chestii, spuse Zane. 

Apăsă pe un buton şi masa prinse din nou viaţă, un mic și 
simetric grup de munți ridicându-se în centru. Tally observă 
cum nişte cavităţi cu formă identică apăruseră pe suprafaţa 
superioară a distrugătorului. 

— Hei, aia e tava mea pentru prânz, spuse Fausto. 

— Bineînţeles. Credeai că am uitat? Cu chestiile astea alu- 
necai grozav pe gheață, spuse Zane fericit. 

Scoase o foaie de metal de sub maşinărie şi-i alinie griju- 
liu capetele pe masă. 

— Da. Întotdeauna m-am întrebat de ce nu erau produse 
la scară largă, spuse Fausto. 

— Te făceau prea senzaţional, spuse Zane. Dar pun pariu 
că nişte urâţi le tot reinventează la câţiva ani. Capul sus! 
O să mă ocup de asta. 

Ceilalți doi făcură un pas mare înapoi. 

Zane apucă două mânere de pe marginea mesei, strân- 
gând de amândouă în acelaşi timp. Preţ de o clipă, maşinăria 
zumzăi, apoi intră brusc în funcţiune, jumătatea de sus co- 
borând peste jumătatea de jos cu un clang! asurzitor. Sunetul 
străbătu depozitul, iar lui Tally încă-i mai țiuiau urechile când 

fălcile distrugătorului se desfăcură pentru a scoate la iveală 
foaia de metal. 

— Tare, nu-i aşa? spuse Zane. 

Apucă foaia, ale cărei contururi îşi schimbaseră forma în 
urma impactului. Acum semăna cu o tavă pentru prânz, cu 
mici secțiuni pentru a separa hrana: salată, fel principal şi 
desert. Întorcând-o cu ambele mâini, Zane îşi trecu un deget 
prin canelurile care marcau dosul tăvii. 

— Pe zăpadă bună, fină, poţi prinde o sută de Klick-uri la 
oră pe minunăţiile astea. 

Chipul lui Fausto deveni palid. 

— N-o să funcţioneze, Zane. 

— Decenu? 

— Glumeşti, Zane? strigă Tally. Nu-ţi bagi mâna acolo. 
Chestia aia o să ţi-o distrugă. 

Zane se mulțumi să zâmbească. 

— Nu, n-o va distruge. După cum a spus Fausto, sunt 
prea multe măsuri de siguranţă. 

Scoase cardul de memorie din slotul distrugătorului şi vâri 
altul. Masa se undui din nou, lăsând o serie de margini ascu- 
tite, asemenea unor dinți. Îşi puse încheietura stângă de-a lun- 
gul dinţilor de metal. 

— E greu de spus cu mănușa pusă, dar vedeţi unde va tăia 
brăţara? 

— Dar, Zane, dacă ratează tot? întrebă Tally. 

Trebuia să depună eforturi pentru a nu ridica vocea. Bră- 
ţările lor erau camuflate, ca de obicei, dar nu voia ca frumo- 
şii de vârstă mijlocie din capătul depozitului să-i audă. 

— Nu ratează. Poţi să distrugi până şi piesele unui cro- 
nometru cu chestiile astea. 

— N-o să funcţioneze, strigă Fausto. Îşi vâri propria mână 
sub distrugător. Loveşte! 

— Ştiu, ştiu, spuse Zane, apucând mânerele şi apăsând. 

— Poftim?! strigă Tally îngrozită, dar maşinăria nu se 
mişcă. 

Un şir de lumini galbene sclipi pe margine şi o voce sub- 
tire de robot rosti: 

— Eliberaţi, vă rog. 

— Detectează oamenii, spuse Fausto. Căldura corpului. 

Tally înghiţi în sec, inima bubuindu-i în piept, în timp ce 
Fausto îşi scotea mâna din distrugător. 

— Nu face asta! 

— Şi chiar dacă o păcăleşti, la ce bun? continuă Fausto. 
Nu va face decât să distrugă brățara şi să-ţi terciuiască mâna. 

— Nu la cincizeci de metri pe secundă. Uită-te-aici! 

Zane se aplecă peste masă, trecându-şi un deget peste for- 
maţiunea de dinți pe care o programase. 

— Marginea asta o va tăia sau cel puţin o va lovi suficient 
de puternic, încât să distrugă orice s-ar afla înăuntru. Brățările 
noastre o să fie doar nişte bucăţi de metal mort după ce-o să 
le izbească maşinăria asta. 

Fausto se aplecă să se uite mai de-aproape, iar Tally se în- 
toarse pentru a evita priveliştea oferită de capetele lor aflate 
între fălcile de metal. Metal mort. Privi suflătorul de sticlă din 
celălalt capăt al depozitului. Neştiind despre conversaţia lor 
nebună, femeia ţinea calmă o bucată de sticlă în interiorul 

unui cuptor mic, incandescent, întorcându-l încet deasupra 
flăcării. 

Tally porni în direcția femeii până când ieşi din zona în 
care Zane şi Fausto o puteau auzi, apoi îşi dezveli brăţara. 

— Ping către Shay. 

— Indisponibil. Mesaj? 

Tally blestemă, dar răspunse: 

— Da. Ascultă, Shay, ştiu că ăsta este al optsprezecelea 
mesaj pe care ţi-l trimit azi, dar trebuie să răspunzi. Îmi pare 
rău că te-am spionat, însă... 

Tally nu ştiu ce să mai adauge, presupunând că paznicii — 
poate chiar specialii — s-ar putea s-o asculte. Nu avea cum 
să dea explicaţii despre posibila lor evadare din această seară. 

— Dar ne facem griji pentru tine. Răspunde-mi cât poţi 
de repede. Trebuie să stăm de vorbă... faţă-n față. 

Tally se delogă şi-şi înfăşură din nou fularul în jurul mâi- 
nii. Shay, Ho şi Tachs — Cei-care-se-taie — dispăruseră în 
stil mare, refuzând să mai răspundă la vreun ping. Probabil 
că Shay era bosumflată întrucât ceremonia ei secretă fusese 
spionată. Dar Tally spera că unul dintre Infra o să-i găsească 
şi-o să le spună despre evadarea din noaptea asta. 

Tally şi Zane îşi petrecuseră după-amiaza pregătind pe 
toată lumea. Infra aveau bagajele făcute şi erau poziţionaţi în 
jurul insulei, gata să se pună-n mişcare de îndată ce dinspre 
depozit avea să vină semnalul că Tally şi Zane erau liberi. 

Femeia care sufla în sticlă terminase de încălzit materialul. 
Scoase masa incandescentă din cuptor şi începu să sufle în 
ea printr-un tub lung, făcând ca sticla topită să se umfle, 

căpătând forme sinuoase. Tally se îndepărtă şovăielnică, re- 
venind la distrugător. 

— Dar cum facem cu sistemele de siguranță? îl contrazi- 
cea Fausto pe Zane. 

— Pot să scap de căldura corpului meu. 

— Cum? 

Zane lovi cu piciorul găleata de şampanie. 

— Treizeci de secunde în apă cu gheaţă şi mâna mea o să 
fie la fel de rece ca o bucată de metal. 

— Da, dar mâna ta nu e o bucată de metal, strigă Tally. Şi 
nici a mea. Asta e problema. 

— Ascultă, Tally, nu-ţi cer să faci tu prima lucrul ăsta. 

Ea clătină din cap. 

— N-am de gând să fac deloc lucrul ăsta, Zane. Şi nici tu 
n-ai să-l faci! 

— Are dreptate. 

Fausto se uita la dinţii de metal care se ridicau dinspre 
masă, comparându-i cu fraţii lor gemeni care ţâşneau din par- 
tea de sus. 

— Nota zece la capitolul proiectare, dar să-ţi vâri mâna 
acolo este o nebunie. Dacă ai calculat greşit fie şi numai cu 
un centimetru, distrugătorul o să nimerească osul. Ne-au în- 
văţat despre asta la cursul de atelier. Unda de şoc o să treacă 
prin tot braţul şi-o să-l distrugă. 

— Hei, dacă greşeşte, îmi vor reface braţul. Dar n-o să gre- 
şească. Am făcut un proiect diferit pentru tine, Tally, vorbi 
Zane fluturând un alt card de memorie. Pentru că brățara ta 


e mai mică. 

— Dacă o să meargă prost, n-o să ţi-o poată reface nicio- 
dată, spuse ea încet. Nici măcar spitalul central nu poate re- 
face o mână zdrobită. 

— Nu zdrobită, zise Fausto. Oasele tale o să se lichefieze, 
Zane. Asta înseamnă că şocul o să le topească. 

— Ascultă, Tally, spuse Zane, întinzând braţul ca să 
scoată sticla de şampanie din găleată. Nici eu n-am vrut să fac 
asta. Dar azi-dimineaţă am avut o criză, îţi aminteşti? 

Scoase dopul. 

— Ai avut ce? întrebă Fausto. 

Tally clătină din cap. 

— Trebuie să găsim altă cale. 

— Nu avem timp, spuse Zane, bând cu nesaţ. Aşadar, 
Fausto, ne ajuţi? 

— Să ne ajute? întrebă Tally. 

Fausto încuviinţă încet. 

— E nevoie de două mâini pentru a lovi — încă o măsură 
de siguranţă, ca să nu laşi una din greşeală înăuntru. Asta 
înseamnă că unul dintre noi trebuie să acţioneze mânerele. 
Fausto îşi încrucişă braţele: Las-o baltă! 

— Şi nici eu nu te ajut! spuse Tally. 

— Tally... 

Zane oftă. Dacă nu părăsim oraşul în seara asta, aş putea 
la fel de bine să-mi vår capul acolo. Durerile astea apar o dată 
la trei zile, iar acum se agravează. Trebuie să plecăm. 

Fausto se încruntă. 

— Despre ce vorbeşti? 

Zane se întoarse spre el. 

— Ceva nu e-n regulă cu mine, Fausto. Iată de ce trebuie 
să plecăm în seara asta. Noi credem că locuitorii din Noul 
Fum mă pot ajuta. 

— De ce ai avea nevoie de ei? Ce e-n neregulă cu tine? 

— În neregulă cu mine este că sunt vindecat. 

— Poţi să repeţi? 

Zane inspiră adânc. 

— Vezi tu, noi am luat nişte pastile... 

Tally gemu şi se îndepărtă, dându-şi seama că fusese în- 
călcată încă o limită. Mai întâi Shay, iar acum Fausto. Tally se 
întreba cât o să mai dureze până când toţi Infra o să afle de 
tratament. Ceea ce n-ar fi făcut altceva decât să urgenteze eva- 
darea ei şi a lui Zane din oraş, indiferent de riscuri. 

Cu o tristeţe crescândă, Tally o privi pe femeia care sufla 
în sticlă. Simţea cum neîncrederea lui Fausto scădea în timp 
ce Zane îi povestea ce se întâmplase cu ei doi în ultimele luni: 
pastilele, starea senzaţională crescândă pe care o dădea tra- 
tamentul şi durerile de cap atroce ale lui Zane. 

— Aşadar, Shay a avut dreptate în privinţa voastră! spuse 
el. De-asta sunteţi atât de diferiți acum... 

Shay fusese singura care vorbise deschis cu Tally, dar toți 
ceilalți Infra trebuie să fi remarcat schimbările şi să se fi în- 
trebat ce se-ntâmplase. Cu toţii îşi doreau senzaţionalul nou 
şi ciudat pe care-l trăiau Tally şi Zane. Acum, că Fausto ştia 
de existenţa şi de simplitatea tratamentului, constând într-o 
simplă pastilă, poate că riscul de a vâri mâinile în distrugător 
nu i se mai părea atât de nebunesc. 

Tally oftă. Poate că nu era o nebunie. Chiar în acea dimi- 
neaţă amânase să-l ducă pe Zane la spital, așteptând în ploaie 

minute în şir, care s-ar fi putut dovedi a fi preţioase — ris- 
când viaţa, nu o mână. 

Înghiţi în sec. Ce cuvânt folosise Fausto? Lichefiat. 

Obiectul de sticlă creştea pe măsură ce femeia continua 
să sufle, transformându-se în sfere suprapuse care păreau ex- 
trem de delicate, imposibil de reparat dacă s-ar fi spart. Fe- 
meia ţinea cu grijă forma strălucitoare. Unele lucruri nu mai 
pot fi reparate dacă le distrugi. 

Tally se gândi la Az, tatăl lui David. Când doctorița Cable 
încercase să-i şteargă amintirile, procesul îl omorâse. Mintea 
era mai fragilă decât mâna unui om... şi niciunul dintre ei 
n-avea habar ce se-ntâmpla în capul lui Zane. 

Îşi privi mănuşa stângă, singura rămasă, îndoind uşor de- 
getul. Era suficient de curajoasă cât să bage mâna în fălcile de 
metal ale distrugătorului? Poate. 

— Eşti sigur că-i putem găsi pe cei din Noul Fum? îl în- 
trebă Fausto pe Zane. Credeam că nu i-a mai văzut nimeni 
de ceva vreme. 

— Urâţii pe care i-am întâlnit în dimineaţa asta au spus 
că sunt semne că s-au întors. 

— Şi ei te pot vindeca? 

Tally înţelese atunci din vocea lui Fausto — îşi justifica 
propriul gând cu voce tare, încet dar sigur, şi până la urmă 
avea să cadă de acord cu folosirea distrugătorului. Într-un fel 
oribil, chiar avea logică. Exista un tratament pentru starea lui 
Zane, undeva, în sălbăticie, şi dacă nu-l ajutau să-l obţină, ori- 
cum era ca şi mort. 

Ce însemna să-şi rişte o mână? 

Tally se întoarse şi spuse: 

— O fac eu. Trag eu de mânere. 

Amândoi o priviră șocați, în tăcere, apoi Zane zâmbi: 

— Bine. Chiar te preferam pe tine. 

Ea înghiţi în sec. 

— De ce? 

— Pentru că am încredere în tine. Nu vreau să fie cineva 
care să tremure. 

Tally inspiră adânc, luptându-se să nu dea drumul lacri- 
milor din ochi. 

— Mulţumesc... cred. 

Urmă un moment de tăcere stânjenitoare. 

— Eşti sigură, Tally? adăugă Fausto într-un târziu. Aş 
putea s-o fac eu. 

— Nu. Trebuie s-o fac eu. 

— Ei bine, atunci n-are rost să mai pierdem vremea. 

Zane îşi aruncă haina de iarnă pe podea. Îşi desfăşură fu- 
larul de pe mână şi-şi scoase mănuşa. Mâna lui stângă părea 
mică şi fragilă lângă masa întunecată pe care se afla distrugă- 
torul. Zane strânse pumnul şi-l vâri în găleata cu apă şi gheață, 
tremurând pe măsură ce căldura i se scurgea din trup. 

— Pregăteşte-te, Tally. 

Ea privi rucsacurile de pe podea, se pipăi ca să se asigure 
că purta senzorul de buric şi verifică încă o dată plăcile de 
zbor din capătul depozitului. Cablurile de sub plăci erau 
desprinse, deconectate de la rețeaua oraşului. Erau gata de 
plecare. 

Tally îşi privi brăţara. Odată ce brăţara lui Zane avea să fie 
distrusă, semnalul de urmărire se întrerupea. Trebuiau să se 
ocupe rapid şi de brăţara ei şi să pornească la drum. Aveau 

o distanță mare de parcurs, fie doar şi până la marginea 
oraşului. 

Vreo douăzeci şi cinci de Infra aşteptau răspândiţi pe in- 
sulă, gata să pornească şi să-i urmeze în orice direcție. Fiecare 
avea un tub de artificii cu un amestec special de culori — 
mov şi verde — pentru a lansa pretutindeni semnalul, de în- 
dată ce Tally şi Zane erau liberi. 

Liberi. 

Tally privi în jos la manetele distrugătorului şi înghiți în 
sec. Cele două mânere erau turnate în plastic, într-o nuanță 
galbenă, veselă, având forma unor joystick-uri pentru jocuri, 
fiecare prevăzut cu un trăgător masiv. Când apucă unul din- 
tre ele, puterea din maşinăria aflată în stand-by îi cutremură 
mâinile, asemenea unui avion suborbital care vuia trecând pe 
deasupra capului. 

Încercă să se imagineze trăgând de mânere şi nu reuşi. 
Tally nu mai avea argumente însă, iar vremea discuțiilor 
trecuse. 

După treizeci de secunde lungi în apa înghețată, Zane îşi 
scoase mâna. 

— Închide ochii, în caz că metalul se sparge în bucățele. 
Frigul îl face să devină fragil, spuse Zane pe un ton normal. 

Nu mai conta ce auzea acum brăţara, îşi dădu seama Tally. 
Când o să priceapă cu toții despre ce anume vorbeau, ei vor 
fi deja în zbor, cu toată viteza, spre Ruinele Ruginite. 

Zane îşi puse încheietura mâinii pe marginea mesei şi în- 
chise ochii strâns. 

— În regulă. Fă-o! 

Tally inspiră adânc, mâinile tremurându-i pe mânere. În- 
chise ochii şi se gândi: În regulă, fă-o acum... 

Dar degetele nu o ascultară. 

Gândindu-se la tot ce-ar fi putut să meargă prost, capul 
începu să i se-nvârtească. Se imagină zburând din nou cu 
Zane la spital, braţul lui stâng nefiind decât o masă gelati- 
noasă. Şi-i închipui pe speciali dând buzna în acea clipă şi 
oprindu-i, realizând ce puneau ei la cale. Se întrebă dacă Zane 
făcuse corect toate măsurătorile şi dacă-şi amintise că, din 
cauza apei reci, brăţara se va fi micşorat un pic. 

La acest gând, Tally înlemni şi-i trecu prin minte că 
poate-ar trebui să-l întrebe. Deschise ochii. Brățara udă stră- 
lucea asemenea unei bucăţi de aur în luminile galbene ale dis- 
trugătorului. 

— Tally... Dă-i drumul! 

Metalul avea să se contracteze de frig, dar căldura... Tally 
o privi pe femeia care sufla sticla, aflată în celălalt capăt al şo- 
pronului, o fericită care n-avea habar de lucrurile violente, în- 
grozitoare care erau pe cale să se întâmple. 

— Tally! spuse Fausto încet. 

Căldura putea face brățara să se expandeze ... 

Femeia ridică sticla incandescentă pe care o ţinea în mâini 
şi o privi pe toate părţile. Cum era posibil să țină în mâini sti- 
clă topită? 

— Tally, insistă Fausto, dacă vrei, o fac eu... 

— Staţi aşa, zise ea, luându-și mâinile de pe manete. 

— Poftim?! strigă Zane. 

— Rămâi aici. 

Tally scoase cardul de memorie din slotul distrugă- 
torului, ignorând protestele din spatele ei, şi trecu în goană 
pe lângă strungurile masive şi cuptoarele din celălalt capăt 
al depozitului. Când se apropie, femeia ridică o privire pla- 
cidă, zâmbindu-i cu un calm specific frumoşilor de vârstă 
mijlocie. 

— Bună, scumpo. 

— Bună. E minunată sticla asta, spuse Tally. 

Zâmbetul acela plăcut deveni şi mai larg. 

— Mulţumesc. 

Acum, Tally vedea mâinile femeii, care sclipeau argintii în 
lumina roşie. 

— Porţi mănuşi, nu-i aşa? 

Femeia râse. 

— Bineînţeles! E destul de fierbinte cuptorul ăla, să ştii. 

— Dar poţi simţi căldura? 

— Nu şi prin mănuşile astea. Cred că materialul a fost in- 
ventat pentru rachetele care se întorc în atmosferă. Poate face 
faţă la vreo două mii de grade. 

Tally încuviinţă. 

— Şi sunt chiar subțiri, nu-i aşa? Din partea cealaltă a ca- 
merei nici măcar nu mi-am dat seama că le porţi. 

— Exact, încuviinţă femeia, fericită. Poţi simţi textura sti- 
clei prin ele. 

— Uau, făcu Tally zâmbind frumos. 

Mănuşile puteau fi strecurate pe sub brățări, îşi spunea ea. 


— De unde-aş putea să iau o pereche? 

Femeia arătă înspre un dulap. Tally îl deschise şi găsi zeci 
de mănuşi înghesuite înăuntru, materialul lor reflexiv sclipind 
ca zăpada proaspătă. Scoase două. 

— Sunt toate de aceeaşi mărime? 

— Da. Se întind cât e nevoie, până dincolo de coate, spuse 
femeia. Doar ai grijă să le arunci după prima folosire. Nu mai 
sunt aşa de bune a doua oară. 

— Nicio problemă. 

Tally se îndepărtă ţinând mănuşile strâns, un sentiment 
de uşurare străbătând-o când îşi dădu seama că nu va trebui 
să folosească mânerele, că nu va trebui să privească distrugă- 
torul cuprinzând mâna lui Zane. Un plan nou şi mai bun se 
desfăşura în mintea ei, pas cu pas — ştia exact unde să gă- 
sească un „cuptor” puternic, ba chiar acesta o să-i ducă şi până 
la marginea oraşului. 

— Stai un pic, Tally, spuse femeia, cu un uşor tremur în 
voce. 

Tally îngheță, dându-și seama că femeia o recunoscuse. 
Desigur, oricine se uita la ştiri îi ştia acum chipul lui Tally 
Youngblood. Îşi frământă creierii ca să găsească un motiv ne- 
vinovat pentru care avea nevoie de acele mănuşi, dar orice 
idee îi suna teribil de fals. 

— Aăă... Da? 

— Ai două mănuşi stângi acolo, spuse femeia râzând. Nu 
prea-ţi sunt de folos, oricare-ar fi năzbâtia pe care-o pui la 
cale. 

Tally zâmbi, lăsând să-i scape un chicotit. Asta s-o crezi tu! 
Dar se întoarse la dulap şi pescui două mănuşi drepte. Nu 
strica să-şi protejeze ambele mâini. 

— Mulţumesc pentru tot ajutorul, spuse ea. 

— Pentru puţin. 

Femeia zâmbi frumos, apoi se întoarse şi începu din nou 
să analizeze curbele bucății ei de sticlă. 

— Dar să fii atentă! 

— Nu-ţi face griji, spuse Tally. Întotdeauna sunt atentă. 


JAFUL 


— Glumeşti? Cum să cerem aşa ceva în toiul nopții? întrebă 
Fausto. 

— N-avem cum. Trebuie să facem rost. 

Tally îşi puse rucsacul pe umăr şi pocni din degete spre 
placa de zbor. 

— De fapt, ar trebui să luăm mai multe. Cu cât pornim 
mai mulți în direcţia aia, cu atât mai bine. 

— Să facem rost? întrebă Zane, verificându-şi fularul în 
care-şi învelise din nou braţul. Adică să furăm, vrei să spui? 

— Nu. O să cerem cât putem de drăguţ, răspunse ea zâm- 
bind. Nu uita, Zane, suntem Infra. Suntem faimoşi. Veniţi 
după mine! 

După ce ieşi din depozit, sări pe placă şi se îndreptă spre 
centrul insulei, acolo unde vârfurile turnurilor de petrecere 
erau tot timpul înconjurate de parapante, baloane cu aer cald 
şi artificii. Cei doi băieţi se străduiră să se țină după ea. 

— Anunţă-i şi pe ceilalți Infra! strigă Tally spre Fausto. 
Spune-le că am schimbat planul! 

El se uită spre Zane, ca să primească aprobarea acestuia, 
apoi încuviinţă, uşurat că ideea distrugătorului fusese înlo- 
cuită cu o soluţie mai puţin violentă. 

— Cu câţi dintre noi vrei să urci? 

— Nouă sau zece, răspunse ea. Oricine nu se teme de 
înălțime... Ceilalţi pot veni cu placa, aşa cum am convenit. 
O să fim gata în douăzeci de minute. Ne întâlnim în centrul 
oraşului. 

— O să fiu acolo, răspunse Fausto, apoi înclină placa şi se 
îndepărtă în noapte. 

Tally se întoarse spre Zane. 

— Eşti în regulă? El încuviinţă, îndoind încet degetele 
mâinii acoperite cu mănuşa. O să fiu bine. Îmi ia doar o se- 
cundă să schimb echipamentul. 

Ea îşi apropie placa de a lui Zane şi-l prinse de mâna ne- 
înmănuşată. 

— A fost foarte curajos ce-ai vrut să faci. 

El clătină din cap. 

— Cred că a fost o prostie. 

— Da, poate. Dar, dacă nu am fi mers la atelier, nu m-aş 
fi gândit la asta. 

El zâmbi. 

— Mă bucur că ai făcut-o, îţi spun sincer. 

Îndoi din nou mâna, cu nervozitate. Apoi arătă în fața lor. 

— Uite două. 

Tally îi urmări privirea până-n centrul insulei, acolo unde 
două baloane cu aer cald pluteau ca două căpăţâni pleşuve 
deasupra unui turn de petrecere, pripoanele care le ţineau în 
loc reflectând lumina şovăielnică a artificiilor. 

— Perfect, spuse ea. 

— E o problemă, spuse Zane. Cum urcăm atât de sus cu 
plăcile? | 

Tally se gândi o secundă, apoi răspunse: 

— Cu multă grijă. 


Urcară mai sus ca oricând, ridicându-se încet de-a lungul tur- 
nului de petrecere, suficient de aproape cât să atingă zidul cu 
degetele dacă ar fi întins mâna. Metalul din interiorul clădirii 
furniza suficientă energie pentru elevatoarele plăcii, iar Tally 
simţea un tremur neliniştitor sub tălpi, ca atunci când stătea 
pe marginea celei mai mari plăci de scufundări, în copilărie. 
După un minut — care trecu greu — ajunseră în locul unde 
unul dintre baloane era prins de turn. Tally atinse priponul cu 
mâna goală, simțindu-i legăturile fine. 

— Nu e nicio problemă. E metal. 

— Da, dar este suficient metal? întrebă Zane. 

Tally ridică din umeri. Atunci, Zane îşi dădu ochii peste 
cap. 

— Şi tu te gândeai că planul meu e riscant. În regulă, eu o 
să-l aleg pe cel care arată stupid. 

Se strecură în jurul turnului până la celălalt balon care se 
legăna în vânt. Tally zâmbi, văzând că avea forma unui cap 
de porc uriaş, cu urechi semeţe şi ochi imenşi, pictaţi pe nai- 
lonul roz al învelișului. 

Măcar balonul ei avea o culoare normală: argintiu, reflec- 
tând lumina, cu o dungă albastră în jurul său, la mijloc. Din- 
spre nacelă auzi sunetul inconfundabil al dopului de şampanie, 

apoi râsete. Nu era departe, dar avea să fie dificil să urce până 
la el. 

Ochii ei urmăriră priponul pe toată lungimea lui, cum se 
unduia în jos înainte să ajungă la partea de dedesubt a nace- 
lei, de care era prins. Linia sinuoasă îi aminti de un montagne 
russe din Ruinele Ruginite. Desigur, acela era făcut din mult 
mai mult metal, de parcă ar fi fost conceput pentru zborul cu 
placa. În schimb, bucata asta subțire de lanţ metalic constituia 
o susținere firavă pentru elevatoarele magnetice ale plăcii ei. 

Şi, spre deosebire de un montagne russe, priponul era 
într-o mişcare constantă. Balonul plutea uşor în jos pe mă- 
sură ce aerul din el se răcea, dar Tally ştia că în curând va țâşni 
în sus, iar priponul se va încorda, în cazul în care aprinzătorul 
va fi pornit. Mai rău, poate că plimbăreţii din baloane se vor 
plictisi şi se vor hotări să facă o călătorie în noapte, eliberând 
priponul şi nelăsând nimic între Tally şi pământ. 

Zane avea dreptate: nu asta era cea mai simplă cale de a 
pune mâna pe un balon, dar nu aveau timp să ceară unul, aşa 
cum se cuvenea, sau să aștepte ca plimbăreţii din nacelă să se 
plictisească şi să coboare. Dacă voiau să ajungă la Ruinele 
Ruginite înainte de răsărit, trebuiau să evadeze cât mai re- 
pede. Poate că avea s-o descopere cineva pe Shay în timp ce 
planul ăsta nou era pus în aplicare. 

Tally se strecură mai aproape de zidul turnului, ridi- 
cându-se până când inelul priponului se află chiar sub cen- 
trul plăcii ei. Se îndepărtă de turnul de petrecere, plutind, 
balansându-şi placa peste pripon asemenea unui echilibrist 
pe sârmă, aflat pe o placă de lemn. 

Se mişcă înainte încetişor, elevatoarele încordându-se şi 
tremurând, degetele lor magnetice invizibile apucând lanţul. 
O dată sau de două ori, placa aproape că pierdu conexiunea, 
făcând-o pe Tally să se cutremure. Văzu balonul coborând 
un pic, căci greutatea ei întrerupsese echilibrul delicat dintre 
aerul fierbinte şi gravitație. 

Tally cobori până când ajunse la jumătatea drumului, apoi 
începu să urce spre balon. Placa tremura tot mai tare, lăsând 
turnul de petrecere în urmă, până când Tally fu convinsă că 
elevatoarele erau pe cale să cedeze, lăsând-o să cadă de la 
cincizeci de metri. De la înălțimea asta, brățările amortizoare 
erau mult mai rele decât jachetele de bungee: să fii oprit de în- 
cheieturile mâinilor, la viteza asta, însemna probabil să-ţi fie 
dislocat un umăr. 

Desigur, asta nu însemna nimic față de ce-ar fi putut să le 
facă distrugătorul. 

Dar elevatoarele nu cedară; placa urcă în continuare spre 
nacela balonului. Auzi câteva strigăte dinspre balconul tur- 
nului de petrecere din spatele ei şi-şi dădu seama că Zane fu- 
sese zărit. Ce fel de nou joc senzaţional mai era şi ăsta? 

La marginea nacelei, apăru un chip, privind în jos cu o ex- 
presie de surpriză. 

— Hei, ia uitaţi-vă! Vine cineva! 

— Poftim? Cum? 

Ceilalţi trei frumoşi din balon se îngrămădiră la marginea 
nacelei ca să privească în jos spre ea, mişcarea lor făcând ca 
priponul să se legene. Tally scoase o înjurătură când placa ei 
începu să se dezechilibreze. 

— Nu vă mai mişcaţi! strigă ea. Şi nu porniţi aprinză- 
torul! 

Comenzile ei răstite au fost întâmpinate de o tăcere sur- 
prinsă, dar măcar frumoşii încetară să se mai foiască. 

Un minut mai târziu, placa tremurătoare a lui Tally ajunse 
aproape de nacelă. Tally îşi îndoi genunchii şi sări în gol, după 
o secundă apucându-se cu mâinile de marginea de răchită. 
Frumoşii întinseră mâinile ca s-o prindă şi s-o tragă-n sus şi, 
curând, Tally se afla înăuntru, uitându-se cu ochi mari la cei 
patru călători. Eliberată de greutatea ei, placa de zbor o urmă, 
iar ea o trase înăuntru. 

— Uau! Cum ai făcut asta? 

— Nu ştiam că plăcile pot zbura atât de sus! 

— Hei, eşti Tally Youngblood! 

— Cine altcineva? răspunse ea zâmbind şi se sprijini de o 
margine. Pământul se apropia tot mai mult, greutatea ei şi a 
plăcii trăgând balonul în jos. 

— Acum, sper că nu vă deranjează dacă vă rog să cobo- 
râți balonul. Eu şi prietenii mei trebuie să pornim într-o scurtă 
călătorie. 


Când balonul poposi pe pajişte, în faţa Vilei Garbo, un grup 
de Infra pe plăci se afla deja acolo, cu Fausto în frunte. Tally 
văzu forma roz cu urechi a balonului lui Zane apropiindu-se 
pentru a ateriza în preajmă, clătinându-se uşor înainte de a 
se opri. 

— Nu ieşiţi încă! le spuse ea plimbăreţilor din balon. Nu 
vrem să-şi ia zborul singură chestia asta. 

Aşteptară până când Peris şi Fausto ajunseră la nacelă şi se 
urcară în ea. 

— Câte persoane poate susține, Tally? întrebă Fausto. 

Nacela era făcută din răchită. Tally îşi trecu degetele peste 
nuielele împletite, materialul perfect dacă voiai ceva puter- 
nic, uşor şi flexibil. 

— Hai să luăm câte patru în fiecare. 

— Şi ce aveţi de gând să faceți? găsi curajul să întrebe unul 
dintre călători. 

— Aşteptaţi şi-o să vedeţi, răspunse Tally. Şi când o să fiți 
intervievaţi pentru ştiri, sunteţi liberi să le povestiţi tot. 

Cei patru făcură ochii mari, dându-şi seama că aveau să 
devină faimoşi. 

— Dar tăceţi din gură cel puţin o oră de-acum încolo. 
Altminteri, năzbâtia noastră n-o să ne iasă, iar povestea n-o 
să mai fie senzaţională. 

Ei încuviințară ascultători. 

— Cum eliberaţi priponul? întrebă Tally, realizând că, 
deşi plănuise să facă asta, nu zburase niciodată cu balonul. 

— 'Tragi de coarda asta ca să te eliberezi, spuse unul din- 
tre călători. Şi apeşi pe butonul ăsta când vrei să vină să te ia 
o maşină zburătoare. 

Tally zâmbi. De comanda asta nu aveau nevoie. 

Văzându-i expresia, unul dintre cei patru spuse: 

— Hei, vreţi să mergeţi undeva departe, nu-i aşa? 

Tally rămase tăcută o vreme, ştiind că tot ceea tot ce avea 
să spună urma să apară la ştiri şi apoi să fie repetat generaţii 
de-a rândul, deopotrivă de către urâţi şi frumoşi noi. Merita 
riscul să le spună adevărul, hotări ea. Cei patru nu aveau să 

rateze ocazia de a deveni faimoşi, prin urmare n-o să stea de 
vorbă cu autorităţile decât atunci când o să fie mult prea târ- 
ziu. 

— Mergem în Noul Fum, spuse ea încet şi clar. 

Ei o priveau neîncrezători. 

Rumegă asta, Cable! îşi spuse ea în gând, fericită. 

Nacela se clătină, iar Tally se întoarse. ÎI văzu pe Zane să- 
rind înăuntru. 

— Vă deranjează dacă vă însoțesc? întrebă el. În balonul 
meu sunt patru. Şi mai avem un grup care-o să preia încă un 
balon. 

— Ceilalţi sunt gata să pornească la semnalul nostru, zise 
Fausto. 

Tally încuviință. Atâta vreme cât ea şi Zane evadau cu ba- 
lonul, nu mai conta cu ce veneau ceilalți. Privi arzătorul de 
deasupra capetelor lor, torcând ca un motor, aşteptând să în- 
călzească din nou aerul. Tally spera să fie suficient de puter- 
nic pentru a dilata brățările atât cât să le iasă de pe mână sau 
că măcar o să distrugă transmiţătoarele dinăuntru. 

Scoase din buzunar mănuşile rezistente la foc şi-i întinse 
o pereche lui Zane. 

— E un plan mult mai bun, Tally, spuse el, lângă arzăto- 
rul care vibra. Un cuptor zburător. Când o să ne eliberăm, o 
să ne aflăm la marginea oraşului. 

Tally îi zâmbi, apoi le spuse celorlalți: 

— În regulă, acum puteți să ieşiţi. Vă mulțumesc pentru 
ajutor. Şi ţineţi minte să nu spuneţi nimănui nimic vreme de 
cel puţin o oră. 

Ei încuviințară şi săriră afară unul câte unul, retrăgându-se 
câţiva metri ca să facă loc nacelei, care se legănă şi apoi se ri- 
dică parcă nerăbdătoare. 

— Sunteţi gata? strigă ea spre balonul cu faţă de porc. 

Cei aflaţi în el îi făcură semn că erau pregătiţi. Un al trei- 
lea balon cobora nu foarte departe. Aveau să plece cât de 
curând. Cu cât furau mai multe baloane, cu atât mai bine. 
Dacă-şi lăsaseră cu toţii inelele-interfaţă în nacele când sări- 
seră, pentru paznici urma să fie o noapte foarte aglomerată. 

— Suntem gata, spuse Zane încet. Să pornim! 

Tally privi linia orizontului — Vila Garbo, turnurile de 
petrecere, luminile din Noul Oraş al Frumoşilor: lumea pe 
care o aşteptase cu nerăbdare întreaga ei viață de urâtă. Se în- 
trebă dacă avea să mai revadă vreodată oraşul. 

Desigur, Tally trebuia să se întoarcă, dacă Shay încă nu 
primise vestea. Ritualul ei cu tăieturile era doar o luptă şi se 
putea vindeca. Tally nu o putea părăsi sub nicio formă, indi- 
ferent dacă Shay o ura sau nu. 

— În regulă, să mergem, spuse ea. Apoi şopti: Îmi pare 
rău, Shay. Am să mă întorc după tine. 

Întinse braţul şi trase de sfoara balonului. Aprinzătorul 
scoase un răget, căldura îi învălui, iar balonul de deasupra 
începu să se umfle, apoi se ridică. 

— Uau! făcu Peris. Ne cărăm de-aici! 

Fausto scoase un chiot şi trase de sfoară, nacela lup- 
tându-se să se ridice, când priponul îi permise s-o facă. 

Tally îl privi pe Zane în ochi. Acum se ridicau repede, tre- 
când peste vârful turnului de petrecere, o duzină de frumoşi 
aineţiţi făcându-le cu mâna din balconul acestuia. 

— Chiar plec, spuse Zane încet. În sfârşit! 

Ea zâmbi. De data asta, Zane nu avea să mai dea înapoi. 
N-o să-l lase ea. 

Balonul se îndepărtă rapid de turn, ridicându-se mai sus 
decât orice clădire din Oraşul Noilor Frumuseţi. Tally vedea 
fâşia argintie a râului din jurul lor, întunecimea Oraşului Urâ- 
ţilor şi luminile palide ale suburbiilor, în toate direcţiile. Cu- 
rând aveau să fie atât de sus, încât o să zărească marea. 

Tally dădu drumul lanțului de ascensiune, făcând arzăto- 
rul să amuţească. Nu voiau să ajungă prea sus. Baloanele nu 
erau suficient de rapide, încât să scape de magnetoglisoare. 
Vor avea nevoie de plăci pentru asta. Curând, aveau să fie ne- 
voiţi să sară, să cadă în gol până când plăcile se puteau racorda 
la rețeaua magnetică a oraşului. 

Nu era la fel de simplu ca o cădere cu jacheta de bungee, 
dar — spera ea — nu avea să fie niciun pericol. Privind în jos, 
Tally scutură din cap şi oftă. Uneori se simţea de parcă viaţa 
ei ar fi fost o înlănţuire de căderi de la înălțimi tot mai mari. 

Tally observă că vântul îi purta acum rapid, împingând ba- 
lonul departe de mare, deşi, în mod ciudat, în jurul lor aerul 
părea nemișcat. Desigur, îşi dădu seama Tally, balonul era 
purtat de curenţii de aer, ca şi cum ea ar fi stat perfect nemiş- 
cată, iar lumea s-ar fi strecurat pe sub ea. 

Ruinele Ruginite rămâneau în urma lor, dar erau o mul- 
ţime de râuri în jurul oraşului, cu albiile pline de zăcăminte 
minerale care puteau susţine o placă de zbor. Infra plănuiseră 
să pornească în toate direcţiile — toată lumea ştia cum să se 
întoarcă la ruine, indiferent unde îi purta vântul. 

Tally dădu drumul hainei de iarnă, brăţărilor amortizoare 
şi mănuşilor pe podeaua nacelei. Încă se simţea căldură de la 
arzătorul strălucitor, aşa că nu-i era foarte frig. Îşi puse mă- 
nuşile rezistente la foc, strecurând-o pe cea stângă pe sub bră- 
țara-interfață, trăgând-o până sus, dincolo de cot. În faţa ei, 
Zane se pregătea şi el. 

Acum trebuiau să țină brăţările în dreptul focului. 

Tally ridică privirea. Arzătorul era prins de nacelă pe un 
cadru cu opt braţe, întinzându-se deasupra lor asemenea unui 
păianjen metalic imens. Puse un picior pe margine, ți- 
nându-se cu putere de cadrul arzătorului, şi se ridică. Din po- 
ziţia asta nesigură, Tally privi în jos către oraş, sperând că 
balonul n-o să-nceapă să se balanseze din pricina vântului. 

Inspiră adânc. 

— Fausto, semnalul! 

Acesta încuviinţă şi aprinse petardele, care începură să şu- 
iere şi să arunce flăcări mov şi verzi. Tally privi semnalul re- 
petat de Infra din apropiere, răspândindu-se apoi pe toată 
insula în mănunchiuri de pene colorate. Se angajau să meargă 
mai departe. 

— E-n regulă, Zane, spuse ea. Hai să ne scoatem chestiile 
astea! 


ARZĂTORUL 


Cele patru guri ale arzătorului erau la mai puţin de un metru 
de faţa ei, încă strălucind, degajând căldură în aerul rece al 
nopţii. Tally întinse braţul şi atinse cu grijă una dintre guri. 
Femeia din atelier îi spusese adevărul. Tally simţea marginile 
arzătorului prin materialul rezistent la foc, iar degetele ei per- 
cepeau micile umflături acolo unde metalul fusese sudat. 
Dar nu simţea câtuşi de puţin temperatura. Arzătorul nu 
era fierbinte şi nici cald... nu era în niciun fel. Senzaţia era 
stranie, ca şi cum şi-ar fi vârât mâna în apă la temperatura 
corpului. 

Privi către Zane, care se ridicase în cealaltă parte a arzăto- 
rului. 

— Chestiile astea chiar funcţionează, Zane. Nu simt 
nimic. 

El îşi privi mâna stângă, înmănuşată, fără prea multă con- 
vingere. 

— Două mii de grade, spuneai? 

— Exact. 

Atâta vreme cât ai încredere în orice statistică dezvăluită 
de un artist frumos de vârstă mijlocie, care suflă sticlă în toiul 
nopţii... 

— Încerc eu prima, se oferi ea. 

— Nici pomeneală. O facem împreună. 

— Nu fi dramatic! 

Tally privi în jos către Fausto, al cărui chip era la fel de 
palid ca atunci când mâna lui Zane se aflase în distrugător. 

— Trage un pic de cablul arzătorului, cât de scurt poţi, la 
semnalul meu. 

— Staţi un pic! strigă Peris. Ce faceți? 

Tally îşi dădu seama că nimeni nu-l pusese la curent cu 
planul lor. O privea complet confuz. Ei bine, acum nu era 
timp pentru explicaţii. 

— Stai liniştit, avem mănuşi, spuse ea şi-şi puse mâna 
stângă pe arzător. 

— Mănuşi? 

— Da... Mănuşi speciale. Dă-i drumul, Fausto! strigă 
Tally. 

Izbucni un val de căldură. Flacăra albastră, pură, a arzăto- 
rului era orbitor de strălucitoare. Tally închise ochii şi simţi 
pe faţă aerul fierbinte, infernal, ca de deşert. Îşi lăsă capul în 
jos, sub cadrul arzătorului, şi auzi strigătul îngrozit al lui Peris. 

O secundă mai târziu, arzătorul se opri. 

Tally deschise ochii, încă având pe retină imaginea flăcă- 
rii de mai devreme. Dar îşi privi degetele, îndoindu-le în fața 
ei, încă întregi. 

— N-am simţit nimic la mână! strigă ea. 

Clipi ca să alunge petele luminoase şi văzu că metalul bră- 
țării era un pic strălucitor. Totuşi, brăţara nu părea mai mare. 

— Ce faci? strigă Peris. 

Fausto îi făcu semn să tacă. 

— În regulă, spuse Zane, trecându-şi mâna peste arzător. 
Hai să lucrăm repede! Deja se ştie că punem ceva la cale. 

Tally încuviință — brăţara trebuie că era afectată de fla- 
căra puternică. Asemenea lacătului pe care i-l dăduse docto- 
rița Cable înainte de călătoria ei în Ţinutul de Fum, era 
probabil proiectată să trimită un anumit semnal dacă se de- 
teriora. Înspiră adânc aerul rece al nopţii, punându-și din nou 
mâna pe arzător şi lăsându-şi capul în jos. 

— În regulă, Fausto. Dă drumul arzătorului până când îţi 
spun eu să te opreşti! 

Un alt val de arşiță năvăli peste Tally. Peris privea în sus 
către ea, expresia lui îngrozită căpătând un aer demonic din 
pricina focului intens. Trebui să-şi mute privirea de la el. 
Deasupra, balonul începu să se umile, aerul supraîncălzit ri- 
dicându-l. Nacela se legănă, testând forţa cu care Tally se 
ţinea de cadrul arzătorului. 

Umărul ei stâng, acoperit doar de tricou, era supus cel mai 
mult infernului. Dincolo de protecţia mănușşii, simţea mân- 
cărimea pielii, de parc-ar fi stat prea mult la soare. În căldura 
de nestăvilit, transpiraţia i se scurgea pe spinare. 

În mod ciudat, părțile corpului unde simţea cel mai puţin 
căldura arzătorului erau mâinile înmănuşate, chiar şi cea 
stângă, plasată chiar în mijlocul infernului. Îşi imagină bră- 
ţara ascunsă în acea flacără, devenind roşie, apoi albă... dila- 
tându-se gradat. 

După un minut care păru foarte lung, strigă: 

— În regulă. Opreşte-l! 

Arzătorul se opri, iar aerul deveni brusc rece în jurul ei, 
noaptea recăpătându-şi întunecimea. Tally, care stătuse pe 
vine, se ridică. Îşi ţinea tălpile pe marginea nacelei. Clipi, 
uluită de nemişcarea şi tăcerea care o învăluiră, după oprirea 
flăcării. 

Îşi retrase mâna de pe arzător, aşteptându-se să fie doar 
un ciot înnegrit, indiferent ce-i spuneau propriile terminaţii 
nervoase. Dar toate cele cinci degete se mişcau în fața ei. Bră- 
ţara strălucea, albă cu flăcărui albastre de jur imprejur. Miro- 
sul de metal topit îi izbi nările. 

— Repede, Tally! strigă Zane, sărind în nacelă. Începu să 
tragă de propria lui brățară. Adăugă: Înainte să se răcească! 

Tally sări şi ea de pe margine şi începu să tragă de brățară, 
bucuroasă că adusese câte o pereche de mănuşi pentru fie- 
care. Cercul de metal îi alunecă pe mână, dar se opri în locul 
unde se oprea întotdeauna. ÎI privi încruntată, încercând să-şi 
dea seama dacă se dilatase. Părea mai mare, dar poate că mă- 
nuga rezistentă la foc nu era aşa de subţire cum crezuse ea şi 
compensa diferenţa. 

Tally îşi strânse degetele mâinii stângi şi trase din nou de 
brățară. Aceasta mai cobori un centimetru. Arşiţa încă răzbă- 
tea dinspre cercul metalic, dar treptat îşi pierdea din strălu- 
cire, devenind de un roşu stins... Pe măsură ce se răcea, oare 
avea să se strângă mai mult, strivindu-i încheietura mâinii? 

Strânse din dinţi şi trase din nou, cât putu de tare... Iar 
brăţara alunecă, rostogolindu-se pe podeaua nacelei, ca o 
bucată de cărbune aprins. 

— Ura! 

În sfârşit, era liberă! 

Tally îşi ridică privirea spre ceilalţi. Zane încă se lupta din 
greu. Fausto şi Peris se îngrămădiseră unul într-altul ca să 
evite brăţara incandescentă, care se rostogolise scoțând aburi 
şi sfârâind pe podeaua nacelei. 

— Am reuşit, spuse ea încet. Am scos-o. 

— Ei bine, a mea nu iese, mormăi Zane. 

Brățara lui, acum de un roşu stins, era fixă pe încheietura 
mâinii. Zane înjură şi se urcă din nou pe marginea nacelei. 

— Dă-i drumul din nou! 

Fausto încuviinţă şi porni din nou arzătorul. 

Tally se îndepărtă de valul de căldură, privind în jos, spre 
oraş, şi încercând să alunge petele luminoase din faţa ochi- 
lor. Trecuseră deja de centura verde a oraşului şi pluteau 
peste suburbii. Putea zări șirul de fabrici, luminat din loc în 
loc de raze portocalii, iar dincolo de ele — bezna care con- 
tura marginea oraşului. 

Trebuiau să sară curând. În câteva minute aveau să treacă 
de reţeaua de metal de sub oraş. Fără această reţea, plăcile lor 
nu puteau zbura, şi nici nu-i puteau opri din cădere — aveau 
să se prăbușească, cu tot cu balon, în loc să-şi ia zborul. 

Ridică privirea spre balonul umflat, care tot continua să 
se înalțe, întrebându-se cât timp îi va lua să coboare pe 
pământ. Poate că, dacă tăiau balonul, căderea avea să fie mai 
rapidă... Dar cu câtă forţă se prăbuşea un balon? Şi, fără plăci 
de zbor funcţionale, cei patru ar fi trebuit să meargă pe jos 
până când ajungeau la râu, lăsându-le paznicilor suficient 
timp ca să găsească balonul distrus şi să le dea de urmă. 

— Haide, Zane! spuse Tally. Trebuie să ne grăbim! 

— Mă grăbesc, bine? 

— Ce-i cu mirosu-ăsta? întrebă Fausto. 

— Care miros? 

Tally se răsuci spre interiorul nacelei, adulmecând aerul 
fierbinte. 

Ardea ceva. 


LA MARGINEA ORAȘULUI 


— Noi suntem! strigă Fausto. 

Sări înapoi, slobozind lanţul arzătorului şi privind în jos la 
podeaua nacelei. 

Atunci Tally simţi mirosul: trestie-de-zahăr arsă, aseme- 
nea mirosului de tufişuri aruncate într-un foc de tabără. Un- 
deva, la picioarele lor, brăţara ei interfaţă, roşie, aprinsese 
nacela de nuiele. 

Ridică iute privirea spre Zane, care era încă prins de mar- 
gine... Ignora strigătele de panică ale celorlalţi, smucindu-şi 
cu furie brăţara încinsă de la încheietura mâinii. Peris şi 
Fausto se agitau primprejur, încercând să găsească sursa mi- 
rosului. 

— Relaxaţi-vă! spuse ea. Putem sări oricând. 

— Eu nu pot! Nu încă! strigă Zane, luptându-se în conti- 
nuare cu brăţara. 

Peris arăta de parcă era gata să sară din balon fără să se 


obosească să-şi mai ia şi placa. 

Ochii lui Tally se obişnuiră în sfârşit cu întunericul, după 
flacăra imensă a arzătorului. Privi la picioarele ei. Acolo se 
afla o sticlă, rămasă de la petrecerea cu baloane de aer cald. În- 
tinse mâna înmănuşată şi o apucă. Era încă plină. 

— Ţineţi-vă bine, băieţi, spuse ea şi, cu o mişcare de ex- 
pert, scoase folia şi puse ambele degete mari sub dop. Făcu să 
pocnească dopul, care zbură în beznă. Totul este sub control. 

Spuma începu să curgă, iar Tally puse un deget peste gura 
sticlei. Agitând sticla, aruncă un jet de şampanie pe toată 
podeaua nacelei. Un sfârâit furios veni dinspre flăcările 
gâtuite. 

— Am reuşit! strigă Zane în acel moment. Brăţara căzu şi 
se rostogoli la picioarele ei, iar Tally goli calmă restul sticlei 
peste ea. Mirosul de metal topit se ridică în jurul ei, ameste- 
cat cu o aromă dulceagă ciudată: şampanie fiartă. 

Zane îşi privea uluit mâna stângă, eliberată. Scoase mă- 
nuşile rezistente la foc şi le aruncă peste bord. 

— A funcţionat! spuse el şi o îmbrăţişă pe Tally. 

Ea râse, lăsând sticla să cadă pe podea, şi-şi scoase şi ea 
mănuşile. 

— Avem timp pentru asta mai târziu. Hai să ne cărăm 
de-aici! 

— În regulă. 

Zane îşi echilibră placa pe marginea nacelei, privind 
în jos. 

— La naiba, e mult până jos. 

Fausto apucă de-o sfoară atârnată de balon. 

— O să dau drumul la nişte aer fierbinte. Poate reuşim să 
coborâm mai mult. 

— Nu e timp! strigă Tally. Suntem deja la capătul oraşu- 
lui. Dacă ne despărțim, ne întâlnim la cea mai înaltă clădire 
din ruine. Şi ţineţi minte: nu daţi drumul plăcilor când cobo- 
râţi! 

Se grăbiră cu toţii să-şi ia rucsacurile, izbindu-se unii de 
alții în spaţiul îngust, Zane şi Tally luptându-se să intre iar în 
hainele lor de iarnă şi să-şi pună brăţările amortizoare. Fausto 
îşi scoase inelul-interfață şi-l aruncă pe podeaua balonului, 
apoi îşi luă placa şi sări din nacelă, scoțând un chiot. Balonul 
se-nălța tot mai mult, pe măsură ce se golea. 

Când Zane fu gata, se întoarse spre Tally şi o sărută. 

— Am reuşit, Tally! Suntem liberi! 

Ea îl privi în ochi, ameţită de gândul că ajunseseră, în sfâr- 
şit, aici, la marginea oraşului, unde începea libertatea lor. 

— Da, am reuşit. 

— Ne vedem jos. 

Zane privi peste umăr, către pământul îndepărtat, apoi se 
întoarse din nou spre ea. 

— Te iubesc. 

— Ne vedem jos..., începu ea, dar cuvintele se pierdură. 

Îi luă o clipă să analizeze spusele lui Zane. În cele din 
urmă, reuşi să îngaime: 

— Oh... Şi eu. 

El râse, apoi scoase un strigăt şi se aruncă peste margine, 
nacela legănându-se din nou, purtându-i pe cei doi pasageri 
rămaşi. 

Tally clipi, uluită de cuvintele lui Zane. Dar apoi scutură 
din cap, pentru a-şi limpezi mintea. Nu era vreme să gân- 
dească precum o frumoasă. Trebuia să sară. 

Îşi strânse curelele rucsacului şi-şi puse placa pe marginea 
nacelei. 

— Grăbeşte-te! îi strigă ea lui Peris. 

El stătea nemişcat şi privea în zare. 

— Ce mai aştepţi? strigă ea din nou. 

Peris scutură din cap. 

— Nu pot. 

— Ba poţi. Placa o să-ţi amortizeze căderea. Nu trebuie 
decât să rezişti! îi spuse ea. Sari! Gravitaţia o să facă restul! 

— Nu e vorba de cădere, Tally, spuse el. Nu vreau să plec. 

— Poftim? 

— Nu vreau să părăsesc oraşul. 

— Dar asta am aşteptat atâta vreme! 

— Nu şi eu, răspunse Peris ridicând din umeri. Mi-a plă- 
cut să fiu Infra şi să fiu senzaţional. Dar nu m-am gândit ni- 
ciodată c-o s-ajungem atât de departe. Adică să ne părăsim 
căminul pentru totdeauna? 

— Peris... 

— Ştiu că tu ai mai fost afară din oraş, cu Shay. lar Zane 
şi Fausto vorbeau întruna despre evadare. Dar eu nu sunt ca 
voi. 

— Dar tu şi cu mine suntem... 

Tally rămase fără voce. Voise să spună „cei mai buni prie- 
teni pentru totdeauna“, însă vechile cuvinte nu-i mai veneau 
pe buze. Peris nu fusese niciodată în Ţinutul de Fum, nu avu- 
sese niciodată de-a face cu Circumstanţele speciale, nu dă- 
duse niciodată de bucluc. Totul mersese bine în cazul lui. 
Vieţile lor fuseseră atât de diferite, atâta timp! 

— Eşti sigur că vrei să rămâi? 

El încuviinţă lent. 

— Sunt sigur. Dar pot să vă ajut. Am să-i ţin ocupați pen- 
tru voi. Am să rămân în aer cât timp pot, apoi am să apăs pe 
buton şi-o să fie nevoiţi să vină ca să mă preia. 

Tally voia să-l contrazică, dar îşi aminti cum se strecurase 
de-a lungul râului, imediat după operaţia lui Peris, vizitându-l 
la Vila Garbo. El se adaptase atât de rapid... iubise Oraşul 
Noilor Frumuseţi încă din prima clipă. Poate că, pentru el, 
toată chestia asta cu Infra nu fusese decât o glumă... 

Dar nu putea să-l lase singur în oraş. 

— Peris, gândeşte-te bine. Fără noi în oraş, n-o să mai fii 
senzațional. O să fii din nou doar un frumos şi atât. 

El zâmbi trist. 

— Nu mă deranjează, Tally. Nu e nevoie să fiu senza- 
tional. 

— Nu e nevoie? Dar nu simți că este... mult mai bine? 

El ridică din umeri. 

— E încântător. Dar nu poţi să lupţi la infinit cu felul în 
care stau lucrurile. La un moment dat, trebuie să... 

— Să renunţi? 

Peris încuviinţă, încă zâmbind, de parcă renunţarea nu ar 
fi fost chiar atât de rea, de parcă merita să te lupți doar atâta 
vreme cât era amuzant. 

— Bine. Rămâi atunci. 

Tally se întoarse, neîndrăznind să spună mai mult. Dar 
când privi în jos, nu văzu decât întuneric. 

— O, la naiba! spuse ea încet. 

Trecuseră de oraş. Era prea târziu ca să mai sară. 


+ © + 


FRUMOŞII 239 


Unul lângă altul, priveau în beznă, vântul purtându-i tot 
mai departe. 

Într-un târziu, Peris sparse tăcerea: 

— Până la urmă, o să coborâm, nu-i aşa? 

— Nu suficient de devreme, răspunse ea oftând. Paznicii 
probabil ştiu deja că brăţările noastre sunt distruse. O să vină 
să ne caute. Suntem victime sigure aici. 

— Oh... Chiar n-am vrut să-ţi stric planurile. 

— Nu e vina ta. Am așteptat prea mult. 

Tally înghiţi în sec, intrebându-se dacă Zane o să afle vreo- 
dată ce se-ntâmplase. Oare-o să creadă că a murit în cădere? 
Sau că a cuprins-o frica, aşa cum fusese cu Peris? 

Orice-ar fi gândit, Tally văzu cum viitorul lor dispărea ase- 
menea luminilor oraşului de dedesubt. Cine ştie cum aveau 
să-i afecteze creierul Circumstanţele speciale, atunci când 
aveau să o prindă? 

Se uită la Peris. 

— Chiar am crezut că vrei să vii. 

— Ascultă, Tally. Pur şi simplu, am fost prins în tot planul 
ăsta. Mi-a plăcut să fiu Infra, iar voi ați fost prietenii mei, gaşca 
mea. Ce era să fac? Să vă înfrunt când a fost vorba de plecare? 
Înfruntarea e o aiureală. 

Ea clătină din cap. 

— Credeam că eşti senzaţional, Peris. 

— Sunt, Tally. Dar mai senzaţional decât în noaptea asta 
nu vreau să fiu. Îmi place să încalc regulile, dar... să trăiesc 
acolo? 

Îşi flutură mâna spre sălbăticia de dedesubt — o mare 
întunecată, rece şi neprietenoasă. 

— De ce nu mi-ai spus dinainte? 

— Nu ştiu. Cred că de-abia când am urcat aici mi-am dat 
seama că voi chiar vorbeaţi serios... când spuneaţi că nu vă 
mai întoarceţi niciodată. 

Tally închise ochii, amintindu-şi cum era să ai mintea unui 
frumos: totul era vag şi înceţoşat, lumea nu era decât o sursă 
de distracţie, iar viitorul era neclar. Câteva năzbâtii nu erau 
suficiente să-i facă pe toţi senzaţionali, presupuse ea. Trebuia 
să vrei ca mintea ta să se schimbe. Poate că unii oameni avu- 
seseră dintotdeauna minte de frumoşi, chiar dinainte ca ope- 
raţia să fi fost inventată. 

Poate că unii oameni erau mai fericiţi aşa. 

— Dar poţi rămâne cu mine, spuse el, cuprinzând-o cu 
braţul. O să fie aşa cum trebuia să fie. Tu şi cu mine, fru- 
moşi... Cei mai buni prieteni pentru totdeauna. 

Tally scutură din cap, ca să alunge senzaţia de greață. 

— Eu nu rămân, Peris. Chiar dacă mă aduc înapoi în 
noaptea asta, o să găsesc altă cale să evadez. 

— De ce eşti atât de nefericită aici? 

Ea oftă, privind în întuneric. Zane şi Fausto se îndreptau 
deja spre ruine, imaginându-şi că ea nu era departe. Cum de 
lăsase ocazia asta să-i scape? La final, oraşul părea să o reven- 
dice întotdeauna. Oare chiar era ca Peris, undeva în adâncul 
sufletului? 

— De ce sunt nefericită? repetă Tally încet. Pentru că ora- 
şul te face aşa cum vor ei să fii, Peris. Iar eu vreau să fiu eu în- 
sămi. De-asta! 

El o strânse de umăr și o privi trist. 

— Dar oamenii sunt mai buni acum decât înainte. Poate 
că au motive întemeiate să ne schimbe, Tally. 

— Motivele lor nu înseamnă nimic dacă nu este alegerea 
mea, Peris. Iar ei nu dau voie nimănui să aleagă. 

Tally se scutură ca să-şi elibereze umărul şi privi în urmă, 
spre oraşul îndepărtat. O serie de lumini sclipitoare se ridica 
în aer: armata de magnetoglisoare se aduna. Îşi aminti că ve- 
hiculele specialilor erau menținute în aer cu ajutorul unor la- 
mele care se răsuceau, asemenea vechilor elicoptere folosite 
de locuitorii Ruinelor. Astfel, puteau zbura dincolo de rețeaua 
oraşului. Cu siguranţă, se îndreptau în direcţia lor, urmând 
ultimele semnale emise de brățări. 

Tally trebuia să scape din balon acum. 

Înainte de a sări, Fausto desfăcuse coarda pentru ascen- 
siune, iar aerul fierbinte se strecura continuu afară. Însă ba- 
lonul, supraîncălzindu-se atunci când îşi scoseseră brăţările, 
pierdea altitudine foarte încet... Pământul nu părea câtuşi 
de puţin mai aproape. 

Apoi, Tally văzu râul. 

Se întindea dedesubtul lor, reflectând lumina lunii ase- 
menea unui şarpe argintiu, unduindu-se printre munții bo- 
gaţi în zăcăminte minerale și croindu-şi drum până la mare. 
În albia acestuia trebuiau să fie depozite de metal vechi de 
secole, suficiente pentru a face ca placa ei să zboare. Sufi- 
ciente să-i amortizeze căderea. 

Poate că reuşea să-şi recupereze viitorul. 

Îşi puse placa pe marginea nacelei. 

— Mă duc. 

— Dar, Tally, nu poţi... 

— Râul... 

Peris privi în jos, cu ochii mari. 

— Pare atât de mic! Dacă ratezi? 

— N-o să ratez, răspunse ea rânjind. I-ai văzut pe sărito- 
rii ăia bungee în formaţie, nu? Nu au decât braţele şi picioa- 
rele ca să se ghideze până jos. Eu am o placă. Va fi ca şi cum 
aş avea aripi! 

— Eşti nebună! 

— Plec! 

ÎI sărută în fugă pe Peris, apoi îşi trecu un picior peste mar- 
ginea nacelei. 

— Tally! strigă el, apucând-o de mână. Poţi să mori! Nu 
vreau să te pierd... 

Ea îşi smuci braţul violent, iar Peris făcu un pas înapoi, 
înspăimântat. Frumoşilor nu le plăceau conflictele. Frumo- 
şilor nu le plăcea să rişte. Frumoşii nu spuneau nu. 

Tally nu mai era o frumoasă. 

— M-ai pierdut deja, spuse ea. 

Apoi, apucând placa strâns, se aruncă în gol. 


Partea a lil-a 
AFARĂ 


Frumuseţea lumii are două tăișuri, unul al bucuriei, 
celălalt al suferinţei, care împart inima în două. 
— Virginia Woolf, O cameră doar a ta 


COBORÂREA 


Tally se aruncă în tăcere, rotindu-se incontrolabil. 

După nemişcarea din balon, aerul gonea pe lângă ea cu o 
forţă neaşteptată, aproape smulgându-i placa din mână. O 
ţinea strâns la piept, dar degetele vântului continuau s-o cu- 
prindă, avide şi doritoare s-o lipsească de singurul ei mijloc de 
supravieţuire. Apucă partea de dedesubt a plăcii cu mâinile 
şi începu să dea din picioare, ca să controleze răsucirea. Încet, 
orizontul întunecat se restabili. 

Dar Tally stătea invers, privind către stele şi atârnând de 
placă. Putea să vadă deasupra ei sfera întunecată a balonului. 
Apoi, flacăra acestuia se aprinse, dându-i o aură argintie, ase- 
menea unei luni şterse pe cerul întunecat. Presupuse că Peris 
pornea în sus, ca să-i îndepărteze pe urmăritorii ei. Măcar 
încerca s-o ajute. 

Faptul că el se răzgândise o deranja, însă nu avea timp să-şi 
facă griji pentru asta, cel puţin nu atâta timp cât era în cădere 


liberă. 

Tally se luptă să se întoarcă, însă placa era mai lată decât 
ea, prinzând aerul asemenea unei vele, amenințând să se 
smulgă din mâinile ei. Era ca şi cum ar fi încercat să ducă un 
zmeu uriaş pe un vânt puternic, numai că, dacă pierdea con- 
trolul lui, urma să fie făcută zob în mai puţin de şaizeci de 
secunde. 

Tally încercă să se relaxeze, să atârne pur şi simplu. Îşi 
dădu seama că o trăgea ceva de încheietura mâinii. Aici, 
în aer, elevatoarele plăcii erau inutile pentru zbor, totuşi 
încă mai interacţionau cu metalul brăţărilor amortizoare, 
de protecţie. 

Îşi ajustă brățara stângă pentru a forţa la maxim conexiu- 
nea. Asigurându-se că ţinea bine placa, îşi întinse braţul drept 
în aerul ce gonea pe lângă ea. Era ca şi cum ar fi mers cu ma- 
şina de grădinărit a bunicilor ei, în copilărie, cu mâna afară, pe 
geam. Întinzând palma, spori rezistenţa şi se trezi că începe să 
se răsucească, încet. 

Câteva secunde mai târziu, placa se afla sub ea. 

Tally înghiţi în sec văzând pământul dedesubt, vast, întu- 
necat şi flămând. Frigul părea să-i pătrundă prin haină. 

I se părea că se află în cădere de o veșnicie, dar pământul 
nu părea mai aproape. Nu exista nimic pentru comparaţie, cu 
excepţia râului unduitor, care era în continuare îngust ca o 
panglică. Tally făcu un experiment şi înclină palma întinsă, 
privind curba apei luminate de lună întorcându-se sub ea, în 
sensul acelor de ceasornic. Îşi trase braţul înapoi, iar imaginea 
râului se stabiliză. 

Tally zâmbi. Măcar avea ceva control asupra acestei căderi 
nebuneşti. 

Tot căzând, banda argintie a râului creştea în dimensiune, 
mai întâi încet, apoi tot mai repede, orizontul întunecat ex- 
tinzându-se asemenea unui prădător uriaş care avansa către 
ea, acoperind cerul înstelat. Ţinându-se cu ambele mâini de 
placă, Tally descoperi că picioarele ei, întinse înainte, îi pu- 
teau ghida căderea, menţinând râul chiar dedesubtul ei. 

Şi apoi, în ultimele zece secunde, începu să-şi dea seama 
cât de mare era râul şi cât de neliniștit. Văzu ceva mișcându-se 
în el. 

Şi acesta creştea, tot mai repede... 

Când elevatoarele plăcii intrară în funcţiune, avu impresia 
că o uşă i se izbise în faţă, turtindu-i nasul şi spărgându-i buza 
inferioară. Simţi brusc gust de sânge. Încheieturile mâinilor îi 
erau răsucite dureros de brățările de protecţie, iar inerția o 
strivi de placa de zbor, făcând-o să se sufoce. Se strădui să in- 
spire. 

Placa amortiza căderea destul de repede, însă suprafața 
râului continua să se mărească, întinzându-se tot mai mult, 
în toate direcţiile, asemenea unei oglinzi uriaşe, înstelate, 
până când... 

Pleosc! 

Placa izbi apa ca o palmă gigantică, smucind-o pe Tally. 
O explozie de sunet şi lumină îi acapară mintea. Apoi se trezi 
sub apă, în urechi răsunându-i un urlet înfundat. Dădu dru- 
mul plăcii şi-şi agită braţele ca să iasă la suprafaţă. Impactul îi 
golise plămânii. Forţându-se să deschidă ochii, Tally văzu 
doar o lumină extrem de palidă, filtrându-se prin apa mocir- 
loasă a râului. Puterea din braţe îi slăbi, pe măsură ce lumina 

se apropia, lent. În cele din urmă, ajunse la suprafață şi începu 
să respire, gâfâind şi tuşind. 

Râul vuia în jurul ei, curentul rapid creând valuri în toate 
direcţiile. Înotă câineşte, greutatea rucsacului tot trăgând-o 
înapoi, sub apă. Inspiră adânc şi tuşi violent, simțind gustul de 
sânge în gură. 

Privind în jur, Tally îşi dădu seama că-şi nimerise foarte 
bine ţinta: se afla chiar în mijlocul râului, la cincizeci de metri 
de fiecare mal. Înjură şi continuă să înoate, aşteptând ca bră- 
ţările de protecţie să-şi facă în curând datoria. 

Unde era placa ei? Ar fi trebuit s-o găsească până acum. 

Durase atât de mult până când elevatoarele intraseră în 
funcţiune! Tally se aşteptase să fie ridicată în aer, nu să cadă 
în râu cu o asemenea viteză. Dar, după câteva clipe de gân- 
dire, înțelese ce se întâmplase. Râul era mai adânc decât an- 
ticipase, prin urmare mineralele de pe fundul acestuia se aflau 
mult prea departe pentru placa ei. Îşi aminti că, uneori, plăcile 
se dezechilibrau când treceau pe deasupra centrului râului 
din oraş: se aflau prea departe de zăcămintele de minerale 
care ajutau elevatoarele să funcţioneze la capacitate maximă. 

Avusese noroc până şi pentru că placa îi încetinise căderea. 

Privi în jur. Prea masivă pentru a pluti, placa se scufun- 
dase probabil, curentul nemilos purtând-o departe de ea. Am- 
plifică puterea brățărilor la o rază de un kilometru şi aşteptă 
ca vârful plăcii să se ițească din apă. 

Tot felul de forme se creau în apă, de jur împrejurul ei, no- 
duroase şi neregulate, asemenea unei flotile de aligatori în cu- 
rentul iute. Ce erau? 

Ceva o împunse... 

Se întoarse, dar nu era decât un trunchi de copac bă- 
trân — nu era un aligator, şi nici placa ei. Totuşi, Tally se 
apucă de trunchi recunoscătoare, deja epuizată de-atâta înot. 
În toate direcţiile erau trunchiuri, crengi, mănunchiuri de 
trestii, grămezi de frunze putrezite. Râul ducea cu el tot felul 
de lucruri. 

Ploaia, se gândi Tally. Cele trei zile de ploaie trebuie să fi 
inundat dealurile, ducând toate resturile în apa râului, fă- 
cându-l să se umfle şi să-şi accelereze cursul. Trunchiul de 
care se agăţase era bătrân şi înnegrit, dar printr-o crăpătură 
tot se mai puteau zări câteva vinişoare de lemn verde. Oare 
inundația îl smulsese de viu din pământ? 

Tally pipăi cu degetele locul unde copacul se rupsese şi 
observă că fusese tăiat nefiresc de drept. 

De un ceva... cum ar fi marginea unei plăci de zbor. 

La câţiva metri distanţă, plutea un alt buştean, tăiat de ace- 
laşi tip de lamă. Aterizarea forțată a lui Tally tăiase trunchiul 
în două. Faţa ei sângera în urma impactului. Încă simţea gus- 
tul sângelui. Așadar, ce pagube suferise placa ei de zbor? 

Tally spori intensitatea acţiunii brățărilor, setându-le să-şi 
consume bateriile în întregime. Cu fiecare secundă, râul îi 
purta placa tot mai departe de locul în care aterizase. 

Nicio placă nu ieşi la suprafaţă şi nicio vibraţie nu-i scutură 
mâinile. Pe măsură ce minutele treceau, Tally tindea să recu- 
noască față de ea însăşi că placa era moartă, o epavă pe fun- 
dul râului. 

Îşi opri brăţările şi, ţinându-se de buştean, începu să vås- 
lească spre mal. 

Malul râului era alunecos din pricina noroiului. Pământul era 
îmbibat de apa ploilor şi a râului umflat. Tally vâsli spre mal, 
într-un mic golf, luptându-se să-şi facă loc printre crengile şi 
trestiile din apa care-i ajungea până la şold. Se părea că poto- 
pul adunase obiectele care pluteau, depozitând totul în acest 
loc. 

Inclusiv pe Tally Youngblood. 

Merse spre mal clătinându-se, disperată să ajungă pe 
uscat, instinctul cerându-i să se îndepărteze de apele nestă- 
vilite. I se părea că trupul ei epuizat era făcut din plumb. Alu- 
necă pe o pantă, murdărindu-se toată de noroi. În cele din 
urmă, cedă şi se ghemui pe pământul mocirlos, tremurând de 
frig. Nu-şi mai amintea să se fi simţit atât de obosită de când 
devenise frumoasă, de parcă râul i-ar fi absorbit întreaga vi- 
talitate din corp. 

Scoase o petardă din rucsac şi, cu degete tremurânde, 
adună o grămăjoară de crenguţe. Dar lemnul era atât de ud, 
după trei zile de ploaie necontenită, încât flacăra minusculă a 
petardei nu stârni decât un fâsâit. 

Măcar haina ei încă funcţiona. Porni încălzirea la maxi- 
mum, fără să-şi facă griji pentru baterie, şi se ghemui ca o 
minge. 

Tally aşteptă să vină somnul, dar corpul ei nu se oprea din 
tremurat, asemenea unei febre din vremurile de urâţenie. 
Noii frumoşi nu se îmbolnăveau aproape niciodată, însă 
ea era epuizată în ultima vreme — nu mâncase aproape 
nimic, stătuse afară, în frig, trăise din adrenalină şi cafea, iar în 

ultimele douăzeci şi patru de ore avusese hainele ude tot 
timpul. 

Sau poate că avea aceeaşi reacţie la tratament pe care o 
avusese şi Zane. Oare pilula începea să-i afecteze creierul, 
acum, că nu mai avea nicio speranță să primească tratament 
medical? 

Lui Tally îi zvâcnea capul, gândurile stârnite de febră 
amestecându-se în mintea ei. Nu avea placă de zbor şi nu 
putea să ajungă la Ruinele Ruginite altfel decât pe jos. Nimeni 
nu ştia unde se afla. Lumea fusese golită şi nu mai rămăseseră 
decât frigul sălbatic şi Tally Youngblood. Până şi absenţa bră- 
țării-interfaţă i se părea ciudată, asemenea spaţiului gol lăsat 
de un dinte care cade. 

Cel mai greu lucru era absenţa lui Zane de lângă ea. Stă- 
tuse cu el în fiecare noapte, în ultima lună, şi-şi petrecuseră 
aproape fiecare zi împreună. Chiar şi în tăcerea lor forţată, se 
obișnuise cu prezenţa lui constantă, cu atingerea lui familiară 
şi conversațiile lor lipsite de cuvinte. Brusc, el nu mai era, 
iar Tally se simţea de parcă, în cădere, ar fi pierdut o parte 
din ea. 

Îşi imaginase acest moment de mii de ori, cum o să ajungă 
ea în sălbăticie, în sfârşit, eliberată din oraş. Dar niciodată 
nu-şi imaginase că o să se afle aici fără Zane. 

Şi totuşi, era aici, îngrozitor de singură. 

Tally rămase trează multă vreme, derulând din nou în 
gând ultimele minute nebuneşti din balon. Dacă ar fi sărit mai 
devreme sau dacă s-ar fi gândit să privească în jos înainte să 
iasă din reţeaua oraşului... După cuvintele pe care i le 

spusese Zane, n-ar fi trebuit să ezite, ştiind că evadarea asta 
era singura lor şansă de a fi împreună, liberi. 

Din nou, situaţia scăpase de sub control şi asta numai din 
vina ei. 

În cele din urmă, epuizarea copleşi grijile şi Tally căzu 
într-un somn adânc. 


SINGURĂ 


Aşadar, a fost odată ca niciodată o frumoasă prinţesă. 

Era încuiată într-un turn înalt, ale cărui ziduri aveau găuri 
inteligente care-i puteau da orice: mâncare, o gaşcă de prie- 
teni fantastici, haine minunate. Şi, cel mai bun lucru, pe 
perete era o oglindă, astfel că prinţesa îşi putea admira fru- 
museţea în fiecare zi. 

Singura problemă cu turnul era că nu exista nicio ieşire 
din el. Constructorii uitaseră să instaleze un lift sau măcar să 
construiască nişte scări. Tânăra era blocată acolo. 

Într-o zi, prinţesa îşi dădu seama că se plictisea. Priveliştea 
din turn — dealuri line, câmpuri cu flori albe şi o pădure 
deasă, întunecată — o fascina. Începu să-şi petreacă timpul 
uitându-se mai mult pe fereastră decât la propria-i imagine 
din oglindă, aşa cum se întâmplă adesea cu fetele neastâm- 
părate. 

Şi era foarte clar că niciun prinţ nu avea să-şi facă apariţia. 
Sau, în orice caz, avea să întârzie extrem de mult. 

Aşadar, tot ce avea de făcut era să sară de sus. 

Gaura din turn îi dădu o frumoasă umbrelă, care s-o ajute 
să plutească atunci când va sări, o minunată rochie nouă, pe 
care s-o poarte pe câmpuri şi în pădure, şi o cheie de alamă ca 
să se asigure că se putea întoarce în turn dacă avea nevoie. 
Dar prinţesa, râzând cu mândrie, azvârli cheia în foc, fiind 
convinsă că n-o să mai aibă nevoie niciodată să se întoarcă în 
turn. Fără să mai arunce vreo privire în oglindă, păşi până la 
fereastră şi ieşi în văzduh. 

Numai că până jos era drum lung, mult mai lung decât se 
aşteptase prinţesa, iar umbrela se dovedi a fi un fleac nefolo- 
sitor. În cădere, prințesa îşi dădu seama că ar fi trebuit să ceară 
o jachetă de bungee sau o paraşută ori ceva mai bun decât o 
umbrelă, nu-i aşa? 

Se izbi cu putere de pământ şi rămase acolo, grămadă, în 
durere şi confuzie, întrebându-se cum de merseseră lucrurile 
atât de prost. Nu era niciun prinţ în jur care s-o ridice, rochia 
ei nouă era distrusă şi, din cauza mândriei, nu mai avea cum 
să se întoarcă în turn. 

Iar cel mai rău lucru era că acolo, în sălbăticie, nu existau 
oglinzi, aşa că prinţesa se întrebă dacă încă mai era fru- 
moasă... ori dacă, în urma căderii, povestea se schimbase cu 
totul. 


Când Tally se trezi din visul ăsta aiurea, soarele era de mult 
pe cer. 

Se luptă să se ridice în picioare, trebuind să se smulgă din 
îmbrăţişarea noroioasă. La un moment dat, în timpul nopți, 
haina ei de iarnă rămăsese fără baterie, iar acum era doar 
o chestie rece care stătea lipită de pielea ei, încă udă şi 

mirosind ciudat. Tally îşi dezlipi haina de trup şi o întinse pe 
o piatră mare, sperând ca soarele s-o usuce. 

Pentru prima dată după zile întregi, pe cer nu mai era ni- 
ciun nor. Dar acest cer senin era însoțit şi de un aer rece, muş- 
cător. Vremea mai caldă adusă de ploaie dispăruse. Copacii 
sclipeau, îngheţaţi, iar noroiul de sub tălpile ei lucea. Stratul 
subţire de chiciură scârțâia când călcai pe el. 

Febra îi trecuse, dar Tally se simţi ameţită când se ridică, 
aşa că se lăsă pe vine lângă rucsac; se uită în el — acolo era tot 
ce mai avea. Fausto reușise să adune o parte din echipamen- 
tul obişnuit de supravieţuire al celor din Ţinutul de Fum: un 
cuţit, un filtru de apă, un sistem de localizare, un aprinzător 
şi câteva petarde, alături de câteva zeci de pachete de săpun. 
Amintindu-şi cât de valoroasă fusese mâncarea deshidratată 
în Ţinutul de Fum, Tally pregătise alimente pentru trei luni, 
toate învelite în folie impermeabilă, din fericire. Totuşi, când 
văzu cele două role de hârtie igienică pe care le impachetase, 
suspină. Erau înmuiate, reduse la stadiul unor bulgări albi, 
umflați şi îmbibaţi cu apă. Le puse pe piatră, alături de haină, 
dar se îndoia că mai avea vreun rost să le lase la uscat. 

Oftă. Nici măcar în zilele petrecute în Ținutul de Fum nu 
fusese nevoită să recurgă la frunze. 

Tally îşi descoperi jalnica grămăjoară de nuiele şi-şi aduse 
aminte că încercase să facă focul în noaptea care trecuse, prea 
amețită ca să-şi dea seama ce prostie ar fi însemnat asta. Mag- 
netoglisoarele Circumstanţelor speciale, care veniseră după 
balon, ar fi detectat fără probleme un foc în întuneric. 

Nu exista niciun semn de urmărire pe cer în această dimi- 
neaţă, dar Tally se hotărî să stea la distanță de râu. Cum 

încălzitorul hainei nu mai funcționa, avea să fie nevoită să facă 
focul la noapte. 

Dar acum, prioritatea era mâncarea. 

Îşi târşâi picioarele până la râu ca să-şi umple purificatorul. 
La fiecare pas, de pe pielea şi hainele ei curgea noroi uscat. 
Tally nu mai fusese în viaţa ei atât de murdară, dar nu era în 
stare să facă baie în apa rece ca gheaţa a râului, nu fără un foc 
la care să se încălzească apoi. Poate că febra nopţii de dinainte 
trecuse graţie noului ei sistem imunitar, însă nu voia să-şi rişte 
în niciun fel sănătatea aici, în sălbăticie. 

Desigur, îşi dădu Tally seama, nu doar pentru propria ei 
sănătate trebuia să-şi facă griji. Şi Zane se afla pe-aici, pe un- 
deva, poate la fel de singur ca ea. Fl şi Fausto săriseră aproape 
în acelaşi timp, dar era posibil să fi aterizat la kilometri dis- 
tanţă unul de celălalt. Dacă Zane suferea de una dintre mi- 
grenele sale atroce în drumul spre ruine, fără cineva care să-l 
ajute... 

Tally alungă acest gând din minte. Tot ce putea face acum 
pentru Zane şi pentru oricine altcineva era să ajungă ea în- 
săşi la ruine. Iar asta însemna să facă mâncare, nu să-şi facă 
griji pentru lucruri pe care nu le putea controla. 

Purificatorul avu nevoie de încă o umplere pentru a filtra 
suficientă apă pentru o masă, din toată acea mocirlă. Tally 
alese un pachet de PadThai şi porni fierbătorul purificato- 
rului. Mirosul tăiţeilor care se umflau şi al condimentelor 
începu curând să răzbată dinspre apa care clocotea. 

Când primi mesajul că mâncarea era gata, Tally era deja 
lihnită. 

Când aproape termină de mâncat, îşi dădu seama că nu 
mai avea niciun sens să flămânzească. Aşa că imediat fierse 
un pachet de CurryNoods. Poate că să se-nfometeze îi fusese 
de ajutor pentru a-şi scoate brăţara-interfaţă şi a rămâne sen- 
zaţională. Dar acum brăţara fusese distrusă, iar Tally avea la 
dispoziţie o întreagă sălbăticie, rece şi periculoasă, care s-o 
menţină senzaţională. Nu erau prea mari şanse să cadă într-o 
reverie specifică frumoşilor. 

După micul dejun, localizatorul îi dădu veşti proaste. Tally 
fu nevoită să verifice de două ori calculele, pentru că nu-i 
venea să creadă ce distanță parcursese cu o noapte în urmă. 
Vântul care bătea dinspre ocean împinsese balonul departe 
către est, în direcția opusă Ruinelor Ruginite, iar apoi curen- 
tul râului o purtase pe Tally mult înspre sud. Se afla la mai 
bine de o săptămână de mers pe jos de ruine, dacă o ţinea în 
linie dreaptă. Iar liniile drepte nu erau posibile. Trebuia să 
ocolească oraşul şi să rămână în pădure, ca să se ascundă de 
urmăritorii din aer. 

Tally se întrebă cât timp se vor obosi Circumstanţele spe- 
ciale să o caute. Din fericire, ei nu ştiau că placa ei de zbor 
dispăruse în râu, aşa că-şi vor imagina că ea zbura, nu că se 
deplasa pe jos. Din ce ştiau ei, Tally trebuia să rămână lângă 
râu ori altă sursă de zăcăminte minerale. 

Cu cât se îndepărta mai mult de râu, cu atât era mai bine. 

Nefericită, Tally îşi strânse mica tabără. În rucsac avea 
hrană mai mult decât suficientă pentru călătorie; dealurile 
aveau să fie noroioase, după ploile abundente, iar ea se sim- 
ţea deja înfrântă. Din ce spuseseră Sussy şi Dex, cei din Noul 
Fum nu-şi stabiliseră o tabără permanentă la ruine. Puteau 

pleca oricând de-acolo, iar ea se afla deja la distanţă de o săp- 
tămână de ei. 

Singura ei speranţă era că Zane şi Fausto vor rămâne în 
urmă, aşteptând să-şi facă şi ea apariţia. Decât dacă nu se gân- 
deau că fusese capturată ori ucisă de cădere sau că pur şi sim- 
plu i se făcuse frică. 

Nu, îşi spuse ea, Zane nu ar crede aşa ceva despre ea. 
Poate că o să-şi facă griji, dar Tally ştia c-o s-o aştepte, indi- 
ferent cât ar fi durat. 

Oftă în timp ce-şi legă la brâu haina încă jilavă şi-şi azvârli 
rucsacul pe umeri. Nu avea niciun sens să se întrebe unde 
erau ceilalți. Singura ei şansă era s-o ia spre ruine şi să aibă 
încredere că o s-o aştepte cineva la sosire. 

N-avea unde să meargă în altă parte. 


Drumul prin pădure era abrupt, fiecare pas, o luptă. Când era 
în Ţinutul de Fum, făcuse călătoria aproape în întregime pe 
placa de zbor. Forţată să traverseze ţinutul pe jos, o făcuse pe 
căi speciale, prin pădure. De data asta însă, avea de-a face cu 
natura sălbatică, ostilă şi implacabilă. Iarba deasă o prindea 
parcă de picioare, încercând să-i pună piedică, iar în cale îi 
apăreau tufişuri bogate, rădăcini care-o făceau să-şi sucească 
gleznele şi bariere impenetrabile de ciulini. 

Printre copaci, încă străbătea sunetul râului. Acele de pin 
străluceau îngheţate. Căldura de peste zi le topea, treptat, ge- 
nerând o pâclă rece, lucitoare. Era ca un castel magnific de 
gheaţă, cu raze de soare săgetând printre copaci, vizibile în 
ceaţă asemenea unor lasere prin fum. Iar de fiecare dată când 

Tally îndrăznea să mişte o creangă, de pe ea îi cădea apă 
înghețată în creştetul capului. 

Îşi aminti cum călătorise până-n Ținutul de Fum, prin pă- 
durea străveche devastată de plantele modificate genetic de 
către locuitorii ruinelor. Măcar drumul prin acel ţinut defri- 
şat fusese mai simplu decât prin vegetaţia asta deasă. Uneori, 
aproape că înţelegeai de ce locuitorii ruinelor se străduiseră 
atâta să distrugă natura. 

Natura putea fi o pacoste. 

Mergând, lupta dintre pădure şi Tally începu să pară tot 
mai personală. Rugurile care dădeau s-o apuce păreau 
aproape conştiente de prezenţa ei, purtând-o pe unde voiau 
ele, indiferent ce spunea localizatorul. Tufişurile dese se dă- 
deau la o parte primitoare, oferindu-i căi simple, dar care o 
abăteau inutil de la drumul ei. Era imposibil să meargă în linie 
dreaptă. Aici era în natură, nu pe o autostradă a celor din 
Ruine, care să taie munţii şi să străbată deşertul fără să ţină 
seama de teren. 

Dar, pe măsură ce după-amiaza trecea, Tally se convinse 
încet că, de fapt, urma o cale reală, asemenea rutelor naturale 
pe care cei de dinaintea locuitorilor Ruinelor Ruginite le 
folosiseră vreme de milenii. 

Îşi aduse aminte ce-i spusese David în Ținutul de Fum, 
anume că majoritatea rutelor din perioada anterioară ruine- 
lor fuseseră create inițial de către animale. Nici măcar cerbii, 
lupii sau câinii sălbatici nu voiau să se chinuie prin vegetaţia 
virgină. Asemenea oamenilor, animalele străbăteau aceleaşi 


rute generaţii întregi, creând drumuri prin pădure... 

Desigur, Tally îşi imaginase întotdeauna că traseele făcute 
de animale puteau fi văzute doar de David. Crescând în săl- 
băticie, era el însuşi asemenea locuitorilor de dinainte de 
ruine. Dar, pe măsură ce umbrele se alungeau în jurul ei, Tally 
descoperea că drumul devenea mai uşor şi mai drept, de 
parcă ar fi dat peste o stranie fisură în sălbăticie. 

Simţi că stomacul începe să i se strângă. Sunetele pe care 
le auzea dinspre crengile ude ale copacilor începură să se 
joace cu mintea ei, cu nervii ei, dându-i impresia că era ur- 
mărită. 

Probabil că era vorba doar despre capacitatea noilor ei 
ochi de frumoasă, care o ajutau să zărească urmele subtile ale 
trecerii animalelor. Trebuie să fi prins mai multe lucruri decât 
crezuse, în Ţinutul de Fum. Asta era o rută pe care mergeau 
animalele. Cu siguranţă, oamenii nu puteau trăi aici. Nu atât 
de aproape de oraş, unde ar fi fost detectaţi de către speciali, 
în urmă cu zeci de ani. Nici măcar în Ţinutul de Fum nu ştia 
nimeni despre vreo altă comunitate care să trăiască în afara 
oraşelor. Omenirea hotărâse, în urmă cu două secole, să lase 
natura în pace. 

Singură, îşi tot amintea Tally. Nu mai era nimeni altcineva 
pe-aici. Totuşi, în mod ciudat, nu se putea hotări dacă faptul 
că era singură în pădure o înfricoşa mai mult sau mai puţin. 

În cele din urmă, cum cerul căpăta nuanţe rozalii, Tally se 
hotărî să se oprească. Găsi un luminiş, unde soarele bătuse 
toată ziua, uscând — spera ea — suficient lemn ca să facă şi 
ea focul. Drumul dificil o făcuse să transpire: tricoul îi era lipit 
de corp şi nu fusese nevoită să-şi pună haina. Dar, pe măsură 

ce soarele apunea, ştiu că aerul va deveni din nou rece ca 
gheața. 

Să găsească nuiele uscate era simplu, iar Tally cântări 
câţiva bușteni, ca să-l ia pe cel mai uşor, care nu conţinea 
multă apă. Toate cunoștințele căpătate în Ținutul de Fum 
păreau să-i revină în minte. Nu-i mai rămăsese nicio fărâmă 
de gândire specifică frumoșşilor. Acum, că ieşise din oraş, tra- 
tamentul avea un efect definitiv asupra minții lui Tally. 

Dar ezită înainte de a aşeza petarda pe grămada de cren- 
guţe. Paranoia îi bloca mâinile. Pădurea încă era plină de su- 
nete — picurul apei, strigătul păsărilor, foşnetul animalelor 
mici care se strecurau printre frunzele ude —, aşa că-i era 
uşor să-şi imagineze că o privea cineva din spaţiul întunecat 
dintre copaci. 

Tally oftă. Poate că încă mai gândea ca o frumoasă, ima- 
ginându-şi poveşti iraționale despre pădurea pustie. Cu cât 
rămânea mai mult timp singură aici, cu atât înţelegea mai bine 
de ce locuitorii ruinelor şi predecesorii lor credeau în fiinţe in- 
vizibile, rugându-se pentru a îmblânzi spiritele, în timp ce dis- 
trugeau lumea naturală din jurul lor. 

Ei bine, Tally nu credea în spirite. Singurii din pricina că- 
rora trebuia să-şi facă griji erau specialii, iar aceştia aveau s-o 
caute de-a lungul râului, la kilometri distanţă, în spatele ei. 
Până când pregăti focul, se întunecă, iar frigul începu să 
muşte, nemilos. Nu putea risca să facă din nou febră aici, în 
sălbăticie, singură. 

Petarda prinse viaţă în mâna ei, iar Tally o ţinu aproape 
de rămurele, până când izbucni flacăra. Hrăni focul cu crengi 
tot mai mari, până când fu suficient de puternic, încât să 

aprindă buşteanul mai uscat, apoi îngrămădi şi ceilalți buş- 
teni, ca să-i zvinte. 

Curând, flacăra era suficient de puternică, încât s-o facă 
să se ridice. Tally simţi căldura pătrunzându-i în oase pentru 
prima dată după mult timp, cel puţin aşa i se părea. 

Zâmbi şi privi focul. Natura era dură, putea fi periculoasă, 
dar, spre deosebire de doctorița Cable sau Shay ori Peris — 
spre deosebire de oameni, în general —, avea sens. Proble- 
mele pe care ţi le crea puteau fi rezolvate în mod rațional. Ţi-e 
frig, faci un foc. Trebuie să ajungi undeva, mergi până acolo. 
Tally ştia că putea ajunge până la ruine, cu sau fără placa de 
zbor sub tălpi. Iar de-acolo avea să-l găsească în cele din urmă 
pe Zane şi să dea de Noul Fum. Şi totul o să fie în regulă. 

În noaptea asta — îşi dădu seama Tally fericită — avea să 
doarmă bine. Chiar şi fără Zane alături de ea, trecuse cu bine 
prima zi de libertate în sălbăticie, rămânând senzaţională şi 
întreagă. 

Se întinse pe jos, privind jarul pulsând alături de ea, cald 
ca nişte prieteni buni. După o vreme, pleoapele i se închiseră 
şi adormi. 

Tally era în lumea plăcută a viselor, când un țipăt o trezi. 


VÂNĂTOAREA 


La început, i se păru că pădurea luase foc. 

Printre copaci se mişcau flăcări, aruncând umbre neas- 
tâmpărate prin luminiş, ţâşnind în aer ca nişte insecte aprinse. 
Țipetele se auzeau din toate părțile — strigăte care nu pă- 
reau de om, cuvinte fără sens. 

Tally se ridică în picioare clătinându-se şi călcă pe rămă- 
şiţele focului. Jarul încă aprins sări în toate direcţiile. Simţi 
ace fierbinţi trecând prin tălpile bocancilor şi era cât pe ce să 
cadă în genunchi cu palmele pe tăciunii aprinşi. Un alt țipăt 
veni de-aproape — un strigăt ascuţit de furie. O formă umană 
alergă spre ea, cu o torţă ridicată într-o mână. Torța şuiera şi 
sclipea la fiecare pas, de parcă flacăra ar fi fost vie şi-şi împin- 
gea stăpânul înainte. 

Silueta legăna ceva în aer — un băț lung, lustruit, care 
lucea în lumina focului. Tally sări înapoi tocmai la timp, iar 
arma şuieră prin aer. Se rostogoli înapoi pe pământ, simțind 


împunsătura jarului în spinare. Sări în picioare, se întoarse şi 

o luă la fugă spre pădure. O altă siluetă îi blocă drumul, răsu- 
cind şi ea o bâtă. 

Individul avea faţa ascunsă de barbă, dar chiar şi în lumina 
pâlpâitoare a torţei, Tally îşi putea da seama că era un urât — 
gras, cu nasul turtit şi cu bube pe frunte. Avea şi reflexe spe- 
cifice urâţilor: legănarea bâtei era lentă şi predictibilă. Tally se 
rostogoli pe sub armă şi-l lovi puternic în gambe, dobo- 
rându-l. 

Când auzi bufnitura pe care o scoase trupul lui izbind pă- 
mântul, Tally era deja în picioare şi fugea din nou, croindu-şi 
drum printre crengi şi îndreptându-se spre cea mai întune- 
cată parte a pădurii. 

Un alt cor de ţipete se auzi în spatele ei, torțele urmărito- 
rilor aruncând umbre peste copacii din faţă. Tally gonea prin- 
tre tufişuri aproape orbită, căzând la fiecare pas. Crengile 
zburau, izbindu-i faţa. Nişte plante urcătoare o apucară de 
gleznă, dezechilibrând-o şi aruncând-o la pământ. Întinse am- 
bele braţe ca să se prindă de ceva şi simţi că încheietura unei 
mâini se îndoaie prea mult în spate, dându-i fiori de durere. 

Preţ de o secundă, îşi acoperi mâna rănită, privind înapoi 
spre urâţii care-o vânau. Nu erau la fel de rapizi ca ea, dar se 
lăsau în jos şi se strecurau prin pădure cu abilitate, cunoscând 
calea printre copaci chiar şi pe întuneric. Luminile plutitoare 
ale torţelor se adunau în locul unde zăcea Tally, țipetele lor 
înconjurând-o din nou. 

Dar ce erau? Păreau mici de statură şi strigau într-o limbă 
pe care ea n-o recunoștea. De parcă fantomele de dinainte de 
vremea ruinelor ar fi ieşit din morminte... 

Orice-ar fi fost, nu avea timp să cugete asupra chestiunii. 
Se ridică în picioare şi o luă din nou la fugă spre pădure, prin- 
tre două torţe aprinse. 

Cei doi vânători îi tăiară calea: erau doi urâţi bărboşi, cu 
feţele pline de cicatrici şi răni. Tally ţâşni printre ei, suficient 
de aproape cât să simtă fierbinţeala torţelor. O bâtă, mânuită 
cu sălbăticie, o izbi în umăr cu putere, dar Tally reuşi să-şi 
menţină echilibrul şi se trezi împleticindu-se pe panta unui 
deal, în beznă. 

Cei doi scoaseră un strigăt şi porniră după ea. Alte țipete 
se auziră din faţă. Câţi erau? Păreau să iasă din pământ. 

Brusc, picioarele ei nimeriră într-o apă rece şi Tally începu 
să se afunde într-un pârâu. În urma ei, cei doi urmăritori se 
rostogoliră pe pantă, torţele lor aruncând scântei pe măsură 
ce se izbeau de trunchiuri şi de crengi. Era o minune că nu 
luase foc pădurea. 

Tally se ridică în picioare şi se grăbi în avalul râului, recu- 
noscătoare pentru ruta pe care acesta o săpase printre tufi- 
şuri. Se împiedică de pietrele alunecoase de pe fundul apei, 
dar descoperi că se deplasa mai repede decât ochii aceia 
aprinşi care o ţintuiau de pe fiecare mal. Dacă ar fi putut să 
ajungă pe un teren deschis, Tally ştia că era în stare să-i în- 
treacă pe urâţi, care erau mai mici şi mai lenți decât ea. 

Din spatele ei se auzi zgomot făcut de mersul prin apă, 
apoi un mormăit şi o serie de blesteme în limba lor necunos- 
cută. Unul dintre ei căzuse. Poate că Tally avea să reuşească. 

Desigur, mâncarea şi purificatorul de apă se aflau în ruc- 
sacul ei, în luminiş, la urâţii care ţipau şi-şi fluturau bâtele. Lu- 
crurile ei erau pierdute. 

Îşi alungă din minte acest gând şi continuă să alerge. În- 
cheietura mâinii încă îi zvâcnea dureros în urma căzăturii şi se 
întreba dacă şi-o fracturase. 

De undeva din faţă se auzi un urlet. Apa clocotea în jurul 
gleznelor ei, iar pământul se cutremura. Apoi, brusc, pămân- 
tul păru să dispară de sub picioarele ei în timp ce alerga... 

Zburând prin aer, Tally îşi dădu seama prea târziu că ur- 
letul venea acum din spate — căzuse chiar din vârful unei cas- 
cade. Plutirea în neant dură doar o secundă, apoi izbi apa, un 
bazin adânc şi agitat, care o înfăşură cu răceala sa. Brusc, su- 
netul se reduse la un mormăit înfundat. Se simți trasă în jos, 
în întuneric şi tăcere, apoi se întoarse încet cu picioarele 
deasupra capului. 

Tally atinse fundul apei cu un umăr, apoi se împinse în 
sus. leşi gâfâind, bătând din braţe până când degetele ei dă- 
dură de marginea unei stânci. Ţinându-se de ea, se chinui să 
ajungă în apa mai puţin adâncă de la mal, apoi se ridică în 
palme şi în genunchi, tuşind şi tremurând. 

O prinseseră. 

Torţele fluturau peste tot în jurul ei, reflectându-se în apa 
învolburată asemenea unor roiuri de licurici. Tally ridică 
ochii şi văzu cel puţin o duzină de urmăritori, care o priveau 
mânioşi de pe malurile abrupte ale pârâului, chipurile lor pa- 
lide şi urâte părând încă şi mai hidoase din pricina luminii 
torţelor. 

Un bărbat stătea în râu, în faţa ei. După burta impresio- 
nantă şi nasul proeminent, îl recunoscu pe vânătorul pe care-l 
doborâse în luminiş. Genunchiul pe care i-l lovise sângera. 
Bărbatul scoase un urlet şi ridică în aer bâta noduroasă. 

Tally îl privi neîncrezătoare. Oare chiar avea de gând s-o 
lovească? Oare oamenii ăştia omorau străini fără niciun 
motiv? 

Dar nu urmă nicio lovitură. În timp ce o privea, pe chipul 
bărbatului începu să se citească teama. Aruncă bâta spre 
Tally, iar ea se dădu într-o parte, acoperindu-şi faţa. Bărbatul 
se lăsă într-un genunchi în faţa ei, ca s-o privească mai bine. 
Ea îşi lăsă braţele în jos. 

Omul îşi mijise ochii lăptoşi, privind-o confuz, la lumina 
torţei. 

Oare o recunoscuse? 

Îngrijorată, Tally studie gândurile care deveneau vizibile 
pe chipul lui cu trăsături exagerate: frică şi îndoială crescânde 
şi, brusc, realizarea că se întâmplase ceva teribil... 

Torța îi căzu din mână în râu, unde se stinse cu un sfârâit 
şi un fuior de fum. Bărbatul zbieră din nou, de data asta de 
parcă l-ar fi durut ceva, repetând la infinit acelaşi cuvânt. Se 
aplecă înainte, aproape coborându-şi faţa în apă. 

Ceilalți îi urmară exemplul, căzând în mâini şi în genunchi, 
torțele prăvălindu-se şi împrăştiindu-se pe pământ. Începură 
cu toții să se lamenteze în acelaşi fel, aproape acoperind zgo- 
motul cascadei. 

Tally se ridică în genunchi, tuşind şi întrebându-se ce 
naiba se întâmpla. 

Privind în jur, observă pentru prima dată că toţi vânătorii 
erau bărbaţi. Hainele lor erau variate, mult mai rudimentare 
decât ale celor din Ținutul de Fum. Aveau cu toţii semne 
nesănătoase pe feţe şi pe braţe, iar bărbile le erau lungi, aspre 
şi încurcate. Părul lor arăta de parcă nu fusese niciodată 

pieptănat. Erau mai palizi decât erau îndeobşte frumoşii şi 
aveau pielea rozalie şi pistruiată, asemenea celor care se năş- 
teau cu sensibilitate la soare. 

Niciunul nu o privea. Îşi țineau feţele îngropate în palme 
sau lipite de pământ. 

În cele din urmă, unul dintre ei se târi înaintea ei. Era slab 
şi îngrozitor de ridat, cu părul şi barba albe, iar Tally îşi 
aminti, din călătoria ei în Ținutul de Fum, că aşa arătau urâ- 
ţii bătrâni. Fără operaţie, trupurile lor se deteriorau, asemenea 
ruinelor străvechi abandonate de constructori. 'Tremura în 
timp ce se mişca, fie din pricina fricii, fie a unei boli. O privi 
îndeaproape, parcă o veşnicie, după cum i se părea lui Tally. 

În sfârşit, bărbatul vorbi, vocea lui tremurată de-abia au- 
zindu-se din pricina urletului cascadei. 

— Cunosc un pic limbajul zeilor. 

Tally clipi. 

— Poftim?! 

— Am văzut foc şi am crezut străin. Nu zeu. 

Toţi ceilalți rămaseră tăcuţi, aşteptând temători, ignorând 
torțele aruncate la pământ. Tally văzu un tufiş aprinzându-se, 
dar bărbatul care stătea pe vine alături părea paralizat de frică 
şi nu se putea mişca. 

Aşadar, brusc, îi îngrozea pe-aceşti oameni. Oare erau cu 
toţii nebuni? 

— Niciodată zei nu folosit foc înainte. Rugăm înțelege. 

Ochii lui implorau iertare. 


Tally se ridică, clătinându-se. 

— Hm, e-n regulă. Nicio problemă. 

Urâtul bătrân se ridică atât de brusc, încât Tally se dădu 
înapoi, cât pe ce să se prăvălească din nou în apa învolburată. 
El strigă un singur cuvânt, iar vânătorii îl repetară. Strigătul 
păru să-i elibereze de sub vrajă. Se ridicară şi stinseră flăcă- 
rile răspândite în jur de torţele aprinse. 

Brusc, Tally se simţi din nou în inferioritate. 

— Dar, hei, adăugă ea. Încetaţi cu bâtele, bine? 

Bătrânul ascultă şi apoi mai strigă câteva cuvinte în limba 
lui necunoscută. Vânătorii se puseră pe treabă: unii îşi spriji- 
niră bâtele de copaci şi le sfărâmară cu o lovitură de picior, 
alţii le izbiră de pământ până când le transformară în arşice 
ori, pur şi simplu, le azvârliră în beznă. 

Bătrânul se întoarse spre Tally, cu braţele desfăcute, aş- 
teptând în mod clar aprobarea ei. Bâta lui zăcea la pământ, 
despicată în două. Ceilalţi îşi ridicară şi ei braţele goale. 

— Da, spuse ea. E mult mai bine. 

Bătrânul zâmbi. 

Şi atunci, Tally zări sclipirea aceea familiară din ochii lui 
bătrâni, lăptoşi. Aceeaşi privire pe care i-o aruncaseră Sussy 
şi Dex atunci când îi văzuseră pentru prima dată chipul fru- 
mos. Aceeaşi uimire şi dorinţă de a face pe plac, aceeaşi fas- 
cinaţie instinctivă — rezultatul sigur al unui secol de 
inginerie cosmetică şi al unui milion de ani de evoluţie. 

Tally privi în jur către ceilalți şi-i văzu pe toţi micşo- 
rându-se sub privirea ei. Le era aproape imposibil să se uite 
în ochii ei mari, cu scăpărări de cupru, sau să-i studieze 
frumuseţea. 

Zeu, spusese bărbatul. Cuvântul locuitorilor din ruine pen- 
tru supereroii invizibili din cer. 

Aici era lumea lor — această sălbăticie crudă, cu boli, vio- 
lenţă şi lupta pentru supravieţuire. Ca şi aceşti oameni, lumea 
asta era urâtă. Dacă erai frumos însemna că proveneai dintr-o 
lume de dincolo. 

Aici, Tally era luată drept zeu. 


SÂNGE TÂNĂR 


Le trebui în jur de o oră ca să ajungă în tabăra vânătorilor. Cu 
torțele stinse, grupul merse pe drumuri întunecate şi traversă 
râuri reci ca gheaţa, fără să scoată nimeni vreun cuvânt. 

Ghizii lui Tally aveau în ei un amestec straniu de cruzime 
şi îndemânare. Erau mici şi înceţi, câţiva erau chiar desfiguraţi 
sau infirmi, ducându-şi întreaga greutate pe un singur picior. 
Miroseau de parcă n-ar fi făcut niciodată baie şi purtau nişte 
încălțări atât de rudimentare, încât erau plini de cicatrici pe la- 
bele picioarelor. Dar cunoşteau pădurea, se mişcau grațios 
prin vegetaţia încâlcită, o ghidau pe Tally fără greş prin beznă. 
Nu foloseau localizatoare. Nici măcar nu se opreau ca să ve- 
rifice poziţia stelelor. 

Suspiciunile pe care le avusese Tally cu o zi înainte se do- 
vediră a fi întemeiate. Pe aceste dealuri şerpuiau drumuri 
create de om. Urmele pe care doar le zărise la lumina zilei pă- 
reau acum să se deschidă în mod magic în întuneric, bătrâ- 


nul care o călăuzea mergând şi cotind fără ezitare. Grupul se 

mişca în linie dreaptă, nefăcând mai mult zgomot decât un 
şarpe care se strecoară printre frunze. 

Se părea că vânătorii aveau duşmani. După atacul gălăgios 
asupra ei, Tally nu şi-ar fi putut imagina că erau vicleni sau că 
se ascundeau. Dar acum trimiteau semnale de-a lungul şiru- 
lui, folosind clinchete şi ciripituri în loc de cuvinte. Păreau 
uluiți atunci când Tally se împiedica de vreo rădăcină sau o 
plantă cățărătoare şi erau neliniştiţi atunci când ea scotea câte 
o înjurătură din această pricină. Tally îşi dădu seama că nu se 
simțeau în largul lor neînarmaţi. Probabil regretau că-şi dis- 
truseseră bâtele la primul ei semn de nemulțumire. 

Ghinion, îşi spuse Tally. Indiferent cât de prietenoşi de- 
veniseră vânătorii, era posibil să se răzgândească, aşa că ea era 
mulțumită că se descotorosiseră de bâtele alea. La urma ur- 
melor, dacă n-ar fi căzut în apă şi chipul frumos nu i s-ar fi cu- 
răţat de noroi, se îndoia că ar mai fi fost acum în viaţă. 

Indiferent cine erau duşmanii vânătorilor, ranchiuna era 
cât se poate de serioasă. 


Tally simţi mirosul aşezării înainte să ajungă acolo. Îi făcu 
nasul să se încreţească de dezgust. 

Nu era doar miros de lemn ars ori izul mai puţin primitor 
al animalelor măcelărite, pe care-l cunoştea din vremurile 
când privise cum iepurii şi găinile se transformau în hrană, în 
Ținutul de Fum. Mirosul de la marginea aşezării vânătorilor 
era mult mai neplăcut, amintindu-i lui Tally de latrinele în 
aer liber pe care le foloseau cei din Ținutul de Fum. Acesta 
era un aspect al vieţii în aer liber cu care nu reuşise niciodată 

să se acomodeze. Din fericire, mirosul se diminuă când satul 
se arătă ochilor ei. 

Aşezarea nu era mare — o duzină de bordeie de pământ 
şi stuf, câteva capre care dormeau legate unele de altele, 
brazde plantate aruncând umbre zbârlite în lumina stelelor. 
În mijloc se afla un depozit, iar Tally nu mai văzu şi alte clă- 
diri mari. 

Limitele satului erau marcate cu focuri de pază şi paznici 
înarmați. Ajunşi acasă, vânătorii se simțiră în suficientă sigu- 
ranţă cât să vorbească din nou cu voce tare, strigând vestea că 
aduseseră un... vizitator. 

Oamenii începură să se năpustească afară din bordeie, 
zarva întețindu-se pe măsură ce satul se trezea la viaţă. Tally 
se trezi în centrul unei mulțimi de chipuri curioase. În jurul ei 
se formă un cerc, dar adulții din sat nu se apropiau prea mult, 
de parcă ar fi fost ţinuţi deoparte de câmpul magnetic al fru- 
museţii ei. În ochii lor se citea precauţie. 

Cei mici, pe de altă parte, dovedeau mai mult curaj. Unii 
chiar îndrăzniră s-o atingă, punându-şi repezit mâinile pe ja- 
cheta ei şi apoi retrăgându-se în mulțime. Era ciudat să vadă 
copii aici, în sălbăticie. Spre deosebire de maturi, cei mici i se 
păreau aproape normali. Erau prea tineri pentru ca pielea lor 
să poarte ravagiile subnutriţiei şi ale bolilor. Şi, desigur, nici 
măcar în oraş nu era cineva operat înainte de vârsta de şai- 
sprezece ani. Era obişnuită să vadă feţe asimetrice şi ochi cu 
strabism la cei mici, iar aceştia erau drăguţi, oricum. 

Tally se lăsă pe vine şi întinse o mână, lăsându-l pe cel mai 
curajos dintre ei să-i atingă palma, neliniştit. 

De asemenea, văzu pentru prima dată două femei. Dat 
fiind că aproape toți bărbaţii aveau barbă, îi era uşor să facă 
diferenţa între sexe. Femeile stăteau în spatele mulțimii, 
având grijă de cei mai mici, de-abia îndrăznind să privească 
spre Tally. Câteva făceau un foc într-o groapă înnegrită din 
mijlocul oraşului. Niciun bărbat nu se sinchisea să le ajute, 
observă ea. 

Tally îşi aminti vag ce învățase la şcoală despre obiceiul 
din perioada premergătoare ruinelor de a le trasa sarcini di- 
ferite bărbaţilor şi femeilor. Şi, de regulă, femeile aveau înda- 
toririle cele mai neplăcute, îşi aduse ea aminte. Unii locuitori 
ai Ruinelor Ruginite încă mai păstrau acest obicei. Gândul îi 
răscoli stomacul şi speră în sinea ei că nu li se aplicau aceleaşi 
reguli şi zeilor. 

Se întrebă de unde venea ideea zeilor. Tally avea petar- 
dele şi restul echipamentului în rucsacul pe care-l recuperase 
înainte de a porni spre acest loc. Dar niciunul dintre ei nu vă- 
zuse încă aceste miracole. Fusese suficientă o singură privire. 
Din cunoştinţele ei de mitologie, a fi divin însemna mai mult 
decât a avea un chip frumos. 

Desigur, nu era prima frumoasă pe care o vedeau. Unii 
chiar cunoşteau limba lui Tally. Probabil că ştiau câte ceva şi 
despre tehnologie. 

Cineva din margine strigă ceva şi mulțimea se dădu de- 
oparte în faţa ei, făcându-se linişte. Un bărbat înaintă în mij- 
locul cercului. În mod ciudat, deşi era foarte frig, acesta avea 
bustul gol. Se apropie de Tally cu o autoritate incontestabilă, 
pătrunzând în spaţiul ei divin, la un braţ distanţă. Avea 
aproape înălțimea ei, fiind un gigant printre aceşti oameni. 

Părea foarte puternic, vânos şi dur, dar Tally presupuse că re- 
flexele lui nu se puteau compara cu ale ei. În lumina focului, 
ochii lui străluceau mai degrabă curioşi decât înfricoşaţi. 

Tally nu-şi dădea seama ce vârstă putea să aibă acel bărbat. 
Pe chip avea câteva riduri specifice maturilor, dar pielea lui 
arăta mai bine decât a tuturor celorlalţi. Oare era mai tânăr 
decât majoritatea? Sau pur şi simplu mai sănătos? 

De asemenea, Tally observă că avea un cuţit, prima 
unealtă de metal pe care-o vedea la ei. Mânerul, din plastic 
negru, lucea. Tally ridică o sprânceană: cuțitul fusese fabri- 
cat în oraş. 

— Bun venit, spuse el. 

Aşadar, şi el vorbea limba zeilor. 

— Mulţam. Hm, adică vreau să spun... mulţumesc. 

— Nu ştiam că vii. Nu de multe zile. 

Oare zeii obişnuiau să se anunţe înainte de a-şi face apa- 
riţia? 

— Oh, îmi pare rău, mormăi ea, dar răspunsul nu păru 
decât să-l încurce. 

Probabil că zeii nu obişnuiau să-şi ceară iertare. 

— Am fost într-o stare de confuzie, spuse el. Am văzut 
focul şi ne-am gândit că eşti un intrus. 

— Da, am înţeles asta. Nu e nicio problemă. 

EI încercă să zâmbească, dar apoi se încruntă şi clătină 
din cap. 

— Tot nu înţelegem. 

De parcă eu aş înţelege ceva. 

Accentul bărbatului suna un pic neobişnuit, de parcă ar fi 
fost din alt oraş de pe continent, dar nu dintr-o cu totul altă 

civilizaţie. Pe de altă parte, păreau să-i lipsească anumite cu- 
vinte pentru întrebările pe care voia să le pună, ca şi cum n-ar 
fi fost obişnuit să stea la palavre cu zeii. Probabil că de fapt 
voia să spună: Ce dracului cauţi aici? Indiferent ce concepţie 
aveau aceşti oameni despre divinitate, era clar că Tally nu se 
încadra tocmai bine. Şi avea sentimentul că, dacă hotărau că 
ea nu era zeu, mai rămânea o singură posibilitate: era un in- 
trus. 

Iar intruşii sfârşeau fără căpăţână. 

— Îartă-ne, spuse el. Nu-ţi cunoaştem numele. Eu sunt 
Andrew Simpson Smith. 

Un nume ciudat pentru o situaţie ciudată, se gândi Tally. 

— Eu sunt Tally Youngblood. 

— Sânge Tânăr, spuse el, părând mai fericit. Aşadar, eşti 
un zeu tânăr? 

— Presupun că da. Am doar şaisprezece ani. 

Andrew Simpson Smith închise ochii, în mod evident uşu- 
rat. Tally se întrebă dacă nu cumva şi el era tânăr. Mândria 
de mai devreme păru să-l abandoneze în timpul momentelor 
de confuzie. Aproape că nu avea barbă. Dacă nu observai ri- 
durile şi urmele de vărsat de vânt, puteai considera că avea 
chipul unuia de vârsta lui David, în jur de optsprezece ani. 

— Tu eşti... conducătorul aici? întrebă ea. 

— Nu. Fl este căpetenia. 

Arătă spre vânătorul cel gras, cu nasul umflat şi genun- 
chiul sângerând, cel pe care Tally îl doborâse în timpul ur- 
măririi. Cel care fusese cât pe ce să-i spulbere capul cu bâta. 
Grozav! 

— Eu sunt cel sfânt, continuă Andrew. Am învăţat limba 
zeilor de la tatăl meu. 

— O vorbeşti foarte bine. 

Pe chipul lui apăru un zâmbet strâmb. 

— Îşi... mulțumesc. 

Râse, apoi o privi cu şiretenie. 

— Ai căzut, nu-i aşa? 

Tally îi arătă mâna rănită. 

— Da, în timpul urmăririi. 

— Din cer! Privi în jur, cu o uimire teatrală, şi-şi desfăcu 
mâinile: Nu ai un magnetoglisor. Prin urmare, trebuie să fi 
căzut! 

Magnetoglisor? Devenea interesant. Tally ridică din umeri. 

— De fapt, aici cred că m-ai prins. Da, am căzut din cer. 

— Ah! oftă el, ușurat, de parcă lumea începea să aibă sens 
din nou. 

Strigă câteva cuvinte spre mulțime, care murmură sunete 
prin care-şi exprima înţelegerea. 

Tally simţi că începea să se relaxeze. Cu toții păreau mai 
fericiți acum, că prezenţa ei avea o explicaţie rațională. Pu- 
teau accepta că din cer căzuse cineva. Iar faţă de zeii tineri era 
necesară o conduită diferită. 

În spatele lui Andrew Simpson Smith, focul izbucni cu un 
trosnet. Tally simţi mirosul de mâncare şi auzi inconfunda- 
bilul țipăt al găinii prinse pentru a fi tăiată. Din câte se părea, 
o vizită divină era o scuză suficient de bună pentru un festin 
în toiul nopții. 

Omul sfânt întinse un braţ spre foc, iar mulțimea se dădu 
din nou la o parte, pentru a-i face loc să treacă. 

— Ne spui cum ai căzut? Am să le explic eu cuvintele tale. 

Tally oftă. Era epuizată, uluită şi rănită. Mâna încă o durea. 
Nu voia nimic mai mult decât să se ghemuiască într-un loc 
şi să doarmă. Dar focul părea primitor şi vesel, după ce ea 
căzuse în cascadă. În plus, era greu să reziste expresiei lui 
Andrew. 

Nu putea dezamăgi întregul sat. Aici nu erau ecrane pe pe- 
reţi, buletine de ştiri, nu exista acoperire prin satelit, iar echi- 
pele de fotbal care să vină în turneu erau fără indoială mai 
puţine, mai rare. Ca şi în Ţinutul de Fum, poveştile deveneau 
o distracţie prețioasă şi probabil că nu se-ntâmpla foarte des 
să cadă străini din cer. 

— În regulă, spuse ea. O poveste, dar apoi mă culc. 


Întreaga suflare a satului se adună în jurul focului. 

Mirosul de pui fript venea dinspre ţepuşele lungi, ţinute 
deasupra focului. Nişte vase de lut erau împinse printre căr- 
buni, conținând ceva lăptos şi mirosind a drojdie. Bărbaţii se 
adunară pe primul rând, mâncând gălăgios, ştergându-şi mâi- 
nile soioase de bărbi până când acestea luceau în lumina 
focului. Femeile aveau grijă de mâncare, în timp ce copiii aler- 
gau frenetic. Cei mai în vârstă ațâţau focul cu crengi smulse 
din întuneric. Iar când se dădu semnalul că Tally avea să vor- 
bească, toată lumea se aşeză. 

Poate pentru că stăteau la masă cu ea ori zeii tineri nu-i 
intimidau în aceeaşi măsură, dar acum mulţi dintre săteni în- 
drăzneau să o privească în ochi, unii chiar zgâindu-se la chi- 
pul ei frumos în timp ce aşteptau povestea. 

Andrew Simpson Smith şedea lângă ea, mândru şi pregă- 
tit să traducă. 

Tally îşi drese glasul, întrebându-se cum să explice călă- 
toria ei aici într-un fel care să aibă sens pentru aceşti oameni. 
Ei ştiau despre magnetoglisoare şi despre frumoşi, din câte 
se părea. Dar oare ştiau şi despre speciali? Dar despre opera- 
ţie? Despre Infra? Ţinutul de Fum? 

Diferenţa dintre senzaţional şi aiurea? 

Tally se îndoia că povestea ei urma să aibă vreo logică pen- 
tru mulțime. 

Îşi drese din nou glasul, privind în jos, spre pământ, ca să 
scape de privirile lor nerăbdătoare. Se simţea obosită, cu min- 
tea aproape învăluită în ceața frumoşilor, după somnul între- 
rupt. Toată călătoria ei din oraş până în acest loc părea un vis. 

Un vis. Zâmbi la gândul ăsta şi, încet, cuvintele pentru po- 
vestea ei începură să-şi găsească drum spre buzele ei. 

— A fost odată o tânără şi frumoasă zeiță, spuse Tally, 
apoi aşteptă ca vorbele ei să fie redate în limba sătenilor. 

Ciudatele silabe care ieşeau din gura lui Andrew făceau ca 
scena luminată de foc să pară încă şi mai onirică, astfel că po- 
vestea izvori din Tally fără efort. 

— Trăia într-un turn înalt din oraş. Era un turn foarte pri- 
mitor, dar tânăra n-avea cum să coboare în lume. Şi, într-o zi, 
zeița hotărî că avea lucruri mai bune de făcut decât să se pri- 
vească în oglindă... 


RĂZBUNAREA 


Tally se trezi în sunete şi mirosuri nefamiliare: sudoare şi res- 
piraţia specifică dimineţii, un cor de sforăituri şi fornăieli, căl- 
dura greoaie şi umedă a spaţiului mic şi înghesuit. 

Se foi în întuneric şi un val de mişcări porni dinspre ea, 
trupurile intercalate mişcându-se pentru a se aşeza mai con- 
fortabil. Sub păturile de blană, căldura blândă şi confortabilă 
îi înmuiase simțurile. Părea aproape un vis frumos, cu excep- 
ţia mirosului copleşitor de oameni nespălaţi şi a faptului că 
Tally chiar avea nevoie să facă pipi. 

Deschise ochii. Lumina se filtra prin horn, care era de fapt 
doar o gaură în acoperiş, permiţând fumului să iasă. Judecând 
după unghiul în care răzbăteau razele soarelui, era pe la mij- 
locul dimineţii. Toată lumea dormea până târziu. Asta nu era 
nicio surpriză, de vreme ce petrecerea durase până-n zori. 
După ce Tally terminase de vorbit, urmaseră alte poveşti, cu 
toții întrecându-se pentru a vedea a cui istorisire o să-l ţină 
treaz pe zeul somnoros, iar Andrew Simpson Smith tradu- 
sese tot, neobosit. 

Când, în sfârşit, merseseră la culcare, Tally descoperise că 
patul era un concept străin aici. Ajunsese să împartă acest bor- 
dei cu alte douăzeci de persoane. Din câte se părea, în acest 
sat, încălzirea în timpul iernii însemna somnul la grămadă, 
sub învelitori de blană. Fusese ciudat, dar nu suficient de ciu- 
dat cât să mai rămână trează vreun minut. 

De dimineaţă, trupuri inconștiente zăceau peste tot în 
jurul ei, mai mult sau mai puţin îmbrăcate, lipite unele de al- 
tele, acoperite de blănuri. Dar contactul întâmplător nu avea 
nimic sexual. Era doar o modalitate de încălzire, cum fac pi- 
soii puşi într-un coş. 

Tally încercă să se ridice şi descoperi un braţ în jurul ei. 
Era Andrew Simpson Smith, sforăind încetişor, cu gura în- 
tredeschisă. Îl împinse deoparte, iar el se răsuci fără să se tre- 
zească, înconjurându-l cu braţul pe bătrânul care dormea în 
cealaltă parte. 

În timp ce se mişca prin semiîntuneric, Tally începu să-şi 
dea seama că bordeiul acela aglomerat o ameţea. Era con- 
ştientă că aceşti oameni nu inventaseră maşinile de zbor, ecra- 
nele sau toaletele moderne, poate că nici măcar uneltele de 
metal, dar lui Tally nu-i trecuse niciodată prin cap că putea să 
mai existe cineva care să nu fi auzit de intimitate. 

Îşi croi drum printre trupuri, împiedicându-se de braţe, 
picioare şi cine ştie ce altceva, ca să ajungă la uşă. Aple- 
cându-se şi târându-se, ieşi recunoscătoare la soare, în aerul 
curat. 

Din pricina frigului pătrunzător, i se făcu pielea găinii pe 
braţe şi pe față. Fiecare respiraţie îi ducea gheaţă în plămâni. 
Tally îşi dădu seama că haina ei se afla în bordei, aşa că nu 

făcu decât să-şi înconjoare trupul cu braţele, hotărând că pre- 
fera să dârdâie decât să străbată din nou acel loc plin de tru- 
puri strânse unele în altele ca o armură. Aici, afară, în frig, 
simţi că o durea mâna la care se rănise în noaptea de dinainte; 
şi se simţea obosită după o zi întreagă de cutreierat. Poate că, 
până la urmă, căldura din bordei nu fusese chiar atât de rea. 
Dar priorităţile erau priorităţi. 

Pentru a găsi latrina, Tally trebuia doar să-şi urmeze in- 
stinctul. Iar mirosul copleşitor o făcu să se bucure pentru 
prima dată că evadarea ei avusese loc iarna. Oare cum trăiau 
oamenii aici vara? 

Desigur, Tally mai avusese de-a face cu toaletele în aer 
liber. Dar cei din Ţinutul de Fum îşi tratau reziduurile, folo- 
sind nişte simple nanoparticule cu autopropagare, pe care le 
luau de la uzinele de reciclare din oraş. Nanoparticulele pă- 
trundeau prin sistemul de decantare, ducând deşeurile în sol, 
ceea ce ajuta culturile, iar Tally mâncase acolo cele mai bune 
tomate din viaţa ei. Mai important, nanoparticulele împiedi- 
cau latrinele să răspândească mirosuri neplăcute. Oricât de 
mult ar fi iubit natura, aproape toţi cei din Ținutul de Fum 
se născuseră la oraş. Erau produsul unei civilizaţii tehnologi- 
zate şi nu le plăceau mirosurile dezagreabile. 

Însă această aşezare era cu totul altceva, aproape ca miti- 
cii locuitori de dinainte de Ruinele Ruginite, care trăiseră 
până să apară înaltele tehnologii. Din ce fel de cultură prove- 
neau aceşti oameni? La şcoală, li se spunea că toţi cei din 
Ruine încadraseră pe toată lumea în sistemul lor economic, 
distrugând orice alt fel de vieţuire. Şi, cu toate că nu era ni- 
ciodată menţionat, Tally ştia că specialii făceau cam acelaşi 

lucru. Aşa că de unde apăruseră oamenii ăştia? Reveniseră la 
stilul ăsta de viață după dispariţia civilizaţiei celor din Ruine? 
Sau trăiseră în sălbăticie încă de dinainte? Şi cum de-i lăsau 
speciali în pace? 

Oricare-ar fi fost răspunsurile la aceste întrebări, Tally îşi 
dădu seama că nu putea face faţă latrinei, era mult prea obiş- 
nuită cu traiul la oraş. Se afundă mai adânc în pădure. Deşi 
ştia că acest lucru nu fusese agreat în Ţinutul de Fum, spera 
că aici zeii tineri beneficiau de dispense speciale. 

Când Tally le făcu semn cu mâna unor paznici care se 
aflau la datorie, la marginea aşezării, aceştia dădură din cap 
un pic neliniştiţi, ferindu-şi ochii şi ascunzându-şi bâtele la 
spate. Vânătorii continuau să se teamă de ea, de parcă s-ar fi 
întrebat cum de nu dăduseră încă de bucluc pentru că încer- 
caseră să-i zdrobească ţeasta. 

La doar câţiva metri depărtare, printre copaci, satul dis- 
părea vederii, însă Tally nu-şi făcea griji că s-ar rătăci. Pale de 
vânt încă aduceau până la ea duhoarea intensă a latrinei; iar 
ea se afla suficient de aproape cât să strige la paznici, dacă se 
întâmpla să nu mai ştie pe unde s-o ia. 

Chiciura nopţii se topea sub soarele arzător, transfor- 
mându-se într-o ceaţă continuă. Pădurea scotea sunete în- 
fundate, precum vechea locuinţă a părinţilor ei atunci când 
nimeni altcineva nu se mai afla acasă. Umbrele frunzelor se 
profilau pe conturul copacilor, fiecare formă devenind ne- 
clară, iar Tally le vedea cu coada ochiului cum se mişcau la 
fiecare adiere de vânt. Îi reveni sentimentul — pe care-l avu- 
sese cu o zi înainte de întoarcere, că era observată. Găsi rapid 
un loc şi făcu pipi. 

Dar nu se întoarse imediat. Era inutil să-şi lase imaginaţia 
să zboare. Câteva momente de intimitate erau un lux aici. Se 
întrebă cum procedau iubiții atunci când voiau să fie singuri 
şi dacă în acest loc secretele puteau fi păstrate. 

În ultima lună, se obişnuise să petreacă aproape fiecare 
minut împreună cu Zane. Chiar în acel moment, îi simţea 
absenţa. Trupul ei avea nevoie să-i simtă căldura. Dar împăr- 
ţirea dormitorului cu vreo douăzeci de străini era un substi- 
tut bizar şi neaşteptat. 

Brusc, Tally îşi simţi nervii încordaţi şi îngheță. Undeva, în 
câmpul periferic de vizualizare, ceva se mişcase şi nu făcea 
parte din decorul natural de lumini mişcătoare şi frunze bă- 
tând în vânt. Cercetă copacii cu privirea. 

Din pădure se auzi un hohot de râs. 

Era Andrew Simpson Smith, care stătea pe vine printre 
tufișuri, cu un zâmbet larg pe faţă. 

— M-ai spionat? întrebă ea. 

— Spionat?! replică el, de parcă n-ar mai fi auzit niciodată 
cuvântul, iar Tally se întrebă dacă, având atât de puţin parte 
de intimitate, cei de-aici ştiau măcar ce însemna asta. 

— M-am trezit când ne-ai lăsat acolo, Sânge Tânăr. M-am 
gândit că poate apuc să te văd cum... 

— Cum ce? întrebă Tally, ridicând din sprânceană. 

— Cum zbori, răspunse el sfios. 

Tally râse. În noaptea de dinainte, oricât ar fi încercat ea 
să explice, Andrew Simpson Smith nu înţelesese conceptul 
de zbor cu placa. Le spusese că zeii tineri nu foloseau prea 
mult magnetoglisoarele, însă ideea că existau mai multe ti- 
puri de vehicule păru să-l zăpăcească. 

Amuzamentul ei îl răni. Probabil se gândea că Tally as- 
cundea faţă de el puterile-i speciale, ca să-l necăjească. 

— Îmi pare rău, Andrew. Însă, după cum ţi-am spus şi 
aseară, nu pot zbura. 

— Totuşi, în povestea ta ai spus că urmează să-ți întâlneşti 
prietenii. 

— Da. Dar, ţi-am zis, placa mea e pierdută. Undeva, sub 
apă. Mă tem că trebuie să mă mulțumesc să merg pe jos. 

Pentru o secundă, el păru confuz, poate uluit că dispoziti- 
vele divine se puteau defecta. Apoi, brusc, zâmbi, revelând 
lipsa unui dinte, lucru care-l făcea să arate ca un prichindel. 

— Atunci, o să te ajut. O să mergem până acolo împreună. 

— Oh, serios? 

El încuviinţă. 

— Membrii familiei Smith sunt oameni sfinţi. Eu sunt un 
slujitor al zeilor, aşa cum a fost şi tatăl meu... 

Vocea i se pierdu când rosti ultimele cuvinte. Tally era din 
nou uimită cât de uşor putea citi chipul lui Andrew. Toate 
emoţiile sătenilor păreau să iasă la suprafaţă, de parcă nici 
măcar intimitatea gândurilor nu fusese inventată aici. Se în- 
trebă dacă ei se minţeau vreodată. 

Cu siguranţă, niște frumoşi îi minţiseră pe ei, la un mo- 
ment dat. Nişte zei, într-adevăr. 

— Când a murit tatăl tău, Andrew? Nu cu mult timp în 
urmă, nu-i aşa? 

EI o privi uimit, întrebându-se dacă-i citise gândurile 
printr-o magie. 

— Doar acum o lună, chiar înainte de noaptea cea mai 
lungă. 

Tally se întrebă ce era noaptea cea mai lungă, dar nu-l în- 
trerupse. 

— Căutam ruine amândoi. Zeilor maturi le place să cău- 
tăm locuri vechi şi ruginite pentru ei, ca să le studieze. Am 
dat de nişte intruşi. 

— Intruşi? Aşa cum aţi crezut că eram eu? 

— Da. Dar ei nu erau zei tineri. Era un grup venit să ucidă. 
Noi i-am zărit primii, dar câinii lor ne cunoşteau mirosul. Iar 
tatăl meu era bătrân. Ar fi împlinit patruzeci de ani, dacă ar fi 
trăit, spuse el mândru. 

Tally expiră lung. Toţi cei opt străbunici ai ei erau încă în 
viață şi depăşiseră o sută de ani. 

— Oasele lui erau fragile. Vocea lui Andrew se transfor- 
mase într-o şoaptă: Traversând în goană un râu, şi-a sucit 
glezna. A trebuit să-l las în urmă. 

Tally înghiţi în sec, uluită de ideea că putea să moară 
cineva din cauză că-şi sucise glezna. 

— Oh, îmi pare rău! 

— Mi-a dat cuțitul lui înainte să plec. 

Andrew îl scoase de la brâu, iar Tally îl privi mai bine decât 
o făcuse în noaptea precedentă. Era un simplu cuţit de bu- 
cătărie, cu mânerul uzat şi crestat. 

— Acum, eu sunt omul sfânt. 

Tally încuviinţă încet. Imaginea cuţitului ieftin din mâna 
lui îi amintea cum era să se sfârşească întâlnirea cu aceşti 
oameni. Fusese cât pe ce să împărtășească soarta tatălui lui 
Andrew. 

— Dar de ce? 

— De ce, Sânge Tânăr? Pentru că sunt fiul lui. 

— Nu, nu asta te întreb. De ce voiau intruşii să-l omoare 
pe tatăl tău? Sau oricine altcineva? 

Andrew se încruntă, de parcă întrebarea i s-ar fi părut 
ciudată. 

— Era rândul lor. 

— Ce era? 

Andrew ridică din umeri. 

— Noi uciseserăm vara. Acum era rândul lor să se 
răzbune. 

— Voi îl omorâserăţi pe... unul de-al lor? 

— Răzbunarea noastră, pentru că-l omorâseră pe unul 
de-al nostru la începutul primăverii, răspunse el, zâmbind cu 
răceală. Eu am făcut parte din acel grup. 

— Aşadar, asta e un fel de răzbunare? Dar când a început 
toată treaba asta? 

— Când a început?! Privi lama cuţitului, de parcă ar fi în- 
cercat să descopere ceva în oglinda metalului şters. Dintot- 
deauna a fost aşa. Ei sunt intruși, răspunse el zâmbind. M-am 
bucurat când te-au adus acasă pe tine, şi nu o pradă. Aşa că 
încă este rândul nostru şi s-ar putea să-mi răzbun tatăl. 

Tally rămase fără grai. În câteva secunde, Andrew Simp- 
son Smith se preschimbase dintr-un fiu mâhnit într-un soi 
de... sălbatic. Degetele lui deveniseră şi mai palide, cuprin- 
zând mânerul cuţitului atât de strâns, încât tot sângele i se 
scursese din carne. 

Tally îşi luă ochii de la armă şi clătină din cap. Nu era drept 
să-l considere necivilizat. Ceea ce descria Andrew era la fel 
de vechi precum însăşi civilizaţia. La şcoală li se vorbise des- 
pre această vrajbă sângeroasă. Iar cei din Ruinele Ruginite 

fuseseră mai răi, inventând războiul în masă, creând tehno- 
logii tot mai ucigătoare, până când aproape că distruseseră 
lumea. 

Totuşi, Tally nu-şi permitea să uite cât de diferiţi erau 
aceşti oameni de toţi cei pe care-i cunoscuse ea vreodată. 
Se forţă să privească expresia îndârjită a lui Andrew, mul- 
țumirea ciudată pe care-o avea când strângea în mână acel 
cuţit. 

Atunci îşi aminti cuvintele doctoriţei Cable. Omenirea este 
un cancer, iar noi suntem tratamentul. Oraşele fuseseră con- 
struite pentru a se pune capăt violenţei, trăsătură ştearsă din 
creierul frumoşilor. Întreaga lume în care crescuse Tally era 
un zid de foc împotriva acestui circuit îngrozitor. lar acum, 
avea chiar în faţa ochilor ei natura adevărată a speciilor. Fu- 
gind din oraş, probabil că Tally se îndrepta spre aşa ceva. 

Doar dacă nu cumva doctoriţa Cable se înşela şi mai exista 
o cale. 

Andrew ridică privirea de la cuţit, îl puse la brâu şi-şi des- 
făcu brațele goale. 

— Dar nu astăzi. Astăzi am să te ajut să-ţi găseşti prietenii. 

Râse, chipul lui redevenind luminos. 

Tally expiră încet, voind iniţial să-i respingă ajutorul. Dar 
nu avea la cine altcineva să apeleze, iar pădurile dintre ea şi 
Ruinele Ruginite erau pline de drumuri ascunse, pericole ale 
naturii şi poate alți oameni care considera-o o „intrusă“. Chiar 
dacă nu era vânată de năvălitori însetaţi de sânge, simplul fapt 
că îşi sucise cineva o gleznă se putea dovedi fatal în sălbăticia 
înghețată. 

Avea nevoie de Andrew Simpson Smith, era cât se poate 
de simplu. Iar el îşi petrecuse toată viaţa antrenându-se pen- 
tru a ajuta oameni ca ea. Zei. 

— Bine, Andrew. Dar hai să plecăm astăzi. Mă grăbesc. 

— Desigur. Astăzi. 

Se frecă în barbă. 

— Unde sunt ruinele astea în care te aşteaptă prietenii tăi? 

Tally ridică privirea către soare, care încă era suficient de 
jos pe cer cât să indice estul. După un calcul sumar, arătă în- 
spre nord-vest, înapoi către oraş şi, dincolo de el, către Rui- 
nele Ruginite. 

— Cam la o săptămână de mers în direcţia asta. 

— O săptămână? 

— Asta înseamnă şapte zile. 

— Da, ştiu calendarul zeilor, răspunse el jignit. Dar o săp- 
tămână întreagă? 

— Da. Nu e chiar atât de departe, nu-i aşa? 

Vânătorii fuseseră neobosiţi în timpul marşului din pă- 
dure, cu o noapte în urmă. 

Andrew clătină din cap, uluit. 

— Dar asta e dincolo de marginea lumii. 


HRANA ZEILOR 


Plecară la amiază. 

leşi tot satul să-i conducă, aducându-le daruri pentru 
drum. Majoritatea erau prea grele ca să le poată lua cu ei, aşa 
că Tally şi Andrew le refuzară politicos. Totuşi, el îşi pregăti 
ranița, punând înăuntru înspăimântătoarele felii de carne us- 
cată care-i fuseseră oferite. Când Tally îşi dădu seama că sco- 
pul acelor chestii dezgustătoare era de a fi mâncate, încercă 
să-şi ascundă oroarea, însă nu reuşi prea bine. Acceptă un sin- 
gur dar: o praştie din lemn și piele, oferită de unul dintre tipii 
mai mari care se număra printre admiratorii săi. Tally îşi 
aminti că fusese foarte îndemânatică la praştie, în copilărie. 

Căpetenia acordă în mod public binecuvântarea sa pen- 
tru această călătorie, adăugând o ultimă rugăminte de a fi ier- 
tat — în traducerea lui Andrew — fiindcă fusese cât pe ce 
să-i despice țeasta unei zeități atât de tinere şi de frumoase. 
Tally îl asigură că zeii mai vârstnici nu vor afla niciodată des- 
pre această neînțelegere, iar căpetenia păru uşurată, însă cu 
ceva rezerve. Apoi îi dărui lui Andrew o brățară bătută în 

cupru, semn al recunoştinţei față de tânărul sfânt care ajuta la 
răscumpărarea greșelilor vânătorilor. 

Andrew se înroși de mândrie primind cadoul şi-l arătă spre 
mulţime, care izbucni în urale. Tally îşi dădu seama ce pro- 
bleme crease ea aici. Ca şi cum ar fi purtat o rochie semifor- 
mală la un bal mascat, vizita ei neaşteptată scosese lucrurile 
din starea lor de normalitate. Dar faptul că Andrew o ajuta 
făcea ca toată lumea să se mai relaxeze. Aparent, mulțumirea 
zeilor era cea mai importantă misiune a unui om sfânt, ceea 
ce o făcu pe Tally să se întrebe cât de mult interacţionau fru- 
moşii din oraş cu aceşti săteni. 

După ce ea şi Andrew trecură de graniţele aşezării, iar co- 
piii care-i însoțeau fură chemaţi înapoi acasă de către mamele 
lor îngrijorate, Tally se hotări să pună câteva întrebări 
serioase. 

— Andrew, câţi zei cunoşti... ăăă, personal? 

El îşi mângâie barba, gânditor. 

— De la moartea tatălui meu, în afară de tine n-a mai venit 
niciun zeu. Nimeni nu mă cunoaşte ca om sfânt. 

Tally încuviinţă. După cum îşi dăduse seama, băiatul încă 
încerca să preia rolul pe care-l avusese tatăl său. 

— Corect. Dar accentul tău e atât de bun! Nu ai învățat 
limba mea doar de la tatăl tău, nu-i aşa? 

Zâmbetul lui strâmb părea viclean. 

— Nu s-a pus niciodată problema ca eu să discut cu zeii, 
ci doar să ascult în timp ce tatăl meu îi slujea. Dar, uneori, în 
timp ce ghidam un zeu la o ruină sau la cuibul vreunei păsări 
noi şi ciudate, mai vorbeam. 

— Bravo ţie! Şi... despre ce vorbeaţi? 

Păstră tăcerea pentru o clipă, ca şi cum şi-ar fi ales cuvin- 
tele cu grijă. 

— Discutam despre animale. Când se imperecheau şi ce 
mâncau. 

— Înţeleg. 

Orice zoolog de la oraş şi-ar fi dorit să aibă o armată per- 
sonală de locuitori anteriori Ruinelor Ruginite care să-l ajute 
la munca pe teren. 

— Altceva? 

— Unii zei voiau să ştie despre ruine, după cum ţi-am 
spus. Îi duceam acolo. 

Acelaşi lucru şi pentru arheologi. 

— Sigur. 

— Şi mai era un doctor. 

— Cine? Care doctor? întrebă Tally îngheţând. Spune-mi, 
Andrew... această persoană arăta... înspăimântător? 

Andrew se încruntă şi apoi râse. 

— Înspăimântător? Nu. Ca şi tine, era frumos, aproape 
că-ţi era greu să te uiţi la el. 

Tally se cutremură, uşurată, zâmbi şi ridică din sprânceană. 

— Nu pare să-ţi fie teribil de greu să te uiţi la mine. 

Băiatul lăsă ochii în pământ. 

— Îmi pare rău, Sânge Tânăr. 

— Haide, Andrew, nu vorbeam serios. 

ÎI prinse uşor de umăr. 

— Am glumit doar. Uitaţi-vă cu toţii la mine, voi... 
Hm... În fine. Şi spune-mi Tally, bine? 

— Tally, rosti el, analizând cuvântul. 

Ea îşi luă mâna de pe umărul lui, iar Andrew privi locul pe 
care ea i-l atinsese. 

— Eşti diferită de ceilalți zei. 

— Sper sincer, răspunse ea. Aşadar, acest doctor... Arăta 
normal? Frumos, adică? Sau... ca o zeitate? 

— Da. Venea aici mai des decât alţii. Dar nu-i păsa de ani- 
male sau de ruine. Întreba doar cum merg lucrurile în sat. 
Cine pe cine curtează, care femeie este însărcinată. Ce vână- 
tor ar putea provoca la duel căpetenia. 

— Corect. Un antropo..., încercă Tally să-și aducă 
aminte cuvântul. 

— Antropolog, aşa li se spune. 

Tally ridică din sprânceană. El zâmbi. 

— Tatăl meu spunea întotdeauna că am urechi bune. Cei- 
alţi zei îl luau uneori în râs pe doctor. 

— Aha! 

Se părea că sătenii cunoşteau mai multe lucruri despre vi- 
zitatorii lor divini decât îşi dădeau seama zeii. 

— Şi deci n-ai întâlnit niciun zeu care să fie... înspăi- 
mântător, nu-i aşa? 

Andrew îşi miji ochii, după care porni din nou la drum. 
Uneori îi lua mult timp până răspundea la întrebări, de parcă 
nici graba nu se inventase la săteni. 

— Nu, n-am văzut. Dar bunicul tatălui meu spunea po- 
veşti despre creaturi cu arme ciudate şi feţe ca ale unor ulii, 
care le îndeplineau dorinţa zeilor. Luau formă umană, dar se 
mişcau bizar. 

— Ca nişte insecte? Rapid şi săltăreţ? 

Andrew făcu ochii mari. 

— Atunci sunt reali? Aceşti sayshal? 

— Sayshal? Oh! Noi le spunem speciali. 

— Îi distrug pe toți cei care-i provoacă pe zei. 

Tally încuviinţă: 

— Într-adevăr, despre ei e vorba. 

— Şi când oamenii dispar, uneori se spune că i-au luat 
sayshal. 

— Îi iau? Unde? se minună Tally. 

Rămase tăcută, privind poteca din pădure. Dacă străbu- 
nicul lui Andrew dăduse de Circumstanţele speciale, atunci 
înseamnă că în oraş se ştia de zeci de ani despre acest sat, 
dacă nu cumva chiar de mai mult timp. Oamenii de ştiinţă 
îi exploatau de vreme îndelungată pe-aceşti oameni şi 
nu se jenau să trimită la ei speciali, ca să-şi sporească auto- 
ritatea. 

Se părea că să-i provoci pe zei era o afacere riscantă. 


Merseră o zi, străbătând în goană majoritatea dealurilor. Tally 
începea să zărească urmele sătenilor fără ajutorul lui Andrew, 
ca şi cum ochii ei ar fi învățat cum să privească mai bine 
pădurea. 

La căderea nopții, găsiră o peşteră în care să se adăpos- 
tească. Tally începu să adune lemne de foc, dar se opri când 
observă că Andrew o privea uluit. 

— Ce s-a-ntâmplat? 

— Un foc? O să ne vadă intruşii! 

— Oh, ai dreptate. Îmi pare rău. Tally oftă şi-şi frecă pal- 
mele ca să-şi dezgheţe degetele. Prin urmare, chestia asta cu 
răzbunarea presupune nişte nopţi friguroase, nu-i aşa? 

— Să-ţi fie frig e mai bine decât să fii mort, Tally, spuse 
el, apoi ridică din umeri. Şi poate că n-o să dureze chiar atât 
de mult călătoria noastră. O s-ajungem la marginea lumii 
chiar mâine. 

— Da, sigur. 

În timpul călătoriei, Andrew nu fusese convins de des- 
crierea pe care Tally o făcuse lumii: o planetă cu circumfe- 
rinţa de patruzeci de mii de kilometri, atârnând în vid, pe care 
stăteau cu toţii datorită gravitaţiei. Desigur, din perspectiva 
lui, probabil că suna a ţicneală. Lui Tally i se spusese la şcoală 
că, pe vremuri, oamenii erau arestaţi dacă spuneau că Pă- 
mântul e rotund şi, de obicei, oamenii sfinţi se ocupau de 
arestare. 

Tally scoase două pachete de SwedeBalls. 

— Măcar nu trebuie să facem focul ca să avem mâncare 
caldă. 

Andrew se apropie şi o privi cum umple purificatorul. 
Mestecase carne uscată întreaga zi şi părea încântat să încerce 
puţin din „hrana zeilor“. Când purificatorul scoase un ţiuit, 
iar Tally dădu deoparte capacul, el rămase cu gura căscată 
când văzu aburul ridicându-se din pachetul de SwedeBalis. 
Tally i-l întinse. 

— Haide! Tu primul! 

Nu trebui să insiste. În sat, bărbaţii mâncau întotdeauna 
primii, iar femeile şi copiii se alegeau cu resturile. Tally era 
un zeu, desigur, şi, în anumite privințe, o trataseră ca pe un 

bărbat preaslăvit, însă unele obiceiuri mor greu. Andrew luă 
purificatorul de la ea şi îşi vâri mâna înăuntru ca să ia o chif- 
tea. O înghiţi dintr-o îmbucătură. 

— Hei, vezi să nu te frigi, îl avertiză ea. 

— Dar unde este focul? întrebă el încet în timp ce se lin- 
gea pe degete şi ridica purificatorul în căutarea flăcării de de- 
desubt. 

— Este electronic... Are un foc foarte mic. Eşti sigur că 
nu vrei să mănânci cu bețigaşe? 

Andrew se chinui o vreme cu beţigaşele, dar mâncarea se 
răcea, aşa că, în cele din urmă, se apucă să mănânce cu mâna. 
O uşoară expresie de dezamăgire îi apăru pe chip în timp ce 
mesteca. 

— Ce s-a-ntâmplat? 

— Credeam că hrana zeilor este mai... bună, cumva. 

— Hei, asta este hrana deshidratată a zeilor, bine? 

Tally mâncă după ce termină el, dar pachetul ei de Curry- 
Noods fu dezamăgitor, după festinul din noaptea precedentă. 
Îşi aminti de zilele petrecute în Ținutul de Fum, când, în săl- 
băticie, hrana avea gust mult mai bun. Nici măcar produsele 
proaspete nu erau vreodată spectaculoase atunci când erau 
culese de pe rezervoare hidroponice. Şi trebuia să-i dea drep- 
tate lui Andrew — mâncarea deshidratată nu era câtuşi de 
puţin divină. 

Tânărul sfânt fu surprins să vadă că Tally nu voia să 
doarmă ghemuită lângă el. La urma urmelor, era iarnă! Ea îi 
spuse că intimitatea era o chestie specifică zeilor — el nu avea 
cum să înţeleagă acest lucru —, dar Andrew încă era abătut 

când Tally îşi mestecă pilula cu pastă de dinţi şi-şi găsi un colţ 
în care să se culce singură. 

În toiul nopţii, Tally se trezi pe jumătate înghețată şi 
regretă hotărârea ei nepoliticoasă. După o lungă şi tăcută 
sesiune de autoînvinuire, oftă şi se târî până la Andrew, 
lipindu-se de spinarea lui. Nu era Zane, dar era mai bine să 
accepte căldura unei alte persoane decât să zacă pe podeaua 
de piatră, tremurând singură, într-o stare deplorabilă. 

Când se trezi în zori, mirosul de fum umplea peştera. 


LA MARGINEA LUMII 


Tally încercă să strige, dar o mână îi acoperi gura cu fermitate. 

Se pregătea să izbească în beznă cu pumnii, dar instinctul 
îi spuse să n-o facă. Andrew era cel care-o ţinea aşa. Îl putea 
mirosi, îşi dădu ea seama. După două nopţi de somn unul 
lângă altul, subconştientul ei îi recunoştea mirosul. 

Se relaxă, iar el îi dădu drumul. 

— Ce se-ntâmplă? şopti ea. 

— Intruşii. Suficienţi cât să facă focul. 

Derutată, Tally cugetă o clipă, apoi înţelese: din pricina 
răzbunării sângeroase, doar un grup mare de bărbaţi înarmaţi 
ar fi îndrăznit să facă focul în afara satului, singurul loc 
unde-ar fi fost în siguranță. 

Tally inhală aerul plin de fum, detectând miros de carne 
friptă. Frânturi dintr-o conversaţie — glasuri răgușite — 
ajunseră până la urechile ei. Trebuie să-şi fi făcut tabăra prin 
preajmă, după ce Tally şi Andrew se culcaseră, iar acum îşi 
pregăteau micul dejun. 

— Ce facem? 

— Tu stai aici. Eu mă duc să văd dacă-l găsesc singur pe 
vreunul. 

— Ce faci? şuieră ea. 

El scoase cuțitul moştenit de la tatăl său. 

— Asta-i şansa mea să egalez scorul. 

— Scorul? Ce mai e şi asta, un meci de fotbal? şopti Tally. 
O să fii ucis! Cum ai zis şi tu, trebuie să fie o mulţime. 

Andrew o privi mânios. 

— O să-l ucid doar pe cel singur. Nu sunt idiot. 

— Las-o baltă! 

Tally îl apucă pe Andrew de încheietura mâinii. El încercă 
să se elibereze, dar puterea lui nu se compara cu musculatura 
ei, întărită în urma operației. 

El o privi sever, apoi spuse cu voce tare: 

— Dacă ne certăm, o să ne-audă. 

— Nu mai spune! Şşşş! 

— Dă-mi drumul! 

Ridicase din nou vocea, iar Tally işi dădu seama că, dacă 
era nevoit, avea să şi strige. Onoarea îl împingea să-şi vâneze 
duşmanul, chiar dacă punea în pericol vieţile amândurora. 
Desigur, probabil că intruşii nu i-ar fi făcut rău lui Tally după 
ce i-ar fi văzut chipul frumos, dar Andrew ar fi fost ucis şi chiar 
asta avea să se întâmple dacă era prins, adică dacă nu tăcea. 
Tally nu avea de ales, trebuia să-i dea drumul. 

Andrew se îndepărtă fără să mai scoată vreun cuvânt şi se 
târî afară din peşteră, ţinând cuțitul în mână. 

Tally rămase în întuneric, uluită, gândindu-se la conflic- 
tul lor. Ce i-ar fi putut spune? Ce argumente spuse în şoaptă 

ar fi putut învinge un conflict ce data de zeci de ani? Nu exista 
speranţă. 

Poate că era ceva mai profund decât atât. Tally îşi aminti 
din nou de conversaţia cu doctoriţa Cable, care afirmase că 
oamenii redescopereau întotdeauna războiul, cu toţii de- 
veneau iar locuitori ai Ruinelor Ruginite, până la urmă — 
specia asta era o plagă planetară, indiferent dacă ştiau ce în- 
seamnă o planetă sau nu. Aşadar, care era tratamentul pentru 
aşa ceva, dacă nu operaţia? 

Poate că ideea specialilor era corectă. 

Tally se ghemui în peşteră, tristă, flămândă şi însetată. 
Plosca lui Andrew era goală; nu avea nimic altceva de făcut 
decât să-l aştepte. Dar dacă nu se mai întorcea? 

Cum putuse s-o părăsească, s-o lase aici? 

Desigur, fusese nevoit să-şi părăsească tatăl în râul acela, 
rănit, convins că va fi ucis. Poate că oricine ar dori răzbunare 
după ce a trecut prin aşa ceva. Dar Andrew nu-i căuta pe cei 
care-i uciseseră tatăl, era pornit doar să omoare un străin la în- 
tâmplare, putea fi oricine. Iar asta nu avea niciun sens. 

Mirosul de mâncare se atenuă în cele din urmă. Strecu- 
rându-se până la marginea peşterii, Tally nu mai auzi sune- 
tele din tabără, ci doar vântul prin frunze. 

Apoi văzu pe cineva apropiindu-se printre copaci... 

Andrew. Era plin de noroi de parcă s-ar fi târât pe burtă, 
dar cuțitul pe care-l strângea în mână era curat. Tally nu văzu 
sânge pe mâinile lui. Pe măsură ce se apropia, ea constată cu 
uşurare că părea dezamăgit. 

— Aşadar, n-ai avut noroc? îl întrebă ea. 

EI scutură din cap. 

— Tatăl meu nu a fost încă răzbunat. 

— Aiurea. Hai să plecăm! 

El se încruntă. 

— Nu luăm micul dejun? 

Tally îl privi mânioasă. Cu doar puţin timp în urmă, el 
nu-şi dorea altceva decât să atace şi să ucidă un străin la în- 
tâmplare, iar acum avea chipul unui copilaş căruia i se pro- 
misese îngheţată, după care-i fusese refuzată. 

— E prea târziu pentru micul dejun, spuse ea şi-şi puse 
rucsacul pe umăr. În ce direcţie este marginea lumii? 


Merseră în tăcere până după prânz, când stomacul revoltat al 
lui Tally o forță să se oprească, în sfârşit. Pregăti VegiRice 
pentru amândoi, neavând poftă să guste carne sintetică. 

Andrew era ca un cățeluş care doreşte să placă, încercând 
în joacă să folosească beţigaşele şi făcând glume pe seama 
propriei sale neîndemânări. Dar Tally nu reuşea să zâm- 
bească. Tremurul care se strecurase în oasele ei atunci când 
el căuta răzbunare nu dispăruse încă. 

Desigur, nu era tocmai drept să se supere pe Andrew. Pro- 
babil că el nu putea înţelege aversiunea ei faţă de uciderea la 
întâmplare. El crescuse în mijlocul acestui circuit al răzbună- 
rii. Făcea parte din viaţa lui, precum dormitul la grămadă ori 
tăiatul copacilor. Nu vedea ce era rău în asta, la fel cum nu în- 
ţelegea de ce pe ea o deranja atât de mult latrina. 

Tally era diferită de săteni. Cel puţin atâta se schimbase în 
decursul istoriei omenirii. Poate că exista speranţă, până la 

urma. 

Dar nu simţea dorinţa să discute asta cu Andrew, şi nici 
măcar să-i zâmbească. 

— Ce este dincolo de marginea lumii? spuse ea într-un 
târziu. 

El ridică din umeri. 

— Nimic. 

— Trebuie să fie ceva. 

— E locul în care lumea pur şi simplu se sfârşeşte. 

— Ai fost acolo vreodată? 

— Desigur. Fiecare băiat merge acolo, o dată pe an, până 
devine bărbat. 

Tally se încruntă: alt club al băieţilor. 

— Şi cum arată? Ca un râu larg? Un soi de stâncă? 

Andrew clătină din cap. 

— Nu. Arată ca pădurea, ca orice alt loc. Dar este capă- 
tul. Acolo se află nişte oameni mici, care au grijă să nu mergi 
mai departe. 

— Oameni mici, spui? 

Tally îşi aminti de o hartă veche de pe zidul bibliotecii din 
şcoala pentru urâţi. Cuvintele „Aici sunt dragoni“ erau scrise 
cu litere înflorite în toate locurile goale. Poate că această mar- 
gine a lumii nu era altceva decât granița hărții mentale a lumii 
pe care o aveau aceşti săteni. Ca şi în cazul nevoii lor de răz- 
bunare, pur şi simplu nu puteau vedea mai departe. 

— Ei bine, n-o să fie marginea şi pentru mine. 

E] ridică din nou din umeri. 

— Tu eşti un zeu. 

— Da, asta sunt. Cât de departe ne aflăm acum? 

El privi soarele. 

— O să ajungem acolo înainte de căderea nopții. 

— Bun. 

Tally nu voia să mai petreacă încă o noapte lipită de An- 
drew Simpson Smith, dacă avea cum să evite asta. 


Nu mai văzură alte semne de intruşi în următoarele câteva 
ore, dar obiceiul tăcerii se impusese. Chiar şi după ce Tally 
hotărî că nu mai era supărată pe Andrew, se trezi că parcurge 
kilometri întregi fără să rostească un cuvânt. El părea descu- 
rajat de tăcerea cu care-l trata ea sau poate că era doar abătut 
pentru că nu reuşise să ucidă niciun special în dimineaţa asta. 

O zi proastă din toate punctele de vedere. 

Umbrele după-amiezii începuseră să se lungească în spa- 
tele lor, când el spuse: 

— Suntem aproape acum. 

Tally se opri ca să bea apă şi să cerceteze orizontul. Arăta 
ca orice alt petic de pădure pe care-l văzuse de când căzuse 
din cer. Poate că trunchiurile erau ceva mai subțiri aici, lumi- 
nişurile erau mai mari şi aproape lipsite de iarbă, în frigul tot 
mai acut al iernii. Dar oricum, nu aducea cu imaginea pe care 
ar avea-o cineva despre marginea lumii. 

Andrew mergea mai încet, de parcă ar fi căutat semne 
printre copaci. Uneori se uita spre dealurile îndepărtate, ca 
să găsească puncte de reper. În cele din urmă, se opri, privind 
pădurea, cu ochi mari. 

Lui Tally îi luă câteva clipe să-şi concentreze privirea, apoi 
văzu ceva atârnat de un copac. Arăta ca o păpuşă, o siluetă de 
om făcută din crenguţe şi flori uscate, mare cam cât un pumn. 

Se legăna în vânt, ca un pitic care dansează. Mai văzu răs- 
pândite în depărtare şi alte asemenea păpuşi. 

Tally nu se putu abţine să nu zâmbească. 

— Aşadar, ei sunt oamenii mici? 

— Da. 

— lar asta e marginea lumii tale? 

Ei i se părea că totul arată la fel: tufişuri bogate şi copaci 
plini de păsări gălăgioase. 

— Marginea lumii. Nu marginea lumii mele. Nimeni n-a 
trecut vreodată de acest punct. 

— Da, sigur. 

Păpuşile probabil doar marcau teritoriul următorului trib. 
Văzu o pasăre apropiindu-se de una dintre păpuşi, privind-o 
curioasă, probabil întrebându-se dacă se putea mânca. 

Tally oftă şi-şi ajustă rucsacul pe umăr, îndreptându-se 
spre cea mai apropiată păpuşă. Andrew n-o urmă, dar avea 
s-o facă după ce superstiţiile lui se dovedeau lipsite de fun- 
dament. Cu secole în urmă, îşi aminti Tally, marinarilor le era 
teamă să străbată oceanul, gândindu-se că, mai devreme sau 
mai târziu, aveau să cadă dincolo de margine. Până când ci- 
neva a încercat şi s-a dovedit că dincolo de margine erau alte 
continente. 

Pe de altă parte, poate că era mai bine dacă Andrew nu o 
urma. Ultimul lucru de care avea nevoie era un tovarăş preo- 
cupat de răzbunare cu orice preţ. Cu siguranţă că oamenii de 
dincolo de marginea lumii nu aveau nimic de-a face cu moar- 
tea tatălui său, dar pentru Andrew erau intruşi la fel de buni 
de ucis ca oricare alţii. 

Apropiindu-se, Tally văzu alte păpuşi. Atârnau la distanță 
de câţiva metri unele de altele, creând un soi de graniță, ca 
nişte decoraţiuni diforme la o petrecere în aer liber. Căpăţâ- 
nile lor erau înclinate în mod ciudat. Toate erau atârnate de 
gât cu un laţ făcut din sfoară groasă. Înţelegea de ce aceşti 
omuleţi le păreau înspăimântători sătenilor şi simţi un fior 
rece pe spinare... 

Apoi senzaţia de furnicătură se mută la degete. 

La început, Tally avu impresia că-i amorţeşte braţul, înțe- 
păturile coborând dinspre umăr. Îşi aşeză mai bine rucsacul, 
încercând să lase sângele să circule, dar senzaţia nu dispăru. 

După câţiva paşi, Tally auzi sunetul. O huruitură se ridica 
dinspre pământ, o notă atât de joasă, încât o putea simţi în 
oase. Apoi îi furnică pielea şi Tally simţi că lumea începea să 
tremure în jurul ei. Vederea i se înceţoşă, de parcă ochii ei ar 
fi vibrat în concordanţă cu sunetul. Mai făcu un pas înainte, 
iar sunetul deveni şi mai puternic, acum ca un roi de insecte 
în capul ei. 

Ceva era în neregulă aici. 

Încercă să se întoarcă, dar descoperi că muşchii i se-nmu- 
iaseră, parcă erau lichizi ca apa. Brusc, rucsacul păru plin de 
bolovani, iar pământul se transformă într-un soi de terci sub 
picioarele ei. Legănându-se, reuşi să facă un pas înapoi. Su- 
netul păru să se atenueze. 

Îşi duse o mână în faţă şi văzu că-i tremura. Poate că febra 
revenea. 

Sau locul ăsta era de vină? 

Tally îşi întinse brațul mai mult, iar vibraţiile din vârfurile 
degetelor sporiră, usturând asemenea unei arsuri solare. În 

aer se auzea un bâzâit, care creştea cu fiecare centimetru pe 
care mâna ei îl parcurgea înspre păpuşi. Era ca şi cum însăşi 
carnea ei ar fi fost respinsă de acestea. 

Scrâşni din dinți şi făcu un pas sfidător înainte, dar bâzâi- 
tul i se învălmăşea în creier şi vederea i se înceţoşă din nou. 
Simţi un nod în gât când dădu să respire din nou, de parcă 
aerul ar fi fost prea încărcat electric pentru a-l putea inhala. 

Tally se îndepărtă de păpuşi clătinându-se, lăsându-se în 
genunchi atunci când sunetul se atenuă. Continua să simtă 
furnicăturile pe piele, ca o hoardă de furnici care-i mişunau 
pe sub haine. Încercă să meargă mai departe, dar corpul ei 
refuză. 

Atunci simţi din nou mirosul lui Andrew. Mâinile lui pu- 
ternice o ridicară de la pământ şi o târâră din locul populat 
de păpuşi. Tumultul de senzaţii dispăru încet. 

Tally scutură din cap, încercând să alunge ecourile care 
încă vibrau. Tot trupul i se cutremura. 

— Bâzâitul ăla, Andrew... Mă simt de parcă aş fi înghițit 
un stup de albine. 

— Da. Bâzâit. Ca albinele, răspunse el, privindu-şi mâi- 
nile. 

— De ce nu mi-ai spus? strigă ea. 

— Dar ţi-am spus. Ţi-am vorbit despre oamenii mici. Am 
zis că nu poţi trece de ei. 

Tally îl privi supărată. 

— Ar fi trebuit să fii mai explicit. 

Andrew se încruntă, apoi ridică din umeri. 

— Este marginea lumii. Dintotdeauna a fost aşa. Cum de 
nu ştii? 

Tally gemu, frustrată, apoi oftă. Ridicând privirea spre cea 
mai apropiată păpuşă, observă ce-i scăpase înainte. Păpuşa 
părea făcută din crenguţe şi flori uscate — materiale natu- 
rale —, dar nu exista niciun semn că erau vechi. Toate păpu- 
şile păreau nou-nouțţe, nu ca nişte păpuşi făcute manual care 
zăcuseră în ploaie zile în şir. Ori fuseseră toate înlocuite de 
cineva după ploile torențiale, ori erau făcute din ceva mai re- 
zistent decât crengile. 

Cum ar fi plasticul, de pildă. 

Iar în interiorul lor era ceva mult mai sofisticat, un sistem 
de siguranţă suficient de puternic încât să paralizeze oame- 
nii, dar suficient de inteligent încât să nu le facă rău copacilor 
şi păsărilor. Ceva care ataca sistemul nervos uman, trasând o 
barieră de netrecut în jurul lumii acestor săteni. 

Atunci, Tally îşi dădu seama de ce specialii permiteau ca 
aşezarea asta să existe. Nu erau doar câţiva oameni rătăciţi în 
pădure. Era proiectul antropologic al cuiva, un soi de terito- 
riu conservat ca atare. Sau... cum îi spuseseră cei din Ruinele 
Ruginite? 

O rezervaţie. 

Iar Tally era captivă în ea. 


ZIUA SFÂNTĂ 


— Nu ai cum să traversezi? întrebă Andrew în cele din urmă. 

Tally oftă, scuturând din cap. Întinse degetele şi simți fur- 
nicături — aşa cum simţise în orice alt loc din zona asta, în 
care se aflase în ultima oră. Granița de păpuşi părea să se în- 
tindă cât vedea cu ochii, iar majoritatea lor păreau în stare 
perfectă de funcţionare. 

Se îndepărtă de marginea lumii, iar furnicăturile scăzură în 
intensitate. După prima experienţă, Tally nu mai testase ba- 
riera dincolo de senzaţia de furnicătură — îi fusese de ajuns 
o dată —, dar convinsă că toate celelalte păpuşi aveau la fel de 
multă putere ca şi cea care o doborâse. Maşinăriile create în 
oraş puteau dura multă vreme, iar energia solară era din bel- 
şug aici, în copaci. 

— Nu. Nu se poate. 

— Aşa mă gândeam şi eu, spuse Andrew. 

— Pari dezamăgit. 

— Speram că o să-mi arăţi... ce e dincolo. 

Ea se încruntă: 

— Aveam impresia că nu mă crezi când îți spun că mai e 
ceva dincolo. 

Andrew scutură din cap cu putere. 

— Te cred, Tally. Ei bine, nu în privința vidului şi a gravi- 
tației, dar trebuie să mai fie ceva dincolo. Oraşul în care lo- 
cuieşti tu trebuie să fie real. 

— În care am locuit, îl corectă ea, întinzându-şi din nou 
degetele. 

Senzaţia de furnicătură persista — parcă s-ar fi sprijinit în 
mână o oră. Tally păşi înapoi şi-şi masă braţul. Nu avea idee 
ce fel de tehnologie se folosise pentru această barieră, dar 
poate că nu era prea sănătos să o tot testeze. Nu avea rost să 
rişte afectarea permanentă a nervilor. 

Păpuşelele atârnau acolo, de parcă-şi băteau joc de ea, 
dansând în vânt. Iar ea era captivă aici, în lumea lui Andrew. 

Tally îşi aminti de toate năzbâtiile pe care le făcuse pe vre- 
mea când era urâtă, strecurându-se noaptea afară din dormi- 
tor ca să traverseze râul, ba chiar distrugând petrecerea din 
vila lui Peris, după ce el devenise frumos. Dar abilităţile ei de 
urâtă nu se prea puteau aplica aici. După cum aflase din con- 
versaţia cu doctorița Cable, oraşul era un loc uşor de păcălit. 
Sistemul de securitate de-acolo era proiectat astfel încât să 
stimuleze creativitatea urâţilor, nu să prăjească sistemul ner- 
vos al cuiva. 

Pe când bariera asta fusese creată ca să-i țină departe de 
oraş pe aceşti săteni periculoşi, să-i protejeze pe cei plecaţi în 
excursii ori în tabără şi pe toți cei care se aventurau în natură. 
Aceste păpuşi nu păreau să se defecteze la simpla atingere cu 
cuțitul, de către Tally. 

Gândul la năzbâtiile din vremea de urâţenie o făcu să-şi 
ducă mâna în buzunarul de la spate, unde-şi ținea praştia. 
Părea puţin probabil să poată păcăli marginea lumii, dar poate 
că merita să încerce o abordare directă. 

Găsi o piatră netedă, turtită şi o aşeză în praştie, după 
care-i dădu drumul. Piatra rată cu vreun metru cea mai apro- 
piată păpuşă. 

— Cred că mi-am cam ieşit din mână. 

— Sânge Tânăr! spuse Andrew. E înțelept să faci aşa ceva? 

Ea zâmbi. 

— Ți-e teamă că o să distrug lumea? 

— Poveştile spun că zeii le-au pus aici ca să marcheze 
marginea uitării. 

— Da, mă rog. Sunt mai mult nişte simple avertismente 
de genul „Nu intra“ şi „Rămâi înăuntru“, presupun, pentru a 
vă ţine în spaţiul vostru. Lumea se întinde mult mai departe, 
crede-mă. Este doar un truc prin care vă împiedică să aflați. 

Andrew întoarse privirea, iar Tally se gândi că avea să vină 
cu alte argumente, în schimb el căzu în genunchi şi luă de jos 
o piatră de mărimea unui pumn. Îşi dădu braţul înapoi, ochi 
şi apoi azvârli piatra. Din prima clipă, Tally îşi dădu seama că 
proiectilul avea o ţintă exactă. Nimeri cea mai apropiată pă- 
puşă, făcând-o să se răsucească, laţul strângându-se în jurul 
gâtului ei. Apoi păpuşa începu să se rotească în direcția opusă, 
ca un titirez. 

— Ai avut curaj, remarcă ea. 

El ridică din umeri. 

— După cum spuneam, Sânge Tânăr, cred ce-mi spui. 
Poate că nu e chiar marginea lumii. Dacă-i aşa, atunci vreau 
să văd ce e dincolo de ea. 

— Bravo ţie! 

Tally păşi înainte şi ridică un braţ în aer. Nicio schimbare: 
în degetele ei încă vibra energia latentă din aer, furnicile 
urcându-se pe braţul ei până când şi-l retrase. Bineînţeles. 
Orice sistem proiectat să reziste zeci de ani în sălbăticie — 
supraviețuind furtunilor cu grindină, animalelor înfometate 
şi fulgerelor — putea face față cu brio unui asalt cu câteva 
pietre. 

— Omuleţii încă îşi fac treaba, spuse Tally masându-şi de- 
getele. Nu ştiu cum să trecem de locul ăsta, Andrew. Dar a 
fost o încercare frumoasă. 

Andrew îşi privea mâna goală, de parcă ar fi fost el însuşi 
surprins de atacul asupra lucrării zeilor. 

— E o chestie ciudată să vrei să treci de marginea lumii, 
nu-i aşa? 

Ea râse: 

— Bun venit în viaţa mea! Dar îmi pare rău că te-am adus 
până aici degeaba. 

— Nu, Tally. Mă bucur că am văzut. 

Tally încercă să-i citească expresia — un amestec de ui- 
mire, o privire intensă. 

— Ce să vezi? Cum îmi distrug sistemul nervos? 

Fl clătină din cap. 

— Nu. Cum tragi cu praştia. 

— Poftim? 

— Când am venit aici în copilărie, am simţit cum omule- 
ţii vor să intre în mine şi am dorit să fug acasă. O privea, încă 
uluit. Continuă: Dar tu ai vrut să tragi cu praştia în ei. Nu ştii 
lucruri pe care le cunoaşte orice copil, dar eşti sigură de forma 
acestei... planete. Te porţi de parcă... 

Se opri. Cunoştinţele lui cu privire la limbajul oraşului 
erau limitate. 

— De parcă aş vedea lumea diferit? 

— Da, răspunse el încet, privirea devenindu-i şi mai 
intensă. 

Cu siguranţă, îşi spuse Tally, lui Andrew nu-i trecuse prin 
minte până atunci că oamenii puteau vedea realitatea în feluri 
complet diferite. Între strădania de a supraviețui atacurilor 
intruşilor şi obţinerea hranei pentru a trăi, sătenii probabil că 
nu aveau prea mult timp la dispoziţie pentru probleme filo- 
sofice. 

— Cam aşa este, spuse ea, atunci când ieşi din rezervaţie, 
adică atunci când treci de marginea lumii. Apropo, eşti sigur 
că, indiferent în ce direcție o luăm, dăm de omuleții ăştia? 

Andrew încuviință. 

— Tata m-a învăţat că lumea este un cerc ce poate fi par- 
curs în şapte zile. Asta e marginea cea mai apropiată de satul 
nostru. Dar tata a străbătut odată întregul cuprins al lumii. 

— Interesant. Crezi că voia să găsească o cale de ieşire? 

Andrew se încruntă. 

— Nu mi-a spus niciodată. 

— Ei bine, presupun că n-a găsit-o. Aşadar, cum să eva- 
dez din lumea asta a voastră, s-ajung la Ruinele Ruginite? 

Andrew tăcu un moment, dar Tally îşi dădu seama că se 
gândea, analiza întrebarea la nesfârşit. În cele din urmă, el 
spuse: 

— Trebuie să aştepţi următoarea zi sfântă. 

— Următoarea ce? 

— Zilele sfinte sunt cele în care ne vizitează zeii. Vin cu 
magnetoglisoare. 

— O, serios? Tally oftă. Nu ştiu dacă ţi-ai dat seama de 
asta, Andrew, dar eu n-ar trebui să fiu aici. Dacă mă văd zeii 
maturi, dau de bucluc. 

El râse. 

— Crezi că sunt un prost, Tally Sânge Tânăr? Ți-am as- 
cultat povestea despre turn. Înţeleg că ai fost alungată. 

— Alungată? 

— Da, Sânge Tânăr. Ai semnul ăsta. 

El îşi trecu degetele peste sprânceana ei stângă. 

— Semn? Oh, da... 

Pentru prima dată de când se întâlniseră, Tally îşi aminti 
de tatuajul ei luminos. 

— Aşadar, tu crezi că semnul ăsta înseamnă ceva? 

Andrew îşi muşcă buza, coborându-şi privirea de la sprân- 
ceana ei. 

— Nu sunt sigur, bineînțeles. Tata nu m-a învăţat nicio- 
dată asemenea lucruri. Dar în satul meu, îi marcăm numai pe 
cei care au furat. 

— Da, sigur. Şi ai crezut că am fost... marcată cumva? 

Fl ridică privirea, timid, iar Tally îşi dădu ochii peste cap. 
Nu era de mirare că sătenii fuseseră atât de confuzi în privința 
ei. Îşi imaginaseră că tatuajul era un soi de insignă a ruşinii. 

— Ascultă, tatuajul ăsta este un accesoriu la modă. Sau... 
hm... să-ţi explic altfel. Este doar ceva ce eu şi prietenii mei 
am făcut ca să ne distrăm. Ai observat cum se mişcă uneori? 

— Da. Când eşti supărată sau zâmbeşti ori te gândeşti 
intens. 

— Exact. Ei bine, asta se cheamă un lucru „senzaţional“. 
În orice caz, eu nu am fost alungată, ci am ales să evadez. 

— lar ei o să vrea să te ducă înapoi, înţeleg. Vezi tu, când 
vin zeii, îşi lasă magnetoglisoarele în urma lor şi intră în pă- 
dure... 

Tally clipi, apoi un zâmbet îi lumină chipul. 

— Şi tu m-ai ajuta să fur de la zeii vârstnici? 

Andrew doar ridică din umeri. 

— N-o să se supere pe tine? 

El oftă, frecându-se-n barbă şi analizând situaţia. 

— Trebuie să avem grijă. Dar eu am observat că zeii nu 
sunt... perfecţi. La urma urmelor, tu ai evadat din turnul lor. 

— Măi, să fie, zei imperfecţi. Tally îşi îngădui să chico- 
tească. Ce-ar spune tatăl tău, Andrew? 

Băiatul clătină din cap. 

— Nu ştiu sigur. Dar el nu-i aici. Acum, eu sunt omul 
sfânt. 


În acea noapte, îşi făcură tabăra lângă barieră. Andrew spuse 
că nimeni — intruşi sau altcineva — n-o să-ndrăznească să 
se aventureze noaptea atât de aproape de păpuşi. Era un loc 
îngrozitor pentru superstiţioşi. În plus, nimeni nu voia să se 
simtă aiurea când se trezeşte şi să pornească prin pădure bui- 
mac, să-şi facă nevoile în beznă. 

În dimineața următoare, începură o călătorie ocolitoare 
înapoi spre satul lui Andrew, fără să se grăbească, evitând zo- 
nele de vânătoare ale intruşilor. Avură nevoie de trei zile, timp 
în care Andrew îşi expuse cunoştinţele despre pădure, îmbi- 
nând înţelepciunea folclorului cu ştiinţa pe care o preluase 
de la zei. Înţelegea circuitul apei în natură şi câte ceva despre 
lanţul trofic, dar după o zi în care se contraziseseră pe tema 
gravitației, Tally renunțase. 

Când se apropiară de sat, mai era încă o săptămână până 
la ziua sfântă. Tally îi spuse lui Andrew să-i găsească o peş- 
teră în care să se ascundă, în apropierea luminişului în care-şi 
parcau zeii magnetoglisoarele. Avea de gând să nu fie văzută. 
Dacă niciunul dintre săteni nu ştia că ea se întorsese, aceştia 
nu o puteau da de gol în faţa zeilor. Şi nu voia să fie nimeni 
învinuit pentru găzduirea unei fugare. 

Andrew se îndreptă spre casă, unde plănuia să anunţe că 
Sânge Tânăr trecuse dincolo de marginea lumii. La urma ur- 
melor, se părea că totuşi sătenii ştiau să mintă. Cel puţin, oa- 
menii sfinţi o făceau. 

Iar povestea lui Andrew avea să fie adevărată, odată ce 
Tally punea mâna pe un magnetoglisor. Nu era expertă la 
condus, dar făcuse acelaşi curs de siguranţă pe care-l făceau 
toți urâţii la vârsta de cincisprezece ani: învățase cum să 
zboare drept, la înălțime şi cum să aterizeze în caz de urgenţă. 
Ştia că unii urâţi se strecurau şi zburau mai tot timpul. Spu- 
neau că este uşor. Desigur, ei nu furau decât maşini pentru 
idioţi, care zburau deasupra reţelei oraşului. 

Totuşi, cu cât putea să fie mai dificil în comparaţie cu 
placa de zbor? 

În timp ce aştepta în peşteră să treacă zilele, Tally se în- 
treba ce făceau ceilalți Infra. Cum avusese probleme să su- 
pravieţuiască, nu se mai gândise la ei. Dar acum, că nu avea 
altceva de făcut decât să stea toată ziua şi să se uite la cer, Tally 
simţea că e pe cale să înnebunească de grijă. Oare scăpaseră 
Infra să nu mai fie urmăriţi de speciali? Găsiseră deja Noul 
Fum? Şi, cel mai important, cum se simțea Zane? Spera că 
Maddy reuşise să-i rezolve problemele. 

Îşi aminti de ultimul minut petrecut împreună înainte ca 
el să sară din balon, ultimele cuvinte pe care i le spusese. Din 
toate amintirile tocite ale lui Tally, nu mai trăise niciodată 
ceva asemănător momentului respectiv. Se sirnţise mai mult 
decât senzaţională, era ceva dincolo de orice nebunie făcută 
vreodată, ca şi cum lumea avea să se schimbe pentru tot- 
deauna. 

lar acum, nu ştia nici măcar dacă el mai era în viaţă. 

N-o liniştea deloc faptul că Zane şi ceilalți Infra erau cu si- 
guranţă la fel de îngrijorați în privinţa ei, întrebându-se dacă 
fusese capturată ori murise când se aruncase din balon. Se aş- 
teptaseră s-o întâlnească la Ruinele Ruginite, cu o săptămână 
în urmă, şi deja trebuie că-şi imaginau cele mai rele lucruri. 

Cât va dura până când Zane însuşi va renunţa, ajungând la 
concluzia că ea murise? Dacă Tally n-o să reuşească să iasă 
niciodată din rezervaţie? Nimeni nu-şi putea păstra încrede- 
rea veşnic. 

Atunci când nu simţea că-nnebuneşte de-atâtea gânduri, 
Tally îşi petrecea timpul punându-și întrebări despre lumea 
restrânsă a lui Andrew. Cum de ajunsese să existe? De ce li 
se permitea sătenilor să trăiască aici, în condiţiile în care 

Ținutul de Fum fusese distrus fără milă? Poate pentru că 
sătenii erau captivi, credeau în legendele străvechi şi păstrau 
obiceiul răzbunării, în timp ce locuitorii din Ținutul de Fum 
cunoscuseră adevărul despre oraş şi operaţie. Dar de ce 
să menţii vie o cultură brutală, atunci când scopul civiliza- 
ției era să oprească violenţa şi tendinţele distructive ale ome- 
nirii? 

Andrew o vizita în fiecare zi, îi aducea alune şi câteva le- 
gume, pe care să le adauge la hrana deshidratată. Nu renunţa 
să vină cu fâşii de carne uscată, până când Tally gustă din ele. 
Aveau gustul asemănător cu aspectul: sărate ca algele şi mai 
tari decât un pantof vechi. Dar acceptă recunoscătoare cele- 
lalte daruri ale lui. 

La rândul ei, Tally îi spuse poveşti despre locul de unde 
venise ea, în special istorisiri care demonstrau că oraşul zeilor 
nu însemna perfecțiune divină. Îi spuse despre urâţi şi ope- 
raţie, explicându-i că frumuseţea zeilor era doar un truc teh- 
nologic. Diferenţa dintre magie şi tehnologie era greu 
de-nţeles pentru Andrew, dar el o ascultă cu multă atenţie. 
Moştenise un scepticism sănătos de la tatăl său, ale cărui ex- 
perienţe cu zeii, se dovedi, nu îl determinaseră pe bătrânul 
sfânt să fie întotdeauna plin de respect. 

Totuşi, Andrew putea fi o companie frustrantă. Făcea 
nişte conexiuni strălucitoare, dar uneori era limitat, aşa cum 
te-ai aştepta să fie cineva care crede că Pământul este drept. 
Asta se întâmpla mai ales în privinţa chestiunii băieţilor aflaţi 
la conducere, ceea ce o exaspera pe Tally. Ştia că ar fi trebuit 
să fie mai înțelegătoare, dar nu era dispusă să-i acorde atâta 
credit lui Andrew. Faptul că el se născuse într-o societate care 

considera că femeile sunt servitoare nu însemna că a fi de 
acord cu planul era în regulă. La urma urmelor, ea întorsese 
spatele la tot ceea ce ar fi trebuit să-mbrăţişeze, după cum fu- 
sese crescută: o viaţă fără efort, frumuseţe perfectă, minte de 
frumoasă. I se părea că şi Andrew ar fi putut să-nveţe să-şi 
frigă singur găinile. 

Poate că barierele din jurul lumii frumoase a lui Tally nu 
erau atât de evidente precum omuleţii agățați în copaci, dar 
şi de-acolo se scăpa la fel de greu. Îşi aduse aminte cum se 
speriase Peris când privise sălbăticia din balon, nemaidorind 
brusc să sară şi să lase în urmă tot ceea ce ştia. Toţi oamenii 
de pe planetă erau programaţi de locul în care se năşteau, în- 
grădiţi de propriile credinţe, dar trebuia măcar să încerci să-ţi 
pui creierul la contribuţie. Altminteri, era ca şi cum trăiai 
într-o rezervaţie, divinizând nişte zei falşi. 


Sosiră în zori, respectând exact calendarul. 

De deasupra se auzi vuietul a două maşini — genul de 
vehicule folosite de speciali, fiecare având câte patru elice ele- 
vatoare care să le poarte prin aer. Era o modalitate zgomo- 
toasă de a călători, curentul agitând copacii precum o furtună. 
Din gura peşterii, Tally văzu un nor imens de praf ridi- 
cându-se din zona de aterizare şi apoi geamătul rotoarelor în- 
cetini, în hărmălaia păsărilor înspăimântate. După aproape 
două săptămâni de sunete naturale, maşinile astea puternice 
sunau ciudat în urechile lui Tally, de parcă ar fi fost nişte mo- 
toare dintr-o altă lume. 

Se strecură spre luminiş, în lumina zorilor, fără să facă ni- 
ciun zgomot. Repetând traseul în fiecare dimineaţă, Tally se 

familiarizase cu fiecare copac din drum. Pentru prima dată, 
zeii maturi aveau să aibă de-a face cu cineva care le cunoştea 
toate trucurile în general, plus câteva personale. 

Privea din ascunzătoare, de la marginea luminişului. Patru 
frumoşi de vârstă mijlocie descărcau vehiculele, scoțând 
unelte pentru săpat, camere de filmat zburătoare şi cuşti pen- 
tru mostre. Încărcară totul în căruțe. Oamenii de ştiinţă ară- 
tau ca nişte turişti veniți cu cortul, îmbrăcaţi în haine groase 
de iarnă. Ochelarii le atârnau la gât, iar la brâu aveau sticle cu 
apă. Andrew spunea că niciodată nu rămâneau mai mult de o 
zi, dar păreau pregătiţi să stea săptămâni întregi în sălbăticie. 
Tally se întreba care dintre ei era Doctorul. 

Fiind un om sfânt cât se poate de săritor, Andrew lucra 
alături de cei patru frumoşi, dându-le o mână de ajutor în 
timp ce ei îşi aranjau echipamentul. Când întreg echipamen- 
tul fu aşezat în căruţe, el şi frumoşii începură să împingă ve- 
hiculele rudimentare spre pădure, lăsând-p pe Tally singură 
cu magnetoglisoarele. 

Îşi ridică rucsacul şi se apropie precaută de luminiş. 

Asta era cea mai dificilă parte a planului. Tally putea doar 
să presupună ce fel de elemente de securitate se aflau la bord. 
Spera că oamenii de ştiinţă nu se gândiseră să folosească sis- 
teme de siguranţă mai complicate decât cele pentru copii, co- 
durile simple care-i împiedicau pe prichindei să zboare cu 
maşina. Desigur, oamenii de ştiinţă nu se aşteptau ca sătenii 
să cunoască aceleaşi trucuri pe care le ştia un copil de la oraş, 
precum Tally. 

Decât dacă fuseseră avertizaţi că prin zonă se aflau 


fugari... 

Fără-ndoială, asta era o prostie. Nimeni nu ştia că Tally 
era blocată aici, fără placă. În plus, nu mai văzuse un magne- 
toglisor din noaptea în care părăsise oraşul. Dacă specialii 
voiau să dea de ea, atunci n-ar fi căutat-o aici. 

Ajunse la una dintre maşini şi privi uşa deschisă a cargou- 
lui, clătinată de vântul blând, negăsind decât bucăţi de am- 
balaj. După alţi câţiva paşi, se trezi lângă fereastra cabinei 
pentru pasageri, de asemenea goală. Întinse mâna spre mâ- 
nerul uşii. 

Atunci, o voce de bărbat se auzi din spatele ei. 

Tally îngheţă. După două săptămâni de somn dificil, cu 
hainele rupte şi murdare, de la distanţă putea fi luată drept 
un localnic. Dar chipul ar fi dat-o de gol. 

Bărbatul strigă din nou în limba sătenilor, dar vocea era 
impregnată cu aerul de autoritate al frumoşilor maturi. Paşii 
se apropiau tot mai mult. Să urce în magnetoglisor şi să în- 
cerce să fugă? 

Cuvintele bărbatului se pierdură când o văzu de-aproape. 
Sub toată murdăria, Tally purta haine de oraş. 

Se întoarse cu fața către el. 

Bărbatul era echipat ca şi ceilalţi, cu ochelari şi o sticlă cu 
apă. Pe faţa lui ridată se putea citi surpriza. Pesemne că ră- 
măsese în celălalt magnetoglisor, mişcându-se ceva mai încet 
decât restul — de-asta dăduse de ea. 

— Cerule! exclamă el, renunțând să vorbească în limba 
sătenilor. Ce cauţi aici? 

Tally clipi, pe chipul ei neputându-se citi nimic pentru câ- 
teva secunde. 

— Eram într-un balon. 

— Un balon? 

— A avut loc un fel de accident. Dar nu-mi aduc aminte 
exact... 

El făcu un pas înainte, apoi strâmbă din nas. Poate că Tally 
era frumoasă, dar mirosea ca sălbaticii. 

— Cred că am văzut ceva la ştiri despre un balon care a 
zburat într-o direcţie greşită, dar asta a fost acum două săp- 
tămâni! Nu e posibil să fi rămas aici atâta timp. Se uită la 
hainele ei rupte şi strâmbă din nou din nas: Dar cred că 
ai rămas. 

Tally scutură din cap. 

— Nu ştiu cât timp a trecut. 

— Biata de tine! 

Revenindu-şi din surpriză, bărbatul era acum întruchipa- 
rea grijii care-i caracteriza pe frumoşii maturi. 

— Eşti în regulă acum. Eu sunt doctorul Valen. 

Ea zâmbi ca o frumoasă cuminte, dându-și seama că acesta 
trebuia să fie Doctorul. La urma urmelor, un tip care supra- 
veghează păsările probabil că nu ştia limba sătenilor. Acesta 
era bărbatul care conducea expediţia. 

— Mă simt de parcă m-aş ascunde de o veşnicie, spuse ea. 
Sunt tot felul de oameni nebuni pe-aici. 

— Da, poate fi destul de periculos. 

El scutură din cap, de parcă n-ar fi crezut că o tânără fru- 
moasă din oraş supravieţuise aici atâta timp. 

— Ai avut noroc că ai rămas departe de ei. 

— Cine sunt ei? 

— Fac parte dintr-un... studiu foarte important. 

— Un studiu? Despre ce? 

El chicoti. 

— Ei bine, este foarte complicat. Poate-ar trebui să spun 
cuiva că te-am găsit. Sunt convinsă că toată lumea este foarte 
nerăbdătoare să afle că eşti în regulă. Cum te cheamă? 

— Ce studiaţi aici? 

EI clipi, uluit să vadă că o frumoasă nouă îi punea între- 
bări, în loc să se văicărească şi să vrea să fie dusă acasă. 

— Ei bine, cercetăm anumite caracteristici fundamentale 
ale... naturii umane. 

— Desigur. Precum violenţa? Răzbunarea? 

El se încruntă. 

— E un fel de a spune. Dar cum de... ? 

— Mă gândeam eu. Brusc, totul devenise clar şi continuă: 
Studiaţi violenţa, prin urmare aveţi nevoie de un grup de oa- 
meni violenţi, brutali, nu-i aşa? Eşti antropolog? 

Pe chipul bărbatului încă se citea confuzia. 

— Da, dar sunt şi doctor. Medic. Eşti sigură că eşti în 
regulă? 

Tally îşi mai dădu seama de un lucru. 

— Eşti doctor de cap. 

— De fapt, ni se spune neurologi. Doctorul Valen se în- 
toarse grijuliu şi întinse mâna spre uşa magnetogliso- 
rului: Poate că ar trebui să anunţ totuşi. Nu ţi-am reţinut 
numele. 

— Nici nu ţi l-am spus. 

Tonul ei îl îngheță. 

— Nu atinge uşa aia, îi mai spuse ea. 

Bărbatul se întoarse cu faţa spre ea, chipul lui de frumos 
matur descompunându-se. 

— Dar eşti... 
— Frumoasă? Mai gândeşte-te, spuse ea zâmbind. Sunt 
Tally Youngblood. Mintea mea este foarte urâtă. Şi-o să-ţi 


iau maşina, 


Din câte se părea, doctorul se temea foarte tare de sălbatici ... 
chiar şi de cei frumoşi. 

Acceptă blajin să fie închis în containerul pentru marfă al 
unuia dintre magnetoglisoare şi-i spuse lui Tally codurile de 
decolare ale celeilalte maşini. Sistemele de securitate nu erau 
ceva nou pentru Tally, dar în felul ăsta câştiga timp. Iar ex- 
presia de pe chipul doctorului în timp ce rostea codurile era 
într-adevăr frumoasă. Era obişnuit să aibă de-a face cu săteni 
care-l priveau ca pe un zeu. Acum însă, o singură privire arun- 
cată spre cuțitul lui Tally îi era de-ajuns ca să-nţeleagă cine 
dădea ordinele. 

Bărbatul răspunse la mai multe întrebări puse de Tally, 
până când în mintea ei nu mai rămase nicio urmă de îndoială 
cu privire la scopul acestei rezervaţii. Era locul în care fuseseră 
inventate şi dezvoltate operaţiile, locul de unde fuseseră luaţi 
primii subiecţi pentru testare. Scopul leziunilor pe creier era 
de a împiedica violenţa şi conflictul, aşa că pe cine se putea ex- 
perimenta mai bine dacă nu pe oameni cuprinşi de o veşnică 
dorinţă de răzbunare? Asemenea duşmanilor turbaţi dintr-o 
cameră încuiată, triburile prinse ca-ntr-o capcană în această 
zonă dezvăluiau tot ce doreai să cunoşti despre însăşi natura 


sângeroasă a omenirii. 

Clătină din cap. Bietul Andrew! Întreaga lui lume era un 
experiment, iar tatăl său murise într-un conflict care nu în- 
semna absolut nimic. 


În magnetoglisor, Tally îl studie un pic înainte de a porni, ca 
să se familiarizeze cu comenzile. I se păreau la fel cu ale unei 
maşini de oraş, dar nu trebuia să uite că cea de față nu era pen- 
tru idioţi: dacă-i comandai, intra într-un munte. Trebuia să 
aibă foarte mare grijă cu turnurile înalte de la ruine. 

Înainte de orice, dezactivă sistemul de comunicaţii. Nu 
voia ca maşina să anunţe autorităţile oraşului unde se afla. 

— Tally! 

Tresări la acest strigăt şi privi prin parbriz. Dar nu era 
decât Andrew şi era singur. Se strecură afară pe uşa pentru 
şofer, făcându-i semn să tacă şi arătând înspre cealaltă 
mașină. 

— L-am încuiat pe Doctor, şopti ea. Nu-l lăsa să-ţi audă 
vocea. Ce cauţi înapoi aici? 

E] privi celălalt magnetoglisor, cu ochii măriţi la gândul că 
un zeu fusese închis înăuntru, şi şopti: 

— Am fost trimis aici ca să văd unde e. A zis că o să vină 
după noi. 

— Ei bine, nu mai vine. Iar eu sunt pe punctul de plecare. 

El încuviinţă. 

— Desigur. La revedere, Sânge Tânăr. 

— La revedere, răspunse ea zâmbindu-i. N-am să uit tot 
ajutorul pe care mi l-ai dat. 

Andrew o privea în ochi, cu expresia aceea de uimire în 


faţa chipului ei frumos. 

— Nici eu n-o să te uit. 

— Nu te mai uita la mine aşa! 

— Aşa cum, Tally? 

— Ca la... un zeu. Suntem oameni, Andrew. 

El privi în pământ, încuviinţând încet. 

— Ştiu. 

— Nu oameni perfecţi, ba chiar unii dintre noi sunt mai 
răi decât ţi-ai putea imagina. Le facem lucruri îngrozitoare se- 
menilor tăi, de multă vreme. Ne-am folosit de voi. 

El ridică din umeri. 

— Ce putem noi să facem? Voi sunteţi atât de puternici! 

— Da, suntem. 

ÎI luă de mână. Continuă: 

— Dar încearcă să treci de omuleţi. Lumea reală este 
uriaşă. Poate că reuşeşti să ajungi atât de departe, încât spe- 
cialii n-o să te mai caute. Iar eu o să-ncerc să... 

Nu spuse ce voia să-i promită. Ce o să încerce? 

Pe chipul lui Andrew apăru un zâmbet. Întinse mâna ca 
să atingă tatuajul de pe fruntea lui Tally. 

— Eşti senzaţională acum. 

Ea încuviinţă, înghițind în sec. 

— Te vom aştepta, Tally Sânge Tânăr. 

Tally clipi, apoi îl îmbrăţişă fără un cuvânt. Se strecură 
înapoi în magnetoglisor şi porni rotoarele. Pe măsură ce hu- 
ruitul vehiculului creştea, Tally văzu păsările zburând afară 
din lumini, îngrozite de maşina zeilor. Andrew se dădu 
înapoi. 

Maşina se ridică imediat cum Tally apăsă pe buton, forța 
motoarelor vibrându-i în oase. Rotoarele biciuiră cu furie 

vârfurile copacilor din jurul ei, dar maşina se ridica în mod 
constant, controlat. 

Tally privi în jos, pe măsură ce maşina se îndepărta de co- 
paci. Îl văzu pe Andrew făcându-i cu mâna, zâmbind strâmb, 
ştirb şi plin de speranţă. Tally ştia că va trebui să se întoarcă, 
exact aşa cum spusese. Nu mai avea de ales. Cineva trebuia 
să-i ajute pe oamenii de-aici să scape din rezervaţie şi nu 
aveau pe nimeni altcineva în afară de Tally. 

Oftă. Măcar un singur lucru era constant în viața ei: de- 
venea tot mai complicată. 


RUINELE 


Tally ajunse la mare când soarele încă urca pe cer şi, dintre 
norii de la orizont, picta apa în nuanţe de roz. 

Viră încet maşina spre nord. Aşa cum se aşteptase, această 
maşină pentru ieşirile din oraş avea înspăimântătoarea ten- 
dinţă de a face orice îi cerea Tally. Primul ei viraj fusese sufi- 
cient de abrupt cât să-şi izbească fruntea de geam. De data 
asta, voia s-o ia mai uşurel. 

Maşina urca treptat şi, curând, Tally văzu suburbiile Rui- 
nelor Ruginite. Distanţa — pentru care ar fi avut nevoie de o 
săptămână dacă o străbătea pe jos — fusese parcursă acum 
în mai puţin de o oră. Când forma sinuoasă de montagne 
russe îşi făcu apariţia, începu să coboare vehiculul. 

Aterizarea era partea uşoară. Tally trase maneta pentru ur- 
genţe, cea pe care erau învăţaţi cei mici s-o tragă dacă şoferul 
avea un atac de cord sau leşina. Maşina se opri şi începu să 
coboare. Tally alesese un loc plan, una dintre numeroasele 
suprafeţe gigantice de ciment pe care localnicii le construi- 
seră ca să-şi parcheze maşinile de teren. 

Vehiculul ateriză pe terenul plin de iarbă şi, după ce ma- 
şina se opri, Tally deschise portiera. Dacă toți ceilalți oameni 
de ştiinţă îl găsiseră pe doctor şi făcuseră vreun apel de ur- 
genţă, probabil că specialii se aflau deja în căutarea ei. Cu cât 
era o distanță mai mare între ea şi magnetoglisorul furat, cu 
atât mai bine. 

Turnurile ruinelor se ridicau în faţa lui Tally, cel mai înalt 
aflându-se la o oră de mers pe jos. Ajunsese, desigur, la două 
săptămâni după ceilalți. Dar spera că ei nu renunţaseră la ea 
sau că-i lăsaseră vreun mesaj. 

Cu siguranţă, Zane ar fi rămas s-o aştepte în cea mai înaltă 
clădire, neacceptând să plece atâta timp cât mai exista o şansă 
ca ea să-şi facă apariţia. 

Doar dacă nu fusese prea târziu pentru el. 

Tally îşi puse rucsacul pe umeri şi porni la drum. 


Străzile în ruină erau pline de fantome. 

Tally nu mersese niciodată pe jos prin oraş. Întotdeauna 
călătorise cu placa — la cel puţin zece metri înălțime —, evi- 
tând maşinile arse de la sol. În ultimele zile ale aşezării, o epi- 
demie artificială se răspândise prin lume. Nu infecta oamenii 
sau animalele, ci doar petrolul, bacteria reproducându-se în 
rezervoarele maşinilor de la sol şi în cele ale aparatelor de 
zbor, încet-încet, făcând combustibilul nesigur. Petrolul in- 
fectat izbucnea în flăcări atunci când lua contact cu oxigenul, 
iar fumul răspândea sporii, vântul purtându-i spre alte rezer- 
voare de petrol, spre alte câmpuri petrolifere, până când ajun- 
seseră în toate maşinile de pe glob. 

Se părea că locuitorilor ruinelor nu le plăcuse să meargă. 
Chiar şi după ce-şi dăduseră seama de puterea epidemiei, 
cetăţenii înfricoşaţi încă mai urcau în maşinile lor ciudate, 
cu roţi de cauciuc, gândindu-se să fugă în sălbăticie. Dacă 
privea cu atenţie prin parbrizul înnegrit al maşinilor îngră- 
mădite pe străzile Ruinelor, Tally putea zări schelete sfărâ- 
micioase. Doar câţiva dintre oamenii de-atunci fuseseră 
suficient de deştepţi, încât să plece de-acolo pe jos, şi suficient 
de puternici, încât să supravieţuiască distrugerii lumii lor. Cel 
care crease această bacterie înţelesese în mod clar slăbiciu- 
nea oamenilor care locuiau aici. 

— Cât eraţi de proşti! murmură Tally, privind geamurile 
maşinilor. 

Dar faptul că vorbea cu locuitori morţi nu-i făcea mai 
puţin înspăimântători. Cele câteva schelete intacte o priviră 
cu expresii goale. 

Pe măsură ce înainta prin oraşul pustiu, clădirile deveneau 
tot mai înalte, structurile lor de metal ridicându-se precum 
scheletele unor creaturi gigantice, dispărute. Tally o luă pe 
străduţele unduitoare, înguste, căutând cea mai înaltă clădire. 
Turnul înalt era uşor de zărit de pe placa de zbor, însă de la 
sol, oraşul era un labirint încâlcit. 

Apoi făcu un ocol şi o zări. Bucăţi de ciment atârnau de 
matricea alcătuită din bârne de oțel, iar ferestrele goale se zgâ- 
iau la ea, lăsând vederii porţiuni ascuţite de cer. Cu siguranţă, 
ăsta era locul: Tally îşi aduse aminte că Shay o dusese până în 
vârful clădirii, prima dată când veniseră la Ruinele Ruginite. 
Exista o singură problemă. 

Cum avea să urce până acolo? 

Măruntaiele clădirii se deterioraseră de multă vreme. Nu 
mai existau scări şi nici podele. Structura de metal era per- 
fectă pentru elevatoarele magnetice ale plăcii de zbor, dar un 
om nu avea cum să urce până în vârf fără echipament serios 
de escaladare. Dacă Zane sau locuitorii din Noul Fum lăsa- 
seră un mesaj pentru Tally, probabil că el era, iar ea nu avea 
cum să ajungă până acolo. 

Tally se aşeză, brusc epuizată. Era precum turnul din visul 
ei, fără scări sau lift, iar ea pierduse cheia, care în acest caz era 
placa de zbor. Singura idee care-i venea era să se întoarcă la 
maşină şi să zboare până sus. Poate că reuşea să o ducă sufi- 
cient de aproape de clădire... Dar cine o putea menţine fixă 
în aer în timp ce ea se strecura afară ca să urce pe scheletul 
metalic? 

Pentru a mia oară, Tally îşi dori ca placa să nu se fi distrus. 

Privi în sus către turn. Dacă nu era nimeni acolo? Dacă, 
după ce străbătuse tot acest drum, Tally Youngblood era tot 
singură? 

Se ridică şi strigă cât putu de tare: 

— Heeeeei! 

Sunetul răzbătu cu ecou printre ruine, gonind un stol de 
păsări de pe un acoperiş îndepărtat. 

— Hei! Eu sunt! 

Când ecoul încetă, nu se auzi niciun răspuns. Pe Tally o 
durea gâtul din pricina strigătelor. Se lăsă pe vine ca să scoată 
o petardă din rucsac. Un foc avea să fie vizibil aici, în umbra 
clădirilor măcinate. 

Aprinse petarda, ţinând flacăra şuierătoare departe de fața 
ei, apoi strigă din nou. 

— Sunt eeeeeeeu! Tally Youngblood! 

Ceva se mişcă sus pe cer. 

Tally clipi ca să alunge petele pe care flacăra i le lăsase pe 
retină şi privi spre cerul albastru şi limpede. O formă se în- 
depărtă de turnul clădirii, un oval micuţ care începu să 
crească încet... 

Era partea de dedesubt a unei plăci de zbor. Cineva 
cobora! 

Tally aruncă petarda pe o grămadă de pietre. Inima îi 
bătea cu putere şi brusc îşi dădu seama că nu avea habar cine 
cobora să o-ntâmpine. Cum de se comportase atât de pros- 
teşte? Putea fi oricine pe placa aia. Dacă specialii îi prinseseră 
pe ceilalţi Infra şi-i făcuseră să vorbească, atunci ştiau că ăsta 
era locul de întâlnire, iar evadarea lui Tally avea să se sfâr- 
şească brusc. 

Îşi spuse că trebuie să se calmeze. La urma urmelor, era o 
placă de zbor. Şi era una singură. Cu siguranţă, dacă specialii 
ar fi pândit-o, acum ar fi țâşnit spre ea din toate direcţiile, în 
magnetoglisoare. 

În orice caz, nu avea rost să intre în panică. Oricum, n-ar 
fi avut cum să scape alergând. Aşa că tot ce putea să facă era 
să aştepte. Flacăra se stinse cu un sfârâit, în timp ce placa se 
apropia încet, în preajma cadrului de metal al clădirii. O dată 
sau de două ori, lui Tally i se păru că vede pe cineva privind 
de după marginea plăcii, dar pe fundalul cerului luminos 
putea fi oricine. 

Când persoana se afla la aproximativ zece metri deasupra, 
Tally găsi curajul să strige din nou. 

— Salut! 

Îşi dădea seama că-i tremura vocea. 

— Tally..., răspunse o voce familiară. 

Placa poposi lângă ea, iar Tally se trezi privind un chip 
de-a dreptul urât: frunte prea înaltă, zâmbet strâmb, o cica- 
trice mică brăzdându-i o sprânceană. Îl privi cu atenţie, cli- 
pind în bezna oraşului distrus. 

— David! rosti ea încet. 


CHIPURI 


El o privea fix, desigur. 

Chiar şi dacă nu şi-ar fi spus numele, David îi ştia vocea. Şi, 
până la urmă, o aştepta, aşa că trebuie să-şi fi dat seama de la 
primul strigăt cine era. Dar se uita la ea într-un fel ciudat, de 
parcă ar fi văzut pe altcineva. 

— David, spuse Tally. Eu sunt. 

El încuviinţă, rămas în continuare fără grai. Dar nu uimi- 
rea în fața frumuseţii ei era cea care-l amuţea, Tally îşi dădea 
seama de atâta lucru. Privirea lui părea să caute un semn, 
încercând să descopere ceva ce operaţia îi lăsase din vechiul 
chip, dar expresia lui rămase nesigură... şi un pic tristă. 

David era mai urât decât şi-l amintea. În visele lui Tally cu 
prinţul cel urât, trăsăturile lui nu fuseseră niciodată atât de 
asimetrice; iar dinţii neoperaţi niciodată, atât de strâmbi sau 
decoloraţi. Cusururile sale nu erau atât de mari ca ale lui An- 
drew, desigur. Nu arăta mai rău decât Sussy ori Dex, copii de 
la oraş care crescuseră cu pilule cu pastă de dinţi şi plasturi 
cu protecţie solară. 


334 Scott Westerfeld 


Dar aşa era David, la urma urmelor. 

Chiar şi după timpul petrecut cu sătenii, mulți dintre ei 
având cicatrici şi dinţi lipsă, chipul lui o şoca. Aşa era David, 
cel care o învățase să facă focul, să curețe şi să gătească peş- 
tele, să călătorească orientându-se după stele. Munciseră cot 
la cot, călătoriseră împreună săptămâni de-a rândul, iar Tally 
renunțase la viaţa de la oraş ca să rămână cu el în Ținutul 
de Fum. Îşi dorise să trăiască pentru totdeauna împreună 
cu el. 

Toate aceste amintiri supravieţuiseră operaţiei, ascunse 
undeva în creierul ei. Dar viaţa alături de frumoşi trebuie să fi 
schimbat ceva încă şi mai profund: felul în care-l vedea, de 
parcă individul din faţa ei n-ar mai fi fost acelaşi David. 

O vreme, niciunul nu rosti niciun cuvânt. 

În cele din urmă, el îşi drese glasul. 

— Probabil că ar trebui să plecăm. Uneori, trimit patrule 
în perioada asta din zi. 

Fa se uită în jos. 

— În regulă. 

— Mai întâi trebuie să fac asta. 

David scoase dintr-un buzunar un dispozitiv ca o baghetă 
şi-l trecu peste ea. Aparatul rămase tăcut. 

— N-am microfoane? întrebă ea. 

E] ridică din umeri. 

— Nu poți fi niciodată suficient de precaut. Nu ai placă 
de zbor? 

Tally clătină din cap. 

— S-a distrus când am evadat. 

— Uau! E nevoie de mult efort pentru a distruge o placă. 

— A fost o cădere de la mare înălțime. 

El zâmbi. 

— Aceeaşi Tally. Dar am ştiut că o să te intorci. Mama 
spunea că probabil ai... 

Nu îşi termină fraza. 

— Sunt în regulă. 

Îşi ridică privirea spre el, neştiind ce să mai spună. 

— Îţi mulțumesc pentru că m-ai aşteptat. 


Zburară pe placa lui. Acum Tally era mai înaltă decât David, 
aşa că rămase în spatele lui, cu braţele în jurul taliei sale. Îşi 
abandonase brăţările de protecţie, greoaie, cu mult înainte 
de călătoria cu Andrew Simpson Smith, dar senzorul ei era 
încă prins de buric, aşa că placa îi putea percepe centrul de 
greutate, compensând pentru un corp în plus. Totuşi, la în- 
ceput se deplasară încet. 

Percepția corpului lui David, felul în care se înclina la vi- 
raje erau atât de familiare... Până şi mirosul lui îi trezea amin- 
tiri. (Tally nu voia să se gândească la felul în care mirosea ea, 
dar el păru să nu bage de seamă.) Era uimită câte lucruri îi 
veneau în minte. Amintirile ei păreau să fi stat în aşteptare, 
pregătite, iar acum, că el era aici, ţâşneau toate la suprafață. 
Aici, pe placă, cu David întors cu spatele la ea, trupul lui Tally 
tânjea să-l strângă cu putere. Voia să alunge toate gândurile 
prosteşti, de frumoasă, pe care le avusese când îi privise 
pentru prima oară chipul. 

Dar oare conta numai faptul că era urât? Şi toate celelalte 
lucruri se schimbaseră. 

Tally ştia că trebuia să întrebe de ceilalți, mai ales de Zane. 
Dar nu reușea să-i rostească numele, nu putea vorbi deloc. 
Doar faptul că stătea împreună cu David pe placă era aproape 
prea mult. 

Se tot întreba de ce Croy fusese cel care-i adusese trata- 
mentul. În epistola scrisă de Tally către ea însăşi, fusese foarte 
sigură că David o s-o salveze. El era prinţul din vis, la urma 
urmelor. 

Oare era încă supărat pentru că ea trădase Ținutul de 
Fum? O învinovăţea pentru moartea tatălui său? Chiar în 
noaptea în care îi mărturisise totul lui David, Tally se întor- 
sese în oraş ca să se predea, să devină frumoasă şi să poată 
testa tratamentul. Nu avusese niciodată ocazia să-i spună cât 
de rău îi părea. Nici măcar nu-şi luaseră la revedere. 

Dar dacă David o ura, atunci de ce fusese el cel care o aş- 
teptase la Ruine? Nu Croy, nu Zane... ci David. Capul i se 
învârtea, de parcă ar fi avut din nou gândire de frumoasă, ex- 
ceptând starea de fericire. 

— Nu e departe, spuse David. Poate trei ore, dacă mer- 
gem aşa. 

Ea nu răspunse. 

— Nu m-am gândit să mai aduc o placă. Ar fi trebuit să-mi 
dau seama că nu ai, de vreme ce ţi-a luat atâta timp ca să 
ajungi. 

— Îmi pare rău. 

— Nu e nimic. Doar că trebuie să zburăm un pic mai 
încet. 

— Nu. Îmi pare rău. Pentru ce am făcut. 

Apoi tăcu. Aceste cuvinte o epuizaseră. 

El duse placa între două turnuri de metal şi ciment şi opri. 
Rămaseră acolo mult timp. David continua să privească în 
altă parte. Ea îşi lăsă un obraz pe umărul lui. Ochii începură 
să-i ardă. 

În cele din urmă, el spuse: 

— Credeam că o să ştiu ce să spun. Când te revăd. 

— Uitaseşi de noul chip, nu-i aşa? 

— N-am uitat. Dar nu credeam să fie atât de... diferit de 
al tău. 

— Nici eu, spuse Tally, dându-şi seama că vorbele ei nu 
aveau sens pentru el. 

La urma urmelor, chipul lui David nu se schimbase deloc. 

El se întoarse cu grijă pe placă şi-i atinse sprânceana. Tally 
încercă să-l privească, dar nu reuşi. Simţi cum tatuajul îi pul- 
sează sub degetele lui. 

Tally zâmbi. 

— Oh, te sperie? E doar o chestie de-a celor Infra, ca să 
vedem cine este senzaţional. 

— Da, un tatuaj conectat la inima ta. Mi-au spus. Dar nu 
mi-am imaginat unul la tine. Este atât de... ciudat. 

— Totuşi, pe dinăuntru sunt în continuare eu. 

— Aşa simt şi eu, atunci când zburăm. 

Se întoarse, înclină placa şi o puse în mişcare. 

Tally îl ţinu mai strâns acum. Nu voia ca el să se mai în- 
toarcă. Îi era suficient de greu şi fără sentimentele confuze pe 
care i le stârnea de fiecare dată când o privea. Probabil că nici 
el nu voia să vadă chipul fabricat în oraş, cu ochii mari şi ta- 
tuajul animat. Trebuiau să ia lucrurile uşor. 

— Spune-mi, David, de ce mi-a adus Croy tratamentul în 
locul tău? 

— Lucrurile s-au împotmolit. Urma să vin după tine când 
m-am întors. 

— Te-ai întors? De unde? 

— Plecasem să cercetez un alt oraş, căutând alţi urâţi care 
să ni se alăture, când specialii şi-au făcut apariţia în forţă. 
Au început să facă razii de amploare, căutându-ne. 

David îi luă mâna și o lipi de pieptul său. 

— Mama a hotărât să plece din oraş pentru o vreme. 
Am rămas ascunşi în sălbăticie. 

— Lăsându-mă blocată în oraş. 

Tally oftă. 

— Presupun că pe Maddy nu a deranjat-o prea tare lucrul 
ăsta. 

Tally nu se îndoia că mama lui o învinovăţea pe ea pentru 
tot — sfârşitul Ţinutului de Fum, moartea lui Az. 

— Nu a avut de ales, protestă David. Niciodată nu au mai 
venit atâția speciali. Era prea periculos să rămânem aici. 

Tally inspiră adânc, amintindu-și de discuţia cu doctorița 
Cable. 

— Presupun că, în ultima vreme, Circumstanţele speciale 
fac recrutări. 

— Dar n-am uitat de tine, Tally. L-am pus pe Croy să-mi 
promită că-ți aduce pastilele şi scrisoarea ta dacă mi 
se-ntâmplă ceva, ca să mă asigur că ai ocazia să evadezi. Când 
au început să strângă Noul Fum, el s-a gândit că s-ar putea să 
nu ne întoarcem curând, aşa că s-a strecurat în oraş. 

— Tu i-ai spus să vină? 

— Bineînţeles. E] era rezerva mea. Nu te-aş fi lăsat nicio- 
dată singură acolo, Tally. 

— Oh! 

Ameţeala începu din nou s-o cuprindă, de parcă placa ar 
fi fost o pană care se roteşte în căderea ei spre pământ. În- 
chise ochii şi-l apucă şi mai strâns pe David, simţindu-i în sfâr- 
şit soliditatea şi realitatea, mai puternică decât orice amintire. 
Tally simţi că din interiorul ei dispare ceva, o nelinişte de a 
cărei prezenţă aproape că nu fusese conştientă. Chinul din 
visele ei, îngrijorarea că David o părăsise, totul nu fusese decât 
o neînțelegere, doar nişte planuri care nu ieşiseră întocmai, ca 
în poveştile din vechime, când o scrisoare ajungea prea târziu 
sau era trimisă unui destinatar greşit şi toată chestia era să nu 
te dai de ceasul morţii din cauza asta. 

Până la urmă, David dorise să vină el însuşi după ea. 

— Desigur, nu ai fost singură, spuse el încet. 

Trupul lui Tally deveni rigid. Da, până acum el trebuie să 
fi aflat de Zane. Cum putea să explice faptul că pur şi simplu 
uitase de David? Pentru majoritatea oamenilor, nu părea o 
scuză plauzibilă, dar el ştia despre leziunile pe creier — pă- 
rinţii lui îl crescuseră explicându-i ce însemna să ai minte de 
frumos. Trebuia să înțeleagă. 

Bineînţeles, în realitate nu era chiar atât de simplu. La 
urma urmelor, Tally nu-l uitase pe Zane. Îi vedea chipul fru- 
mos, slab şi vulnerabil, şi felul în care ochii lui aurii sclipiseră 
în clipa în care sărise din balon. Sărutul lui îi dăduse lui Tally 
puterea de a găsi pastilele. Împărţise tratamentul cu ea. Aşa 
că... ce putea să spună? 

Alese cea mai simplă cale: 

— Cum se simte? 

David ridică din umeri. 

— Nu grozav. Dar nici prea rău, având în vedere situaţia. 
Ai avut noroc că nu ţi s-a întâmplat ţie, Tally. 

— Tratamentul este periculos, nu-i aşa? Nu funcţionează 
la unii oameni. 

— Funcţionează perfect. Prietenii tăi l-au luat cu toții deja 
şi sunt în stare bună. 

— Dar migrenele lui Zane... 

— E vorba de mai mult de-atât. David oftă. O s-o las pe 
mama să-ţi explice. 

— Dar ce...? 

Tally lăsă întrebarea să se stingă nerostită până la capăt. 
Nu-l putea condamna pe David pentru că nu voia să vor- 
bească despre Zane. Măcar întrebările ei nerostite primiseră 
toate răspuns. Ceilalţi Infra ajunseseră aici şi intraseră în con- 
tact cu locuitorii din Noul Fum. Maddy putuse să-l ajute pe 
Zane. Evadarea reuşise perfect. Iar acum, că Tally însăşi ajun- 
sese la Ruine, totul era minunat. 

— Îţi mulțumesc pentru că m-ai aşteptat, spuse ea din nou 
cu blândeţe. 

El nu răspunse şi continuară să înainteze, fără să se pri- 
vească. 


CONTROLUL PAGUBELOR 


Drumul către ascunzătoarea locuitorilor din Noul Fum tre- 
cea peste râuri și căi ferate vechi, folosindu-se orice zonă care 
conţinea suficient metal pentru a menţine plăcile în zbor. În 
cele din urmă, urcară o creastă cu mult în afara Ruinelor Ru- 
ginite, elevatoarele plăcii susținându-se pe rămăşiţele unei 
foste şine de tramvai, până la locul unde, deteriorat de vreme, 
se înălța un dom uriaş de ciment. 

— Ce-a fost aici? întrebă Tally, cu vocea uscată după trei 
ore de tăcere. 

— Un observator. În domul ăla se afla un telescop imens. 
Dar locuitorii din Ținutul de Fum l-au scos atunci când po- 
luarea din oraş s-a înrăutățit. 

Tally văzuse imagini ale cerului plin de reziduuri şi fum — 
li se arătau adesea astfel de fotografii la şcoală —, dar era greu 
de imaginat că aceşti oameni reuşiseră să schimbe până şi cu- 
loarea cerului. Clătină din cap. Tot ce credea că fusese o exa- 


gerare a profesorilor ei se dovedea întotdeauna a deveni 

adevărat. Temperatura scădea pe măsură ce urcau muntele, 
iar cerul după-amiezii i se părea limpede precum cristalul. 

— După ce oamenii de ştiinţă n-au mai putut vedea ste- 
lele, domul a rămas doar un punct de atracţie pentru turiști, 
spuse David. Pentru asta existau aceste cabluri. Căi multe de 
acces pentru plăcile de zbor, dacă avem nevoie să ieşim 
de-aici urgent, şi putem vedea kilometri întregi în orice 
direcție. 

— Fortul Ținutului de Fum, ha? 

— Se poate spune. Dacă ne găsesc vreodată specialii, 
măcar avem o şansă. 

Un grup de privitori îi zăriseră deja — oamenii ieşeau din 
observator, pe măsură ce placa lor se apropia. Tally îi observă 
pe membrii Noului Fum: Croy, Ryde şi Maddy, împreună cu 
alți urâţi pe care nu-i recunoștea, şi vreo douăzeci de Infra 
care evadaseră odată cu ea. 

Tally căută chipul lui Zane în mulțime, dar el nu era acolo. 

Sări de pe placă, alergând ca să-l îmbrăţişeze pe Fausto. El 
îi zâmbi şi se vedea după trăsăturile lui aspre că luase pastila. 
Nu era doar senzaţional, era vindecat. 

— Tally, miroşi urât, spuse el zâmbind în continuare. 

— Oh, da. A fost o călătorie lungă. Şi e o poveste la fel de 
lungă. 

— Ştiam că o să reuşeşti. Dar unde e Peris? 

Tally inspiră cu putere aerul rece de munte. 

— 1 s-a făcut frică, nu? spuse Fausto înainte ca ea să apuce 
să răspundă. 

Când ea încuviinţă, el adăugă: 

— Du-mă la Zane. 

Fausto se întoarse, arătând spre observator. Se apropiară 
şi ceilalți, dar rămaseră un pic dezamăgiți de aspectul ei jalnic 
şi de mirosul neplăcut. Infra o salutau şi Tally putu vedea 
reacţia urâţilor la un nou chip frumos, chiar dacă se afla într-o 
stare deplorabilă. Funcţiona de fiecare dată, chiar dacă ei nu 
o luau drept o zeitate. 

Tally îl salută pe Croy. 

— N-am avut ocazia să-ţi mulțumesc. 

El ridică din sprânceană. 

— Nu-mi mulţumi mie. Tu ai făcut totul. 

Se încruntă, observând că Maddy o privea ciudat. Tally o 
ignoră, neinteresând-o părerea mamei lui David, şi-l urmă pe 
Fausto în domul distrus. 


Înăuntru era întuneric — câteva felinare erau agățate în jurul 
emisferei imense, deschise, şi o rază de soare îngustă, orbi- 
toare se strecura prin fisura imensă a domului. Un foc puter- 
nic arunca umbre jucăuşe prin spaţiu, fumul urcând leneş prin 
crăpătura de deasupra. 

Zane era întins pe un teanc de pături, lângă foc, ţinând 
ochii închişi. Părea chiar mai slab decât atunci când încerca- 
seră să se înfometeze pentru a-şi scoate brăţările. Avea ochii 
afundaţi adânc în orbite. Cuvertura se ridica şi cobora lent, 
în ritmul respirației lui. 

Tally înghiţi în sec. 

— Dar David a spus că e în regulă... 

— Starea lui este stabilă, spuse Fausto, ceea ce e bine, 
având în vedere... condiţia. 

— Ce condiţie? 

Fausto îşi desfăcu braţele larg, neajutorat. 

— Condiţia creierului său. 

Pe Tally o străbătu un fior, umbrele din colțurile ochilor 
ei unduindu-se pentru o clipă. Maddy păşi în lumină, cu 
David alături. 

Tally îi susținu privirea oţelită. 

— Despre ce vorbeşti? 

— Pilulele pe care ţi le-am dat erau menite să fie luate îm- 
preună. 

— Ştiu. Dar eram doi... 

Tally se opri văzând expresia lui David. Şi-mi era prea frică 
să fac asta singură, adăugă pentru ea însăşi, amintindu-şi de 
panica din acele momente, la Valentino, 317. 

— Presupun că ar fi trebuit să-mi dau seama, spuse 
Maddy, scuturând din cap. 

— Ăsta a fost întotdeauna un risc, atunci când laşi un fru- 
mos să se trateze singur. 

— Ce anume a fost un risc? 

— Nu ţi-am explicat niciodată cum funcţionează trata- 
mentul, nu-i aşa? spuse Maddy. Cum nanoroboţii elimină le- 
ziunile de pe creier? Le distrug, asemenea pastilelor care 
tratează cancerul. 

— Şi ce a mers prost? 

— Nanoroboţii nu s-au oprit. Au continuat să se repro- 
ducă, distrugându-i creierul lui Zane. 

Tally se întoarse spre silueta de pe pat. Respirația lui părea 
atât de firavă, iar mişcarea pieptului său era aproape imper- 
ceptibilă. 

Se întoarse spre David. 

— Dar ai spus că tratamentul funcţionează perfect. 

El încuviinţă. 

— Funcţionează. Ceilalţi prieteni ai tăi sunt bine. Dar cele 
două pilule sunt diferite. A doua, cea pe care ai luat-o tu, este 
tratamentul pentru tratament. Face nanoroboții să se auto- 
distrugă după ce termină de reparat leziunile. Nanoroboţii 
lui Zane au continuat să se reproducă, mâncându-i resursele. 
Mama spune că s-au oprit la un moment dat, dar nu înainte 
de a... produce nişte pagube. 

Când înţelese, starea ei de rău se amplifică: era vina ei. În- 
ghiţise pastila care l-ar fi scăpat pe Zane, tratamentul pentru 
tratament. 

— Ce fel de pagube? 

— Încă nu ştim, răspunse Maddy. Aveam destul ţesut 
stem ca să regenerez zonele distruse din creierul său, dar 
conexiunile pe care Zane le-a creat prin intermediul acelor 
celule au dispărut. Aceste conexiuni reprezintă zona în care 
sunt stocate amintirile şi abilităţile, şi unde are loc procesul de 
cunoaştere şi recunoaştere. Unele părţi ale minții lui sunt 
aproape goale. 

— Goale? Vrei să spui că... e pierdut? 

— Nu. Doar câteva zone sunt afectate, spuse Fausto. 
Şi creierul lui se poate rebranşa, Tally. Neuronii lui fac noi 
conexiuni. Asta face acum. Zane a făcut asta tot timpul. 
A venit cu placa magnetoglisoare până aici, de unul singur. 
Apoi s-a prăbuşit. 

— Este uimitor că a rezistat atât de mult, spuse Maddy, 
dând încet din cap. Cred că faptul că a flămânzit l-a salvat. 

Nehrănindu-se, nu a mai hrănit nici nanoroboţii. Se pare că 
au dispărut. 

— Încă poate să vorbească şi să facă alte lucruri, spuse 
Fausto, apoi privi spre Zane. Este doar puţin... obosit acum. 

— Puteai să fii tu în patul ăla, Tally, spuse Maddy scutu- 
rând iar din cap. Şansele erau de cincizeci la sută. Pur şi sim- 
plu ai avut noroc. 

— Asta-s eu. Micuța Domnişoară Noroc, zise Tally încet. 

Desigur, trebuia să recunoască față de ea însăşi că era ade- 
vărat. Împărţiseră pastilele la întâmplare, presupunând că 
erau identice. În tot acest timp, nanoroboții ar fi putut să se 
hrănească foarte bine cu creierul ei, în loc de cel al lui Zane. 
Norocul ţinuse cu ea. 

Închise ochii, dându-și seama cât trebuie să se fi străduit 
Zane să ascundă ceea ce se întâmpla cu el. Toate tăcerile ace- 
lea îndelungate, pe când aveau brăţările-interfaţă, luptându-se 
să nu-şi piardă minţile, neştiind sigur ce se întâmpla, dar 
riscând totul pentru a evita să mai aibă din nou creier de 
frumos. 

Tally privi spre el, dorindu-şi pentru o clipă ca lucrurile să 
fi stat invers. Orice era mai bine decât să-l vadă aşa. Dacă ar 
fi luat ea nanopilula, iar el ar fi luat-o pe cealaltă care... ce 
anume făcea? 

— Stai puţin. Dacă Zane a luat nanoroboțţii, cum m-a tra- 
tat pe mine pilula pe care am luat-o? 

— Nu te-a tratat, răspunse Maddy. Fără cealaltă pilulă, 
anti-nanoroboții pe care i-ai luat tu nu ar fi avut niciun efect. 

— Dar... 

— Tu ai făcut-o, Tally, veni o voce blândă dinspre pat. 

Ochii lui Zane erau întredeschişi, captând lumina soarelui 
precum marginile unor monede din aur. Îi zâmbi obosit. 

— Ai devenit senzațională de una singură. 

— Dar m-am simţit atât de diferit după ce amândoi am... 

Tăcu, amintindu-și de ziua aceea — sărutul lor, vizita pe 
furiş la Vila Valentino, ascensiunea pe turn. Dar, desigur, 
toate acele lucruri se întâmplaseră înainte de a lua pastilele. 
Existenţa alături de Zane o schimbase de la bun început, de 
la primul lor sărut. 

Tally îşi aminti cum „tratamentul“ ba avea efect, ba nu 
avea. Trebuia să depună efort pentru a rămâne senzaţională, 
mai mult ca membrii Infra decât ca Zane. 

— Are dreptate, Tally, spuse Maddy. Cumva, ai reuşit să 
te tratezi singură. 


APĂ RECE 


Tally stătea lângă patul lui Zane. Acum era treaz şi vorbea. 
Îi era mai uşor să stea aici decât să se ocupe de toate lucrurile 
pe care ea şi David trebuiau să le rezolve. Ceilalţi îi lăsară 
singuri. 

— Ştiai ce se întâmplă cu tine? 

Zane nu răspunse imediat. Acum, vorbea cu multe pauze 
lungi, aproape ca în cazul tăcerilor epice ale lui Andrew. 

— Ştiam că totul o să fie mult mai greu. Uneori trebuia să 
mă concentrez chiar şi numai ca să pot merge. Dar nu mă mai 
simţisem niciodată atât de viu de când devenisem frumos. 
Merita să fiu senzaţional alături de tine. Când am ajuns în 
Noul Fum, mi-am dat seama că ei ar putea să mă ajute. 

— Ei chiar te ajută. Maddy spune că a pus nişte ne... 

Tally înghiţi în sec. 

— "Țesuturi în creier? continuă el şi zâmbi. Sigur, neuroni 
noi, proaspăt scoşi din cuptor. Acum trebuie doar să-i umplu. 

— O să facem asta împreună. O să facem lucruri senza- 
tionale, spuse Tally, însă promisiunea ei sună ciudat. 

za 


„Împreună“ însemna ea cu Zane, de parcă David nici n-ar 
fi existat. 

— Dacă a mai rămas în mine ceva senzaţional, spuse el 
obosit. Nu e ca şi cum toate amintirile mele ar fi dispărut. Mai 
mult, centrii cogniției mi-au fost afectaţi, şi anumite abilități. 

— Cogniţie? Adică gândire? spuse Tally. 

— Da, şi abilităţile, precum mersul. 

Zane ridică din umeri. 

— Dar creierul este construit pentru a face faţă degradă- 
rilor, Tally. Este plin de conexiuni, astfel că stocarea se face 
peste tot, ca să spun aşa. Când o parte este afectată, lucrurile 
nu se pierd, ci doar devin mai şterse. Ca o mahmureală, zise 
el râzând. Una foarte rea. Pe lângă asta, am dureri din pricină 
că stau culcat tot timpul. Şi parcă am dureri de dinţi din pri- 
cina mâncării celor din Noul Fum. Este doar o durere-fan- 
tomă produsă de leziunile creierului, aşa spune Maddy. 

Se frecă pe obraz, încruntat. Tally îi luă mâna. 

— Nu pot să cred cât eşti de curajos. E incredibil! 

— Tu vorbeşti, Tally? 

Zane se chinui să se ridice. Avea mişcări tremurânde, ca de 
infirm. 

— Ai reuşit să te vindeci singură, fără să-ţi mănânce ceva 
creierul. Asta numesc eu incredibil. 

Tally privi în jos, spre mâinile lor împreunate. Nu se sim- 
ţea tocmai incredibil. Îşi spunea că miroase urât şi este mur- 
dară, dar mai ales oribilă pentru că nu avusese curajul să ia 
ambele pastile, ceea ce ar fi împiedicat să se întâmple aşa ceva. 
Nici măcar nu avusese curajul de a vorbi cu Zane despre 
David, sau invers. Ceea ce era jalnic. 

— A fost ciudat să-l vezi? întrebă el. 

Tally îl privi pe Zane, iar el chicoti văzând-o atât de sur- 
prinsă. 

— Haide, Tally. Nu ţi-am citit gândurile. Am avut parte 
de o mulțime de semne în privinţa asta. Tu mi-ai spus despre 
el prima dată când ne-am sărutat, îţi mai aduci aminte? 

— O, da. 

Aşadar, şi Zane se aşteptase tot timpul la asta. Tally ar fi 
trebuit să prevadă şi ea. Poate că pur şi simplu nu dorea să 
vadă ceea ce era evident. 

— Da, e ciudat să-l văd. Chiar nu mă gândisem să-l găsesc 
aşteptându-mă la ruine. Doar el şi cu mine, singuri. 

Zane încuviinţă. 

— A fost interesant să te aştepte. Mama lui a spus că n-o 
să mai vii, că trebuie să fi intrat în panică, pentru că nu fuse- 
seşi tratată cu adevărat. Poate că doar îmi ţineai isonul, imi- 
tându-mă. 

Tally îşi dădu ochii peste cap. 

— Nu mă place foarte mult. 

— Nu mai spune, zise el şi rânji. Dar David şi cu mine 
ne-am imaginat că o să apari, mai devreme sau mai târziu. 
Ne-am gândit că... 

Tally gemu. 

— Adică voi sunteţi prieteni acum? 

Zane luă una dintre pauzele lui epuizante. 

— Presupun că da. M-a întrebat multe lucruri despre tine 
când am ajuns aici. Cred că voia să ştie cum te-a schimbat 
operaţia. 

— Serios? 

— Serios. El a fost cel care ne-a întâmpinat când am ajuns 
la ruine. El şi Croy, care au locuit afară şi au stat cu ochii după 
lumini. Se pare că ei au lăsat revistele alea, pentru ca urâţii 
din oraş să le găsească şi să-şi dea seama că ruinele sunt din 
nou vizitate. 

Vocea lui Zane deveni molcomă, de parcă era pe cale să 
adoarmă. 

— În sfârşit, am reuşit să-l văd din nou, după ce am fost un 
laş în urmă cu multe luni. 

Se întoarse spre ea. 

— Să ştii că lui David chiar i-a fost dor de tine. 

— L-am distrus viaţa, spuse Tally încet. 

— N-ai făcut nimic intenţionat. David înţelege asta acum. 
I-am spus că, atunci când voiai să trădezi Ţinutul de Fum, a 
fost din cauză că specialii ameninţaseră că te lasă să fii urâtă 
pentru tot restul vieţii. 

— I-ai spus asta? Tally expiră lung. Îți mulțumesc. N-am 
avut niciodată ocazia să-i explic de ce am venit în Ţinutul de 
Fum, cum m-au forţat. Maddy m-a obligat să plec în aceeaşi 
noapte în care am mărturisit totul. 

— Da. David n-am fost mulţumit de ea din pricina asta. 
Voia să vorbească din nou cu tine. 

— Oh... 

Erau atâtea lucruri care rămăseseră nerezolvate între ea şi 
David! Desigur, ideea că Zane şi David discutaseră despre ea 
în detaliu nu era tocmai încântătoare pentru Tally, dar măcar 
David cunoştea acum întreaga poveste. Oftă. 

— Îţi mulţumesc pentru că mi-ai spus toate aceste lucruri. 
Trebuie să fie ciudat. 

— Un pic. Dar n-ar trebui să te simţi aiurea. În legătură 
cu ce s-a întâmplat atunci. 

— De ce nu? Am distrus Ținutul de Fum, iar tatăl lui 
David a murit din cauza mea. 

— Tally, toată lumea din oraş este manipulată. Scopul lu- 
crurilor pe care le învăţăm este să ne temem de schimbare. 
Am încercat să-i explic asta lui David, felul în care, din ziua 
în care ne naștem, suntem ţinuţi sub control de acel loc, de 
acea maşinărie. 

Tally scutură din cap. 

— Asta nu înseamnă că e-n regulă să-ţi trădezi prietenii. 

— Da, bine, eu am făcut-o, cu mult înainte ca tu s-o cu- 
noşti pe Shay. În ce priveşte Ținutul de Fum, sunt la fel de 
vinovat ca tine. 

Ea îl privi neîncrezătoare. 

— Tu? Cum? 

— "Ți-am spus vreodată cum am cunoscut-o pe doctoriţa 
Cable? 

Tally îl privi, dându-și seama că nu avuseseră niciodată 
şansa de a termina această conversaţie. 

— Nu, nu mi-ai spus. 

— După noaptea în care Shay şi cu mine am intrat în pa- 
nică, majoritatea prietenilor mei au evadat în Ținutul de Fum. 
Supraveghetorii dormitorului ştiau că eu eram conducătorul, 
aşa că m-au întrebat unde a fugit toată lumea. Am jucat tare 
şi nu am suflat niciun cuvânt. Aşa că au venit după mine Cir- 
cumstanţele speciale. 

Vocea lui scăzu în intensitate, de parcă ar fi avut încă bră- 
ţara-interfaţă. 

— M-au dus la sediul ăla al lor din centura de fabrici, la 
fel ca şi pe tine. Am încercat să fiu tare, dar m-au ameninţat. 
Au spus c-o să mă transforme într-unul de-ai lor. 

— Unul de-ai lor? Un special? întrebă Tally, înghițind 
în sec. 

— Da. După care, a fi frumos nu mi s-a mai părut o alter- 
nativă atât de neplăcută. Așa că le-am spus tot ce ştiam. Le-am 
spus că Shay plănuise să fugă, dar se speriase, aşa că de-asta 
ştiau despre ea. Şi probabil că de-asta au şi început suprave- 
gherea... 

Tăcu. Tally clipi, gânditoare. 

— Supravegherea mea, când Shay şi cu mine am devenit 
prietene. 

El încuviinţă obosit. 

— Aşa că, vezi tu, eu am început toată chestia asta, pentru 
că nu am plecat atunci când trebuia. N-o să te judec nicio- 
dată pentru ceea ce s-a întâmplat în Ținutul de Fum. A fost 
vina mea la fel de mult ca și a ta. 

Tally îi luă mâna, scuturând din cap. Nu se putea ca el să 
accepte vina, după toate situaţiile prin care trecuse. 

— Zane, nu. Nu poate fi vina ta. Asta s-a întâmplat acum 
mult timp, spuse ea oftând. Poate că niciunul dintre noi nu 
poate fi învinovăţit. 

Rămaseră tăcuţi o vreme, în mintea lui Tally răsunând 
propriile-i cuvinte. Cu Zane întins în faţa ei, cu mintea pe ju- 
mătate rătăcită, ce sens avea să se lase pradă unei vinovăţii 
vechi, a ei, a lui, a oricui? Poate că disputa dintre ea şi Maddy 
nu avea niciun sens, la fel cum nu avea sens nici răzbunarea 

dintre satul lui Andrew şi intruși. Dacă o să locuiască toţi aici, 
în Noul Fum, trebuiau să lase trecutul în urmă. 

Desigur, lucrurile erau în continuare complicate. 

Tally inspiră adânc, apoi spuse: 

— Aşadar, ce părere ai despre David? 

Zane privi tavanul arcuit, ca prin vis. 

— E foarte puternic. Foarte serios. Nu la fel de senzaţio- 
nal ca noi, ştii? 

Tally zâmbi şi-i strânse mâna. 

— Da, ştiu. 

— Şi cam... urât. 

Ea încuviinţă, amintindu-și cum, în Ținutul de Fum, 
David o privise întotdeauna de parcă ar fi fost frumoasă. Iar 
uneori, când îl privea ea, se simţea de parcă ar fi privit un fru- 
mos. Poate că atunci când va avea parte de tratamentul real, 
sentimentele sale se vor trezi la viață. Sau poate că dispăruseră 
pentru totdeauna, nu din cauza operaţiei, ci a relaţiei pe care 
o avea cu Zane. 


Când Zane adormi în sfârşit, Tally se hotări să facă o baie. 
Fausto îi spuse cum să ajungă la un izvor îndepărtat, de pe 
munte, plin de gheaţă în această perioadă a anului, dar sufi- 
cient de adânc pentru a intra în el cu tot corpul. 

— a cu tine o jachetă termică, spuse el. Altminteri o să 
mori de frig înainte de a apuca să porneşti încoace. 

Tally se gândea că moartea era mai bună decât mizeria 
asta şi că o să aibă nevoie de mai mult decât să se frece cu o 
cârpă pentru a se simţi curată din nou. De asemenea, voia să 

fie singură o vreme şi poate că şocul apei reci avea să-i dea 
curaj să stea de vorbă cu David. 

Zburând cu placa peste munți în aerul rece al după-amie- 
zii, Tally era uluită să constate cât de clar şi de luminos părea 
totul. Încă îi venea greu să creadă că, de fapt, nu luase trata- 
mentul. Se simțea mai senzațională ca oricând. Maddy mur- 
murase ceva despre „efectul placebo“, de parcă a crede că 
te-ai vindecat era suficient pentru a-ţi repara creierul. Dar 
Tally ştia că era vorba despre mai mult de-atât. 

Zane o schimbase. De la primul lor sărut, chiar înainte ca 
el însuşi să ia tratamentul, viaţa alături de el o făcuse senza- 
ţională. Tally se întreba dacă mai avea nevoie de tratament 
sau putea rămâne aşa pentru totdeauna. Gândul că luase 
aceeaşi pastilă care se hrănise cu creierul lui Zane nu o în- 
spăimânta, chiar şi cu anti-nanoroboţii pe post de urmăritori. 
Poate că reuşea să sară cu totul peste această etapă, bazân- 
du-se pe magia lui Zane. Acum erau capabili să se ajute unul 
pe celălalt. El îşi putea rebranşa creierul în acelaşi fel în care 
Tally se luptase să obțină minte de frumoasă. 

Ajunseseră atât de departe împreună! Chiar înainte de 
existenţa pilulelor, se schimbaseră unul pe celălalt. 

Desigur, şi David o schimbase pe Tally. În trecut, în Ți- 
nutul de Fum, el fusese cel care o convinsese să rămână în săl- 
băticie, chiar să rămână urâtă, renunțând la viitorul ei în oraş. 
Realitatea ei fusese transformată de aceste două săptămâni 
în Ținutul de Fum, începând... de când? Din clipa în care ea 
şi David se sărutaseră pentru prima dată. 

— Ce noroc! murmură Tally pentru ea însăşi. Frumoasa 
Adormită, cu doi prinți. 

Ce-ar fi trebuit să facă? Să aleagă între David şi Zane? Mai 
ales acum, când cei trei locuiau împreună aici, în Fortul din 
Ținutul de Fum? Cumva, nu i se părea drept să se afle în si- 
tuaţia asta. Tally de-abia şi-l mai amintea pe David atunci 
când îl cunoscuse pe Zane. Dar, la urma urmelor, nu dorise 
să-i fie şterse amintirile. 

— Mulţumesc încă o dată, domnişoara Cable, spuse ea. 


Apa părea foarte rece. 

Tally străpunse cu uşurinţă stratul de gheaţă de deasupra, 
iar acum privea îngrozită izvorul susurător. Poate că mirosul 
urât nu era cel mai rău lucru din lume. La urma urmelor, în 
două-trei luni venea primăvara... 

Se cutremură, pornind sistemul de încălzire al jachetei îm- 
prumutate, apoi oftă şi începu să-şi scoată hainele. Măcar baia 
asta avea să-i dea o stare cu adevărat senzaţională. 

Înainte de a sări în apă, Tally îşi dădu pe corp cu un întreg 
recipient de săpun lichid, inclusiv pe păr, gândindu-se că avea 
să reziste cam zece minute în apa aproape îngheţată. Ştia că 
avea să fie nevoită să sară. Nu putea să vâre doar un picior sau 
să intre încetul cu încetul. Doar legea gravitaţiei avea s-o men- 
ţină în mişcare după ce pielea ei goală avea să simtă apa rece. 

Tally inspiră adânc, îşi ţinu respiraţia ... şi sări în râu. 

Apa îngheţată o izbi, forțând-o să dea afară aerul din plă- 
mâni, blocându-i fiecare muşchi. Se cuprinse cu ambele braţe, 
ghemuindu-se în apa mică, dar frigul părea să-i pătrundă în 
carne şi-n oase. 

Tally se chinui să respire, dar nu reuşi decât să gâfâie scurt 
de câteva ori. Tremura din tot corpul, de parcă avea să se 

dezmembreze. Cu un act de voinţă uriaș, îşi vâri capul sub 
apă, ştergând orice sunet, respiraţia ei şi murmurul râului 
fiind înlocuite de tumultul apei de dedesubt. Îşi frecă furioasă 
părul, cu mâini tremurânde. 

Când scoase capul la suprafaţă, Tally inspiră adânc şi se 
trezi râzând: totul devenise ciudat de clar, lumea era mai sen- 
zaţională decât o putea face o ceaşcă de cafea sau un pahar 
de şampanie, iar trăirea depășea saltul în gol cu placa. Rămase 
pentru o clipă aşa, în apă, uluită de tot, de seninul cerului şi de 
perfecțiunea unui copac desfrunzit din preajmă. 

Tally îşi aminti prima ei baie într-un râu rece, în călătoria 
spre Ținutul de Fum, cu multe luni în urmă. Cum îi schim- 
base felul de a percepe lumea — chiar înainte ca operaţia să-i 
lase leziunile pe creier, înainte de a-l cunoaşte pe David, cu 
atât mai puţin pe Zane. Chiar şi atunci, mintea ei începuse să 
se schimbe, înțelegând că natura nu avea nevoie de o opera- 
ţie care s-o facă frumoasă, pur şi simplu era. 

Poate că nu avea nevoie de un prinţ frumos, ca să rămână 
trează. Sau de unul urât. La urma urmelor, Tally se vindecase 
singură, fără pilulă, şi ajunsese până aici tot de una singură. 
Nu mai auzise de nimeni care să evadeze din oraş de două ori. 

Poate că fusese dintotdeauna senzaţională, undeva, în in- 
teriorul ei. Nu avea nevoie decât să iubească pe cineva — sau 
să fie în sălbăticie, ori măcar să sară într-o apă îngheţată — 
pentru a scoate asta la iveală. 


Tally se afla încă în râu când auzi un strigăt: o voce răguşită 
venea din neant. 

leşi afară repede, vântul cuprinzând-o mai puternic decât 
o făcuse apa. Prosoapele pe care le adusese cu ea erau nepu- 
tincioase în aerul rece. Încă se ştergea când o placă de zbor îşi 
făcu apariţia, oprindu-se pe mal, la câțiva metri depărtare. 

David nu păru să observe că era dezbrăcată. El sări de 
pe placă şi alergă spre ea, aducându-i ceva. Oprindu-se lângă 
rucsacul ei, începu să fluture dispozitivul pentru detectarea 
microfoanelor. 

— Nu vine de la tine, spuse el. Ştiam eu. 

Tally îşi punea hainele. 

— Dar deja ai... 

— Un semnal a pornit de nicăieri, indicând în ce zonă 
aflăm. L-am prins prin radio, dar încă nu l-am localizat. 

El privea în jos, către rucsacul ei, cu o expresie de uşurare 
pe chip. 

— Dar nu l-ai adus tu. 

— Bineînţeles. 

Tally se aşeză ca să-şi tragă bocancii. Inima ei, bătând pu- 
ternic, începuse să alunge frigul din corp. 

— Nu îi scanezi pe toți cei care vi se alătură? 

— Ba da. Dar dispozitivul de urmărire trebuie să fi fost în 
stare latentă. A început să trimită semnale de-abia când 
cineva l-a activat sau poate că a fost setat să pornească într-un 
anumit moment. 

Ochii lui cercetară orizontul. 

— Specialii vor fi aici în curând. 

Ea se ridică. 

— Aşadar, fugim. 

-Pvid clătină din gap. i 

— Nu putem pleca nicăieri până nu-l găsim. 

— Dece nu? 

Tally îşi puse brăţările de protecţie. 

— Ne-au trebuit luni de zile ca să strângem proviziile pe 
care le avem în clipa de faţă, Tally. Nu le putem abandona, 
mai ales acum, după ce ni s-au alăturat atâţia Infra. Doar că 
n-o să ştim ce poate fi luat în siguranţă până când nu ne dăm 
seama de unde vine semnalul. Nu apare nicăieri. 

Tally îşi puse rucsacul în spinare şi pocni din degete. Placa 
ei se ridică în aer. Când se urcă pe ea, mintea încă gonindu-i 
datorită băii reci, îşi aminti ceva de mai devreme. 

— Durerea de dinţi, spuse ea. 

— Poftim? 

— Zane a fost la spital acum două săptămâni. Dispozitivul 
de urmărire e în el. 


DISPOZITIVUL DE URMĂRIRE 


Porniră în grabă spre munte, virând în forță. Tally rămase în 
faţă, convinsă că avea dreptate. Pentru câteva minute, la spi- 
talul în care îi reparaseră mâna ruptă, doctorii îi induseseră 
lui Zane starea de inconştienţă. Cu siguranţă, tot atunci as- 
cunseseră un dispozitiv de urmărire în dintele lui. Desigur, 
doctorii obişnuiţi nu ar fi făcut aşa ceva de capul lor — tre- 
buie să fi fost acţiunea Circumstanţelor speciale. 

Când ajunseră în tabără, era un haos total. Locuitorii Nou- 
lui Fum şi Infra alergau înspre şi dinspre intrarea în observa- 
tor, ducând echipament, haine şi mâncare, ridicând două 
stive lângă Croy şi Maddy, care scanau totul înnebuniţi. Cei- 
lalţi reîmpachetau grăbiţi echipamentul verificat, pregă- 
tindu-se să-şi ia zborul de îndată ce dispozitivul de urmărire 
era localizat. 

Tally îşi ridică placa de zbor cât putu de sus, lansându-se 
deasupra haosului, direct deasupra domului spart. Când placa 
atinse înălțimea maximă, elevatoarele tremurară, apoi, când 
mațrteții detectară structura metalică a observatorului, 

deveniră stabile. Crăpătura din dom era suficient de largă 
pentru a se strecura prin ea, iar Tally cobori chiar prin fumul 
care se ridica, sărind direct lângă patul improvizat al lui Zane. 

Fl ridică privirea spre ea, cu un zâmbet blând pe chip. 

— Frumoasă intrare, Tally. 

Ea se lăsă pe vine, alături de el. 

— Care dinte te doare? 

— Ce se-ntâmplă? Toată lumea a înnebunit. 

— Care dinte te doare, Zane? Trebuie să-mi arăţi. 

El se încruntă, dar duse un deget tremurător către gură, 
arătând înspre partea dreaptă. Tally îi dădu mâna deoparte 
şi-i deschise gura mai larg, iar el scoase un scâncet de protest. 

— $$$... Îţi explic imediat. 

Chiar şi în lumina palidă a focului îl putea vedea: un dinte 
ieşea în evidenţă faţă de ceilalți, având o altă nuanţă — se lu- 
crase în grabă, desigur. 

Semnalul venea dinspre Zane. 

De-alături se auzi zumzetul unui scanner pornind. David 
o urmase prin spărtura din acoperişul domului. Trecu dispo- 
zitivul pe lângă chipul lui Zane, iar maşinăria bâzâi cu furie. 

— E în gura lui? întrebă David. 

— În dintele lui! Adu-o pe mama ta! 

— Dar, Tally... 

— Adu-o! Tu şi cu mine nu putem scoate un dinte! 

David îşi puse mâna pe umărul ei. 

— Nici ea nu poate. Nu în câteva minute. 

Tally se ridică, uitându-se la chipul lui urât. 

— Ce vrei să spui, David? 

— Trebuie să-l lăsăm aici. Vor veni curând. 

— Nu! strigă ea. Du-te şi adu-o! 

David scoase o înjurătură şi se îndepărtă în goană spre uşa 
observatorului. Tally îl privi din nou pe Zane. 

— Ce se-ntâmplă? întrebă el. 

— Au pus un dispozitiv de urmărire în tine, Zane. La spital. 

— Oh, făcu el, frecându-şi faţa. N-am ştiut, Tally, îţi spun 
sincer. Credeam că durerea de dinţi e de la mâncarea de-aici. 

— Sigur că n-ai ştiut. Ai fost inconştient câteva minute la 
spital, îţi aduci aminte? 

— Şi chiar au de gând să mă lase aici? 

— N-am să le dau voie. Îți promit. 

— Nu mă pot întoarce, spuse el încet. Nu vreau să am din 
nou minte de frumos. 

Tally înghiţi în sec. Dacă Zane se întorcea în oraş acum, 
doctorii aveau să-i refacă leziunile, direct peste țesutul nou al 
creierului său. Iar dacă apoi creierul se rebranşa peste le- 
ziuni... Ce şansă mai avea să rămână senzaţional? 

Nu putea lăsa să se întâmple aşa ceva. 

— Te iau pe placa mea, Zane. O să evadăm singuri, dacă 
e nevoie. 

Mintea ei gonea. Tot trebuia să scape cumva de dispozi- 
tivul ăla. Nu-l putea scoate izbindu-l cu o piatră... Tally privi 
în jur după o unealtă, dar cei din Noul Fum luaseră cu ei toate 
lucrurile utile, pentru a fi scanate. 

Vocile veneau din întuneric. Erau Maddy, David şi Croy. 
Tally văzu că Maddy ţinea în mână un soi de forceps. Gâfâia. 

Maddy se lăsă pe vine lângă Zane şi-i deschise gura cu 
forţa. El gemu de durere când instrumentul de metal îi apucă 
dintele. 

— Ai grijă, o rugă Tally încet. 

— Ține asta, zise Maddy şi-i dădu o lanternă. 

Când Tally trimise raza de lumină spre gura lui Zane, din- 
tele decolorat deveni cât se poate de evident. 

După o clipă, Maddy spuse: 

— Ăsta nu e bun. 

Îi dădu drumul lui Zane, iar el căzu înapoi pe pături, ge- 
mând, închizând ochii. 

— Scoate-l odată! 

— I l-au înfipt în os, spuse Maddy, apoi se întoarse spre 
Croy. Termină de împachetat. Trebuie să fugim. 

— Fă ceva pentru el! strigă Tally. 

Maddy îi luă lanterna. 

— Tally, dintele este prins de os. Ar trebui să-i sparg man- 
dibula ca să-l scot. 

— Atunci nu-l scoate, doar opreşte dispozitivul, să nu mai 
emită semnale! Sparge dintele! El poate să îndure! 

Maddy clătină din cap. 

— Dinţii frumoşilor sunt făcuţi din acelaşi material folo- 
sit pentru aripile aparatelor de zbor. Nu poţi să-i distrugi pur 
şi simplu. Aş avea nevoie de nanoroboți stomatologici ca să-l 
distrug. 

Întoarse lumina lanternei spre Tally, căutându-i gura. 

Tally se smuci. 

— Ce faci? 

— Mă asigur în privinţa ta. 

— Dar eu nu am fost în spi..., începu Tally să spună, dar 
Maddy îi deschise gura cu forța. 

Tally gemu, dar o lăsă pe femeie s-o cerceteze câteva clipe. 
Era mai rapidă decât ea, în încercarea de a-i aduce argumente. 
Maddy murmură ceva şi-i dădu drumul, iar Tally o întrebă: 

— Mulțumită? 

— Pentru moment. Dar trebuie să-l lăsăm pe Zane aici. 

— Nici pomeneală! strigă Tally. 

— Vor fi aici în zece minute, zise David. 

— Mai puţin, zise Maddy. 

Lui Tally îi jucau în faţa ochilor pete luminoase, din pri- 
cina lanternei. De-abia le putea vedea feţele în lumina focu- 
lui. Oare ei nu înțelegeau prin ce trecuse Zane ca să ajungă 
aici, ce sacrificase pentru acest tratament? 

— N-am să-l părăsesc. 

— Tally..., începu David. 

— Nu contează, îl întrerupse Maddy. Tehnic vorbind, ea 
încă are minte de frumoasă. 

— Banu! 

— Nici măcar n-ai luat pilula corectă. 

Maddy puse o mână pe umărul lui David. 

— Tally încă are leziuni. După ce-i vor scana creierul, nici 
măcar n-o s-o mai opereze. Vor crede că a venit aici ca să se 
distreze. 

— Mamă! strigă David. Nu o părăsim! 

— Iar eu nu vin, spuse Tally. 

Maddy scutură din cap. 

— Poate că leziunile nu sunt atât de importante cum cre- 
deam. Tatăl tău a suspectat întotdeauna că a avea minte de 
frumos era starea naturală a majorităţii oamenilor. Ei chiar 
voiau să fie insipizi, leneşi şi vanitoşi. 

Maddy o privi pe Tally şi adăugă: 

— Şi egoişti. E nevoie de o singură mişcare pentru a bloca 
acea parte a personalităţii lor. El a considerat întotdeauna că 
unii oameni pot ieşi singuri din starea asta. 

— Az a avut dreptate, spuse Tally. Sunt vindecată acum. 

David scoase un geamăt. 

— Vindecată sau nu, Tally, nu poţi rămâne aici. Nu vreau 
să te pierd din nou! Mamă! Fă ceva! 

— Vrei să te contrazici cu ea? N-ai decât! 

Maddy se răsuci pe călcâie şi porni spre intrarea în obser- 
vator. 

— Noi plecăm în două minute, spuse ea fără să se în- 
toarcă. Cu sau fără voi! 


Câteva clipe, David şi Tally rămaseră tăcuţi. La fel ca atunci 
când se văzuseră pentru prima oară, la ruine, în acea dimi- 
neaţă, niciunul dintre ei neștiind ce să spună. Deşi acum, îşi 
dădu Tally seama, chipul lui David nu o mai şoca. Poate că 
panica momentului sau baia rece îi eliminase şi ultimele gân- 
duri de frumoasă. Sau poate că avusese nevoie de numai câ- 
teva ore pentru a-şi alinia amintirile şi visele cu realitatea... 
David nu era un prinţ, nici ca aspect, nici în alte privinţe. 
Era primul băiat de care se îndrăgostise, dar nu şi ultimul. Tim- 
pul şi experienţele diferite schimbaseră lucrurile dintre ei. 
Oricât ar fi fost de nedrept faptul că amintirile ei despre 
David fuseseră şterse, Tally construise un nou set de amin- 
tiri şi nu le putea pune în locul celor vechi. Zane şi ea se 
ajutaseră ca să devină senzaţional, fuseseră împreună capti- 
vii brățărilor-interfaţă şi evadaseră împreună din oraş. Nu-l 

putea abandona acum, doar pentru că o parte a minţii lui 
fusese distrusă. 

Tally ştia foarte bine ce însemna să fii predat autorităților 
oraşului, de unul singur. 

Zane era singura persoană din viaţa ei pe care n-o trădase 
niciodată şi n-avea de gând să-nceapă să facă asta acum. Îi luă 
mâna. 

— Nu-l părăsesc. 

— Gândeşte logic, Tally, spuse David, vorbind de parcă 
ea ar fi fost un copil. Nu-l poţi ajuta pe Zane dacă rămâi aici. 
O să fiţi prinşi amândoi. 

— Mama ta are dreptate. Mie nu au ce să-mi mai facă, iar 
eu pot să-l ajut fiind în oraş. 

— Putem să-i strecurăm lui Zane tratamentul, aşa cum 
am făcut şi în cazul tău. 

— Eu nu am avut nevoie de tratament, David. Poate că nici 
Zane n-o să aibă. O să-l ajut să rămână în starea senzațională. 
Să-şi rebranşeze creierul. Fără mine n-are nicio şansă. 

David dădu să vorbească, dar îngheţă pentru o clipă. Apoi 
îşi miji ochii, iar când vorbi, glasul îi era diferit: 

— Rămâi cu el doar pentru că e frumos. 

Tally făcu ochii mari. 

— Ce fac? 

— Nu-ţi dai seama? Este aşa cum spuneai întotdeauna: e 
vorba de evoluţie. De când au ajuns aici prietenii tăi, Infra, 
mama mi-a explicat cum funcţionează mintea frumoşilor. 

David arătă spre Zane. 

— Are ochii ăia mari, vulnerabili, pielea perfectă, ca de 
copil. Pentru tine arată ca un bebeluş, un copil neajutorat, 

ceea ce te face să-ți doreşti să-l ajuţi. Nu gândeşti rațional. Re- 
nunţi la tine doar pentru că el este frumos! 

Tally îl privea pe David neîncrezătoare. Cum îndrăznea 
să-i spună ei aşa ceva? Simplul fapt că ea se afla aici demon- 
stra că era în stare să gândească singură. 

Apoi înţelese ce se-ntâmpla cu David: nu făcea decât să 
repete cuvintele lui Maddy. Ea trebuie să-l fi avertizat să nu 
aibă încredere în propriile-i sentimente atunci când o s-o vadă 
pe noua Tally. Maddy nu voia ca fiul ei să se transforme 
într-un urât lovit de trăsnet, care venerează până şi pământul 
pe care călca Tally. Aşa că acum David îşi imagina că frumo- 
sul chip al lui Zane era tot ce putea ea să vadă. 

David încă o considera o puştoaică din oraş. Poate că nu 
credea cu adevărat că era vindecată. Poate că nu o iertase ni- 
ciodată cu adevărat. 

— Nu e vorba despre felul în care arată Zane, David! 
spuse ea, vocea tremurându-i de furie. Mă face să mă simt 
senzaţional şi am riscat multe împreună. Puteam să zac eu 
acolo, în locul lui. Şi ar fi rămas şi el cu mine. 

— E doar programare! 

— Nu. Îl iubesc. 

David dădu să vorbească din nou, dar cuvântul îi rămase 
în gât. Ea oftă. 

— Du-te, David. Orice-ar fi spus mama ta, n-o să plece 
fără tine. O să vă prindă pe toţi dacă nu porniţi acum. 

— Tally... 

— Pleacă! strigă ea. 

David trebuia să fugă, altminteri Noul Fum avea să fie dis- 
trus şi o să fie din nou vina ei. 

— Dar poţi... 

— Dispari cu faţa ta urâtă de-aici! strigă Tally. 

Pentru o clipă, ecourile se răstiră la ea dinspre zidurile ob- 
servatorului; Tally îşi mută privirea de la David. Îi cuprinse lui 
Zane obrajii în palme şi-l sărută. Insulta strigată avusese efec- 
tul pe care şi-l dorise, dar Tally nu reuşea să ridice privirea 
când auzi paşii lui David îndepărtându-se în întuneric, mai 
întâi înceți, apoi alergând. 

Cu coada ochiului, văzu forme mişcându-se. Nu erau um- 
brele aruncate de foc. Era inima ei, bătând atât de tare, încât 
putea să-şi vadă propriul sânge pulsând în vinele ochilor, de 
parcă ar fi încercat să-i iasă din orbite. 

Fusese nevoită să-l numească „urât“ pe David. El n-avea să 
uite asta niciodată, şi nici ea. 

Dar fusese nevoită să folosească acest cuvânt, îşi spuse 
Tally. Fiecare secundă conta şi nimic altceva nu l-ar fi făcut să 
se simtă respins cu atâta putere. Îşi exprimase alegerea. 

— O să am grijă de tine, Zane, spuse ea. 

El întredeschise ochii şi zâmbi firav. 

— M-am prefăcut că am leşinat, sper că nu te deranjează. 

Tally râse forţat. 

— A fost o idee bună. 

— Chiar nu putem fugi? Cred că mă pot ridica în picioare. 

— Nu. Ne-ar găsi oricum. 

El îşi atinse dintele cu limba. 

— O, da... Ce porcărie! Era cât pe ce să fie prinşi şi cei- 
lalţi din cauza mea. 

Tally ridică din umeri. 

— Ştiu cum e. Am făcut şi eu asta. 

— Eşti sigură că vrei să stai cu mine? 

— Pot evada din oraş din nou, Zane, oricând îmi doresc. 
Vă pot salva pe tine şi pe Shay şi pe toţi cei care au rămas. 
Sunt vindecată de-a binelea acum. 

Tally privi intrarea şi văzu plăcile ridicându-se în aer. Ple- 
cau. Cu toţii. Ridică din nou din umeri. 

— În plus, cred că s-a terminat totul. Dacă aş alerga după 
David acum, s-ar cam duce efectul genialei mele fraze de adio. 

— Da, presupun că ai dreptate, spuse Zane chicotind 
încet. Poţi să-mi faci o favoare, Tally? Dacă o să te desparţi de 
mine vreodată, să-mi laşi un bilet. 

Ea îi zâmbi. 

— Bine. Atâta vreme cât promiţi să nu-ţi mai vâri nicio- 
dată mâinile în distrugător. 

— S-a făcut. 

Zane îşi privi degetele, apoi le strânse în pumn. 

— Mi-e teamă. Vreau să rămân senzațional. 

— O să fii din nou senzaţional. O să te-ajut. 

El incuviință, apucându-i mâna. Vocea îi tremură când 
vorbi: 

— Crezi că David avea dreptate? Ochii mei mari şi fru- 
moşi sunt motivul pentru care m-ai ales pe mine? 

— Nu. Cred că a fost... ce-am spus. Şi ce-ai spus tu îna- 
inte să sari din balon. Înghiţi în sec. Tu ce părere ai? 

Zane se lăsă pe spate şi închise ochii. Păstră tăcerea atât 
de mult timp, încât Tally se gândi că adormise din nou. Dar 
apoi el grăi încet: 

— Este posibil să aveţi amândoi dreptate, şi tu, şi David. 
Poate că oamenii sunt programațţi... să se ajute unii pe alții, 

chiar şi să se îndrăgostească. Dar numai pentru că asta e na- 
tura umană nu înseamnă că-i ceva rău, Tally. În plus noi am 
avut un întreg oraş de frumuseți din care să alegem şi ne-am 
ales unul pe celălalt. 

Ea îi luă mâna şi murmură: 

— Mă bucur că am făcut-o. 

El zâmbi şi închise ochii din nou. O clipă mai târziu, Tally 
îl văzu că respira din nou lent şi-şi dădu seama că reuşise din 
nou să leşine. Afectarea creierului avea şi câteva avantaje. 

Tally simţea cum ultimele rămăşiţe de energie îi părăseau 
trupul şi-şi dori să poată dormi şi ea, să petreacă următoarele 
ore inconştientă şi să se trezească în oraş — o prințesă captivă 
din nou, ca şi cum totul n-ar fi fost decât un vis. Îşi puse capul 
pe pieptul lui Zane şi închise ochii. 

Circumstanţele speciale sosiră cinci minute mai târziu. 


SPECIALII 


Zgomotul magnetoglisoarelor umplea observatorul, iar ecoul 
semăna cu strigătele unor păsări. Vârtejurile produse de ro- 
toare treceau prin gaura din acoperişul domului, spulberând 
focul. Praful se răspândi în aer şi nişte forme cenuşii se grăbiră 
să intre, ocupându-şi poziţiile în întuneric. 

— Am nevoie de un doctor aici, spuse Tally cu o voce stu- 
diată, de frumoasă. Ceva e-n neregulă cu prietenul meu. 

Un special apăru lângă ea din beznă. Ținea o armă. 

— Nu te mişca. Nu vrem să-ți facem rău, dar dacă e ne- 
voie... 

— Ajutaţi-l pe prietenul meu, spuse ea. E bolnav. 

Cu cât doctorii din oraş îl cercetau pe Zane, cu atât era 
mai bine. Poate erau în stare să facă mai mult decât reuşise 
Maddy. 

Specialul rosti ceva la un telefon, iar Tally îl privi pe Zane. 
Frica se putea citi în ochii lui întredeschişi. 

— E-n regulă, îl linişti Tally. O să te-ajute. 

Zane înghiți în sec, iar ea îi văzu mâinile tremurând, ultimul 
lui strop de curaj dispărând acum, că sosiseră opresorii lor. 

— O să am grijă să te vindeci, într-un fel sau altul, spuse ea. 

— Soseşte o echipă medicală, zise specialul, iar Tally îi 
zâmbi frumos. 

Doctorii din oraş îi puteau confunda starea cu vreo boală 
a creierului sau poate aveau să-şi dea seama că încercase ci- 
neva să-i şteargă leziunile, dar niciodată nu aveau cum să se- 
sizeze felul în care se transformase Tally de una singură. Putea 
să pretindă că venise singură într-o excursie, ca să se distreze, 
cum spusese Maddy. Acum, Tally era la adăpost de operaţie. 

Poate că Zane reuşea să se vindece din nou, fără pastile. 
Poate că toată lumea din oraş avea cum să fie schimbată. 
După evadarea cu balonul şi o altă „salvare“ efectuată de spe- 
ciali, Tally şi Zane aveau să fie încă şi mai faimoşi. Puteau 
pune bazele unui fenomen de proporţii, ceva ce specialii să 
nu mai poată opri. 

O voce metalică se auzi din umbră, iar Tally tresări. 

— Mă gândeam eu că eşti aici, Tally. 

Doctoriţa Cable apăru în lumină, întinzându-şi palmele 
spre foc, de parcă ar fi intrat ca să se-ncălzească. 

— Salut, domnişoara Cable. ÎI poţi ajuta pe prietenul 
meu? 

Cu un zâmbet de lup, femeia întrebă: 

— Durere de dinţi? 

— Mai rău, răspunse Tally, scuturând din cap. Nu se 
poate mişca, de-abia vorbeşte. Ceva nu e-n regulă cu el. 

Alţi speciali intrară în observator. Trei dintre ei purtau 
o targă. Erau îmbrăcați în costume de mătase albastră, nu gri. 


FRUMOŞII 373 


O dădură pe Tally la o parte şi aşezară targa lângă Zane. 
Fl închise ochii. 

— Nu-ţi face griji, spuse Cable. O să fie în regulă. Ştim 
totul despre starea lui, de când aţi făcut mica vizită la spital. Se 
pare că a strecurat cineva nanoroboţi în creierul lui. Foarte 
rău pentru capul său frumos. 

— Ştiaţi că e bolnav? Tally se ridică în picioare. De ce nu 
l-aţi vindecat? 

Doctoriţa Cable o bătu uşor pe umăr. 

— Am oprit nanoroboții. Dar micul implant din dintele 
lui era programat să-i dea dureri de cap — simptome false, 
care să vă ţină motivaţi. 

— V-aţi jucat cu noi..., spuse Tally privind cum specialii 
îl preluau pe Zane. 

Cable privi în jur. 

— Voiam să văd ce puneţi la cale şi unde mergeţi. Mă gân- 
deam că o să ne conduceţi la persoana responsabilă pentru 
boala lui Zane. 

Se încruntă. 

— Aveam de gând să aştept mai mult până să activez dis- 
pozitivul de urmărire, dar după ce te-ai purtat aşa de grosolan 
cu bunul meu prieten, doctorul Valen, în dimineaţa asta, 
m-am gândit că ar trebui să venim şi să te ducem acasă. Chiar 
ştii să creezi probleme. 

Tally rămase tăcută. Gândurile goneau prin mintea ei. 
Dispozitivul de urmărire din dintele lui Zane fusese pornit 
de la distanţă, dar de-abia după ce oamenii de ştiinţă îl găsi- 
seră pe doctorul Valen. Din nou, Tally adusese după ea Cir- 
cumstanţele speciale. 

— Voiam o maşină ca să plecăm, spuse ea, încercând să 
vorbească precum frumoşii. Dar ne-am rătăcit. 

— Da, am găsit vehiculul la ruine. Dar nu cred că ai ajuns 
până aici mergând pe jos. Cine te-a ajutat, Tally? 

Ea clătină din cap. 

— Nimeni. 

Un special în costum gri de mătase apăru lângă doctoriţa 
Cable şi-i prezentă un raport scurt. Vocea lui metalică îi dădea 
fiori lui Tally; nu reuşi să înţeleagă nimic din vorbele lui mur- 
murate. 

— Trimite tinerii după ei, ordonă Cable, apoi se întoarse 
spre Tally. Nimeni, spui? Cum rămâne atunci cu focurile pen- 
tru gătit, capcanele pentru animale şi latrinele? O mulţime de 
oameni şi-au făcut tabăra aici, se pare, şi au plecat nu cu mult 
timp în urmă. Păcat că nu am ajuns aici mai devreme, zise ea 
dând din cap. 

— N-o să-i prindeţi, spuse Tally zâmbind frumos. 

— Zău? Dantura doctoriţei Cable sclipea la lumina focu- 
lui, căpătând o nuanţă roşiatică. Avem câteva trucuri noi, 
Tally. 

Doctoriţa se întoarse şi păşi spre uşă. Când Tally dădu să 
o urmeze, un special o prinse cu forță de umăr şi o aşeză lângă 
foc. Ordinele strigate şi zgomotele celorlalte magnetoglisoare 
care aterizau ajungeau până în dom, dar Tally renunță să mai 
cerceteze ce se întâmpla şi privea flăcările, nefericită. 

Acum, că Zane fusese luat, Tally se simţea înfrântă. Fu- 
sese învinsă din nou de doctorița Cable, păcălită să găsească 
Noul Fum, aproape trădând din nou pe toată lumea. Şi, după 
ultimele cuvinte pe care i le adresase, probabil că David o ura. 

Dar măcar Fausto şi ceilalţi Infra evadaseră din oraş. Pen- 
tru totdeauna, spera ea. Ei şi locuitorii Noului Fum aveau 
avantajul unui avans de câteva minute. Nu puteau depăşi ma- 
şinile specialilor în linie dreaptă, însă plăcile lor erau mai agile. 
Fără dispozitivul de urmărire al lui Zane, care să-i dea de gol, 
puteau să dispară pur şi simplu în pădurea din jur. Rebeliunea 
lui Tally şi Zane dusese la îngroşarea rândurilor celor din 
Noul Fum cu vreo douăzeci şi cinci de membri. lar acum, că 
tratamentul fusese testat, îl puteau duce în oraş şi spre alte 
oraşe, iar în cele din urmă toată lumea avea să fie liberă. 

Poate că, de data asta, oraşul nu ieşise învingător. 

Iar pentru Zane, faptul că fusese prins era cel mai bun 
lucru. Doctorii din oraş erau mai capabili să-l trateze decât o 
gaşcă de fugari. Tally se concentră asupra felului în care avea 
să-l ajute să se refacă, aducându-l din nou la starea de senza- 
tional, dacă era nevoie. 

Poate că trebuia să înceapă cu un sărut... 


La aproximativ o oră de la sosirea specialilor, focul ardea 
mocnit, iar lui Tally începea să i se facă din nou frig. Când 
porni din nou sistemul de încălzire al jachetei, o umbră se 
mişcă în raza roşie a apusului de soare care se strecura prin 
deschizătura domului. 

Tally tresări. Cineva cobora pe o placă. Oare se întorsese 
David ca s-o salveze? Clătină din cap. Maddy nu i-ar fi permis 
niciodată s-o facă. 

— Am prins doi, se auzi de sus o voce aspră. 

Uniformele gri ale specialilor luceau în semiîntuneric: alte 
două siluete coborau prin crăpătura domului. Plăcile erau mai 

lungi decât în mod normal, cu elice pentru ridicare, plasate în 
capete. Rotoarele lor stârneau flăcările. 

Aşadar, ăsta era noul lor truc, se gândi Tally. Speciali pe 
plăci de zbor, perfecţi pentru a lua urma locuitorilor din Noul 
Fum. Se întrebă pe cine prinseseră. 

— Urâţi sau frumoşi? strigă doctoriţa Cable. 

Tally ridică privirea şi văzu că doctoriţa venise din nou 
lângă foc. 

— Doar doi Infra. Toţi urâţii au scăpat, veni răspunsul. 

Tally îşi dădu seama că, dincolo de asprimea metalică, re- 
cunoştea vocea acestui special. 

— Oh, nu, spuse ea încetişor. 

— Oh, da, Tally-wa. 

Silueta sări de pe placă şi păşi în lumina focului. 

— O nouă operaţie! Îţi place? 

Era Shay. Făcea parte dintre speciali. 

— Doctoriţa Cable m-a lăsat să-mi mai fac tatuaje. Nu 
sunt absolut ameţitoare? 

Tally se uită la vechea ei prietenă, uluită de transformare. 
Spiralele tatuajelor animate o acopereau, de parcă pielea ei 
ar fi fost înfăşurată într-o plasă neagră, care pulsa. Avea fața în- 
tinsă, inspirând cruzime, iar dinţii de sus aveau formă triun- 
ghiulară, ascuţită. Era mai înaltă, braţele ei goale revelând 
muşchi mai puternici. Linia cicatricilor pe care şi le făcuse 
singură era scoasă în evidenţă prin tatuaje spiralate. Ochii ei 
sclipeau la lumina focului, precum cei ai unui animal de 
pradă, schimbându-şi nuanţa de la roşu la violet, după cum 
dansau flăcările. 

Desigur, era în continuare frumoasă, dar grația ei in- 
umană, crudă, o înfiora pe Tally, de parcă ar fi privit un pă- 
ianjen colorat care-şi traversa pânza. 

În spatele ei, coborau celelalte plăci. Ho şi Tachs, tovară- 
şii ei, dintre Cei-care-se-tăiau, țineau un individ neputincios. 
Faţa lui Tally se schimonosi când văzu că-l prinseseră pe 
Fausto, care, până acum câteva zile, nu mai zburase în viața lui 
cu placa. Dar măcar majoritatea celorlalţi scăpaseră... iar 
David era în siguranță. 

Noul Fum încă trăia. 

— Ţi se pare că operaţia asta mă înfrumuseţează, 
Tally-wa? întrebă Shay. Nu e prea mult pentru tine? 

Tally clătină din cap, obosită. 

— Nu. E senzaţional, Shay-la. 

Un zâmbet larg şi crud apăru pe faţa lui Shay. 

— Face un catralion de mili-Helene, nu-i aşa? 

— Cel puţin. 

Tally îşi întoarse privirea de la prietena ei şi se uită către 
flăcări. Shay se aşeză lângă ea. 

— A fi special e mai senzaţional decât îţi poţi imagina, 
Tally. Fiecare secundă este ameţitoare. De exemplu, îţi pot 
auzi bătăile inimii, pot simţi bâzâitul electric al jachetei care 
te încălzeşte. Îţi pot mirosi frica. 

— Nu mi-e frică de tine, Shay. 

— Îi este un pic, Tally-wa. Nu mă mai poţi minţi. 

Shay îşi puse un braţ în jurul lui Tally. 

— Hei, mai ţii minte feţele alea nebune pe care obişnuiam 
să le desenez pe când eram urâte? Doctoriţa C o să mă lase să 
le fac. Putem fi operaţi cum dorim. Nici măcar Comisia 

pentru Înfrumuseţare nu ne poate spune cum trebuie sau cum 
nu trebuie să arătăm. 

— Trebuie să fie grozav pentru tine, Shay-la. 

— Eu şi Cei-care-se-taie suntem noii senzaționali din Cir- 
cumstanţe. Un fel de speciali speciali. Ce fericire, nu-i aşa? 

Tally se întoarse cu fața spre ea, încercând să vadă ce era 
dincolo de ochii aceia scânteietori, de un roşu-violet. În ciuda 
felului de a vorbi, specific frumoşilor, în vocea lui Shay putea 
detecta o inteligenţă rece, calmă, o bucurie nemiloasă pen- 
tru că prinsese o veche trădătoare. 

Shay era un nou tip de frumuseţe crudă, îşi dădu seama 
Tally. Ceva şi mai rău decât doctoriţa Cable. Mai puţin uman. 

— Chiar eşti fericită, Shay? 

Gura lui Shay fremăta, dinţii ascuţiţi apărând pentru o 
clipă înfipţi în buza de jos. Încuviinţă. 

— Sunt, acum că te am din nou, Tally. N-a fost frumos 
cum aţi fugit cu toţii, fără mine. M-a întristat foarte tare. 

— Am vrut să vii cu noi, Shay, îţi jur. Ți-am lăsat o mul- 
time de mesaje. 

— Am fost ocupată. 

Shay zgândări focul cu vârful cizmei. 

— Îmi crestam carnea. În căutarea tratamentului. Apoi 
pufni: În plus, mi-a ajuns chestia asta cu tabăra. Şi, oricum, 
acum suntem împreună, tu şi cu mine. 

— Suntem una împotriva celeilalte, spuse Tally, aproape 
în şoaptă. 

— Nici pomeneală, Tally-wa. Shay o strânse de umăr cu 
putere. M-am săturat de toate neînțelegerile şi răzbunările 

dintre noi. De-acum înainte, tu şi cu mine vom fi cele mai bune 
prietene pentru totdeauna. 

Tally închise ochii. Deci asta era răzbunarea lui Shay. 

— Am nevoie de tine în rândul Celor-care-se-taie. E atât 
de senzaţional! 

— Nu poți să-mi faci una ca asta, şopti Tally, încercând 
să se retragă. 

Shay o ţinea cu putere. 

— Tocmai asta e, Tally-wa. Pot! 

— Nu! strigă Tally, smucindu-se şi luptându-se să se ri- 
dice în picioare. 

Rapid ca fulgerul, mâna lui Shay ţâşni înainte, iar Tally 
simţi o înțepătură ascuţită în ceafă. Câteva secunde mai târ- 
ziu, O ceaţă groasă începu să se aştearnă peste ea. Reuşi să se 
smulgă şi să facă doi-trei paşi, împleticiţi, dar picioarele ei pă- 
reau umplute cu plumb lichid. Căzu la pământ. Un văl cenu- 
şiu cobori peste foc, în faţa ei, iar lumea se întunecă. 

Cuvintele se rostogoliră până la ea prin vid, purtate de o 
voce tăioasă: 

— Trebuie să recunoşti, Tally, faci parte... 


VISE AIUREA 


În următoarele săptămâni, Tally nu a fost niciodată trează pe 
deplin. Se foia uneori şi îşi dădea seama, după senzaţia cear- 
şafurilor şi a pernelor, că se afla în pat. Însă în cea mai mare 
parte a timpului, mintea ei plutea desprinsă de trup, rătăcind 
prin versiuni lipsite de continuitate ale aceluiaşi vis... 


A fost odată o prinţesă frumoasă închisă într-un turn înalt, cu 
pereţi de oglindă, care nu tăceau. Nu exista niciun lift şi nicio 
altă cale de a cobori, dar, când prinţesa se plictisi să se tot pri- 
vească în oglindă, hotărî să sară de sus. Îşi invită toți prietenii 
să o întovărăşească. Şi cu toții o urmară, în afară de cea mai 
bună prietenă a ei, a cărei invitaţie se pierduse. 

Turnul era păzit de un dragon cenuşiu cu ochi de neste- 
mate, cu burdihanul flămând. Avea multe picioare şi se mişca 
aproape prea repede ca să-l poţi vedea. Dar se prefăcea că 
doarme şi astfel o lăsă pe prinţesă să treacă, împreună cu prie- 
tenii ei. 


“Ginu puteai avea'un'asemenea vis fără să existe şi un prinţ. 

Era în acelaşi timp frumos şi urât, senzaţional şi serios, pre- 
caut şi curajos. La început, a locuit împreună cu prinţesa în 
turn, dar mai târziu în vis părea să fi stat tot timpul afară, aş- 
teptând-o. Şi într-o logică specifică doar visului, părea să fie 
adesea întruchiparea a doi prinți, dintre care ea trebuia să 
aleagă. Uneori, prinţesa îl alegea pe prinţul frumos, alteori pe 
cel urât. Oricum ar fi făcut, inima ei era frântă. 

Şi, pe oricine ar fi ales, sfârşitul visului nu se schimba 
niciodată. Cea mai bună prietenă, cea a cărei invitaţie se pier- 
duse, încerca întotdeauna s-o urmeze pe prinţesă. Dar dra- 
gonul cenușiu se trezi şi-o înghiți. Şi gustul ei îi plăcu atât de 
mult, încât veni şi după ceilalţi, mereu flămând. Din interio- 
rul stomacului, cea mai bună prietenă privi afară prin ochii 
dragonului şi vorbi cu gura acestuia, jurând că o va găsi pe 
prinţesă și o va pedepsi pentru că-şi părăsise prietena. 

Iar după toate aceste săptămâni de somn, visul se încheia 
întotdeauna în acelaşi fel, cu dragonul care venea după prin- 
ţesă, spunând de fiecare dată aceleaşi cuvinte: 

— Trebuie să recunoşti, Tally, faci parte dintre speciali. 


